
MLADI MLADIMA I ODRASLIMA 
O MLADOM 


»Jer smrt je besmisao, kao i život« stoji na posljednjoj 
stranici poznatog romana »Derviš i smrt« od M. Selimo- 
vića. Ista misao čula se zadnjih godina nekoliko puta u 
izjavama jednog od vodećih profesora filozofije na Za- 
grebačkom sveučilištu. U još težoj i grubljoj formi izrekli 
su je egzistencijalistički mislioci. I mnogi ljudi našeg sto- 
ljeća tako misle, iako to možda ne dovikuju svojim su- 
vremenicima. 


Onima koji tako govore i pišu priznajemo njihovu 


iskrenost. Hvalimo njihovo poštenje, kojim neustrašivo 
izriču veliku istinu: da život prihvaćen i proživljavan bez 
Apsolutnog, bez dopuštanja mogućnosti da se taj Apso- 
lutni čovjeku objavi i zahvati u njegovo osobno postoja- 
nje i ljudsku povijest, takav život — potpuno se slažemo 
— jest besmislen. 


Na pragu našeg stoljeća pojavio se tu među nama čovjek, 
»kojemu dadoše ime Ivan«. Nazvaše ga tako po onom 
Ivanu, koji je živio točno prije devetnaest stoljeća i o 
kojem je pisano da je »došao kao svjedok, da svjedoči za 
Svjetlo«. I taj naš Ivan, koji je izrastao na našem tlu, ne- 
tom navršivši treći decenij svojega života, sastavlja svoj 
testament: »Meni je život bio Krist, a smrt dobitak... 
Očekujem milosrđe Gospodinovo...«. 


Zar taj mladi 32-godišnji intelektualac nije dolazio u 
napast da život proglasi besmislenim a smrt apsurdnom? 
Zar je našao smisao postojanju, a od svoga života učinio 
vrednotu? O tome, kao i o mnogim zanimljivostima nje- 
gova života, željela bi vam reći nešto ova knjiga, koju 
je sastavio jedan mladi član naše poslijeratne genera- 
cije, kojoj pripada i autor ovih redaka. Knjiga je nastala 
uz redovite dužnosti jednog studentskog života. Namije- 
njena je u prvom redu mladima našeg vremena »koji 
gladuju za vrednotama« i željela bi biti svjedočanstvo da 
Ivan Merz nije osoba, koja pripada prošlosti. Cilj joj je 
pokazati da je Ivan Merz suvremen i danas, možda još 
i više nego u svoje vrijeme, i da je sposoban zainteresi- 

rati mlade ljude koji su odrasli i odgojeni u potpuno no- 
voj, poslijeratnoj stvarnosti naše zemlje. 


Netko će možda reći: pa Merz je živio u sasvim druga- 
čijim prilikama nego što su ove danas! Bio je češće 
neshvaćen i od svojih najbližih! 


Istina je da su prilike u kojima je Merz živio i radio 
bile drugačije, ali treba nadodati da su po kršćanstvo i 
Crkvu u našoj zemlji bile jednako i sudbonosne kao ove 
danas. Dok mi doživljavamo današnji katolicizam u na- 
šoj zemlji u procesu produbljivanja i dozrijevanja, dotle 
je Merz pred sobom gledao Crkvu na teritoriju tadašnje 
Jugoslavije često sputanu i nemoćnu da se odupre onima 
koji se njome htjedoše poslužiti kao sredstvom svojih 
interesa. Kako se Merz u svemu tome snalazio, zašto ga 
nazivahu znakom protivljenja unutar katolicizma, bit će 
zanimljivo svakome tko želi nešto znati o prijeratnoj ka- 
toličkoj stvarnosti u našoj zemlji. 


Ako pažljivije promotrite njegova stremljenja i borbe da 
osmisli svoju egzistenciju, možda ćete pronaći zajednič- 
kih crta, možda će vam svojim primjerom razjasniti mno- 
gu tamnu stranu ljudskog života, na kojega ne malen 
broj naših suvremenika stavlja upitnik Kranjčevićevog 
Adama, možda će vas čak povući za sobom u visine. 


Dva velika područja Merčeva života i djelovanja, o ko- 
jima se drugdje mnogo pisalo, zbog ograničenosti pro- 
stora nisu mogla biti opširnije obrađena u ovoj knjizi: to 
je njegova literarno-umjetnička djelatnost i rad u kato- 
ličkim organizacijama. Naglasak je stavljen na ono bitno 
što ga čini veličinom i za naše dane. Međutim, knjiga 
ima mnogo novog, dosada neobjavljenog materijala: 
opširni izvaci iz Ivanovog dnevnika, njegova pisma, ne- 
poznate zgodice iz njegova života i drugo. Zato se ova 
biografija može smatrati i kao nadopuna prijašnjih dvi- 
ju, od. dra D. Kniewalda i o. J. Vrbaneka. 


Možda će se netko pitati, zašto malo neobičan naslov 
»Borac s bijelih planina«. Nije to proizvoljno iznašašće! 
Tako je Ivana nazvao dr Šime Cvitanović 1917. godine 
u jeku prvog svjetskog rata, kada je zajedno s njime 
dijelio teške časove na talijanskoj fronti, kao što će či- 

tatelji moći i sami vidjeti u sjećanjima dra Cvitanovića, 
koja su u knjizi opširno navedena. 

Ovaj prikaz života i djelovanja Ivana Merza posvećen 
je 75. godišnjici njegova rođenja: 1896 — 16. XII — 1971. 
Uvjereni smo da će u toj jubilejskoj godini i ova knjiga 
doprinijeti boljem poznavanju tog velikog lika našeg 
prijeratnog katolicizma. 


Želio bih na koncu u ime autorovo i u ime nas mladih 
zahvaliti svima koji su nam pomogli kod izdavanja ove 
knjige. Naša hvala ide najviše Ivanovim prijateljima, 
znancima, suradnicima, koji -su nam spremno izašli u su- 
sret i stavili na raspolaganje svoje uspomene i sjećanja 
na tog našeg velikog čovjeka. Danas su to profesori, bis- 
kupi, službenici, majke obitelji, seljaci, učiteljice, radnici 
i obrtnici, svećenici, kućne pomoćnice, liječnici i advoka- 
ti, inžinjeri, redovnici, mali i veliki ljudskog društva, 
kojima je Ivan poklonio svoju pažnju i darovao svoju 
ljubav. Poznavali su ga, prijateljevali i radili s njime, 
dijelili radosne i žalosne časove. Po njima je Ivan pri- 
sutan i u našem vremenu; svjetlo koje je prosipao za 
svoga života preko njih baca odbljesak i u naše dane. 
Obradovali su se kad saznadoše da se netko i iz današnje 
generacije zanima za njihovog nezaboravljenog prijate- 
lja, kojemu godinama čuvahu sveti spomen u svojim sr- 
cima. Nama, pred kojima stoji život i budućnost, želje- 
li bi reći da se isplati živjeti po onim načelima i za one 
ideale za koje je živio i žrtvovao se njihov veliki prija- 
telj i brat iz mladih dana. 


Zagreb, 1. V 1971. Ing. Marijan Šimunić 


SUSRET DVAJU NARAŠTAJA 


Vruće srpanjsko prijepodne 1969. god. u Zagrebu. Ali ve- 
lika soba za primanje sa spuštenim zastorima u stanu 
gospođe Lucije Pupić djeluje osvježavajući. Sjedim u 
naslonjaču. Gospođa Lucija nudi me kavom. Živahnost 
njezinih kretnji i vedrina duha, kojim je oživljavala svo- 
ju i tuđu prošlost, ni ne daju naslutiti da je ugledala ovo 
naše sunce, koje je baš toga dana prilično zagrijalo, još 
koncem prošlog stoljeća. Lagani bosanski naglasak na 
čistom hrvatskom jeziku kojim je govorila odavao je da 
nije rođena Zagrepčanka. 


— Znate, bilo je to sve prije I svjetskog rata. Dosta se 
toga i zaboravilo. Pitate me za moje prvo sjećanje na Iva- 
na Merza? Hm!... mali dečko, u kratkim hlačama s kra- 
snom plavom kosom. Bio je jedinac, a nas bilo dvije se- 
stre i šestero braće, i među nama se prijateljstvo brzo 
razvilo. U našu je obitelj počeo zalaziti tek kad je po- 
odrastao. Znate kako je to u Bosni: za Božić je kuća sva- 
kome otvorena. Ti su dani kod nas u Banjoj Luci bili pra- 
vo veselje. Sviralo se, pjevalo da je milina. I Ivan je rado 
sudjelovao. Bilo je tako lijepo. Moja braća! Kako su se 
među sobom volila. Spremni su bili sve dati jedan za 
drugoga. Odrasli smo u tako velikoj ljubavi... Ali opro- 
stite, malo sam skrenula s pravog predmeta... Čovjek ne 
može a da se s ganućem ne sjeti tih lijepih dana prove- 
denih u roditeljskom domu. 


Od Ivana sam bila starija samo godinu dana. Sjećam se 
jednog dana šetamo sestra i ja na »Promenadi«, tako smo 
zvali dugi lijepi drvored koji se protezao iza naše kuće 
u Banjoj Luci. Uto odnekud naiđe Ivan. Bio je već re- 
alac. Izmijenismo pozdrave i nekoliko riječi. Već se htje- 
dosmo rastati, kad nas on pozva svojoj kući da nas pred- 
stavi majci. Sestra i ja smo se malo zbunjeno pogledale 
i razmišljale da li je zgodno da se odazovemo. Jer, znate, 
u ono vrijeme bilo je to sasvim drugačije; na djevojke 
se jako pazilo kuda idu i koga posjećuju. Njegovu maj- 
ku nismo poznavale, pa smo se nakon malo oklijevanja 
ipak odlučile i pošle. Majka nas je veoma lijepo primila i 

odmah pogostila. Bilo je veoma veselo. Ivan je bio veoma 
duhovit pa je bilo šale i smijeha... 


Drugom zgodom došao Ivan u našu trgovinu. Ja sam tada 
pomagala ocu u radnji. Ivan je htio nešto kupiti i, kako 
nije bilo nikoga, malo smo se zapričali. Bila je riječ o 
knjigama. Uto se otvoriše vrata i u dućan uđe Ivanov 
djed, svojevremeno veletrgovac. Kad je vidio da je samo 
Ivan u trgovini, ispričao se i rekao da će doći drugi put. 
Odlazeći doda: »Neću ja mladim ljudima smetati!« Mi 
smo se nasmijali, a Ivan ga je odmah počeo zaustavljati 
govoreći: »Pa vi nama ne smetate!« Ja sam također pri- 
hvatila, no bilo je uzalud. Nismo ga mogli uvjeriti ni za- 
ustaviti... 


Kad je došao rat i Ivan je morao na frontu. Znala sam 
mu češće poslati poštom malo duhana... 


— Bio je dobar đak — sjeća se g. Herman Keler, danas 
u Osijeku, a s Ivanom je pohađao osnovnu školu u Ba- 
njoj Luci. — Ali je jednog dana i on nešto skrivio pa 
ga je učitelj kaznio i zadržao u »reštu« preko podneva. 
Njegovi su na njega jako pazili. Kad smo se mi ostala 
djeca vraćali iz škole, malo smo zlurado vikali pred nji- 
hovom kućom da je ostao u »reštu«. Jasno, tetke su se 
usplakale i onda su mene zamolile da mu ponesem nešto 
za ručak kad se budem vraćao na poslijepodnevnu na- 
stavu. 


— Znao je Ivan biti i fakinčić među svojim banjalučkim 
vršnjacima — tvrdi gospođica M., Ivanova znanica iz ka- 
snijih dana. — Pričao mi je, tada već odrastao, kako se 
kao dečko pridružio svojim kolegama pa su kamenjem i 
drugim predmetima razbijali prozorska okna na stanici. 
Željezničko osoblje je, naravno, kaznilo njegove drugove, 
ali njemu nisu htjeli ništa učiniti jer je bio šefov sin. Pri- 
povijedao mi je to sa žaljenjem nad svojim postupkom, 
kojim je prouzročio ocu nepotrebnih neugodnosti. 

Ivan u I razredu pučke škole 


Ivan (u sredini) među vršnjacima u pučkj školi 


— Od mene je bio samo dvije godine stariji po školi, — 
kaže ing. Ljudevit Zechner, Ivanov kolega iz Banja Luke. 


— Upoznao sam ga na početku šk. godine 1908/1909. Osim 
dnevnih susreta u školi, prvih par godina našli smo se 
redovito u slobodno vrijeme u nestašnim igrama i na 
nogometu, koji je tada postao jako popularan... Sre- 

tao sam ga često u hrvatskom pjevačkom društvu »Nada« 
i na sastancima Marijine kongregacije, u kojoj je on bio 
funkcioner za đake... 


U višim razredima realke predavao je Ivanu hrvatski 
jezik i još neke predmete profesor Ljubomir Maraković. 
Indirektno je djelovao na njega u vjerskom i moralnom 
pogledu. God. 1938. objavio je u »Hrvatskoj Prosvjeti« 
neke svoje uspomene na Ivana. Između ostalog piše: 


Ivan kao srednjoškolac 


ll 


»... U Merza sve do pred kraj realke (gimnazije) 
nije bio uopće probuđen smisao za vjeru i vjerski život. 
Karakteristična je i ta činjenica da je Merz bio jedini đak 
za čitavog mog rada u Banjoj Luci, kojega sam u 5. raz- 
redu morao kod inspekcije u crkvi opomenuti na dolično 
vladanje, jer je poslije Pretvorbe držao ruke na leđima. 
Većina njegovih drugova, bez sumnje, nije bila pobožni- 
ja od njega, ali im je baštinjeni osjećaj pijeteta prema 
svetosti čina bio urođen iz porodica, u kojima je ljubo- 
morno bila čuvana baština otaca... 


Po savjetu gospođe Lucije Pupić pošao sam potražiti 
ing. Ferdu Kellera, Banjalučanina, ali živi već odavno u 
Zagrebu. Stanovao je u Banjoj Luci u istoj kući gdje i 
Merčeva obitelj. 


— Od Ivana sam bio stariji samo dvije godine, — za- 
počeo je, kad smo sjeli uz čašu piva u sobi sa starinskim 
pokućstvom, koje su obasjavali zadnji traci večernjeg 
sunca. — Stanovali smo neko vrijeme u istoj kući. Mi na 
katu, njegova obitelj ispod nas. Međutim, s Ivanom ni- 
sam puno drugovao, jer je bio mlađi od mene, a u tim 
se godinama za mlađe puno ne mari. Njegova je obitelj 
bila vanredno sređena; nije bilo strastvenih ekscesa, a ni- 
je se zapažala niti neka religioznost. Otac, dosta vedre 
naravi, bio je austrijski oficir, ali je vršio dužnost šefa 
Banjalučke željezničke stanice. Tu se Ivan rodio 1896. 
godine. Kad je poodrastao, roditelji su mu kupili bicikl, 
kojim sam se i ja često koristio. Bio je dosta darežljiv, 
pa mi ga je rado posuđivao... Naša se veza prekinula s 
mojom maturom... 


Od ing. Kellera saznao sam za ing. A. Šerbetića, Iva- 
novog školskog druga, koji je s njime pohađao svih osam 
razreda realke, u Banjoj Luci, zajedno ondje maturirao i 
potom još proveo godinu dana s njime u Beču na Sveuči- 
lištu. I on već odavno živi u Zagrebu. Moj je posjet došao 
iznenada, pa se nije mogao mnogo toga sjetiti: 

— Ne sjećam se da je pravio huncutarija. Bio je mi- 
ran i lijepo odgojen. Nije baš bio odličan đak. Jedino je 
maturu položio s odlikom. Roditelji su ga dali da pri- 
vatno uči glasovir i violinu, ali imao sam dojam da baš 
nije imao puno volje za muziku. U višim razredima real- 
ke dobili smo za profesora iz hrvatskog jezika g. Ljubo- 
mira Marakovića. Opažalo se da je on u pozitivnom smi- 
slu prilično djelovao na mladog Merza. 


— Dali ste, možda, poznavali neku djevojku Gretu Tesch- 
ner, koja je u to vrijeme bila u Banjoj Luci? — pitao sam 
dalje, želeći doznati sve što je moguće o Ivanovoj mla- 
dosti. 

— Gretu?! Kako da ne! S njom sam i plesao na zabava- 
ma! Ali kakve to veze ima s Merzom? 


— Pa... baš zato i pitam. Bila je ona njegova prva mla- 
denačka ljubav; imao je tada šesnaest godina. 


— Što? Nemoguće! 
— Moguće! Znamo to iz njegovog dnevnika. 


— Nevjerojatno! Da, Greta je bila zaista krasna djevojka. 
Puna života, zdravlja, vedra, nasmijana. Otac joj je bio 
šumarski savjetnik u Travniku, a Greta je išla neko vri- 
jeme u školu u Banjoj Luci. I moja je supruga iz Travni- 
ka, sigurno će se i ona što sjećati. — Pošao je u kuhinju 
i pozvao je. Gospođa je upravo ukuhavala voće. 


— Vi se zanimate za Gretu Teschner, — upitala je, kad 
sam se predstavio. — Da, poznavala sam je jako dobro. 
Bila je nešto starija od mene, ali veoma ljepuškasta. Živa 
kao zvrk. Poznavala sam joj i oca i majku. 


— Mi, njegovi kolege, — preuze riječ gospodin, — nismo 
o svemu tome ništa znali. Sad prvi put čujem. A mislim 
da to ni Greta nije mogla slutiti, jer Ivan nije tako lako 
povjeravao nutarnje doživljaje svojoj okolini. 


— Dali ste bili u Travniku kad se zbila tragedija s Gre- 
tom? — zapitao sam gospođu. 


— Da, sjećam se dobro; bila je to velika tragedija. Kako 
je bila dosta zvrkasta, dala se zavesti od nekog tamoš- 
njeg »obožavatelja«, i kad ju je ovaj napustio, od očaja 

Ivan kao srednjoškolac 


se otrovala. Njenog pogreba se još danas živo sjećam. 
Iz Sarajeva je došao jedan protestantski propovjednik, 
koji je dirljivo govorio na sahrani. Greta je, naime, bila 
iz protestantske obitelji. Možete si misliti u kakvoj je tuzi 
bila njezina majka. Često sam je viđala kako joj je išla 
na grob... 

Evviva l'arte 
— Živjela umjetnost 

IVANOV DNEVNIK 


Pod konac realke, poticajem prof. Lj. Marakovića, počeo 
je Ivan voditi dnevnik. Sačuvale su nam se tako drago- 
cjene stranice o njegovoj mladosti, o nutarnjem životu, o 
njegovim stremljenjima, borbama, teškoćama i radostima, 
idealima prema kojima je težio... 


Nastavio ga je pisati u vojnoj akademiji, kao student u 
Beču i Parizu, kroz teške godine I svjetskog rata na ta- 
lijanskoj fronti. Dolaskom u Zagreb, zbog mnogih duž- 
nosti, nije našao vremena da ga dalje vodi. Ali ni iz 
toga perioda ne manjkaju nam dokumenti, kroz koje mo- 
žemo zaviriti u njegovu duševnost. Dnevnik se sastoji 
od osamnaest što većih što manjih bilježnica. Zbog opšir- 
nosti materijala sadržanog u njemu, nije moguće objaviti 
ga u cijelosti u ovom izdanju. Izabrani su samo oni odsje- 
ci koji nam omogućuju jasan uvid u razvoj njegove du- 
ševnosti i nutarnjeg života. Kako je bio posebno nada- 
ren za umjetnost i književnost, analizirao je u dnevniku 
mnoga književna djela i umjetničke izvedbe, iznosio o 
njima svoje dojmove i sudove. Mnoge od tih zanimljivih 
prikaza, nažalost, ovaj put nije bilo moguće uvrstiti. 


Pored toga u dnevniku nailazimo na mnoge podatke, kroz 
koje možemo lijepo nazreti društvene i političke prilike 
onih sredina u kojima je Ivan živio. 


No svakako najvažnije i najljepše jest on i njegov nu- 
tarnji svijet. Iako nas od njegovog vremena dijele mnoge 
godine, ipak će mnogi mladi čovjek ove generacije na 
stranicama Ivanovog dnevnika naći opisanog sebe, jer 
čovjek je u svojoj nutrini uvijek isti! 

Dnevnik je pisan hrvatskim jezikom izuzevši nekih citata 
i izreka na stranim jezicima kojih je prijevod dodan na 
kraju knjige. 

DNEVNIK 


EVVIVA L'ARTE! 


Motto dnevnika: 


Za mladih dana želio sam vruće 

Da srca drugih svojim prožmem srcem, 

Da svijetlim narodima, da se uspnem, 

Ja ni sam ne znah kamo — možda i da padnem 
Al padnem poput gorskog vodopada, 

Što nakon skoka s velikih visina 

U zapjenjenoj svog ponora snazi 

I dižući magle stupove što itvore 

I oblak nov li novu kišu is neba 

On duboko, još uvijek leži jak. 


Byron, iManfred, III, 1. 


To je moj vijenac, koji polažem na njen grob. 
Svetoj i časnoj uspomeni 
prve ljubavi, 
koja me je preporodila. 


Banja Luka, 27. veljače 1914. 


Jučer, u četvrtak, pisali smo školsku zadaću o »Koristi 
dnevnika«. Maraković nam je razjasnio veliku korist ovo- 
ga, osobito spominjući Goetheovo doba, za koje je svijet 
dublje osjećao. To se vidi iz mnogih dnevnika; na pri- 
mjer Lottin muž pisao je dnevnik i tako možemo uspo- 
rediti Wertherova pisma s tim dnevnikom, i nalazimo da 
se skoro sve činjenice slažu. No tijekom sata a i dana, 
razmišljao sam o tomu i došao do zaključka da Ljuban* 
— kao uvijek — ima pravo. 


Kod vjeronauka sam od dra P. saznao da su u 11, 12.i 
sve do 15. stoljeća bosanski vitezovi bili na istom kul- 
turnom stupnju s vitezovima Zapada, dapače, bili su 
inteligentniji od njih, jer je većina Bosanaca znala pisati, 


bi Ivan u svom dnevniku svoga profesora dra Ljubomira Marako- 
vića naziva imenima iz milja: Ljuba, Luban ili Ljuban. 

dok oni na Zapadu to nisu umjeli. Došao sam do zaklju- 
čka da Turske nije bilo, Bog zna na kakvom bi kultur- 
nom stupnju Bosna sada bila, ili Bog zna bi li centralna 
(južna) Evropa svojom kulturom zaostajala za Zapad- 
nom. Čitajući u školi refleksivnu baladu Vignya La mort 
du loup, vidio sam kakvi pesimisti moraju biti Fran- 
cuzi: govore da dužnost moraš činiti poradi dužnosti, a 
ne poradi nagrade, a kad dođe čas smrti umri stoički. 
Skok nas je upozorio da Kant sa svojim kategoričkim 
imperativom iznosi istu misao. Htjedoh pobliže saznati 
što je kategorički imperativ (jer uglavnom znam što je 
Kantova idealistička filozofija), pa pogledam u Bazalinu 
Filozofiju. Ali to je tako učeno pisano, da se nisam mo- 
gao snaći. Čitajući Šrepelove Ruske pripovjedače i saz- 
navši da su Hegel i Schelling jako utjecali na način mi- 
šljenja ruske omladine, potražih u Bazali o ovim filo- 


Banjalučki željeznički kolodvor, u kojem je stanovao Ivan 
sa svojim roditeljima 

zofima. To opet ne mogoh ništa razumjeti. Dapače, ono 
što sam o njima prije znao, sklepano je u debele i neraz- 
govijetne fraze. Razmišljajući o Kantovoj filozofiji, vidio 
sam da je silnim racionalizmom i okolišanjem došao do 
skoro istih zaključaka, koje Krist govori u lakim reče- 
nicama. Realizam je u Rusiji, Njemačkoj i u Hrvata, kako 
vidjeh, nastao uslijed apsolutizma. (U Njemačkoj počinje 
s Heineom, u Rusiji za Nikole I i njegovog apsolutizma.) 


Pošto su se crtali samo aristokratski krugovi, a patriote 
su na ove navaljivali, počeše oni crtati »niže klase«, i to 
realno, kao Gogolj u Revizoru. 


Za pola sata naučio sam pola matematike. 


28. veljače 1914. 


Pred večer sam pročitao monografiju o Michelange- 
lu. Taj me se genij osobito doimlje. Bože moj, ima li da- 
nas takvih ljudi kojima je ideal umjetnost i koji ostaju 
ljudi? Michelangelo je radio i mučio se samo poradi 
umjetnosti i svršivši, čini mi se, Sikstinsku kapelu, ne 
htjede primiti nagrade. Rado bih vlastitim očima vidio 
sva ta djela. 


Kad sam u zatvorenoj zgradi, bivam nezadovoljan, ali 
kad izađem na zrak, provedrim se i veseo sam, kao sada. 
Laku noć. 


Ponedjeljak, 2. ožujka 1914. 


Jučer naveče bio sam na Kristalini. Bilo je dosta 
veselo, no kad sam se vratio, sjetio sam se da je korizma, 
te da se ne smiju pohađati zabave. Treba priznavati du- 
hovni autoritet, jer bez autoriteta nema sloge. Govorio 
sam jučer s M. Dobra je duša, ali plitak. Ne vjeruje 
u Boga, Bog mu je nacionalizam. Za narod, kaže, po- 
trebna je vjera, a za nj nije. Dakle, njegov se sistem ba- 
zira na laži i poradi toga ne može biti trajan... Danas 
je J. čitao neku brošuru o Nijemcima u Bosni. Knjiga je 
tendenciozna, ali ima u njoj mnogo istine. Iznaša Haec- 
Kelove riječi da bi Nijemci imali pokoriti balkanske na- 
rode, jer da su nesposobni za kulturan rad. To je stra- 

šno i sramota za kulturnog Nijemca, ako tako što veli. 
Nijemci, kao i svaki narod, nisu ni malo idealni, skroz 
su egoiste. Trebalo bi da prodre Tolstojev sistem ljubavi, 
a forma bi države trebala biti kao što je negda bila u 
Italiji. Tako će doći do materijalne i duševne kulture. 
To mora biti ideal i ovomu se mora težiti, iako je neo- 
stvarivo... U fizici smo govorili o brzini svjetla. Svjetlo 
od pokoje zvijezde treba 8, 10, 25, pa i 250 godina da do 
nas dođe. Bože, koliki li je svemir: sve svijetli, sve se 
kreće savršeno točno, sve je veliko, neizmjerno veliko. 
Zvijezde jezde kroz prostor, sve je neizmjerno u tom sil- 
nom prostoru. Naša zemljica, kao mrvica, leti također i 
okreće se. Čovjek je na njoj zamišljena matematička toč- 
ka — ion zavidi, i grize i oholi se. Što je čovjek? Ništa? 
To ništa, ta matematička točka u točki, obuhvata i vidi 
veliku pozornicu svemira i još dalje — dalje. Zar nije 
ta materija, što izgleda čovjek, ništava, a opet tako, tako 
velika? A taj čitav svemir, ono što se vidi i ne vidi, ono 
što se čuje i ne čuje, tko ravna tim pozorištem, tko je 
taj veličanstveni Duh, koji to obuhvaća? ON je. 


Pošto sam bio od zabave pospan, pročitao sam samo mo- 
nografiju o Rafaelu, tom umjetniku nad umjetnicima, 
koji svojim slikama ne daje samo lijepu boju i savršenu 
formu, nego su njegove slike i čitave drame i tragedije, 
epopeje čovječanstva. Takva je slika Atenska škola: po- 
kazuje raspravu najvećih filozofa, Aristotela i Platona, 
o metafizici, raspravu čitavoga Helasa, dok je Diogen po- 
lako legao na stepenice i ne brine se ni za što. Diogen 
je alegorija bankrota filozofije, reprezentant ogorčenja 
na prezrelu kulturu Helena. Aristotel i Platon govore o 
najvišim idejama, a sami su zli ljudi, zato je Diogenu 
ispod časti baviti se filozofijom. Ima u Rafaela i lijepih 
Madonna, ali ima i u životu. Mlada djevojka Franjić, pe- 
Kkarica, slika je Madonne del Granduca. Osobito mi se svi- 
đa. Da, upravo jučer, čitao sam nešto o plenerizmu i 
impresionizmu Maneta, te sam razmišljao da li danas 
može biti tolikih umjetnika kao za renesanse. Pesimista 
sam. U ono su doba svi slikari bili odani istom idealu, 
birali su skoro iste motive, a način im je slikanja ideali- 
stičan. Prema tome ne nalazimo slike gadnih ljudi, a sva- 

a je slika studija, anatomska, optička itd. Danas vlada 
naturalizam u slikarstvu. Ali naturalističke slike ne mo- 
gu biti tako uzvišene. I drugo: motivi, koje današnji sli- 
sanse dosta je jednostrano, razvilo se u pravcu antike i 
kršćanstva, te je došlo do savršenstva. Danas su sujeti 
tako različiti da nije moguće da dođe do savršenstva. I 
političke i materijalne prilike bile su za renesanse dru- 
gačije. Pape i bogate porodice potpomagale su slikare, te 
su se slikari natjecali i stavljali sve veće zadaće pred 
sebe. Današnje je stanje neprijatelj umjetnosti: militari- 
zam i politička konstelacija uništavaju materijalnu snagu 
trule Evrope. Umjetnici rade zbog novca, a ne zbog 
umjetnosti. Imade, naravno, izuzetaka, ali politička kon- 
stelacija ne podupire umjetnike moralno u njihovu ra- 
du, kao što je nekad bilo u Firenzi (natjecanje Michel- 
angela i Leonarda u slikanju vojne). 


4. ožujka 1914. 


Danas sam se pošteno ispavao i zato nisam išao u školu. 
Nisam ništa izgubio. Poslije podne sam dao uvezati hr- 
vatsku literaturu. Svirao sam jedan sat glasovir. Listao 
sam i čitao ponešto iz Fleuryeve historije. Navečer htje- 
doše se drugovi dogovoriti o pohodu u realku da vide jesu 
li već poznate maturalne zadaće. Trebali bismo uloviti 
deskriptivne primjere, jer mi nismo krivi što Leinert nije 
s nama radio. Je li to krađa? Jest. Ja ću gledati da se 
držim po strani. I onako će Leinert otprilike reći što će 
biti za primjer. Razbojstvo je to što će se ići krasti Lu- 
banove zadaće. Luban i onako neće nikoga upropastiti, 
jer nas voli i jer znamo. Njega tako prevariti, koji je 
naš dobročinitelj, koji nas je izvukao iz blata neznanja, 
to je podlost. Gdje je tim ljudima savjest! Hrvatsku za- 
daću može svak izraditi, jer se rijetko događa da tko 
dobije »nedovoljan«, a on će nam dati lijepu temu, koju 
mi znamo. U nas ima slabih Nijemaca i ne čudim se što 
hoće da dođu do zadaće. Dobro bi bilo Lubana zamoliti 
da kaže otprilike što će biti. 

5. ožujka 1914. 


Meine Ruh' ist hin, mein Herz ist schwer, 
Ich finde sie nimmer und nimmer mehr? 


(Goethe). 


Danas su drugi napravili krug gdje smo se svi potpisali 
da u slučaju, da se naša krađa uhvati, krivnja pada na 
sve. Jesam li pravo učinio što sam dao svoj potpis? Tišti 
me to. Kao kolega dužan sam da potpomognem, ali jesam 
li ja dužan da toliku mizeriju i lijenost podupirem da se 
moram u krađu upuštati? Uvijek govore o narodu, karak- 
teru i poštenju, viču i galame na karijeriste, a sami su 
isti. Da su objektivni, — ali nisu — uvidjeli bi da je 
pošten način najbolji, da su mogli sve postići marljivim 
radom za 4 mjeseca. Doći do svjedodžbe, dakle do više 
časti, na taj način, to je karijerizam. Kao što se neuk 
čovjek ulizuje nadčinjenomu zbog karijere, tako je isto 
to što oni rade. Oni iznose da je to đačka pustolovina. 
I ja sam za svaku pustolovinu, i nisam kukavica, ali po- 
štenje ide preko svega. U slučaju da se to uhvati i mi 
svi izgubimo kruh, tu sam se i ja silno ogriješio o rodi- 
telje, učinio sam razbojstvo. Koja je dužnost veća: prema 
kolegama ili prema roditeljima? Sigurno prema rodite- 
ljima? Drugo: ja roditelje milijun puta više volim nego 
kolege. Dakle, krivo sam uradio davši svoj potpis. Gledat 
ću da se to tako riješi da nas nekoliko, koji dobro znamo, 
dadnemo riječ da ćemo drugima izraditi prije nego sebi. 
Tako bismo izvršili kolegijalnu dužnost. Ja te ljude ne 
mogu pojmiti. Oni su skroz bezobzirni, pa nas nekoliko 
zbog njihove krajnje lijenosti vrat lomimo. I takvim lju- 
dima je svaka druga riječ »narod«. Bože, oprosti mi ako 
sam sagriješio, znam da mi je svetije poštenje i konzek- 
vencija nego išta drugo. Gledat ću da sve popravim. Mo- 
lim Te, Bože, snage! 


' ' . 6. ožujka 1914. 
Danas se odredio plan kakvu će tko funkciju držati kod 
provale. Sve je romantično i mene je zamamilo, no kad 
sam kasnije razmislio i pomislio da bih mogao biti za ni- 

šta istjeran, suspregao sam se. No, pomislim li da ima si- 
rotana, kao na primjer... koji čekaju na svoj kruh da 
mogu majku uzdržavati, to se i ja hoću žrtvovati. B. se 
drži principa »Vox populi vox Dei«, dakle, tiranin se 
smije ubiti. Isto je, kaže on, i ovdje: matura je, kako či- 
tav svijet priznaje, glupost, i mi nismo krivi ako tko pro- 
padne. Naš je školski sistem nehigijeničan, naše školske 
knjige ne valjaju, iz nas se stvara fizičke kretene, koji 
uopće ne bi smjeli kod kuće raditi. Matura je glupost i 
dok bude ovaj školski sistem takav, kakav jest, imamo 
pravo pomoći si na drugi način. Taj smo izabrali i nada- 
mo se da nas neće uhvatiti. No u meni je ipak neka 
sumnja da zlo radim i sada, kad budem išao na ispovi- 
jed, morao bih reći svećeniku, ali da se time stvar ne 


Gimnazija u Banjoj Luci, u kojoj je učio Ivan (srušena 
potresom 27. X 1969. god.) 


iznese na javu. Ja ću pitanja jednostavno razderati i otići 
na maturu mirne savjesti, a što sam njima dao svoj pot- 
pis, time sam druge potpomogao, koji idu zato jer su plod 
rđavog školskog sistema. Bože, jesam li dobro uradio? 
Prosvijetli me! ' 
Ona ima malo lice, bijelo, oblito rumenilom. Uistinu je 
lijepa. 

6. ožujka 1914. 


.. . Prijatelji su pohodili zbornicu. Neki kažu da su se 
prepali, jer je jeka jaka, a oni koji su bili na straži od 
straha se zavukli u cijevi od kanala. Našli su Lubin dnev- 
nik, ali ga nisu htjeli čitati. Inače nisu ništa našli. 


Uvijek moram misliti na dobru G. kako je dolazila i igra- 
la se zaloga i druge igre. Drugom prilikom ću o njoj. 
Pred večer sam saznao da je S-ov otac htio udaviti svoga 
sina, što ašikuje s lijepom Poljakinjom. Ona voli S-a i 
sve plače kad njega nema. A i S. misli otići od kuće, ona 
će ga školovati. Da S-ov otac zna što je to »furtimaš«, 
on bi bio sretan. Na večer sam gledao u mjesečinu i u 
vedro nebo. Sve je bilo srebrenasto, a zvijezde su se na- 
tjecale u treptanju. Bože, kako je divotna priroda! 


9. ožujka 1914. 


Noćas sam sanjao o Travniku. Bio sam tamo i tuklo je 
tu kamenjem. Ja sam njezin (Gr.) stan tražio. Kad sam 
se probudio, lebdjela mi je pred očima njezina slika kako 
veselo ide sa mnom u kratkim rukavima i domaćem odi- 
jelu, od kuće u Travniku u dućan. Vesela je bila. Nje 
više nema, tijela njezinog nema, ali uspomena ostaje. Bo- 
že, oprosti njezinoj duši. Moje naslućivanje zašto je poči- 
nila samoubojstvo, psihološki je obrazloženo... Svijet je 
nju gledao samo kao djevojku koja erotički privlači, a 
i ona se ponašala otvoreno, tako da je taj sud o sebi 
hranila. No glupi svijet nije pravo poznavao tu djevojku 
dobra srca, iskrenu, prirodno nadarenu, načitanu i mno- 
go pametniju od njezinih drugarica. Ona u Travniku nije 
našla tko bi je razumio, i bila je nezadovoljna, a da ni 
sama to nije znala. Dok je bila ovdje, voljela me je, jer 
je znala da u njoj ne nalazim samo žensku, nego i čovje- 
ka. Nazivala me je prijateljem. Naša duševna veza bazira 
— moram priznati gledajući sada iz daleka — na donekle 
(ne sasvim) erotičnoj bazi... Naša se ljubav smije naz- 
vati idealnom. Proživio sam mlade dane s njom jedinom, 
kakve više nema na svijetu, i s tugom se sjećam njene 
prilike. Teško mi je pri srcu kad sebi predstavim njezin 

lik i njezinu ćud, i mislim bilo je prah i otišlo. Koliku mi 
utjehu daje vjera, da ću nju istu, tijelom i dušom opet 
vidjeti. Nema ženske koja je njoj slična, i zato u klici 
uništim svaki dublji osjećaj koji se u duši pojavi spram 
gdjekoje. Svrha, ideal života bi mi bio da dajem dobar 
primjer i da u to »mehaničko doba tehnike« i ja svoj 
dio pridonesem idealizmu. O njoj ću i o svom duševnom 
preobratu drugi put. 


Nešto sam čitao od Turgenjeva. Osobito je lijepa priča 
Rastanak, gdje djevojka iskreno voli grubijana. Pa priča 
iz Lovčevih zapisaka koja prikazuje čovjeka na selu bez 
veće inteligencije. On je izgubio dragu, otišao u velegrad 
i osobito se oduševio za dramsku umjetnost Hamleta, jer 
ona čuvstva o smrti (»umrijeti — spavati«) iznosi isto 
onako kako on osjeća. 


16. ožujka 1914. 


.. . Među fotografijama sam tražio njezinu sliku, da je 
vidim da...? ali je nije bilo, sigurno ju je mama spre- 
mila. Bio sam žalostan. Tmuran je danas dan i sjetio sam 
se kako je na takav dan, u proljeće, ako se ne varam, 
ona došla k nama s roditeljima i s kapetanom W. na sta- 
ri kolodvor. Bio je i K. Igrali smo se zaloga. Bilo je vese- 
lo, i došao je red na mene da brojim zvijezde. Tada sam 
nju (i uopće žensku) prvi put poljubio. Nećkao sam se, 
a opet mi je bilo drago. Ja se spram nje nisam uvijek 
najgalantnije ponašao, iako sam je volio. Ona mi nudi 
da pijem, ja neću. Kad ja popijem, ona pije s istoga mje- 
sta čaše. Mnogo je puta dolazila. Jednom je došla i bila u 
maloj sobi na starom kolodvoru. Tu su bili i K, P, M. 
Zabavljali smo se veselo. Ona je sjedila na kanapeu, pre- 
bacivši noge... Bože, istina, i to me je onda privlačilo... 


Ona me je tako voljela da je radila što sam htio. Vozao 
sam se s njom mnogo u fijakeru, dočekivao je svaki dan 
kad je izašla iz škole, pratio kući i na vratima dobio po- 
ljubac. Čitav odnos s njom isprepleten je raznim poljup- 
cima. No kad sam se vratio iz Travnika, već sam uviđao 
da čovjek nije samo tijelo. Pitao sam se da li sam dobro 

radio. A kad sam saznao za njezinu smrt, nastao je du- 
ševni prelom u mojoj duši, ne od jednom, nego s vre- 
menom. Ali opet se pitam: da nije bilo onog materijal- 
nog između nas, bi li postojao onaj duševni vez. Poljup- 
cima smo se mi i duševno spajali. Ona je mrtva, više je 
neću nikada vidjeti, nju, koja mi je utjeha u životu. Že- 
lim iz dna duše da je Tamo, na drugom svijetu, vidim. To 
što za nju osjećam, ne mogu ja da kažem nego moje suze 
koje teku kad sebi predstavim ovu plemenitu i dobro- 
ćudnu Germanku kao prah. Čini mi se da je moja mla- 
dost s njom legla u grob. Svi se mogu smijati iz dna srca, 
ja ne mogu. Gledam djevojke, sviđaju mi se, ali pomislim 
li na nju, sve drugo iščezne. Jedinu utjehu nalazim u 
umjetnosti, koju silno volim, i u prirodi. 


Srijeda, 18. ožujka 1914. 


.. . Sada na večer govorio sam s P. o našim svećenicima 
i došao sam do zaključka da se imaju reformirati i to ta- 
ko, da su dvije svećeničke škole, viša i niža. Iz niže će 
se pripravljati za podučavanje naroda, kao što je to kod 
Srba i dosta se uspješno pokazalo. A iz više škole bit će 
svećenici određeni za inteligenciju. Teološki fakulteti 
moraju biti u velegradovima, a ne u malim mjestima, kao 
što je Sarajevo. Tamo će imati prilike da se upoznaju i 
da zalaze u inteligenciju. Taj bi fakultet mogao trajati i 
kojih 7 godina. Morala bi se polagati najveća pažnja na 
umjetnost. Ljudi, koji će iz tih škola izići, bit će iznad 
nivoa obične inteligencije i moći će svojim znanjem mla- 
dim ljudima imponirati i tako ih predobiti. 

Malo sam danas čitao: samo Tannhausera od Wagnera. 
Stihovi su lijepi, ali radnja, kako mi se čini, nije dosta 
živa. Ideje su sjajne. O Tannh&useru ću pisati u teci za 
literaturu. 


* 21. ožujka 1914. 

3 sata poslije podne. 

Prvi je dan proljeća. Veliki vjetar puše i huja. Čudno- 
vato da tako blago doba ima za prethodnika toliku sna- 

gu. Priroda voli kontraste. Prekjučer mi je rekao B. da 
sam egoista, što nisam malom K. dao petak. U onaj me 
je čas silno razljutilo, jer sam uvijek nastojao da budem 
što bolji i da svoja djela kritiziram. A on mi dođe, pa mi 
to kaže. Jučer je mati bila silno ljuta zbog sluškinje, sav 
je svoj gnjev izlila na tati i na meni. Bilo mi je teško to 
podnositi, nisam mogao uraditi ono što sam sebi predu- 
zeo, da pišem dnevnik i sadržaj Manfreda. Zato sam od- 
mah poslije ručka sjeo i napisao sadržaj Manfreda, a sad 
evo pišem dnevnik... 


25. ožujka 1914. 


Pročitao sam Cain. Jako zaostaje za Manfredom, jer nema 
toliko sveopće-ljudskih misli. Svršio sam hrvatsku zada- 
ću. Bio sam jučer na ispovijedi i dobio 7 Očenaša, 7 Zdra- 
vo Marijo i 7 Slava Ocu. Danas sam se veselio pričestiti 
se i nastojao sam se uvjeriti — malo je skepse u mene — 
da primam Boga, koji je iz ljubavi dao Sebe za utjehu i 
branu slabim ljudima. Pričest je izvor života. 


Inače malo radim, jer nemam tolike volje, a ni knjiga 
koje bih htio. Eksperimetiram s električnom strujom. Ra- 
do bih čitao Eugenie Grandet, samo je šteta što nemamo 
prijevoda. Oficirska biblioteka nema nikakvih dobrih 
knjiga. Kako će biti, kad su oni glupani. 


Petak, 27. ožujka 1914. 


.. . Z. me pita zašto idem u (vojnu) akademiju, kad sam 
protiv rata i kad nemam narodnog ideala. Ideal mi je 
pravednost, i možda ću pasti kao žrtva ovome. Današnje 
je doba jedan veliki kontrast. Jedni se oslobađaju ispod 
jarma i druge podjarmljuju. Ja ne mogu biti Nijemac, 
jer su podjarmili Slavene, a Slaven nisam. Mislim biti 
učitelj i odgajati bolje Nijemce, koji neće biti tako fan- 
tastički kao sada ovi. Živio Tolstoj! 


29 


Nedjelja, 29. ožujka 1914. 


Danas je umro Franjo Braun. Žao mi ga je, mlad je kao 
i ja iišao je sa mnom u osnovnu školu. Bolovao je na 
sušici grla. S njim sam proveo mnogo lijepih djetinjih 
dana. Sve prolazi. Svi su dani monotoni i ja sam melan- 
količan. Samo čitanje me je već prignjavilo, uvijek jedno 
te isto, a nemam više nikakve duševne pobude. Jedino se 
otrijeznim s kolegama. Z. priča o svom pokojnom ocu, 
svojoj majci i o djetinjstvu, sprovedenom s bratom, koji 
je natporučnik. On je jako dobra srca, samo šteta što je 
sangviničan. Čitao sam Ibsenove Gespenster. Odmah se 
vidi da je velik pisac i idealista, ali naturalizam mi se 
ne sviđa. Djelo hoće otkriti zle strane čovječanstva, da ih 
popravi, ali čovjek u djelu ne uživa, nema uzvišenog 
užitka... 


Srijeda, 1. travnja 1914. 


. . . Kad počnem što čitati, mama mi ne da. Pojeo sam 
5 narandži i tako liječim prilično slab stomak. Dobro se 
zabavljam s kolegama, ali u najvećem zadovoljstvu ima 
tuge. Sve je monotono. Ono što sam čitao ne mogu da 
primijenim i da svoje misli dalje usavršim. Veselim se 
velegradu, gdje ću proširiti duševno obzorje. Kod moje 
djevojke (Franjić) kupio sam žemičaka. Prekrasna je. 
Laka joj je rumen oblila lice. Bili su unutra njezin crve- 
nokosi brat i neka žena Bosanka, želila nam je dobre 
zube. 


Uskrasna nedjelja, 12. travnja 1914. 


Imamo 13 dana slobodno. Doba posta bilo je dosta ža- 
losno. Samo je vrijeme napominjalo na muku i smrt 
velikog Učitelja. Bilo je i snijega. Procesija nije bila tako 
vesela i uzvišena kao prije. Neka teška atmosfera leži 
na svima nama, da li zbog socijalne i političke bijede, 
ili zbog nedostatka ideala? Bit će poglavito ovo posljed- 
nje. Teško da je tko pomislio da se prikazao On, koji je 
“svrha i cilj našim vječnim željama, koji je Gospodar 

svemirske vječnosti i neizmjernosti, koji ravna svakim 
detaljem prirode, svakom njezinom travčicom i svakim 
mravom. 


Danas sam bio na velikoj misi u biskupovoj crkvi. Pje- 
valo se glagoljaški. Ljepše je nego latinski. Da se misa 
služi glagolicom, bilo bi uzvišenije i više bi privlačilo 
Hrvate, jer bi se mogli ponositi da imaju svoju staro- 
drevnu crkvu, kao što se prije kod njih služilo. Poslije 
ručka otišao sam s M. i O. Plachu čestitati. Od ovoga 
pođemo Kučiniću. Usput susretnemo maloga Jovića i sa- 
moga Kučinića. Kod Kučinića bio je neki penzionirac 
velike dugačke glave, smeđih brkova, te stari Babić, Bog- 
danov otac. Isti je kao »illustrissimus Batorić« u Gjalski- 
jevim Starim krovovima. Zabavlja čitavo društvo, zna za 
Edisona i Teslu, a priča o svom sinu. Kaže: »To ti je bilo 
1895. godine na 15. maja, bio je snijeg, a ja upravo išo 
iz Prnjavora u Svinjar«. Dobar čovjek, nikad ne izusti zle 
riječi, a zna pričati o okupaciji. Od Kučinića pođemo, mo- 
jom ponukom, Jovićevima. Pred vratima sretnemo Biir- 
gera, pa i on pođe s nama. Kučinić uteče, jer smo se 
gurkali oko vrata. Uniđemo (Ja nisam bio ni poznat) i 
odemo u sobu za posjete, gdje je stajao glasovir i staro- 
njemački stol sa zelenim stolnjakom. Anka i Luca nas 
uvedu (Anki je 19, a Luci 16 godina) a ja sam dobio 
lupanje srca. Sjednemo, a najednom se otvore vrata i uz 
pun stol kolača sjedila je Mileva B. i sestra njezinog za- 
ručnika, dosta lijepa Slovenka, kestenjastoplave kose, 
povezane u klupko, rumena, ali ne crvena lica, s dosta 
izbočenom donjom čeljusti. Osobito je mila kad govori 
slovenski. Božićeva je pričala o Skoku, kako mu je pod- 
rezala bradu i kako on voli kad se s njim »biber tuče«, 
sav pocrveni od radosti. Anka je svirala, mi pjevuckali, 
a onda su pjevale Božićka i Slovenka. Mi smo stajali ko 
mutlaci. Biirgera smo molili, pa nam je deklamirao slo- 
vensku pjesmu Domovini. S osobitim je čuvstvom izgo- 
varao »Ljubav« »Majka moja«. Na to je Kurtagić de- 
klamirao Prokletstvo Delal-paše od nekog muslimana. 
Delal-paša je poubijao ponosne begove, a mati jednoga 

pogubljenoga proklela je Travnik i prokletstvo se izvrši- 
lo. Štimung je u tamnoj sobi bio osobito lijep. Davno 
nisam tako duševno sretan... 


17. travnja 1914. 


. Kad čovjek ovako kao mašina radi, ne razmišlja- 
jući ni o čemu, ne zna zašto živi. Kad je čovjek živ, 
mora misliti na vječne stvari i nalaziti sreću u tom raz- 
mišljanju. No ima li čovjek ovdje pravo na sreću? Zar 
nije ovaj svijet svijet rada i muke, i kako se čovjek po- 
kaže u tom radu, dobiva nagradu na drugom svijetu, 
koji je vječan. Ovaj je svijet samo priprava. Pjesnici i 
filozofi kažu u radu će čovjek naći sreću i maksimalnim 
radom će se ljudi poboljšati. To je istina, ali tim radom 
ljudstvo sebe zabavlja i ne misli na zlo, te ga ne može 
počiniti. Dok kod duševnih radnika, gdje zlo čeka i vreba 
na čovjeka sa svih strana i gdje čovjek mora na to mi- 
sliti, mnogo je teže. Oni zato ne odolijevaju zlu kao rad- 
nici (ne lijenčine) i postanu nemoralni (današnja »inteli- 
gencija«). Duševni radnik ne smije, kao danas, da radi 
samo zbog plaće, nego da duševno radi zbog interesa za 
stvar i mora da sebi stvori duboku filozofsku podlogu, 
te da ostane dobar. To je teško i zato bi zbog neprodi- 
ranja zla bio bolji makinalni rad, ali »Vječnost« je čo- 
vječjoj naravi i direktno po svom Sinu donijela primitiv- 
nu vjeru, koja je najdublja filozofijska podloga. Duševni 
radnik, ako hoće da bude dobar, i da se sa zanimanjem 
bavi svojom stvari, mora vjerovati. Vjera je inteligentu 
potrebnija nego radniku. Radniku, koji materijalno zlo 
stoji, kod današnjih državnih uredaba, nije vjera toliko 
potrebna (praktično misleći, a ne metafizički, jer je ona 
neophodno nužna svakome), jer radnik mora raditi zbog 
kruha. Bogatijem radniku potrebna je vjera, jer ga 
straši od zloupotrebe kapitala i od lijenosti. Inteligentu 
je vjera ne samo »praktična«, nego ona je izvor vječnih 
ideja, umjetnosti itd. - 

18. travnja 1914. 


Svršio sam sve crtarije. Time sam se konačno. riješio 
deskriptive. Sutra mislim naučiti nešto zemljopisa. Sve 
zbog glupe mature. Uzalud se gubi vrijeme na stvari, 
koje će se i onako zaboraviti. Kako bih se rado bavio 
poezijom! Kad pročitam kakav književni list, srce me za- 
boli videći da ima toliko lijepog i uzvišenog, a ja nemam 
vremena da se time bavim. Kad budem u akademiji, dr- 
žat ću hrvatske listove i pratiti prilike najmilijeg mi na- 
roda. U bioskopu sam danas gledao Tannh&usera. Bilo 
je prekrasno. Slikarski su motivi izvanredni. Ples u brdu 
Venere, kupanje, ples niz brdo, starogermanske nošnje. 
O idejama sam već govorio. Samo ću napomenuti da 
muzika prikazuje kako Venera mami k sebi Tannhause- 
ra. Sutra je pravoslavni Uskrs. Nju ne zaboravljam. Sve 
mi dolazi na pamet Schillerov stih: 


O, dass sie ewig griinen bliebe, 
Die sch&ne Zeit der ersten Liebe!? 


26. travnja 1914. 


Čitam Gral i sve se uživljavam i uzdižem. Što više 
upoznajem katolicizam, to više vidim da je neiscrplji- 
viji. Već želim da primim Tijelo Njegovo, svrhu i po- 
sljednji uzrok čovječanstva. Kolika je Ljubav Njegova, 
kad On, Neizmjernost, koga ne možemo shvatiti, On, koji 
ravna svemirom i svakom travkom i koji zna i gleda na 
prepiranje sićušnog ljudskog roda, daje nama, malenima 
i ništavnima, Sebe na blagovanje. »Wenige wissen das 
Geheimniss der Liebe, fiihlen Unersaettlichkeit und ewi- 
gen Durst des Abendmahis. Gottliche Bedeutung ist 
irdisehen Sinnen Raetsel... «* (Novalis). Mama tjera. 


Nedljelja, 3. svibnja 1914. 


.. . Fausta nosim uvijek u džepu i učim najljepše stvari 
napamet. Djelo je božanstveno. U svakoj prilici, u sva- 

kom duševnom raspoloženju nađe se odgovarajući odsjek. 
Glatkoća, snaga i blagost stihova daju tom djelu osobit 
čar... 


21. svibnja 1914. 


Na 18., u ponedjeljak, bila je svađa u školi poradi vjere. 
K. je plitko na nju navaljivao i uvrijedio Lubana. I ja 
sam se raspalio. Tog istog dana otputovao sam u Zagreb 
zbog očiju. Usput sam se svadio s nekim Luteranom. On 
kaže: Bog je ujedno i Satan, zato što je stvorio grijeh; 
on nije svemoćan jer u svijetu vlada zlo. Poradi toga ne 
vjeruje u Boga, nego u dobru i zlu moć, koje se bore. 
Zla je moć nadvladala. Eto, do čega dovodi liberalizam 
protestanata: do nijekanja čovječjeg ideala. Inače je do- 
bra i zla moć nelogična stvar. On ne vjeruje u slobodu 
volje. Dakle: dvojica se posvade. Iz njega govori zla moć, 
a recimo i iz mene. On mene nadmudri. Dakle, zla je moć 
sebe samu nadmudrila. Misleći da sam mnijenjima nepri- 
stupačan, ode. Neki mladi pravoslavni sveštenik čudio 
mu se... 


12. lipnja 1914. 


Danas je bio predzadnji dan škole. Skok se s nama oso- 
bito dirljivo oprostio. Najprije je lupio knjigom, prvi put 
otkako ga znamo, a onda je svakoga pitao što će. Savje- 
tovao nam je: pošteno raditi i nikad nagrade tražiti. 
»J'espćrais pleurer, mais je croyais souffrir«.* Tako vri- 
jeme prolazi. Što mi je bilo milo, prestaje. 


13. lipnja, 
2 sata u noći. 


Bože, što sam sad vidio! Gad i gnjusoba... Kolege, do 
kojih sam više držao, išli su sa sluškinjama natezati se i 
druge provocirati i sramotiti. Neki drugi otišli su »dolje«. 
Jadnici! Tako mora biti, kad ste životinje. Uvijek govo- 
Titi o idealima, a valjati se u blatu! 

16. lipnja 1914. 


.. . Probudio sam se već u 5 sati ujutro. Šetao sam se 
po vedrom jutru, bilo mi je ugodno i sjećao sam se eks- 
kurzije (rano ustajanje). Korporativno odemo u školu. 
Bili smo radoznali kako nas je porazmjestilo. Meni su 
odredili mjesto otraga. Vis-a-vis na desno Kurtagić. Da- 
kle, porazmjestilo nas je po vrsnoći. Uđe direktor sa za- 
pečaćenim pismom, a iza njega Ljuba, nešto blijed. Otvo- 
ri i pročita nam: 


Mladost — nada, starost — spominjanje. 


Korist brodarenja za našu monarhiju. 


Nitko se tome nije nadao. Ja sam se u isti čas odlučio za 
prvu temu. Devetorica nas je ovu uzelo. Pisao sam je kao 
običnu školsku zadaću. Faze iz mladosti čovjeka, naroda 
i čovječanstva, te faze iz starosti. Kad sam to nabrojio, 
istaknuo sam da prošlost krijepi starost ne samo poje- 
dinca, nego i naroda, jer prošlost daje narodu snagu za 
dalji razvitak. Svršio sam za 3 sata, a za 2 sata sam pre- 
pisao. Bilo je svega 6 stupaca. I drugi su otprilike toliko 
napisali. Na inspekciji bio je Luban. Zlato! 


17. lipnja 1914. 


.. . Kurtagić i ja smo odlikaši (prvi put ću biti u Izvje- 
štaju štampan debelim slovima! Mašala!), premda su nam 
obojici nategli. I ostali imadu dobre svjedodžbe. Glupost 
su svjedodžbe. Trebalo bi reći: prošao ili propao, pa g0- 
tovo, jer ako se tko zanima za jedan predmet, a dobije 
lošu notu, iz toga izgubi volju za nj. I zavist se budi. Svi 
su skoro prije reda svršili, pa smo se prošetali. Poslije 
podne sam opet sjajno spavao i platio sam Wolfu 16 K. 
za naručene knjige. Još sam mu dužan 10 K 90 h, jer sam 
danas još dobio Englische Litteraturgeschichte (G&shen) i 
Geschichte der Musik. Tata mi je dao 5 K za odliku, a 
mama se od veselja razbrbljala. Odem na tenis i vratim 
se, jer je bio zatvoren. Čekao sam na gđicu Latas do 5 
sati i pošto nije došla na glasovirni sat, odem opet na 

tenis. Pola sata sam žestoko igrao. Bio je tamo i Luban 
i sam je počeo govoriti o zadaćama... 


Ba. Na večer se sastanemo i govorimo o današnjem i o 
sutrašnjem danu. Vidimo kako vrijeme neizmjernom br- 
zinom prolazi! O čemu se jednom toliko govorilo i toliko 
očekivalo, prošlo je i sutra dolazi nešto novo, i to će pro- 
ći, te će ovdje biti samo smrt. Da je život šiita tako ma- 
šinalni rad, kao što je ovo zadnjih dana, čovjek bi se tre- 
bao ubiti. No kad prestane, odmah uniđe u nj čuvstvo 
Vječnosti, Ljubavi, Ljepote i zanimljivosti života. Hoću 
da živim za svoju milu struku, pa makar bio vječni siro- 
mah, a ne gnjaviti se mašinalnim radom, zasluživati no- 
vac kao velepoštovani filister, dizati nos, držati se pamet- 
. : ozbiljnim i mističnim, kad to i nisam. Evviva 
arte! 


19. lipnja 1914. 


.. . Z. je vozio na lađi neku debelu djevojk j 

Baraba. Siđemo dolje i sjednemo do RE ENE bas 
ško, nastala je užasna borba između Vječnosti i strasti, 
te sam jedva dočekao kad sam se prevezao. Strast di- 
rektno obustavi logično mišljenje, tako da sam teško mo- 
gao u glavi sabrati o čemu idealiziram o Ewig Weibli- 
ches — Memento mori — Rad za čovječanastvo — Estet- 
ski osjećaj, itd. Toga sam dana bio kod male i razgova- 
rao. Antu one zovu mali Antica, a mene mali Hanzika 
Na večer sam s Antom htio pratiti, ali uslijed našeg leti 
kavičluka.sve. se izjalovilo. Jutros sam spavao do.9 sati 
onda otišao u Vrbas-kasarnu, gdje je Ante i D. čitao dha« 
đanske nauke. Naučili nismo ništa. Svaki dan kiša pada. 


F2 Subota, 21. lipnja 1914. 
s . Odem Franjičkoj u dućan ispričao sarh joj o Gjal- 
om, Kumičiću i o humoreskama Marakovića. Poslije 


sam se šetao s Antom, Šandorom i Plachom pod njezinim 
prožorom. Ona je bila gore kao Đema. 

Je li to ljubav? Nije. Ona mene ne pozna. Ja nju ne 
znam. Do intimnog.nije došlo. Ona je zatvorena. I ja sam. 
Nije kao kod Grete, koja svoj osjećaj odmah iskaže. No 
zašto uvijek za njom letim? Nije Bog zna kako fizički 
lijepa. Izgleda da je dobra. Tolstoj kaže da je ljubav 
strast. Sva se ljubavna literatura osniva na strasti. No u 
mene nema strasti. Ali opet je čovjeku prirodno da teži 
k ženskoj. Možda vuče Das Ewig Weibliche, ili je to neka 
sugestivna moć, kako veli Kleist. Bit će da Kleist ima 
pravo, jer zašto me uvijek k njoj vuče? Ili je snažna i 
otporna muška narav samo polovina ljudske biti, pa traži 
drugi dio biti, kome je prirođena nježnost i smilovanje? 
To ostaje uvijek tajna. 


Sada je krasna noć. Neizmjerni svemirski mehanizam 
stoji nepomično. Ne vide se konopci ni prečke, a opet 
stoji. Kojom li brzinom ta neizmjernost juri i okreće se, 
a prah, čovjek, sve to misli. Kuda to vodi? Zašto čovjek 
ima tijelo, kad je on u biti duša? Zašto? Kuda? Kako? 
Vječne tajne. 

Misao, iskra, pamet, ta iskrica vječne Istine, do kakovih 
nas uzvišenih misli dovodi i koliko možemo shvatiti, a 
što je istom Neizmjernost! Kad na to mislim, hvata me 
vrtoglavica. Bljesak, koga čovjek ne može pomisliti Erd- 
geist (Duh zemlje), ali ne »abscheuliches Gesicht«,' nego 
bljesak apsolutne Istine, koju iskrice ne mogu podnijeti. 


25. lipnja 1914. 


Neki je dan bila sokolska zabava. Sokoli su dobro vjež+ 
bali. Bila je mala (Franjić) i malo sam s njom plesao. 
Pratio sam je kući. Prekjučer sam s Antom bio kod nje 
u dućanu. Bila je osobito lijepa. Vlašićeva i ona su dobre 
prijateljice. Govorile su o smrti. Obje je žele. Ne bi me 
čudilo da se koja kao Greta... One ne znaju zašto žive. 
Ili čitav dan sjede kod posla, te razmišljaju. Dolaze do 
zaključka da vrijeme prolazi, i kad. dođe smrt, izgleda 
čovjeku da se istom rodio. Nema nikakve ideje koja bi 
ih podržavala na svijetu. Ne znaju da je život žrtva, 

One se vole, nježne su i plemenite, ali ne znaju zašto žive. 
Trebala bi im kakva ženska organizacija da uvide kakvu 
važnu misiju imaju u čovječanstvu: odgoj djece, bodrenje 
muža, navraćanje dobru, oduševljavanje za kakav soci- 
jalni i sveopći rad. Uopće ne znaju da su one dužne za 
drugog raditi, a ne uživati. One — to je ženska narav — 
pomogle bi svakome, ali razum im ne kaže zašto. Vjeruju 
u Svevišnjeg, jer im to čuvstvo kaže. To je dobro. Zašto 
idu u crkvu? Ne znaju, ali vole kad muški idu u crkvu. 
Ante i ja smo te večeri zatvorili dućan, pa smo je kući 
otpratili. Svako poslije podne radim oko 4 sata. Skoro 
sam svršio matematiku. Čitam Verlorene Liebesmiit. Ju- 
čer smo A, D. i ja zajedno u parku radili. U »Luči« nije 
uvrštena Novalisova Himna, a primitak ne javljaju. 
Uvijek je Oluja. Ovakav je život glup. Da mi je novaca 
studirao bih Shakespearea i poslao bih u »Luč« jesi 
članak za jubilej. 


28. lipnja 1914. 


Užas! Sljedbeni red dnevnika prekidam. Franjo Ferdi- 
nand, prestolonasljednik u Bosni — u Bosni — ubijen. 
Žena također. Gdje si san Hrvata!? Fatum pritišće. Ide- 
ali su porušeni, jadni mladić stoji i tuguje... 


29. lipnja 1914. 


Mašer nisam mogao svršiti jer su roditelji došli. Sve je 
Jos tajno, no saznao sam sve... Najprije se našla dina- 
mitna patrona na željeznici iz Metkovića. U Sarajevu eks- 
plodirala bomba i Merici, general, ako se ne varam, teško 
Je ranjen. Kad je to Ferdinand saznao, pošao je automo- 
bilom u bolnicu da ga pohodi. Najednom kod ćuprije pu- 
koše revolveri... Najprije je njega ranilo. On se naslo- 
ni na lijevu stranu. Onda nju rani, i ona pade na njega. 
On le još deset minuta živio. Kaže se da je jedan oficir 
skočio na đaka — Principa — koji je pucao i da se s njim 

strovalio u Miljacku, te ga skoro udavio... Čuo sam da 
su demonstrirali u Sarajevu i razorili Hotel Europu i 
drugo. 

Uzorna organizacija Srba raspliće svoje mreže po čitavoj 
Bosni. I ovdje je neki centrum. Banjalučki je vladika do- 
bio nalog — tko bi znao zašto — neka bježi odavle. 1 
ovdje kanda se spremaju demonstracije. Vojska je u pri- 
premi. Jučer je bio Vidov-dan. Bio je sokolski pokrajin- 
ski slet. Vježbalo se od 6 sati ujutru. Vlakom od 9 sati 
došlo je oko 1500 seljaka, među njima »pobratimi«, pa 
seljački sokoli antialkoholiste. Bilo je lijepo. Došlo je 
sokolaša i iz Zagreba. Imali su svoju glazbu. Gradom je 
išla povorka od kojih 3000 ljudi, seljaka, sokolaša, se- 
ljanki, djece, građana. Na čelu svakoj seljačkoj grupi bio 
je pop. Jedan je namjesto popovske imao sokolsku kapu. 
Bila je impozantna povorka, ali užasno mrtvo. Obično se 
kod tih svečanosti pjeva. Kad se saznalo za atentat, ras- 
pustilo se sve. Seljake su željeznicom kući otpremili. No 
što je najčudnije, svi su imali »Trauerilor«. Otkle im 
kad su dućani zatvoreni. Nosili su ih već sa sobom. To 
je bilo tako izvrsno organizirano da su znali da će Ferdi- 
nand biti ubijen. I zato su došli ovamo da se možda i po- 
bune. U Brnu bila je također buna. No najveća ironija 
svega su hrvatske zastave, koje su Srbi na vježbalištu i 
pred kolodvorom izvjesili. Ubiti prijatelja Hrvata, a za 
znak prijateljstva izvjesiti hrvatske zastave. Ironija! Gdje 
ostaje iskrenost i ljubav. Iz ovog meteža će istina ne- 
taknuta izaći. Gdje je Krist, koga su neprijatelji raspeli i 
koji daje Svjetlo Istine? Iz meteža će On izvesti sljedbe- 
nike svoje. : 

Povijest je borba za Istinom. 


30. lipnja 1914. 


Jutros sam iz novina saznao da je sve istina što sam 
jučer čuo... Izgleda da se pripravlja klanje Srba. Po- 
zvani su povjerljivi đaci. Ne bi to valjalo... Više nisam 
uzrujan. Uvidio sam: »Ein politisches Lied, ein garstig 
Lied«.* Uzrujavanjem i mržnjom ne dolazi se ni do čega. 

Jutros sam bio kod Ante. Poslije podne sam naučio 
»Alpe« i ležao. Došao mi je »Suš« i spjevao sam pjesmu 
u ime D-a za njegovu milu A. B. Ante i ja dali smo je 
mojoj maloj i rekli da je to Šandor svojoj spjevao i da 
smo je mi slučajno našli. Mala (Franjić) dat će Ballijano- 
voj. Bože, daj mi snage, da ne budem malodušan! 


4. srnpnja 1914. 


Prošlo je 9 sati. Došao je vlak i ja sam se rastao s prija- 
teljima Katovićem i Antom. Kiša vani lijeva, a sat kuca 
tiktak-tiktak. Razmišljam. Prije godinu dana bila je zem- 
lja u svemiru na istom mjestu, no dok sam ovo napisao, 
prevalila je ogroman put i ona uvijek jezdi i zviždi kroz 
svemir naokolo, ogromnom brzinom i čitavu godinu dana 
treba dok prevali svoj put. Naša mala zemlja, a mi sitni 
ljudići, sitniji no što nam se čini organizam najmanjega 
crvića. Gledamo ga kroz povećalo i vidimo da se miče. 
I to neizmjerno malo je organizam, koji se hrani, miče se 
i ima svoju svrhu. A mi »ogromni« ljudi, mi ne vodimo 
brigu o tim mirijadama sitnih organizama. No što je 
vječnost? Crv i čovjek — slaba usporedba, nije nikakva. 
Crv i čitava zemlja, i to je malo. Možda: crv i svemir. 
Da, to je pravo. Što je spram svemira čovjek — crv? 
Tijelo je crv, ali čovjek nije tijelo, u njemu je nešto 
nevidljivo, što zaboravlja da je tijelo. Njegova iskra. Ne- 
izmjerno mali dio, dio Njegove iskrice, ali opet je od 
Njega. I ta nas malenkost vodi da zaključujemo na či- 
tav svemir, na neizmjernost, čak na Njega. To je divno. 


Zanesen divnom harmonijom, melodijama koje osjećam, 
a ne čujem, slikama koje poznajem, a nikada ih nisam 
vidio, mislim na prvu ljubav. Koliki pad iz Vječnosti u 
prolaznost. No što je na tome bilo zlo i prolazno, nestalo 
je, a ono uzvišeno i plemenito dalje živi u mojemu srcu, 
uzdiže ga i daje mu hrane, možda sije i dobro sjeme. Sve- 
višnji, molim Te da bude tako! Možda je ona u to doba 
izdahnula. Za to nisam ni znao. Žarko sam se molio Bogu 
da je održi na životu i bio sam uvjeren o uspjehu mo- 

litve, ali bilo je prekasno. Već je ona prestala biti. Duša 
se njezina otresla prolaznosti i otišla je. Kuda? U Vječ- 
nost. Ali, Bože, groza me hvata kada pomislim da je sama 
sebi oduzela život. Život je borba za Istinom, a ona ku- 
kavno odustaje od te borbe. Dijete je XX stoljeća, laga- 
nih nazora. Da je sada živa, možda bi bilo sve drugači- 
je, ili možda ne. Možda bih i ja još bio dijete XX stoljeća. 
Tko zna? Svevišnji najbolje uređuje. 

Prva je ljubav najdublja i zato mi je njezina uspomena 
sveta. Nisam joj nosio cvijeća na groblje, jer čuvstva bi 
se otupila da se iznesu pred svijet. Njezin otac i majka 
možda plaču, a meni je teško, kad si dozovem u pamet 
njezinu sliku. Bila je pametnija od svojih drugarica. Uvi- 
jek je čitala knjige i oduševljavala se za sve. Ali dubine 
joj nitko nije dao. Život joj je prolazio monotono, razmi- 
šljala je kad dan dođe, dan ode, čeka da i prođe. Možda 
bi se udala, dobila djece, i umrla. Takav je život. No 
nije znala zašto živi. Nije možda ni znala da postoji Vječ- 
nost i da sve divote svijeta, sva priroda, dovode do spoz- 
naje da je to sve od neizmjernog Duha, od Ideala čovje- 
čanstva, od Istine, Dobrote i Ljepote. Prošlo je, a proći 
ću i ja, kao i sve ovo, ali mi ćemo svi biti. Možda i ona 
jest!sStrah me hvata kad pomislim da je izgubila Vječ- 
nost. Bože, predobri Bože, saslušaj molitvu slabašnog cr- 
vića koji se straši da Te pogleda, kome vrag srce truje, 
daj, Bože Vječni, daj Greti Vječnost. Oprosti i meni sve 
zlo i pokaži mi put pravde. 


Vratimo se k ljudima. Život je borba za Istinom i promo- 
trimo ga. Matura je 10. o. mj. Građansku sam nauku 
donekle svršio. Danas nisam radio, jer sam jutros bio 
na rekvijemu za Ferdinanda. Svijeta puno, a bilo je i mu- 
slimana. Prije trideset godina još bi svakog muslimana 
ubili da je došao u crkvu, a sada se već slažu. Ako Bog 
da, bit će jedno stado i jedan pastir. Kroz stoljeća će i to 
doći... Šetao sam s A. i B. Vidio sam malu i njezine 
duge kose. Pitao sam je kako je se dojmila pjesma. Re- 
kla je da se Ballijanova naljutila. Njezina mati ne da da 

je pratim... Jučer je Ljuban otišao u Zagreb. Razgova- 
rao sam o Anti i rekao mi je da će mi dati nešto da čitam 
o Turgenjevu (njemačka matura). Umoran sam. Laku noć. 


Srijeda, 8. srpnja 1914. 


Život je rad. Ali ovaj je rad glup. Ovaj je život dosta 
glup, ali opet drag. Jučer, i danas sam, čitav dan, oko 
6 sati, radio i svršio sam fiziku. Sutra prije podne svršit 
ću zemljopis i povijest. Time zaključujem rad za maturu 
Svršio sam, dakle, za pola dana kasnije nego što sam 
naumio. Svaki sam dan u Salvator ulici, gdje se mala 
šeće s Vlašićevom. Jedno prolazimo mimo drugoga. Ne 
mogu da se priključim zbog matere. Volim je, iako je ne 
poznam. Sve je ovo prolazno. Teško da sam što tako du- 
boko volio kao Gretu, i svejedno, prošlo je, sjećam se, 
oplemenilo me, ali opet i bez toga može se živjeti. Dnev- 
nik mi je jedino sjećanje na poeziju u ovom glupom 
radu. Ići ću na more. Kuda, ne znam. Najradije bih išao 
onamo gdje se samo francuski govori. Sutra dolazi Ala- 
upović automobilom. Direktor je nama, maturantima, re- 
kao da ga dočekamo. 


Subota, 11. srpnja 1914. 


Finis finaliter. Maturirao sam. Riješio sam se brige. 
ali... plakao sam u podne. Tko bi znao zašto. Novi ko- 
rak. Djetinjstvo je prošlo. Počinju velike dužnosti. Ideali 
postaju realna pitanja. Proći će i život. 


12. srpnja 1914. 

2 sata u noći. 

Ovo je, valjda, najljepši i najtužniji dan u životu. Tuga 
je trajnija od veselja. S kolegama sam odrastao kroz 8 


godina, i sad smo slavili rastavnicu. Nemoguće je i vjero- 
vati, Teško je bilo i s profesorima se rastati, osobito s 

Maturalna slika Ivanovog razreda. U sredini prof. dr Petar 
Skok, Ivan u prvom redu drugi s desna 


Ljubom. Svi bijasmo jedna duša, poznavali smo se, i je- 
dan se uz drugoga rascvjetavao. Zato se i najbolje razu- 
mijemo. Proći će sve, ali uspomena će biti dok živimo. 
Kad se budemo kao starci sastali, sjećat ćemo se suznih 
očiju. Takav je život. Čudna zagonetka. Ali ne. On je to 
sve protumačio: i toga mora biti. U čaši meda mora biti 
i žuči. Opis svega slijedi dok budem smiren. 


Petak, 17. srpnja 1914. 


Danas putujem u 5 sati u Opatiju. Zato ću navrat nanos 
napisati što sam »zanemario«. Prvi dan mature bio je 

10. o. mj., u petak, danas pred tjedan dana... Ranije 
sam ustao nego obično i svi smo čekali na hodniku pokraj 
direkcije. Inspektor je — naravno — zakasnio. Kad je 
napokon došao, čitava komisija: Ljuba, Alaupović, di- 
rektor, Hara-sim, Pavičić, Leinert, uđe unutra. Tu su oni 
skoro čitav sat vijećali, a mi smo se vani premetali s noge 
na nogu. Napokon se otvore vrata i nas zovnu. Soba je 
na nas učinila čudnovat dojam... Bijelić je imao primjer 
koji je radio u školi. Za hrvatski je čitao Brata Adama 
od Tordinca. Ljuba mu je to dao jer je Tordinac »njegov« 
pisac. Iz zemljopisa ga je pitalo o smještaju Monarhije i 
tako se prepao da je namjesto na »svjetskom drumu« — 
Atlanski ocean — rekao »na carskom drumu«, a Tripolis 
je otpremio u Aziju... Burzić se tako smeo da je rekao 
da je 2 na kvadrat 16, i nije znao naći na karti gdje je 
Zagreb... D. je fino mirno odgovarao, da je zaslužio 
odliku... Sutradan sam ustao ranije nego obično, pjevao 
sam i kupio fotografiju. Bio sam izvanredno raspoložen, 
premda nisam dobro spavao... 


Ivanovi roditelji 

Opatija, 19. srpnja 1914. 


Prekidam red dnevnika, jer inače ne bih mogao opisati 
svoje dojmove. 17. 0. mj. pošao sam u 5 sati vlakom. Tata 
i mama odlučili su da putujem kad su saznali da i go- 
spođa Teschner dolazi ovamo. Brzojavili su ima li prazna 
soba, i kad je došao odgovor da ima uz cijenu od 9 kruna, 


poslaše me. Poljubim se s mamom 1 tatom. Bili su pravi 
poljupci. Svu našu ljubav osjetili smo s njima. Pogleda- 
mo se i poljubimo još jednom, i poljubimo se opet. Kako 
li je slatka roditeljska ljubav. Ljubav je snažnija od mrž- 
nje i straha. Hosana Kristu, koga toliko vrijeđam. 


Opatija, Pension Lederer 
(Habsburg), soba br. 96, 
3/4 10 sati u noći. 


U prvi mah mi je bilo užasno. Peklo me što moram toliko 
plaćati, a u drugu ruku oko sebe čuo sam samo ble- 
betanje glupe madžarske novčane aristokracije. Tražio 
sam poznate, ali nikoga nisam našao. Istom drugi dan 
vidio sam svoga dalekog rođaka Lochnera gdje svira u 
orkestru. S njim sam dva put šetao. Na sve me je upo- 
zorio. Osobit je protivnik Slavena. Kaže da su Opatiju 
Nijemci podigli, a Hrvati nisu dali ni filira. To je istina, 
ali iz toga ne slijedi da je Opatija njemačka. Ovo je 
pradjedovska zemlja Hrvata i oni je nisu mogli podignuti 
jer nisu imali novaca. Naravna stvar da je traže, a dosta 
velika odšteta Nijemcima jest što dopuštaju da se na hr- 
vatskom tlu grade njemačke škole. Jučer sam se vozao u 
čamcu. Na večer sam bio u gostionici Quarnero s Kru- 
dilom, đakom iz Gorice, s kojim me Lochner upoznao. 
Fin dečko. Danas sam ustao u 10 sati. Kupao sam se do 
podneva, zatim ručao, spavao, pa pješice otišao u Lovra- 
nu i natrag. Uvečer sam u sobi napisao pet karti... 


Opatija, 22. srpnja 1914. 


Ustao sam u 9 sati, jako se sunčao da sam pocrnio. U 
kupki na me jako djeluje erotični momenat. Vidim da 

je zao nagon gadan, da bi svu moju ideologiju mogao da 
baci u blato, i svejedno se uvijek javi. Kad pozovem u 
pomoć Djevicu, pomogne mi mnogo, ali opet se javi. Bo- 
ravak je ovdje za tijelo ugodan, čovjek previše misli na 
tijelo. Sva je misao kad će jesti, kada spavati, kuda će 
sada, a kuda kasnije ići. More je izvanredne ljepote, ali 
nije lako uživati ga sam, kao kad bi tko bio sa mnom “tko 
bi me razumio. Uvijek se sjećam Grete. Kad vidim kakvu 
djevojku gdje se smije s mladićem, meni je teško. Ova- 
kvo što, kao što je Greta, neću naći. Pa da se i nađe, opet 
bi uspomena na Gretu ovaj odnos pomrčala, i čovjek ne 
bi mogao biti tako duboko iskren. Poslije kupanja (sta- 
jalo me s mlijekom 1,50) otišao sam u gostionicu na limu- 
nadu, a onda na ručak... 


Opatija, 25. srpnja 1914. 


VENE Poslije kupanja dođem na ručak, a gospojica, koja 
do mene sjedi, reče da će po svoj prilici biti rat. Grom iz 
vedra neba. Na politiku sam posve zaboravio. Rat sa Sr- 
bijom. Istom sad sam se sjetio da sam čuo kako Madžari 
govore o ultimatumu, o Srbima, o bombama, no nisam 
shvaćao zašto. Poslije ručka odmah odletim i kupim Neue 
Wiener Journal. Tu piše krupnim slovima da je predan 
ultimatum. Unutra ima dosta fraza... Čitao sam Figaro 
Na strani je Srbije... Poslije podne sreo B. i njegovu 
braću. Bludnici. No uvijek sam razgovor sveo na drugo. 
S B. sam se šetao i kod glazbe nam se dopala lijepa 
Hrvatica, inteligentne vanjštine. Smijali smo se. No ne- 
stala je. Kasnije smo išli uz more, gledali u zrak i varali 
smo tako svijet. Kući sam poslao kartu. Dosad sam po- 
trošio 96 kruna (za devet dana). 


Nedjelja, 26. srpnja 1914. 


Čudo nečuveno. Već je rat. Nitko se tomu od Austrije 
nije nadao ... Sva je prilika da će egoizam naroda do- 
vesti do svjetskog rata... Jutros pođoh u crkvu, ali pošto 
je bila puna, svijet je vani stajao. Izvana nisat mogao 

ništa pratiti i zato sam otišao. Dakle, dvije nedjelje bez 
sv. mise. Tu ima i na meni dosta krivnje. Mogao sam 
ranije onamo otići. Saznao sam da je rat. Srbi nisu pri- 
mili ultimatum. 


31. srpnja 1914. 


T. nije došla na parobrod. Sam sam otputovao. Na Rijeci 
jedva uletim u puni tramvaj i odvezem se do kolodvora. 
Sve je bilo puno. Neke žene gurale su se i iskale kartu za 
Beograd. Vlak je bio sav prepunjen. Svijet je letio u va- 
gone, jedan je drugoga vukao, gurao, vikao, a žene su 
očajavale. Gledao sam. Baš su ljudi ničeovci. Jedan dru- 
goga gura da dobije bolje mjesto. No taj je Ničeov sistem 
malo nepraktičan, jer je među ljudima bilo i ne-egoista, 
koji su pomagali potlačenima i one bezobzirne ljude, koji 
su bezobzirno — gurajući djecu — htjeli doći do mjesta, 
uhvatili za ruku i zaustavili njihovo djelovanje. Tako je 
i u životu. Goethe veli da nam samo zakoni mogu dati 
slobodu. Zakoni nam određuju put kojim valja ići da ne 
dođemo u opreku s drugima i na kom se putu možemo 
razvijati do neizmjernosti. Takva je i kršćanska vjera. 
Ona je za nas moralni zakon i otvara nam neizmjerni 
put, koji je pravedan, da ne dođemo u opreku s do- 
brim... 


Zagreb, 2. kolovoza 1914. 


... Kad sam po kiši pratio gospođe, prošla je jedna 
žena i digla suknju... Pošto sam se instinktivno okre- 
nuo, počele su govoriti o erotičnom, da ću se promijeniti 
itd. Bilo mi je teško da to baš čujem od Gretine mame, 
koju dosta volim, a vidim da je ovaj erotički elemenat 
u odgajanju i u kćeri ubio prirođeni religiozni život, tako 
da se mogla odlučiti na samoubojstvo. Ili, točnije rečeno: 
puštam erotične misli, živim iz dana u dan, bez molitve i 

Bega iu a 

misli na vječnost, pa život postane bez svrhe. U času re- 
zignacije i neraspoloženja pita se tada čovjek zašto se ne 
bi ubio, i to može učiniti... 


Banjaluka, 3. kolovoza 1914. 


Rat je Srbiji naviješten, i zato hoću da prikažem kolorit 
grada u ovo doba. Rezerva i regruti dolaze iz sela vlako- 
vima i kolima. Oko 4.000 seljačkih kola sakupilo se na 
banjalučkom polju. Svaki dan odilaze spram Mostara 
Klogruti i rezerva porazmješteni su u Realci, Djevojačitoj 
školi i Pravoslavnoj školi. Seljaci su oko crkve i sad ; me 
vaju, sad idu po hranu, a sad se imena zapisuju. ora 
njima jei8B.B., P,, I. itd. Prekjučer su ovi otputovali 
u Graz. Pošto se našlo bombi i drugih stvari, koje kom- 
promitiraju, velik je dio Srba zatvoren u grada. Organi- 
Belja za otcjepljenje od Austrije bila je uzorna... Či- 
tajući u Hrvatskoj Prosvjeti članak o Autos Pirate 
les došao sam na sjajnu misao... : 


J ' 6. k 
Svijet gori. Vrag triumfira... na 


Ponedjeljak 17. kolovoza 1914. 


* . Vozao sam se na lađi i kupao sam se. Bio sam u 
argovcu na vršidbi. Češće sam s malom. Čitam Sv. Pi- 


smo, Shakespearea i Turgenj i 
2 jeva (Dim). S 
Užitak je velik u tomu. iki ini 


a se sam sebi pričinim gadnim. Jedino me iza ta- 
KI pina religiozne misli utješe i dignu. Religiozni ži- 
i ao na Vječnost, Smrt, Ljubav, to je nešto veliko. 
Bina skepsa užasnom ironijom hoće da jednostavnim 
osjećajem razruši ono najviše u čovjeku. 
a su kolege bili dugo u zatvoru. Kod M. se nisu na- 
ombe, kako se govorilo. No jučer ga je narodna stra- 


4 IVAN MERZ 
49 


ža uhvatila in flagranti u nezgodnom stanju i kroz grad 
ga odvela s njom. Nije on jedini od dobrih takav. 
Incohćrence de PIdćal B. i J. još su u zatvoru. J. se ne 
smatra krivim. B-u nije teško, ali roditelji plaču. 


Nedjelja, 30. kolovoza 1914. 


... S malom se katkad sastanem. Sve više uviđam da 
nije za me. Ona je dobrih svojstava, ali nema onog du- 
ševnog elana, onaj široki pogled u svijet, koji tražim. S 
Gretom sam mogao čitati Schillera, razgovarati o povi- 
jesti i uopće o svemu. Ona je sve razumjela i dapače je 
neke stvari bolje znala od mene. Bila je načitana i slo- 
bodna je bila u svijetu. Takvih je djevojaka malo. Mi- 
slim, da će se .odnošaj, ako se to zove odnošaj, polako 
razvrći. Za njom sam letio, ne, gledao sam da je nađem, 
pa da se razgovaram, a kad smo se sastali, 
stvarima bez ikakvog značenja. Danas poslije mise, ne 
znam ni sam zašto, reče mi da imam tanke noge kao Š 
Čudnovato glupo. Baš se od nje nisam nadao da će o ti- 


jelu početi govoriti. 


govorilo se o 


Napasti navale užasno, no molitva me diže. U svetinji 
nad svetinjama (Rabindranath Tagore) — u srcu mom, 
nepokolebiva je vjera. Skepse ima. Vječit je boj. Znam 
da nisam savršen, ali grijesi me bodu i ne znam koji su. 
U času kad zlo učinim, vidim da je zlo, ali kasnije opet 
zaboravim i isto učinim. Da je ovdje kakav inteligentan 
ispovjednik, da mu se saopćim da me on razumije i da 
me upozori! Gledat ću da odem na ispovijed prije polaska 
(u Vojnu akademiju u Bečko Novo Mjesto) i da primim 


Tijelo, za okrepu u budućem životu... 


11. rujna 1914. 


ju. Pročitao sam Dim. Sjajan. Ne- 


Sutra idem u akademi 
u. Beograd razoren. 


što o njemu napisao. Rusi u Lavov 
Govorio s ranjenicima. Rat je užas... 

IDEAL ČESTITOSTI I POŠTENJA 


U Jajcu živi još jedan Ivanov š i 

Kulenović, direktor poreskog sla KOG io dark 
m Pohađao je s Ivanom svih osam razreda realke po 
906—1914. Posjetili smo ga u ljetu 1970. g., kad se pri 

premala ova knjiga. U njegovoj pismenoj izj ), Koju 

nam je dao, čitamo: biće 


Mio oedanet n še a daa rek (Tvanovog) rastanka pro- 
: 1 šes i ieć >. 
poštovanjem. godina, sjećam ga se uvijek s velikim 


Ivan je bio najmlađi među nama a i najbolji đak kroz 
m oieme repo. # u realci. Nastavu hrvatskog jezika 
vo školovanje držao nam je dr Vas Š 
o Gluš 
a . on ic Maraković. Naročito dr Vaso Glušac, 
io profesor u nižim razredima, ispiti je 
svakog sata gramatiku a Me RELI ga je Mare Me 
rza najviše; pa je Merz bi 
I je aga Glušac prstom dei kao dila: 
ka nit je bila hrvatskog porijekla nit j i 
dobro govorila, da j i ij Heep dionio naa 
o , da je tako lijepo savladao hrvatski je- 
a ai bio karakterističan u razredu. Ocje- 
s valjda po svome kriteriju, imao je I 
+ + d ui 
od nas nadimak, ali to nije bilo ništa dia ok Koe 


Bio je ideal čestitosti i poštenj 
d poštenja, a naročito je to pok 
4 đačkom procesu Velike realke 1915. ool Dudi ga o 
MRA leenoć o 3 kojem sam i ja bio optužen zbog 
eda i mira. Svojim isk 
dom Merz je kako joj Ko 1 o davna, 
: u Banjoj Luci tako i u Travni 
. 2 . s : 
: kud pi izrečena osuda protiv nas, ola 
Kk , LI ši i . od sto i više milijuna ljudi 
ogla | . Mi optuženi dobili smo doj jej i 
tužitelj očekivao da ć Mi dm da 
e Merz optužnic i 
BRRaE a redoostao Xp u protiv nas od alfa 
no potvrditi, ali kad je M 
dom davao iskaz, j i tuži ' eto 
dom , jadni tužitelj nije znao što ć 
i jm ni tužitelj ni što će od sebe 
4 z savjesno, istinito i pošteno pred sudom govo- 
Proces o koj i 
jemu govori g. A. Kul ić j 
d i enović povede - 
on ubistva prestolonasljednika Ferdinanda Bine daka 

mnogih škola u Bosni, koji su bili moken aj oć 
izacij ilj ti ženja bila je borba za 
zacija. Cilj tih udruženja bl: da Pija 
ia a + austrougarskog režima. Ivan apo aš 
nom tih organizacija, ali je znao za mnoge svoje g 
da im pripadaju. pa 
Godine 1939. objavio je prof. Milan Janković Panis 
Luke knjigu pod naslovom »Sloboda i Jugos ice na 
j Č štva, banjalučki proces : 
redratna tajna đačka društva, učki prc 
1915 : U knjizi svojim riječima navodi sjećanja Z.. 
iskaz pred sudom, gdje je i Janković, tada još dak S 
razreda Banjalučke realke, bio optužen: 


i x AD 
»Među svjedocima bio je i prioni a i m 
nije htio da bude oslonac državnom sadaka | 
ske. Big je dobar drug i prijatelj našeg upi 
Mjes iskaz na ovoj glavnoj raspravi, koji rd mre 
Weinertovom očekivanju) oja A . koš Si Pa mi 
Š a. ika 
ispao je zapravo kao naša o ran A 
. nikoga da obijedi. Bio je rosa kreteni Piko 
i io je: i i uvijek bili 
alista. Govorio je: Oni su mi uv Pa na 
i ijek živjeli brim odnosima sa mnom. *: : 
dan . j činili ili govorili... Wei- 
m da su oni išta zabranjenog či govor I : 
AE razočaran izjavljuje da je Merz veliki kg pai 
senjak, suviše religiozan i razmažen kad e o 
vori o ovakovim zločincima... < — Str. 53. nm 
I profesora Milana Jankovića našli smo 1970. g. u . anjoj 
tani Sjeća se još dobro i Merza i cijelog procesa: 
»Bio je dobar kolega. Na sudu nas je branio. Vjera . 
davala puno pobuda da bude moralan. aa m Kia 
i ji isplatilo prijateljevati - 
"užno govorio. S njime se 1sp a a. 
bajena pina religiozno uvjerenje. Pošten čovjek!« 

PITOMAC VOJNE AKADEMIJE 


Po završetku realke u Banjoj Luci, Ivan je želio studi- 
rati filozofiju, umjetnost i književnost, i tako postati pro- 
fesor. Međutim, roditelji nisu bili s time suglasni najviše 
zbog njegovih slabih očiju. Njima za volju upisuje se 
Ivan u jesen 1914. god. u Vojnu akademiju u Bečkom 
Novom Mjestu. Izdržao je ondje samo tri mjeseca, jer za 
vojničku službu nije imao nikada volje ni smisla. 


Kratkotrajni boravak u vojnoj akademiji ipak mu je ko- 
ristio, jer je imao priliku upoznati naličje života, dušev- 
nu i moralnu bijedu mnogih ljudi s kojima se ondje su- 
sreo. Na takvoj pozadini počinje se malo po malo kri- 
stalizirati njegov pogled na svijet. 


DNEVNIK 


Bečko Novo Mjesto, 21. rujna 1914. 


Već sam u životu skok učinio. Pošto sam stupio u vojnu 
akademiju, znači da moram postati dobar vojnik. No sa 
mnom je to sasvim drugačije. Volju za vojništvo nisam 
nikada imao, ali da olakšam život roditeljima, stupio sam 
ovamo. S ovim sam postupkom sebi izabrao dvije dužno- 
sti, koje ću bezuvjetno izvršavati: moje daljnje literarno 
i umjetničko naobražavanje i vršenje vojne dužnosti. 
Vojnik sam rado, ali ovdje nisu pravi vojnici. Njima nije 
ideal nikakva nedostiživa stvar, nego život za cara. Da 
car radi krivo, oni bi bili njegovo oruđe. Njima ideal nije 
Bog. Oni uopće religiju preziru, i to je naravna stvar jer 
je ne poznaju. Većinom su »Oberrealschiileri« i nisu do- 
bili nikakvoga moralnog odgoja. Ima ih, doduše, nekoli- 
cina, koji kažu da nije lijepo ići u kavane, nego oficir 
mora imati svoju sporednu struku, no ni ti ne znaju zašto 


je to, ne misle na prolaznost i na Stvoritelja tih krasnih 
Prirodnih zakona. 


Već sam mnogo pisao i neke su karte pune mržnje na 
sve ovo. I ja sada vidim užasne strane ovoga, ali neću 
zagristi. Moja vjera izgleda da slabi. Misao na ono lijepo, 

na religiozni život, kanda zamire. To je zato što nemam 
društva s kim da se o višim stvarima zabavljam. Ispovi- 
jedi, koju bih toliko želio, ovdje kao da nema. Pričest ne 
mogu primati. Sam je ovdašnji svećenik nedubok. U crkvi 
kaže da su za vojnika ove tri stvari: krepost, marljivost 
i religija, kao da je vojnik drugi čovjek. Krepost, mar- 
ljivost i religija — to je nelogično. Religija sadržava sve 
kreposti. Jedan se akademičar ubio. Nije čudo da se samo 
jedan ubio. Njima je ideal biti vojnik, zašto, kako, o to- 
me se ne misli. Kad taj ideal iščezne, ne zna što je svrha 
životu, neće više da živi. Život nije uživanje, nego žrtva. 


Bečko Novo Mjesto, 15. listopada 1914. 


Da, upravo kad sam jučer pisao, prekinuli su me užas- 
nom ironijom i napadajima, dosta vješto izmišljenim, da 
se katkad nisam mogao izvući. Danas se sam tome ču- 
dim, jer su napadaji bili strašno plitki. Dapače, kad sam 
— pretpostavljajući da znaju fundamente kulturne povi- 
jesti — govorio da nam ideali moraju biti egalite, fra- 
ternite, libertć skočiše na me i kažu da su plodovi ovog 
revolucija. Ne priznaju ni jednu stranu revolucije. Ništa 
im nisam mogao dokazati. I najgljuplji me sažalno gle- 
daju jer sam rekao da je rat bestijalizam i da sam protiv 
rata. Kad sam im spomenuo Bertu Suttnerovu, ni jedan 
za nju nije čuo. »Vojna visoka škola«, a tako malo znaju. 
No sve, da su oni za rati protiv Vjere, opet bi čovjek 
rekao to je disputa oko kulturnog pitanja, pa i oni, kao 
i ja, težimo za dobrim. No »drvo će se poznati po plo- 
dovima«. 

U najuzvišenijim časovima najbolje izbija niskost ljudi. 
Bio je »Ausmusterung«. Novi oficiri su se zakleli da će 
sve svoje žrtvovati Bogu, caru i domovini, a svi se kolege 
napiše kao životinje. Tu se psuje Bog na hrvatskom, 
govore se svinjarije, bljuje se i pljuje po podovima. Ne- 
koliko ih sjedi na podu i iz boce toči šampanjac. Da, to su 
oni isti, koji su mi se jučer rugali što učim latinski, što 
težim za nematerijalnim. No, kako je ovdje, sve ne mo- 

3 ZI o, «ll 


I : . 
van kao pitomac Vojne akademije u Bečkom Novom Mjestu 


oka X. sam mogao dnevnik redovito voditi, vidje- 
m fa početku trpio i plakao zbog ove po- 
I . Najveće je zlo nonšalansa. Da s ji 
> patos? . Da se svojih zala 
pps j ih tjerao da neumorno rade. Rad je po- 
A Mater Theresiana« — rekao je Belmont u svom 
s : A 
ME as hina oka jioe Ognjište je nemorala i 
SO . Ja ne držim da će se ovi ljudi 
ZI ovi ljudi popra- 
i. Da se barem plemenito uzdrži ono što još sada teži 

za dobrim, valjalo bi stvoriti snažne i jake katoličke or- 
ganizacije. Bez njih nema ništa. Za ovo vrijeme što sam 
ovdje, prilično sam uradio. Umoran iza vježbe, svršio 
sam analize Dima, pročitao Konig Lear, nešto iz Brune- 
tičrova Balzaca. Ljubi sam pisao i on mi je odgovorio i 
poslao naslove Turgenjeva iz kojeg se na maturi preva- 
đalo, te Die Kunst zu beten.!? I s kolegama se marljivo 
dopisujem. Moj Ante primljen je u vojnike. Kad pomi- 
slim kako je on dobar i plemenit, a kakvi su ovdašnji 
moji kolege! Plach, Kohler i Kratina bili su na granici. 


Kčnig u nedjelju dolazi ovamo. 


Iza ove gnjusne okoline bilo mi je ugodno i toplo, kad 
sam s K. pohodio grob Zrinskog i Frankopana. Ide se 
onamo kroz aleju lipa. S desna i lijeva okomito na nju 
teku aleje cipresa. Tu su grobovi s natpisima: »Hier 
liegt die Familie...« ... »Friede...«. Zapitam grobara 
gdje su grobovi Zrinskog i Frankopana. On nešto stade 
buncati u dijalektu o nekom artiljerijskom majoru. Bog 
te ubio, čovječe, oni hrvatski junaci Zrinski i Franko- 
pan, gdje leže? »Wie, Wie« — »Frankopan« ću mu ja. »A 
ja, Frantischpan«, pa nas povede onamo. Grob je na kra- 
ju aleje, već kod zida.* Iz tvornice s onu stranu zida suk- 
lja dim, a iznad glave klepeće aeroplan. Nad grobom je 
jedna ploča s latinskim natpisom. Na grobu je uvenuo vi- 
jenac s nekom krpom, na kojoj se još vide tragovi boja 
hrvatske trobojnice. To nas podsjeća da su ovdje bili do- 
bri ljudi i svojim junacima učinili onu ljubav, koja se još 
kostima može iskazati. Ispod lipa i cipresa, u večernjoj 
rumeni koja se miješa s crnilom dima, počivaju njihove 
kosti. Slava vam, pošteni Hrvati! I kameno će srce pro- 
eviliti kad vidi kako dobri ljudi stradaju. No ne, stra- 
dali nisu, oni još žive u uspomeni poštenih Hrvata. Iz 
njihove su krvi procvali i procvast će cvjetovi i ruže. 
Odem s K. od groba. On je salutirao i rekao mi da izmo- 
limo »Oče naš« za te junake. Iziđemo iz groblja. Već 
je nastala tama. Na prijedlog K. uđemo u starinsku crk- 
vu. Treptjelo je žuto večernje svjetlo. U slabom su se 


* Kosti bana Petra Zrinskog i kneza Krste Frankopana prenesene 
su 1919. god. u Zagreb i počivaju u kripti Zagrebačke katedrale. 

svjetlu razabirale kano paralelne sjene — vrhovi klupa. 
Iza crkve sretnem jednog Hrvata i K., koji mi je malo 
prije predložio da izmolim »Oče naš«, naslađivao se sa- 
blažnjivim anegdotama, što ih je ovaj pripovijedao. 


Danas je mami imendan. Dobra mama i dobri tata. Vole 
me,ai ja volim njih, i iskreno sam im opisao svoj polo- 
žaj, a oni mi ne spominju da će me odavle izvaditi. Ja 
ću uteći. S Bogom, dosta za danas. 


Nedjelja, 25. listopada 1914. 


Eto, upravo sam 24 sata u zatvoru. Smijem se sam sebi. 
Taj zatvor trebao bi da me »popravi«, a ovdje mi je bo- 
lje nego obično. Toliko, koliko sam danas dobio hrane 
u akademiji još nisam dobio. Vojnici su donijeli toliko 
da nisam mogao pojesti, a Hrvat-vojnik koji me je za- 
volio, donio mi je u 4 sata žemičku, a poslije opet že- 
mičku sa šunkom. Baš dobri su ti Hrvati, vole svakome 
ljubav da učine. S njim sam govorio o saboru, poslani- 
cima, Madžarima. On misli kao i svi Hrvati. Priča mi 
da ovdje u akademiji ima dosta Hrvata. Naravno sve 
pozna, jer su bili u zatvoru... 


Poslije podne sam veoma dobro spavao, ovjekovječio se 
na vratima pjesmama, šarao, razgovarao se preko prozora 
sa zatvorenim »Oberrealschillerom«. Najdulje vremena 
sam čitao Die Kunst zu beten. Tu knjigu čitam po drugi 
put. Isprva mi se nije činilo Bog zna što, ali čim sam je 
više studirao, osjetio sam finesu logike i piščeva religio- 
znog osjećaja... 

Sad ćemo malo razmišljati, ali nisam više svjež kao malo 
prije. Radio sam tjelesne vježbe, pa sam umoran. Pro- 
laznost je nešto strašno. Jučer u ovo doba prispio sam 
ovamo, a sada je sve drugačije nego prije. Sjećam se, kad 
ain se vozio željeznicom putujući u Opatiju, osjetio sam 
da će i ti svijetli časovi proći i da ću se toga samo sje- 
ćati. Isto tako bit ću sutra u ovo doba vani i mislit ću 
na ovaj čas, koji mi se prije pričinjao čudnovatim. Naj- 
veće se muke u sjećanju prikazuju malene. Sve prolazi! 

To sad osjećam svom dušom. A možda mi svaki slijedeći 
čas može donijeti gadnu misao: borba tijela s duhom. 
Sav je život ovakva borba između dva elementa i ovom 
se borbom dovinjavamo Idealu našega života: Svevišnje- 
mu. Bože, Bože sveti, daj mi snage da se pomolim, da 
se sporazumim sa svojim Stvoriteljem, sa stvoriteljem 
svih divnih zakona u prirodi, s gospodarom neizmjernih 
treptećih zvijezda, s vječnom Istinom. »Moliti, znači vje- 
rovati«. Ja vjerujem u Gospoda Boga svemogućega, vje- 
rujem da je On savršen Duh u slobodi volje i veličini. 
Čovjek sam sitan. Imam slobodu volje, ali ograničenu. 
Ali ono malo Prometejeve iskre, djeličak od djelca Sve- 
višnjega, vuče me Ovome i dokumentira opstanak Ovoga. 


Kao što čovjek, koji još nije sasvim zagazio u blato, želi 
da se razgovara s pametnijim od sebe, tako isto duh svom 
žestinom teži za savršenim, za velikim Duhom. U mo- 
litvi se s Njim razgovara i On mu tako čudnovato fino 
odgovara, da čovjek misli te diše zrak visina. Taj raz- 
govor sa Svevišnjim, ta veza, priznavanje Svevišnjega, 
to je religija. Religija je bez molitve mrtva. No, molitva 
se ne mjeri na duljinu i ona ne mora da se čita iz knjiga. 
Razgovor iz vlastitog čuvstva, razmišljanje o Pismu i 
namjerama Svevišnjega, to je molitva. Bog je duševno 
biće. A pošto smo mi tjelesni, to je misao na Njega tje- 
lesno-duševna. Da Ga razumijemo, postao je Emanuelom, 
nama sličnim. I mi se Isusu možemo moliti i ta nam je 
molitva mnogo lakša, jer nam je Isus bliži. 


Bečko Novo Mjesto, 7. prosinca 1914. 


Dosta sam u misli druge prorešetao i dosta sam dugo 
živio umišljen da sam ja ovdje jedini dobar, premda sam 
se spram njih ponašao dosta egoistično. Ako sam štogod 
dobio od kuće, sakrio sam da oni ne bi iskali. Ne mogu 
logički da sve razvijem, jer je oko mene buka. Jučer sam 
bio u Beču. Otputovao sam onamo već prekjučer u na- 
kani da odem na Demetriusa u kazalište. Uslijed moje 
lijenosti i nespretnosti nisam to učinio. Trebao sam una- 
prijed odrediti čitav plan kako ću u Beču vrijeme kori- 

sno upotrijebiti. Ubuduće ću to učiniti. Doduše, ne mogu 
reći da je moj boravak ostao besplodan. Sastao sam se 
s Hrvatskašima i oćutio onu vezu koja njih sve veže. 
Milota je doći iz društva u kome se samo uživljuje.u ero- 
tično i živi samo za erotično, među ljude, muške i žen- 
ske, koji rade samo za jednu misao, koji žive pošteno i 
plemenito. Da, ne treba da govorim o veličini i ljepoti 
kršćanskog života... 


Bečko Novo Mjesto, 
utorak, 8. prosinca 1914. 


Danas je Bezgrješno Začeće. Bio sam jutros u crkvi. 
Opet je bila propovijed za katolike, a ne za ljude koji ne 
vjeruju. Sasvim je naravno da mu se rugaju, kad govori 
o Duhu Svetom, po kojemu je Djevica začela. Onomu 
koji ne vjeruje, izgleda to budalaština. O ratu govori 
bez ikakve dubine, namjesto da pokaže da su ratovi po- 
sljedica borbe oko Istine, da narodne sudbine ne odlu- 
čuju bojne poljane, nego duševni i moralni život naroda. 
Iz povijesti i iz svega današnjeg lijepog trebao bi indi- 
rektnim načinom pokazati im da se valjaju u blatu, da 
su gadni i umišljeni, da ne znaju što je ljubav i blagost. 


Velika je bezobraznost spram svećenika. Kad on čita 
Evanđelje, kašljuca se i galami, i on je prinužden preki- 
nuti čitanje dok se ne umire. No kad se ništa ne utiša, 
on opominje, govoreći da u svakom poštenom društvu 
drugi šute, dok jedan govori. Drugi put on opet priđe 
jednom akademičaru i zapita ga što se uvijek u crkvi 
smije. Ovaj to poreče... 


Poslije mise otišao sam u grad optičaru i naručio jedne 
naočale. Užasno su mi slabe oči. Astigmatizam je desno- 
ga oka tako velik da se mojim sadašnjim očalima slike 
ne pokrivaju... 


Pisali su mi mama i djed. Da, veselim se kući. Anti je 
dodijao život. Život je žrtva. Šandoru je teško. Danas 
sam oko 4 sata učio latinski. Upravo sam preveo i na- 
učio sav tekst petoga lista, izvadak iz rimske povijesti 

od konzulata pa do vremena kad se jedan konzul birao 
iz plebejskog staleža. Da, rimska je država bila nešto 
veliko. Demokratska je svijest 400 godina prije Isusa 
bila tako jaka kao ustavna svijest Francuza za revolu- 
cije. Rimljani su potjerali svoga kralja Tarkvinija, kao 
što su Francuzi potjerali Luja XVI. Narod hoće da vla- 
da... 


Opazio sam da se manje griješi kad je više posla. Pjevao 
bih himne radu, tjelesnom i mehaničkom radu, jer se 
pri tom ne misli na zlo, ali se ne misli ni na Vječnost. 
Sav naš rad mora da je faustovsko usavršavanje, težnja 
za spoznanjem. Ono malo, što mehanički radimo, mora 
da je sredstvo za onaj rad kojim se usavršavamo. 


Moj je opstanak ovdje nemoguć. Hoću da budem slobo- 
dan, hoću da zađem u dubinu stvari, a ne da učim ono 
što i sami predavači samo površno znadu. Učeći tehničke 
znanosti, moramo se diviti veličini Stvoritelja, koji je 
izveo tako divne i minuciozne zakone, a ne samo učiti 
ono što ćemo upotrijebiti da mile nam i nepokvarene 
narode na milijune ubijamo. Tom su ratu krivi tirani, 
koji ugnjetavaju narode, i čovjek bi postao nihilistom, 
da ne zna da je toliko milijuna inteligencije isto takav 
tiranin, egoista, kojemu je »ja« sve, a drugi ništa. Poradi 
toga je mirni rad, odgoj samoga sebe, geslo čovjeka. 


Bečko Novo Mjesto, 11. prosinca 1914. 
2 sata poslije podne. 


Srce je moje uzburkano čuvstvima. Uspomene na Gretu. 
Po parku. Prvi ples, prvi sastanak. Naše šale i sve slično. 
Šetnja po brdima i čitanje Schillera. Večera u njihovoj 
kući. Kod pijanina. Prvi poljubac. Zlatno-smeđe kose. 


Ono što bijaše gadno — prošlo je. Jedina je uspomena, 
koja živi. Njoj je bilo 16 godina, a i meni toliko. Na 18. 
o. mj. bilo bi joj 18 godina. I ja sam pridonio dio nje- 
zinoj smrti. To će biti dublji uzrok, što se otrovala. Po- 
radi zlog odgoja i poradi toga što su u njoj gledali samo 
životinju. A u njoj je bilo mnogo i mnogo lijepih svoj- 


60 


stava i mnogo inteligencije. Iznenađivala me svojim po- 
znavanjem povijesti i književnosti. Kad je jednom došla 
u Banja Luku, sastali smo se pred Božićevom kućom. 
Bio je i Pajić. Upravo mi reče da je pročitala Friihlings- 
fluten. Čini mi se, to je bio naš posljednji razgovor. Smrt, 
grozna smrt ju je odnijela. 


Svevišnji, veliki Bože, molim Te, daj da grješnica, koja 
je dosta trpjela na ovom svijetu, koja je žrtva pokva- 
renosti društva, vidi bar djeličak Tvoje ljepote. Gubiti 
nade nek nije za nju! 


Da, pisat ću njezinim roditeljima, njezinoj dobroj, zloj 
materi. Žena, koja imade duha, kako netko o njoj reče, 
ali žena bez moralne podloge. Negda je bila lijepa, a i 
sada je, ne pravi sebi kućnih briga, pa i ako teško bole- 
sna, svejedno je uvijek vesela. Da, poglavito ona je kriva 
Gretinoj smrti. Premda vidim njezina zla svojstva, sve- 
uvijek me nešto k njoj vuče, poklonio bih joj se, poljubio 
ruku. Gretina je mama. Ona je svoju kćerku još najbolje 
poznavala. A otac, germanski div, ali slabić. Žena radi 
od njega što hoće. On više trpi i — kako čujem — nalazi 
utjehu u vinu... 


Bečko Novo Mjesto, 13. prosinca 1914. 


... Sjećam se na prve dane ovdje. Bilo mi je jako teško. 
Sjedeći s onima iz drugog tečaja kod jednog stola, bio 
sam prinuđen slušati stvari, na koje nikad nisam mislio. 
Razbacivajući se kruhom, pričali su čitavo vrijeme o ci- 
jeni ove ili one ženske i o strašnim svinjarijama. Otišao 
sam od stola s nekom strašnom ljutinom. Plakao sam 
što sam prinužden živjeti u takvom društvu. Pod takvim 
sam dojmom pisao kući i prijateljima očajna pisma. Da, 
privikao sam se na sve to. Više me ne bode toliko kad 
čujem gdje se psuje Bog, kad se govore svinjarije. Iako 
me strašno uzruja, to ipak o svemu razborito sudim i 
mislim o tomu, što je uzrok ovome zlu. Odgoj. 


Doduše mnogo i mnogo druge grdim i moram priznati 
da me je priroda zaboravila. Silno sam nespretan i du- 
ševno mlitav. Zapovjedi se da se ovo radi, a ja slušam 

i ne čujem. Kad se drugome nešto pokaže, on to odmah 
uoči i napravi, a ja nikako ne mogu da shvatim. Naj- 
jednostavnije tjelesne vježbe ne mogu. A uz to su mi 
oči slabe. Svi me pitaju što spavam. Uistinu ja ne mogu 
gledati jedan predmet; ne mogu, naime, oba oka u nj 
uperiti. Da imam dobre naočale, moguće bih sve bolje 
razumio... 


I u najgorim ljudima postoji mnogo dobra. Iz ovih par- 
cela dobra, koje se nalazi u ljudima, može se doći do za- 
ključka o bivstvu jedine Istine. 


Venera je ideal zemaljske ljepote. Ona je ljepota koju 
je priroda rodila (iz pjene). Marija posjeduje taj ideal 
prirodne ljepote. No Venera je moralni izrod. I stari je 
grčki duh htio nešto moralno čisto. To je Diana. Diana 
je ideal morala. Marija ima ova svojstva. Marija ima 
razum Palas Atene. Iz ovog se već vidi da je ona iskra 


u čovjeku, koja dokumentira bivstvo jedne Istine. Grčka 
je mitologija kaos kontrasta i zbog toga ne može biti 
vjera. Ali oni su možda sve ono pravo — Istinu — 
osjetili u sebi, no nisu znali uočiti njezinu jedinstvenost, 
nerazdjeljivost. Sve ono što bijaše dobro, slaže se s je- 
dinstvenim kršćanskim nazorima. No u kršćanstvu je to 
nešto nerazdjeljivo: Ljepota, Istina, Dobrota. To se ne da 
dijeliti. Mi slavimo sve što je od toga bilo u pogana. Mi 
se gadimo nemoralu Venere, ali uživamo u prirodi nje- 
zine ljepote. Zeus nije velik zato što je svoga oca zbacio 
s prijestolja. Mi u njemu vidimo mudra vladara svemira. 
Da se kult Zeusa nije uspeo na toliku visinu, narod ne 
bi mogao obožavati Zeusa. Tko će obožavati oco-ubojicu? 
Ali tko se neće diviti blagu i mudru vladaru! 


Bečko Novo Mjesto, 14. prosinca 1914, 


Da, da, moje su ruke okaljane krvlju. Misao, govor i 
djelo, sve je u mene drugačije. Jučer sam čitavu večer 
razvijao svoje nazore i dokazivao, a danas, jao, srušio 
sam ih u prah. Bilo je tako: spavao sam poslije podne 
u krevetu. Izbaciše me iz kreveta i razbacaše sve. Smi- 

jao sam se. Bila je šala. Opet sam legao. Na to je C. oko 
moga kreveta lijetao i nastojao da me izbaci. Zatražio 
sam da prestane. Opet ne prestaje. Ja mu obećam ćušku, 
izletim van i više od šale dam mu pljusku. On mi je, 
naravno, nije vratio. On se na me nije ljutio, kao ni ja 
na njega, nego sam sam na sebe ljut gdje sam se tako 
zlo ponašao. Opet sam legao. Jedan me pljusne, drugi, 
treći i tako sam iz šale dobio oko deset pljusaka. Uisti- 
nu, više iz šale izvadim iz kreveta nož i htio sam da ga 
licu podmetnem. No to nisam učinio, nego upravo, kad 
me P. pljusnuo, iskočim iz kreveta i pošto je on odletio 
iza peći, bacim za njim nož. Namjerio sam samo da ga 
prepanem. Tako je ovaj čin okaljao mene. Oni to nisu 
pravo shvatili. Drže da sam namjerio da ga ozlijedim, 
tko bi znao što. Svi su se zgražali i od mene se ukla- 
njaju. Uistinu, pravo čine. V. je odmah došao i pitao 
hoću li da postanem pošten oficir. Jučer sam mu, naime, 
pričao o moralnom stanovištu. Bože, Bože, zlo sam ura- 
dio. Nek mi se rugaju, nek rade sa mnom što hoće, sam 
sam kriv, samo daj Bože da se oni promijene, neka budu 
kao što su moje riječi, a ne moja djela. O jučerašnjem 
opažanju pričat ću dok mi uspije oprati ljagu. Majko 
moja dobra, Najveća, molim Te, napuni moju dušu lije- 
pim osjećajima i plemenitim mislima, uvijek mi označi 
pravi put, pa makar mi i bilo teško slijediti ga. 


Bečko Novo Mjesto, 15. prosinca 1914. 


Ono jučerašnje nije bilo ništa. Tako su slabi da su to već 
zaboravili. U prvom se času zgražaju i drže drugoga ni- 
skim, a sami opet počnu zadirkivati. C. i P. bijahu jučer 
kao životinje pijani. Ostali bijahu... i pričali su o ra- 
znim tamošnjim životinjama užasne stvari. Jutros je bila 
vježba. Mama se prepala što ne smijem u Bosnu. Sutra 
je moj rođendan. Sustao sam. Sutra ćemo dalje. 


Bečko Novo Mjesto, 19. prosinca 1914. 


Da, jučer je imala rođendan. Bilo bi joj 18 godina. Dje- 
vojka u sjaju ljepote. Mir prahu njezinu. 

Prekjučer je K. bio ovdje. Latinski sam radio. Dopust 
mi je dopušten. Ako Bog da, skoro će biti kraj animal- 
nom životu. 


Kad čujem da se gadno govori, kad se i u moju dušu 
hoće uvući gadne slike, uvijek nepromijenjeno vidim sli- 
ku Madonne s Djetetom, onaj lijepi i majestetični izraz, 
ono usredotočenje svega uzvišenoga. 


Bečko Novo Mjesto, 22. prosinca 1914. 


Zaključujem dnevnik u akademiji. 


Slušao sam što su djeca radila i što još sada rade u nižoj 
realci. Rade užasne stvari. Roditelji čine zločin, ako dje- 
cu od sebe daju u takve škole, gdje učitelj samo predaje, 
i kad iz razreda izađe, zaboravi da je još učitelj. To je 
upravo strašno. 


... Završujem dnevnik i nadam se. Molim Svevišnjega, 
koji je odredio put suncu i zvijezdama, smjer svakoj sta- 
bljici i zadaću svakom mravu, da i meni odsele pokaže 
put k Čistoći, velikoj umjetnosti, svemu Najvišemu i 
Vječnomu. Neka se opet i opet probudi Faust, koji je 
ovdje kano zaspao. 


Brige, teške brige. Hoću li još na Badnjak biti kod milih 
roditelja? Najljepša svečanost. Najljepše uspomene bude 
se u djetetu kod borova mirisa i svijeća. Bog. 

IPAK STUDIJ U BEČU! 


Roditelji su uvidjeli da nema smisla siliti Ivana na ono 
zvanje, u kojemu ne bi imao nikakvog zadovoljstva. I 
tako je Ivan nakon božićnih praznika provedenih u Ba- 
njoj Luci početkom 1915. god. pošao na Bečko sveučilište. 
Ali još nije mogao studirati ono čemu ga je njegova 
umjetnička nadarenost privlačila. Majci za volju upisuje 
pravo, a ne filozofiju, kako je on to želio. Majka je silno 
željela da joj sin ima neko praktično zvanje i nije se 
mogla pomiriti s onim čemu je Ivan težio. 


Kako Ivan nije učio latinski u Banjalučkoj realci, morao 
ga je privatnim studijem nadoknaditi. Budući da je u 
ono vrijeme latinski bio još maturalni predmet, polaže 
ispit iz njega u Sarajevu u ljetnim praznicima 1915. god. 


U Beču se Ivanu kulturni horizont veoma proširio. Če- 
sto je pohađao kazališta i operu, čitao je mnoga književ- 
na djela. Upoznao se iz bližega sa znanstvenim i literar- 
nim bezvjerjem pa s njegovim moralnim i socijalnim 
posljedicama. Proces njegovog duševnog sazrijevanja je 
u toku. Ivan promatra ljude i događaje oko sebe, raz- 
mišlja o svemu, analizira svoju dušu i svoje životne prin- 
cipe. Muče ga vjerski i moralni problemi, pokušava ih 
riješiti, ali mnogo ne uspijeva. Traži istinu i čvrsta ži- 
votna načela. 


DNEVNIK 


Beč, 17. siječnja 1915. 


Već skoro mjesec dana nisam ništa pisao. Udovoljio sam 
svojoj želji i došao sam ovamo da učim pravo. Svi poslovi 
su skoro obavljeni i ja polako postajem čovjekom. 


Cogito, ergo sum. Do sada sam, uistinu, imao malo pri- 
like da razmišljam. Ovdje me sve goni na razmišljanje. 
Vidim li kakvu gotsku crkvu, ili zgradu, ili barokno ka- 
zalište, razmišljam. Vidim li umjetničke slike, divim se. 

Pođem li u kazalište, ne mogu ni da skupim sve doj- 
move. Odsele mislim voditi dnevnik: u njemu ću sve 
dojmove dana raščlaniti. 


Moja molitva sada ide Neoskvrnjenoj: neka me u ovom 
gradu prati na svakom koraku. Svaki moj hod i korak 
neka bude uperen lijepom. Uopće, ja hoću da se ovdje 
naslađujem samo lijepim. Mislim najprije na kazalište. 
Pripravit ću se za opere i nastojat ću da se zanesem u 
sve uzvišeno. Isto je sa svim umjetnostima. Moja je de- 
viza Keatova »A thing of beaty is a joy for ever«. Samo 
Ljepotom dolazi se do izvora. 


Beč, 18. siječnja 1915. 


... Lijepih umjetničkih karti ima ovdje. Kupio sam. Ma- 
ter Purissima od Morellia, Sikstinsku Madonnu, Kristovu 
glavu od Renia i Liotardovu Chocolatičre. Žao mi je što 
nemam više novaca. Neko čudnovato uživanje imam u 
slikama. Madonna i Isus osobito su lijepe. Ona kaplja 
krvi na glavi je užasna. Svakako su religiozne slike opet 
najdublje... 


Beč, 22. siječnja 1915. 


Pišem, a ne vidim što pišem. Dadoše mi na klinici atro- 
pina. Zabrinut sam za svoje oči. Krasno je ovdje. Gazda- 
ričina je kćerka inteligentna. Da oslijepim, bilo bi stra- 
šno. Bože sačuvaj! Sav svoj duševni svijet stvorio sam 
si gledanjem. I to da nestane! Za glazbu nisam toliko. 
Gledat ću da gdjegod vježbam glasovir, da učim komade 
napamet, jer tko zna... Majko vječna, Ti koja si utje- 
lovljenje Poezije, svega lijepog i vječnog, daj da i dalje 
mogu primati darove ljepote! 


Beč, 27. siječnja 1915. 


... U nedjelju je Pričest. Ne mogu shvatiti da će Krist, 
Bog-Stvoritelj, Onaj, za kojim sve teži, koga čovjek u 

Ivan kao student u Beču 


snu i na javi osjeća, Onaj jaki i svemoćni, koji je dao 
kretnju vasioni, Onaj koji nad svakom travkom i nad 
svakim crvićem bdije, da Krist kome su klince kroz noge 
i Tuke probijali, na koga su pljuvali, Onaj koji je mrtve 
oživljavao i djecu volio, te kod svoje vlastite smrti sunce 
zamračio i zemljom potresao, da će Taj biti moj, da će 
se razgovarati sa mnom, čovjekom za koga samo ja pra- 
vo znadem. Po tome, baš, vidim da je to On, jer poka- 
zuje u tome svoju neizmjernu ljubav. 

Da, zemlja se okreće. To ja znam, uči se u školi. Šećem 
se na korzu po rasvijetljenoj Kertnerici. Razni svijet. 
Šeću se dame s golemim šeširima, crvenim kapicama i 
bijelo-crnim cipelama, oficiri sa sjajnim pucetima i tra- 
kama. Svaki čas prolaze automobili, sad opet bicikli, 
omnibusi i druga prometna sredstva. Sumnjive dame, 
stegnuta pasa, u kapicama, crvenkasto-plave kose preko 
ušiju, nekako se eklatantno vrzu među publikom. Neki 
mladić u kabanici s pucetima na leđima, sivom šeširu i 
štapom s bijelom kvrgom ide za njima i baca na njih 
požudne poglede. One ne gledaju, nego se kao nehotice 
k njemu katkada okrenu i vrzu se dalje, a mladić za 
njima. 

Dosadilo mi je šetanje. Iziđem iz buke i iz toga svjetla, 
i istom sad opazim da je pun mjesec u visini, da svojim 
srebrnim sjajem pokriva krovove i bašče. Milijun je 
zvijezda. One, koje su bliže mjesecu, bijelje su, a one 
spram horizonta imaju žućkasti sjaj. 

Prislonio sam se na ogradu i gledam gore. Zvijezde kao 
da se natječu u treptanju. Gledam kako srebrenasti oblak 
pliva, dolazi sve bliže mjesecu i sve se više zasijava sre- 
brom. Pokrije i mjesec i kroza nj se jasno razabire mje- 
sečevo svjetlo. Rubovi su mu žućkastosrebrenasti i jako 
ge razabiru. Polako ide i slika se oblačka mijenja. Već 
se desni dio raspao, a lijevi se jako zasjao. Mjesec se na- 
jednom stvori u svoj svojoj ljepoti. 

Gledam i gledam tu silnu kretnju. Zvijezde sve uvijek 
još trepte. Okrenem se Medvjedu, Plejadama, Siriusu, 
sve trepti. Gore gledam, kano da sam izgubio dno pod 
nogama. Osjećam da se zemlja okreće, da je treptanje 
samo posljedica okretanja. Osjetim se sam na kugli, i ze- 
mlja i ja jezdimo i okrećemo se kroz svemir, i uz to se 
i mjesec vrti i sve zvijezde Medvjeda jure zviždajući u 
svojem smjeru. Sve je veliko kretanje, micanje, svaka 
zvijezda ima svoj put, jedna projezdi pokraj druge i neće 
u nju udariti. Zemlja dalje jezdi i okreće se. Odakle li ti 
svjetovi, odakle ta beskonačnost, ta pravilna kretanja, ta 
ljepota? Osjećam srebrne niti Duha, koji to drži, koji nije 
ništa drugo nego svila puna glazbe srebrnih, silno viso- 

kih melodija. Vidim niti toga Duha na sjajnom mjesecu, 
na zvijezdama, na srebrenoj rosi, koja je pala na plot. 
Sav svemir i svu dušu zaprema taj Duh. Obuzme me že- 
lja da sav prah otresem i da se dignem do njegovih nogu 
i da sagnute glave i poklopljenih očiju prisluškujem me- 
lodijama njegove harfe, koja poput groma jekne i kojoj 
se valoviti glas opet pretvori u tihu melodiju. Netko me 
probudi vičući »Extrausgabe«. Prenem se. Što, zar sav 
svijet ne diže svoje oči i svoje srce u Vječnost? Posebno 
izdanje bečkih novina javlja, kako viču, o velikim vojnim 
uspjesima u Bukovini. Bože, što je to. Ne, zaboravili su 
Te. Crvi se tuku i grizu i ubijaju. Što, jesu li zabludili? 
Kod tako divnog neba, je li to moguće?! 


Brzo idem iz parka i opet se s nekim blagim čuvstom 
pomiješam među svjetinu. Dječaci i žene viču »Extraus- 
gabe«. Svijet je stao pred izlogom i čita najnovije vijesti 
S ratišta. 


Beč, 9. veljače 1915. 


Na Gretu sam mislio. Rado bih otišao u stan njezinim 
roditeljima da vidim pokućstvo, osobito glasovir. Tužne 
me uspomene vežu. Bio sam u društvu ZFV, kome je 
deviza »Omnes unum in Christo«.'! Profesor luteranske 
teologije raspravljao je pitanje o ratu i kršćanstvu. On 
je protiv rata. Ja ne znam jesam li za rat, ili protiv nje- 
ga. Mislim, naime, samo na ratove za oslobođenje. 


Bio sam na Parsifalu. Utisak je sjajan, ali potpun nije 
bio. Moram ga još jednom vidjeti. U »Hrvatskoj« sam 
govorio uvod u Parzifala. Slijedeće subote nastavljam. 
Latinski po malo radim. 


Beč, 18. veljače 1915. 
ze Meni se sada nameće pitanje: postoji li ljubav? Nije 
li to nešto fiziološkoga, tjelesnoga? Tolstoj niječe ljubav 
k ženskoj, koja je do sada opjevana. Turgenjev (Oci i 
djeca) prikazuje Bazarova, komu poput Tolstoja razum 

kaže da je ljubav samo animalna... a na sebi osjeti da 
je ona nešto drugo, neka čovjeku nepoznata strast, kojoj 
nije povod animalizam, nego strast, koju prouzrokuju 
neke duševne, tajinstvene, osjetne ženske. Meni je ta 
ljubav sfinga. Razum mi kaže da ona ne postoji, a po- 
mislim li na Gretu, velim da ljubav postoji. Doduše, kod 
mene je imala animalne konzekvencije. Pa ipak ja Gretu 
sada ljubim i nekako se iza njezine smrti osjećam pre- 
porođen. Čini mi se, da sad živi, ja bih klekao pred nju 
i molio je za oproštenje, što sam je smatrao za životinju. 
No to je prošlo i ljubav me vuče k njoj. Ta ljubav nije 
prijateljstvo. To je nešto drugo, što se ne da izreći. Sfin- 
ga?! 

... Prostudirao sam Parzifala i održao predavanje u »Hr- 
vatskoj«. Nije bilo nikakve debate. Ti ljudi mi nisu na 
svom mjestu. Oni psuju, ganjaju djevojke, ne razlikuju 
se od ostalih. Ne znam zašto su »furtimaši«, kako misle 
obrađivati novo tlo na katolički način, kad su djelom 
nekatolički. Uopće, nemaju onog dubljeg naziranja na 
svijet. Ne proživljavaju probleme nutarnje borbe i nu- 
tarnjeg usavršavanja. Na primjer P. je užasno jedmo- 
stran. Filozofija i povijest mu je sve, a slikarstvo, glazbu, 
ples i druge stvari bagatelizira, dapače vrijeđa. Taj će 
biti jednom profesor i odgajati ljude! Neće mu uspjeti. 
Inače je dobar i uviđavan. Bio sam u Prateru i na Ka- 
lenbergu. 


Beč, 4. ožujka 1915. 


Bio sam kod roditelja. Krasno je bilo. Učim i samo učim. 
Prilika je da ću propasti na ispitu iz latinskoga. Ništa 
još ne znam. To se ne smije dogoditi, pa zato samo la- 
tinski radim. 

Danas direktno osjećam da duša postoji. Čudim se da 
je moje »ja«, ono što mene čini, zatvoreno u tijelo, po 
kojemu svijet mene poznaje. Imao ja kojegod tijelo ili 
lice, ja uvijek ostajem onaj isti. Ovo zapravo osjećam. 
Promatrajući ljude, ne bih uopće smio gledati na vanj- 
štinu, nego bih trebao proniknuti u dušu. Vanjština čo- 

vjeka iritira. Čini se da se po pogledu i ljepoti lica često 
odrazuje duša. Promatrajući ženske, teško je proniknuti 
njihovu bit, jer magnetizam lijepih oblika kvari čovjeku 
čisti pogled. Morao bi se čovjek istom probiti do one 
visine da, promatrajući žensku, nema ni najmanje osjećaj 
da gleda žensku. Istom se onda može oikriti »Das ewig 
Weibliches«. Prije ne. 


Beč, 10. ožujka 1915. 


Svijeća gori na mom stolu. Skoro će ponoć. Još čujem 
glazbu, vidim mrtvog Vertera i zimski paysage. Bilo bi 
zanimljivo da opišem dojam Vertera i da ga analiziram, 
ali čini mi se da je ovaj čas analiza samoga sebe mnogo 
važnija. Radi se o onom, što Rainer Maria Rilke kaže 
o Rodinu... Pristanem li na ove misli, znači da bacam 
svu svoju ideologiju i da počinjem graditi novu. Ove 
riječi drmaju egzistencijom morala. Drmaju li? Krasna 
su gola Rodinova tjelesa. Istina je da je nagon k ženi 
prirodni nagon. No — Bože — je li ovaj više, umjetničke 
prirode... Lijepo izgleda. Krasna igra prirode. Ali zašto 
gledati, treba to sam doživjeti. Zamislim — ali jao, što 
je to u meni, demonskom silom me vuče k njoj, a nešto 
mi opet veli: »Stani, zlo činiš«. O tomu se radi hoću li 
otići k njoj i u zagrljaju naših tjelesa piti slasti i u toj 
slasti živjeti, umrijeti — 


Kannst du mich schmeichelnd je beliigen 
Dass ich mir selbst gefallen mag, 
Kannst du mich mit Genuss betriigen, 
Das sei fiir mich der letzte Tag.'? 


Ini u ovoj slasti neću naći zadovoljstva. Ovaj silni, de- 
monski užitak nas drži, a mi se najednom trgnemo, ču- 
jemo »Memento mori«. Sjećaj se smrti. To, što te toliko 
drži, proći će. Samo nešto će ostati i poslije tebe, ali ono 
što će ostati nije uživalo u ovim demonskim časovima. 
Ne uživati znači boriti se protiv prirode, što više, zani- 
jekati je. Tvrdo osjećam da poslije smrti jest život, s ko- 
jim demonski užitak nema veze. On postoji samo radi 

principa pravednosti. Pravednost nije princip, nego je 
iskra u nama i veli ako nešto hoćemo postići, moramo 
pregarati. Rodinovi su kipovi krasan, sjajan, bukteći ži- 
vot i što su veći i sjajniji, to je za nas veća dika ako smo 
suzbili veličinu toga prolaznoga sjaja, poradi onoga, za- 
sada još neosjetljivoga sjaja vječne ljepote. 


Uopće sam došao do zaključka da je borba protiv mo- 
dernim nazorima u meni, čini mi se, dovršena. Život mo- 
ra da nam je žrtva, da mnogo lijepoga ni ne gleda. Sad 
se mora, dakle, osuditi što sam u operi gledao lijepu da- 
mu tako dekoltiranu da se čak zarez vidio. Činjenica je 
da ženska ljepota očarava. Ali poradi tih prolaznih tre- 
nutaka gledanja ljepote moramo zauvijek da zatvorimo 
oči i da gledamo samo na vječni sadržaj. Život je silno 
teška borba, koja traži pregaranje, ne-gledanje lijepoga. 
Radi ove borbe ima život čovjeka viši sadržaj. Boriti se 
protiv nagona k divnoj ženi, savladati taj nagon i uspeti 
se do visine čovjeka, koji uopće više ne osjeća nagona, 
nego na ženu gleda kao na sebi ravna muškarca, znači 
izvojštiti najveću pobjedu. Mnogo je ljudi stradalo, jer 
ih je predobila demonska ljepota žene. Možda je i mene 
skoro. Ali od sada velim: oči zatvoriti i ne tražiti ovaj 
princip ljepote, koji je samo ovdje da uspostavi borbu, 
kojoj je nagrada vječnost. 


Beč, 12. ožujka 1915. 


... Je li opravdano da se u umjetnosti glorificira sjetil- 
nost, pa makar i u najblažim crtama? Ili: smiju li se 
slike iz sjetilnoga — slobodno da kažem — seksualnog 
života uzeti u pomoć, ako se hoće simbolizirati ili prika- 
zati koji duševni osjećaj, koja ideja? Tolstoj veli da su 
sve umjetnosti samo izraz sjetilne čežnje i da je poradi 
toga umjetnost neopravdana. Donekle ima pravo. Ples, 
kiparstvo, slikarstvo, glazba i književnost bile su takve, 
ali o arhitekturi sumnjam je li tako. Ples, kako rekoh, 
doveo je do izroda, pa je postao čistim tjelesnim užitkom 
(Rim!). Ovakav je ples, svakako, neopravdan. No u dana- 
šnjim se salonima plešu plesovi, koji nisu užitak, ali koji 
najrafiniranijim pokretima izrazuju želju za užitkom. 

Cilj im je jednostavno sjetilnost. Ipak iz toga ne izilazi 
da je ples neopravdan. Ples valja da vanjskim gibanjem 
predoči duševne situacije, da prikazuje prijateljstvo, lju- 
bav itd. Kod toga se čovjek služi tijelom. Ne bi čovjek 
smio zamjeriti, ako bi jedna točka toga plesa bila i po- 
ljubac, koji može izraziti solidarnost duše. Ples je umjet- 
nost, izraz težnje k vječnoj Ljepoti, a ne sjetilnost. 

Je li u kiparstvu opravdan akt? Sam glede toga nisam 
na čistu. Čini mi se da jest. Akt se samo ne smije upo- 
trijebiti da prikaže sjetilnost, nego — uzet ćemo — opet 
ljubav; treba da je sredstvo za prikazivanje duševnih 
veličina. Rodinov Poljubac ne prosuđujem kao Rilke, koji 
veli da je u njem prikazana ljubav, koja muški spol vuče 
k ženskomu, nego tu je izraz ljubavi u duševnom smi- 
slu... Moguće da imam krivo. No uzmimo Sindingov 
Poljubac. Sinding je dubinu ljubavi bolje prikazao, sa- 
mo što ne raspolaže tehničkom vještinom kao Rodin. Ro- 
dinov bi akt, možda, gdjekoga pobudio na sjetilnost, Sin- 
dingov nikada. Uopće: zar grčki kipovi bude sjetilnost? 
Nikada. Zato velim da je akt u umjetnosti opravdan, sa- 
mo ovisi o tendenciji, zašto se upotrebljava. Ako bi čo- 
vjek htio, mogao bi izraditi lice koje budi na sjetilnost. 
Ali: ako je akt dopušten i ne pobuđuje na sjetilnost, 
zašto uviđam da zlo čini djevojka koja bi mi se otkrila. 
Ovo skroz naravno pitanje pobija sofizme u korist akto- 
va. Nisam došao ni do kakva zaključka. Završujem to 
pitanje za sada velikim upitnikom. Vrijeme će već svoje 
pridonijeti. Činjenica je da me jedna Madonna lošijeg 
slikara mnogo više oduševljava i ostavlja jače remini- 
scencije nego akt Velasqueza. Već ovo pokazuje što je 
prava umjetnost. Mi ljudi uvijek se bavimo tim nesret- 
nim pitanjima o duši i tijelu, i nikad kraja ni konca. 
Čovjek ne može povući granice, jer postoji oboje. Miciki 
se Rilke sviđa i rekla je da ne smijemo biti odviše tje- 
snogrudni, kad sam joj rekao da se moji nazori o svijetu 
ne slažu s Rilkeovim. Ako ona drži da je životinjski na- 
gon čovjeka heroizam i prirodna ljepota — princip do- 
broga — to bi ona morala biti nemoralna. A uistinu 
nije takva. Današnje je doba sama oprečnost. 

Beč, 4. travnja 1915. 


Buconjić me pitao imam li radnju za Luč. Radi toga opet 
studiram Turgenjeva. Upotpunit ću njegove nazore o ži- 
votu. Glavno mi je da prikažem Turgenjeva kao sve- 
strano naobražena čovjeka, kao ljubitelja svih umjetno- 
sti i da ga dovedem u kontrast s jednostranim Dostojev- 
skim i etikom Tolstojevom. Mislim da ću biti za dva dana 
gotov, te da ću opet moći nastaviti prekinuti rad na latin- 
skom. 

Na Veliki petak pohodio sam neke crkve. Sunce je sjalo 
lijepo i žalosno. Na svim licima, na svakom smiješku 
ljudi raznih kategorija bilo je nešto žalosnoga. Ugođaj 
što ga proizvodi rat ili Veliki petak. 


Danas sam bio na Pričesti. Poslije podne u Badenu. Već 
sam se bio zaželio prirode. Osjećao sam se sav nemoćan 
i satrven lutajući po smradnim ulicama. No kad sam 
došao u Baden, vratilo se naravno veselje i ugodnost. 
Po parku je divno. Krasan je pogled na valovita brda, 
prethodnike Alpa. Dolje između ovih brda i onoga na 
kojem smo bili smjestio se jedan lijepo uređen gradić. 
Pošao sam na stijene, gledao u dubinu, dolje na cestu 
što ide, i obuzela me bila želja da imam krila pa da 
lebdim iznad toga bezdana. 


Na ratištu je zlo. U glavnom se taboru toči šampanjac. 
Ispražnjuju se Mostar i Sarajevo. Pržemisl je već u ru- 
skim rukama. I to je uistinu sve zbog onoga gospodina 
u Zločin i kazna, što je tako bezobrazno stao pokraj klu- 
pe i gledao na pijanu djevojku, koju su po muški obukli. 


Mi nemamo hljeba. Filistrima se hoće kolača, imaju bra- 
šna... Ako stradamo, zavrijedili smo. Još jednom: u 
glavnom se taboru šampanjizira ... Sistem protekcije ne- 
morala mora stradati. Toliki će narodi proplakati i u 
crno se zaviti. Namjesto da se uživa u rastu biline, u 
letu zvijezda, u ljepoti Madonne, ljudi se po cijelom Beču 
odaju nemoralu. Patriote, pobijedit ćete! Nadajte se! 

Beč, 10. travnja 1915. 


Slušao sam Bethovenovu 9. simfoniju. Silno mi se svi- 
djela. U prvom dijelu čovjeka dira ona praznoća, onaj 
očaj i “sina borba protiv nezgrapnoj sudbini. Ništa ne 
koristi. Sudbina nije pobijeđena, ona zaokuplja sav sve- 
mir svojom praznoćom. Drugi dio nisam baš pravo razu- 
mio, no ona desperacija i nezadovoljstvo iza sjetilnog 
užitka tjera čovjeka u očaj. U trećem dijelu sjajne su 
ljepote seoskog života. One nas mame, podajemo im se, 
no opet nas privlači sjetilni užitak. To ide amo tamo, 
dok nam priroda ne otkrije Tvorca. Četvrti je dio naj- 
ljepši. Sretni smo, u borbi smo uspjeli, uživamo u kra- 
snoj prirodi i Stvorcu. To uživanje postaje sve jače i jače 
veselje, postaje snažna pobjednička himna, koja se opet 
slegne. Nešto hoće da izrazi, a ne može. Tada dolaze u 
pomoć riječi. Ono, što je glazba osjetila, a nije mogla 
izreći, to je snažna himna veselju, himna Bogu i ljubavi, 
Schillerova oda radosti: »Seid umschlungen Millionen«.' 
Himna je Tvorcu. Sve su to faustovski motivi, samo što 
je bolje riješeno nego u Faustu: zadovoljstvo se ne na- 
lazi u poljodjelstvu, nego u ljepoti prirode, u himni 
Tvorcu. 


Beč, 17. travnja 1915. 


Jučer sam radnju o Turgenjevu poslao u Luč. Sve skupa 
iznosi 31 stranu. Radoznao sam da li će je uvrstiti. Držim 
da neće, zbog opsežnosti. Danas je bio sastanak u »Hrvat- 
skoj«. Raspravljalo se o brošuri, koja će se izdati, poradi 
informacije stranoga svijeta o Hrvatskoj. Po mome mni- 
jenju ta brošura nema velikog smisla. Što Hrvati traže? 
Uvijek ištu i ištu, a sami se vucaju po kavanama i lum- 
puju. Toliko imaju talentiranih ljudi — sve ovo propada. 
Sada kad bi trebalo reći: taj i taj pridonio je nešto cije- 
lom čovječanstvu, mi tražimo da nam se dadnu naša 
prava. No, jao, ovih nema! 


75 


Beč, 9. svibnja 1915. 


Neopisivo je veselje, koje sam danas oćutio. Srce je pre- 
puno čuvstava i pjevalo bi pjesme i himne Stvoritelju. 
Bio sam kod Frankovih, a na ručku kod Mittlerovih. Te- 
reza odilazi mojim roditeljima u Banja Luku. Dobra je 
djevojka, niti ne zaslužujem sve te dobrote. Džepove mi 
je natrpala čokoladom. Poslije podne proživio sam s Va- 
ninom u krasnoj prirodi. Uživali smo u zraku, u travi, 
oblacima, cvijeću, u svemu, sve je bilo tako lijepo. Le- 
žali smo na travi i svom snagom pili ljepote prirode, 
koja se rađa. Vanino mi se jako svidio, kad je jučer 
rekao na predavanju u »Hrvatskoj« o Radosti, da je i 
svaki cvjetić izvor radosti. Danas sam se uvjerio da 
uživa u prirodnim ljepotama i da mu je stalo do toga da 
u sebi odgoji veselu dušu. Sjajna misao. Moramo uvijek 
biti veseli, jer jedino veselje stvara oduševljenje, a ovo 
velika djela i slijepu požrtvovnost. Krasna, prekrasna je 
bečka priroda. 


Beč, 17. svibnja 19195. 


Život mi je velik upitnik. Od dana do dana gubi se mo- 
ja djetinja vjera. Ono prijašnje razlikovanje između do- 
bra i zla nedostaje mi. Pitam se da li je ono što sam 
prije držao dobrim, uistinu dobro. Što je to »uistinu do- 
bro«, postoji li »dobro«? Svi ovi nazori o svijetu nisu 
li samo predrasuda? I uvijek tako živim i pitam se. Sa- 
mo ono, što vidim pred sobom, uviđam da postoji. Evo 
što vidim: šećem na večer po parku i gledam gdje je na 
svakoj klupi po jedan par, gdje se jedno uz drugo stišću, 
gdje se sretno smiju, ljube... Faktično ovaj prirodni 
zakon postoji, zakon ljubavi. Riječ »ljubav« upotreblja- 
vam u smislu sjetilnog nagnuća muža prema ženi. Na 
ove parove ne gledam više prijašnjim okom. Negda sam 
držao da je to strast, da je to slabost i ljudska nekarak- 
ternost, koja se podaje sjetilnom užitku. Ovako ne mogu 
više gledati na taj temeljni prirodni zakon, ako i znam 
da sam se u časovima, kad sam promotrio taj život iz 
bližega (u akademiji!), gnjusio toga gada i blata. Za 

opravdanje ovoga principa moram se pitati: postoji li 
Bog ili ne postoji? Onda: što razumijem pod imenom Bog? 
Činjenica je da On postoji, da Ga osjećam oko sebe, u 
sebi, tu ovdje, ondje, svagdje. Njegove melodije drže i 
napunjaju sav svemir. Svaki čovjek ćuti dah nečega ve- 
ćega, i vječnijega... Dakle, Bog postoji. Onda se pita- 
mo: što je taj Bog, kakav je? Možemo li se moliti? Je li 
on osoban? Na ta nam pitanja odgovara naša nutrina 
u pojedinim jednostavnim slučajevima. Uvrijedim li svo- 
je roditelje, silno mi je žao. To je dokaz da osjećaj uči- 
njene nepravde nije predrasuda, nego da u nama postoji 
pravda. Pravda je jedan princip, koji je u nama, i sva 
se nutrina u nama uzrujava, ako radimo protiv ovomu 
principu. I Onaj, kojega mi oko sebe osjećamo, do ko- 
jega razum dolazi da je vječan, kome duša nehotice teži, 
Taj će jamačno biti Pravednost. Time dolazimo do osob- 
nog Boga. On postoji, i ja tvrdo vjerujem i u najjačim 
časovima kušnje i sumnje da je On jedini, vječni, veliki 
Bog. Kad ovaj postoji, već slijedi da naš život ima svrhu. 
Onda treba još pomisliti na nešto, na što ljudi ne misle, 
išto bi ih moglo lako dovesti do prave spoznaje: da ćemo 
umrijeti. Nekoga silno volimo i taj umre. Nikad, nikad 
ga više nećemo vidjeti. Pa mi sami, puni smo misli, sum- 
nja, težnja, mnijenja. Naše »ja« jest sredina, oko koje 
se sve okreće, cio svemir, koja dojmove prima i razvr- 
stava. Sve mi to doživljavamo, katkada se mučimo i pa- 
timo. To je dokaz da pravda nije predrasuda, jer ako je 
tko uzrok naše patnje, borimo se realno protiv njemu. 
I sad na jednom umremo. Zašto bi sve ovo? Zašto toliko 
misli i težnja, kad je sve badava, kad propada u ništa, 
kada duša nije zaseban elemenat, koji je poput duha u 
Diable boiteux zatvoren u bocu? Ne, to ne može biti. Kad 
je u prirodi sve tako sjajno uređeno, mora biti i vječnost 
našega života u smislu pravednosti. I uistinu, to je tako, 
i u to vjerujem, i u času, kada ovo djetinjom vjerom 
osjećam, kada se gnjusim zla i kada se topim u molitvi, 
ostaje u dnu duše opet ona sumnja, onaj veliki upitnik 
zadnjeg Adama: zašto? što? I opet, uza svu sumnju, 
vjerujem. 

No nije dosta samo vjerovati. Naša vjera mora biti si- 
stem, mora biti putokaz života, da ne radimo protiv prin- 
cipu pravednosti i vječnosti. Religije daju (moralne) si- 
steme. I ja kažem: »aut catholicus, aut nihil«.'* U ovome 
pogledu nije u meni nikada postojala ni najblaža sum- 
nja. Znam i osjećam da je katolicizam jedina prava vje- 
ra... O drugima nisam nikada ni mislio da bi bile bolje 
od katoličke. Eto, ja sam u duši katolik, ali onaj iskonski 
čovjek u meni, onaj Faust, koji ne zna za odgoj ni pred- 
rasude, vuče me u težnji dolje i pravi od mene da u sve 
sumnjam. No dosta o tome. Trebao bih svoj život kriti- 
zirati. Time, što je moja čvrsta vjera u katoličanstvo 
oslabila, opalo je i svako pravo oduševljenje, svaki oštri 
sud o svemu što se događa. Sve što promatram, gledam 
i ne znam je li dobro, je li zlo. Ljubi se svijet i grli -— 
pa neka se ljube i.grle. Pa eto, jedan mi je dao pljusku. 
Pa svejedno je, neka dadne i drugu. Pa toliko je svijeta 
siromašno, toliko se ljudi kolje. Neka je sve to, samo 
neka se ne tiče moje kože. Faktično, ako mi razum i kaže 
da to nije pravo, to sam, uistinu, uslijed ovih nutarnjih 
sumnji doživio. I sada je krajnje vrijeme da sve ovo opet 
stresem i da pomislim da je Netko poradi Istine umro 
za me na križu. I trgnut ću se i vidim da su te djevojke 
u parku, ti muževi i lijepe forme samo gadna strast, da 
to nisu ljudi s težnjama i bolima, nego da su jednostavno 
živine, koje se ne razlikuju od ostalih. I ja ne smijem 
takva što opravdavati, jer znam da je ovaj princip na- 
gnuća muža k ženi samo poradi naše duše ovdje — jer 
naša duša je »mi« — koja se usavršava i diže. Ovaj ne- 
gativni princip ljepote, to zabranjeno drvo raja, svojom 
ljepotom je zato ovdje da stvara od nas ljude. I gledat 
ću da se probijem, da na ženu ne gledam kao na lijepo 
tijelo, k njoj me ne smije vuči njezina vanjština. Od- 
hrvavati ću joj se i u njoj ću tražiti samo ono što je 
vječno. I zbilja, sada opet osjećam da vjerujem, da vje- 
rujem katolički, da Majka Božja nije Venera i da sam 
sav sretan, što sam opet došao na pravi put. I proma- 
trajući život, znat ću što je plemenito, što nije, što je 
moralno, a što nije. 

Ovako sam proveo čuvstvenu analizu, a da sam se držao 
svete rečenice »po plodovima se zna kakvo je drvo«, do- 
šao bih načinom razuma, znanosti, umjetnosti, poglavito 
povijesti, do rezultata, da postoji jedna stanovita istina 
i da se ona vuče kroz cijelu povijest i da su sve težnje 
i ljudske bludnje upravo lutanje oko katolicizma, koji je 
malo tko pravo osjetio. I uza sve to što vjerujem, čovjek 
sam, i na dnu duše ostaje sumnja, i ona me jača, jer je 
uzrok duševnoj borbi i provjeravanju, koje proživljujem 
kao čovjek. 


Beč, 19. svibnja 1915. 


Kod muslimana je skrivanje žena sjajna uredba. Bit će 
da imade svoj duboki razlog što se ona tako dugo drži. 
Žena treba da se skriva, ako neće da navede na grešnu 
pomisao. Gledajući uvijek tjelesne forme, zaboravljamo 
na duševno. Nehotice čovjek uvijek gleda žensku. Poradi 
toga moramo se probijati, na nju gledati isto kao i na 
muško. Treba dotjerati do toga da pred sobom ne vidim 
ženu s tijelom, nego nju s njezinim duševnim sposobno- 
stima. Mnogo to stoji truda i borbe, dok se čovjek pro- 
bije do tako uzvišenog stanovišta. 


Beč, 22. svibnja 1915. 


Danas nisam ništa radio. Odmarao sam se. Oči me bole, 
pa ne mogu čitati kako bih želio. Večeras sam bio u 
»Hrvatskoj«. Poslije toga smo otišli u kavanu (ugao 
Liechtensteinove ulice). Razgovor je bio turoban: o Ita- 
liji i o njezinoj bezobraznosti. Hoće da nam rastrga do- 
movinu. Bilo je govora i o ljubavi, Bogu itd. Teško je 
govoriti o tim stvarima. Cijelog sam dana razmišljao za- 
što smo na svijetu, zašto je Bog našu plemenitu dušu 
turio u gnjusno, životimjsko tijelo. To ja sve znadem, i 
mučim se, vrijeđam Madonnu, vrijeđam svijet, a opet se 
borim. Pojam idealne ljubavi: idealna djevojka sva tone 
gledajući oko sebe realnost, gnjusnost i plitkost toga svi- 
jeta, koji daje sve na vanjštinu — te žene s probijenim 

čarapama, nategnutim haljinama, da se svaka forma vidi, 
tako da bude živinski osjećaj. Pojam idealnog, žalibože, 
samo je pojam. U svijetu, koji me sada okružuje, ne na- 


lazim idealnoga. Oh, ta sumnja, prokleta sumnja! Zašto 


da je čistoća upravo dobro? Nije li to predrasuda? Pa 
što je uopće »Dobro«, o kojemu se toliko govori? To su 
sumnje, no svejedno osjećam i u mom svetištu, u srcu, 
uvijek čuvam i osjećam iskru nečega nedokučivoga, ne- 
vidljivoga, nepojmljivo Velikoga. 

S Buconjićem sam dugo razgovarao (do 12 1/2, sada je 
1 1/2) o Bogu i vjerskim stvarima. On, naime, nije na 
čistu da li čovjek sam dolazi do pojma Boga... I on se 
pita, sumnja... čovjek je. 


Beč, 25. svibnja 1915. 


Ne bih imao što da pišem, jer radio nisam ništa. Jučer 
me cijeli dan mučila grozna strast, sve me tjeralo da 
letim i da se protiv nje borim. Ideale mi moje ona kalja 
i vuče u blato, katkada tako reći blamira moralnu, du- 
ševnu čistoću. 

Navečer sam uvijek pun tako sjajnih misli, tako ple- 
menitih namjera, direktno ćutim nešto nadzemaljsko, 
osjećam da ono postoji. Kad se pojavi bijeli dan, zabo- 
ravljene su lijepe odluke, sva okolina, sve vidljivo vuče 
na se pozornost, tako da se čovjek instinktivno vlada 
dosta zlo. ... Mnogo, jako mnogo toga ima što treba da 
saznam. Modernih, učenih je neprijatelja sa svih strana. 
Protiv njih treba se boriti dubokim sredstvima. Bože, 
svoje ću oči upotrebljavati samo za gledanje liijepoga 
i za uzvišene svrhe, pomozi mi zato, molim Te! 


Beč, 7. lipnja 1915. 


Jutros sam došao iz Plzenja. Bio sam ondje od četvrtka 
ujutro do nedjelje navečer. Rezultat je da sam, čini mi 
se, zaljubljen u Rose. Moguće bi valjalo da analiziram 
svoja čuvstva i da pokušam izlučiti bit ljubavi. Najprije 

se pitam je li ljubav grešna. Odgovor je težak. Prije 
sam, naime, držao da je ljubav onaj isti osjećaj, koji 
postoji između brata i sestre. No nije tako. Što bi ljubav 
drugo bila? Neki je čudnovat osjećaj koji nas vuče k žen- 
skom, ne pitajući mnogo razum da li biće, kome smo 
skloni, posjeduje duševne ljepote, o kojima smo toliko 
sanjali. Kada je tako, slušajmo što veli Bazarov: Ljubav 
je fiziološki proces... Po tome je naš odnošaj skroz ži- 
votinjski, nagon muža k ženi. To sam i ja prije mislio, 
no to nikako ne mogu pomisliti. Čovjek nije životinja, 
to je moj princip. 

No ipak osjećam neku sklonost, ljubav, k djevojci, a da 
mi je kod toga misao kao biser čista. Doduše, ovaj du- 
ševni osjećaj ima tjelesnu podlogu. Ona mi se sviđa, jer 
je lijepa lica, a i tijela. No ljepota lica, bolje reći izraz 
očiju, stvara u nama simpatiju, on je donekle izraz nu- 
trine. Nije velik prijelaz od ovog duševnog odnošaja skroz 
životinjskomu: prisloni li se samo tijelo, već i nehotice 
elektrina ide kroz čovjeka... Moguće je to izraz nesa- 
vršenosti. I kod doticaja tijela moralo bi nam tijelo ostati 
ravnodušno, »moramo biti kao jedno od ovih malenih«. 
Moguće da sada shvaćam ljubav, ženu, kao sredinu kul- 
ture svih vjekova. Ovaj duševni odnošaj je stvar velika 
djela, on je u Božjem planu. Naravno, pjesnici su korak 
učinili i držali da je ljubav onaj sjetilni užitak, oni trnci, 
što čovjeka prolaze. No, svakako, su se prevarili. Ono, 
što daje čar njihovoj poeziji, jest ono duševno, vječno, 
što su opjevali, ono vječno, što prolazi kroz sjetilni uži- 
tak, držeći da je ovo ljubav, dok je ljubav ono, nevidlji- 
vo, nepojmljivo u njoj. 


U Plznu sam vidio Mčrsere (35 cm). Bio sam na grobu 
bake. Jednom sam pohodio Rosu. U subotu ju je ujak 
iz samostana Chatterscharma doveo ovamo. Samostan je 
Povoljno utjecao na njezin duševni život: dobra je kr- 
šćanka. No znam, kad iziđe iz samostana, rasplinut će 
se ovo. Lako joj je u samostanu govoriti o kršćanskom 
uvjerenju. Kad dođe u svijet i naiđe na zapreke, podleći 
će. Treba krvave borbe da se ne potone u običnom svi- 
jetu. Lijepo govori francuski, svira glasovir i violinu. 
Produbljene inteligencije baš nema, no posjeduje smisao 

za ljepotu. Željna je znanja. Rado bi studirala glazbu. 
Jako je volim. Kad je išla sa mnom ispod ruke, kad smo 
skupa slike gledali, napokon, kad mi je ono dala oprosni 
poljubac, bili su lijepi časovi za me. No ona ne zna za 
moje osjećaje, a ona me voli, no, što imam od toga, kad 
to nije ljubav. 

Ujak Henrik je dobar, svakome mnogo čini. Došao je na 
uplivno mjesto, jer nikada nikomu ne protuslovi. To nije 
lijepo... Hedviga je također jako dobra. Malo voli da 
se hvali, no za me je uradila koliko je mogla. Karl je 
baraba. Kćerke mu vesele. Na rastanku su poljubac do- 
bile. Bilo im je drago. Fritz je dosta miran, no ne uči. 
Samostan Chatterscharm je krasan. Časne sestre su sama 
duševna ljepota. Grofica Kleist, kneginja Lobkovitz. Ima 
slikarica, umjetnica na violini i na glasoviru i drugih. I 
ove su tako ponizne i pokorne. Rose nema altruističkog 
odgoja. Velika šteta! 


Beč, 10. lipnja 1915. 


... Eto, što me pomiče, i zašto nisam zadovoljan. Zastao 
je sav moj književni rad, ne čitam, nemam teme koju 
bih proučavao. Čovjek mora da ima nešto više za što će 
se držati, čemu će posvetiti svoje nastojanje, što se ga 
oduševiti. Ja bih tako radio za naš pokret na književnom 
polju: upozoriti naše na stranu književnost, upozoriti ih 
na odgoj ukusa i na ljubav k ostalim umjetnostima. 


Beč, 11. lipnja 1915. 


Silna je u meni želja da stvaram. Učenje mi je već do- 
sadilo. Želio bih da svoj duševni život pretvorim u poe- 
ziju. Bilo bi svakako nešto dublje, jer obuhvaća sveopće 
ljudske probleme. Trebao bih neki sadržaj kao okvir za 
ove misli. Valjalo bi proučavati Grabancijaša dijaka. 


Nešto sam dalje čitao Diable boiteaux. Moram se smijati. 
Kako je sve umjetno udešeno, fabricirano. Na primjer 
priča o ljubavi Belforta... Vrijednost se sastoji u tome 

mi daje > o običajima onoga doba (u zlu smislu, pri- 
azuje pretvaranje i pokvarenost). Tehnika j kazi 

vanja jako realistična. I ča is 


Beč, 12. lipnja 1915. 


Vidim da sam se probio do priličnog stupnja visine. Pro- 
matram život i uvijek se pitam za uzrok svega što 0- 
kreće. Osobito je zanimljiv problem ljubavi. Već oradi 
pne je s. gledanje ženske sad prilično visoko, što nod 
i is naka ke en i ne govori, nego promatram sve 
Latinski sam nešto uradio. Danas je mjesto Jurenka pr 

davao Prinz. Večeras sam s K. bio u Prateru, a stadija 
toga sam se Priključio hrvatskom vojniku (lovac Muha. 
med Šišić iz Sarajeva). Odveo sam ga na strmu željezni- 
cu ina Riesenrad. Kad je bio gore, rekao je: »Volio bih 
nego hiljadarku, da mi je mati, pa sestra, pa otac ovdje 
da vide. . .«. Rekao je da bi me kod kuće dočekao, i mie 
zaklao, i osam me dana ne bi pustio iz kuće, i majka bi 
me njegova zagrlila, itd. Silno je priprost Basel Ne zna 
pisati, a tako je »dobra srca«, kako sam kaže. To me 
stajalo 2,40 krune, no nije mi žao, jer tko zna. neće li 
skoro poginuti. Jednom je bio u ratu ranjen. Kad sam 
pa pie je li se bojao prije nego je stupio u vatru, reče 
gri .. ra kad čovjek ima umrijeti, sjedio uz 


Beč, 18. lipnja 1915. 


Uglavnom sam veseo i dobre volje. Osobito po danu 
Veselim se svjetlu. U noći rano izlazim. Gone me sle 
misli, kano furije. Naime, ovaj Beč je užasno frivolan 
grad. Navečer se vidi — bar ja tako vidim — samo pli 
činu, gadne, grešne poglede. iko 


m če sam od Ljube dobio pismo. Izvanredno me 
u ilo. Kad sam ga čitao, kano da sam ga pred sobom 
dio, njega mila, uvijek oduševljena. Takvi nam ljudi 

nedostaju, jer oni vjeruju u boljitak, oni u svemu uži- 
vaju, za sve se oduševljavaju. On nije hladni i učeni ana- 
lizator, nego čovjek pun Boga, bar teži da bude takav. 
Njegovi su nazori o umjetnosti sjajni, ako još i nisam na 
čistu s njima. Znam da je dobro, lijepo i istinito u me- 
tafizičkom pogledu jedno: Bog. No vidim da je Rodin 
lijep, a nije istinit, a glede dobrote indiferentan. Druga 
su djela opet istinita, a zla, neka opet lijepa, a zla. Veza 
bi se morala naći. Istina da se ovdje radi o prolaznim 
ljudskim djelima i da je naše poimanje ljepote jako pro- 
mjenljivo. Zbog te prolaznosti ne slažu se ove tri stvari. 
Zato moramo biti oprezni, pa u prolaznoj ljepoti tražiti 
ono što je vječno. Tako će i ove vječne tri stvari uvijek 
i praktično harmonirati. Takva je, dakle, Raffaelova Ma- 
donna: istinita, dobra i lijepa, ako i nije tako dobra, 
kako bi bila, da je potekla iz kista umjetnika-sveca, kao 
Dantea. Rodin je lijep, no — pravo Ljuba kaže — on je 
laž. Kad vidimo da je lijep, moramo znati da je unutra 
i istine i dobrote. Uistinu ima toga. Onaj tjelesni nagon, 
koji je Rodin prikazao, ima u sebi i nešto duševnog. Nije 
to samo životinja (Poljubac!), nego je težnja muža k ženi, 
prava ljubav. To je ono istinito u Rodina i zato je ovo 
djelo donekle dobro i lijepo. Ljepota izradbe nadmašuje 
dobrotu, djelo nije harmonično. Umjetničko djelo mora 
biti jedan akord istine, dobrote i ljepote. Sinding mi se 
čini bolji. Njegov je Poljubac istinit (nije prikazana 
strast, nego težnja) i zato je dobar. No nije tako lijep 
kao Rodinov. Dakle, ni ovo nije umjetničko djelo. Rodin 
je veći čovjek nego Sinding, zato što je bolji tehničar- 
-majstor (stvara lijepo), nego što je Sinding dobar (isti- 
nit). Zbog te individualnosti zasad je Rodin od veće vri- 
jednosti. Buduće generacije — doba, kad dođe jedan 
umjetnik, koji. će biti velik i veći od Rodina, a bolji od 
Sindinga — reći će: do moje sam umjetnosti došao po 
Rodinu i Sindingu (ili kome drugomu). Potonji me upo- 
zorio na ideju, sam sam se. razvijao, tražio sam istinu 
u ovom životu s Bogom i osjetio sam nagon stvaranja. 
Stvarao sam i u te sam ideje ulio Rodinove forme. Pred 
Bogom više vrijedi onaj, kao Sinding, jer me upozorio 

E i ue Vječnost. Rodin je bio čovjek ovoga svijeta 
studirao je samo vanjštinu, bez pomisli na Vječnu Velu: 
On je zlatna posuda, u koju sam ulio Vječnu ideju. Ke 


Beč, 23. lipnja 1915. 


... Mili roditelji su mi čestitali imendan. Svevišnji ih 
blagoslovio. Kad posumnjam u Najviše, u Dobrohi iu 
svu svoju ideologiju, u meni je nepokolebiva ljubav i 
naklonost prema roditeljima, nju osjećam tako živo i ona 
mi svjedoči da ljubav, duša, Bog nije utopija, da sve .. 
postoji, da je čovjek, uistinu, ideja koja teži Bač sku i 

ru. Premalo sam u prirodi. o 


Beč, 24. lipnja 1915. 


Imendan je lijepo prošao. Od Tereze sam dobio torti i 
drugih kolača, od Puljića sličica, od Ivića propelo, koje 
me najviše veselilo. Neki oprosti su vezani za nj To je 
lijepo, on u to vjeruje i nastojao je da mi koristi u Edo 
me što je u meni vječno, mome religioznom osjećaju. 


Beč, 30. lipnja 1915. 


Desperatan sam. Cio dan sam učio latinski i mnogo se 
naprezao. Prinz me pitao upravo one dijelove koje nisam 
znao prevesti, Uz to sam iz školske zadaće dobio drugi 
red. Loše je izrađena. Zao je znak, ako kod njega iban 
lošu kolokvijalnu svjedodžbu, lako bih mogao na Bai 
propasti. Bile bi izgubljene dvije godine, i više. Izgubio 
sam pouzdanje u svoju sposobnost. Drugi manje uče 
latinski, pa faktično znadu bolje od mene. Kušat ću s Bo- 
žjom pomoću, pa ću još više raditi. To je u meni ubilo 
neki ponos, svijest, ili umišljenost. Da, u posljednje sam 
vrijeme postao nešto drzovit. I s Bogom kanda sam se 
“das Ako u Nj vjerujem, zašto se patim pitanjima 
umnje i drugim. Pošto je On veći od nas, moramo se 
u Nj slijepo pouzdati. Žalibože ga obično promatramo za 

niže od sebe, koga smijemo iskušavati. Odsad ću nasto- 
jati da drugačije radim. 

Što bi moji roditelji radili da znadu kako slabo stojim 
iz latinskoga. Njih mi je više žao nego samoga sebe. 


Beč, 3. srpnja 1915. 


U Beču ide sve nahero. Evo, sada sam došao s latinskog 
kolokvija. Dobio sam dovoljan (neprolazna ocjena)... 
Ferije su pokvarene, ali mora se. Meni je i drago da sam 
upoznao svoje Ahilove pete, bit će ih jamačno još dosta. 
Još mislim u budućim praznicima (1916.) perfektno na- 
učiti francuski, da se mogu tako svom snagom baciti na 
studij estetskih znanosti. Sve me srce onamo vuče i sam 
se čudim da sami se tako dugo svladao i nisam čitao 
literarnih djela. No, došao sam do zaključka: čovjek si 
mora najprije stvoriti temeljnu i opet temeljnu naobra- 
zbu, prije negoli se baci na svoj omiljeli predmet. Istom 
će ga onda svestrano i duboko shvaćati. Bože i Djevo, 
koja si uvijek i uvijek blaga i čista, molim Vas, pomozite 
jednom crviću, koji živi da dobro izvrši svoju zadaću, 
koja mu je kano čovjeku namijenjena. 


Kući ću, valjda, prekosutra, u ponedjeljak. 


IZ PISMA PROF. LJ. MARAKOVIĆU 


Već se do sada vidjelo kako je velik pozitivan utjecaj 
vršio na mladog Ivana Merza njegov srednjoškolski pro- 
fesor Ljubomir Maraković. Njihova se veza nije preki- 
nula Ivanovom maturom, nego je potrajala cijelog nje- 
govog života. Svjedoči o tome i opširna korespondencija 
između njih dvojice za vrijeme Ivanova boravka u Beču, 
Parizu i kroz godine I svjetskog rata. 


Ovdje donosimo nekoliko izvadaka iz opširnog pisma 
koje je Ivan uputio prof. Marakoviću 16. VI 1915. iz 
Beča: 

Dragi gosp. profesore! 


»Oblačje zastire nebo; kiši nema svršetka. Ja ne znam 
što su meni budi, namjeru ne poznam Njegovu. — Du- 
blje munja prevlači mrak preko oka i srce tapka za sta- 
zom, na koju glasovi zovu je noćni. — Svjetla! O gdj 

je svjetlo? Raspali na čežnje ga gorućoj vatri Grmi a 
tar zavijajuć kroz prazninu se baca. Mrka * noć bosa 
ko kam. U tami nemoj da satovi prođu. Životom soon 

svjetiljku zapali Ljubavi.« (Gitanjali!) Sa 


D : , a 
T Ljubomir Maraković, profesor u Banja Luci, Sarajevu 


i Zagrebu, poznati katolički knjiž A 
: jiževni kritik i histori 
(Umro 22. II 1959. god.) dne 

Držim da svaki čovjek ovo katkada proživljuje. Grozne 
sumnje, hoće da razore cijelu zgradu duševnog svijeta, 
koju si je čovjek tolikom mukom sagradio. Sretno je ova 
strašna oluja prošla i sunce se pokazalo u dosada nevi- 
đenom svjetlu. Sad se istom mogu podičiti da sva moja 
ideologija nije preuzeta od drugih, nego da sam si je 
krvavo izvojevao. Znam da nutarnje borbe još nisu do- 
vršene, no svim zlim vanjskim i nutarnjim utjecajima 
prkosim; jer sam uvjeren da samo boljemu vode. 

... Prilično me, naime, zaokupilo, ako neću reći, mučilo 
pitanje ljubavi (obične!). Uvijek kod toga mislim na Ba- 
sarova i pitam se nije li to prosta fiziološka pojava. Ra- 
zum mi kaže da nije, jer iz povijesti književnosti, a oso- 
bito iz narodne umjetnosti (Niebelungen Lied) izilazi da 
je ona nešto duševno, koje je jedino prava ljubav. No, 
ovo je, tako rekući, samo na papiru, te još ne osjećam 
živo, kao mnoge druge stvari. Tumačim si ljubav tako: 
Duša muža je u jednom smjeru nedovršena, a u drugom 
opet savršenija od ženske duše (mužu, naime, nedostaje 
»das Ewig-Weibliche«, a ženi ono samosvijesno, borbeno 
u muža, Ewig-M&nschliche, bi mogli nazvati!), zbog te 
nesavršenosti jedno teži k drugom, i ta čežnja je ljubav. 
Zanimljivo je da ima mnogo pjesnika (osobito Musset), 
koji su skroz nemoralno živjeli, a opet su nam dali tako 
veličanstvene ljubavne pjesme. Ovim pjesnicima se či- 
nilo da je ljubav taj sjetilni osjećaj pomiješan s nečim 
duševnim, dok su njihove pjesme stvarno velike, jer 
izražavaju samo ono duševno, vječno, kod ljubavi. Sam 
sebe promatrajući, osjeti se tako nešto slično, bar se rije- 
či Goethea »Das Ewing-Weibliche zieht uns hinan«'? 
dnevno obistinjuju. 

Iza ovoga uvoda sam si istom olakšao! Mogu Vam naj- 
ljepše zahvaliti na milom pismu. Mnogo toga me osobito 
razveselilo i interesiralo. Naime, drago mi je bilo kad 
sam opazio da sam glede nazora o remek-djelima došao 
do istog rezultata do kojega i Vi. Doduše, nisam ja to 
sam postigao, nego sam uzeo Ruskina... 


Lijepo Vam se zahvaljujem na savjetu glede knjiga... 
Ruskina — kako vidjeste — već sam pregledao... 


88 


m PES NN ; ; ss 


Prije nedjelju dana bio sam u Plznu, kod svoga ujaka. 
Pokazao mi je ogromne topove i razne druge ratne stva- 
ri. Radnici »u znoju lica svoga« stvaraju ove orijaške 
topove; upotrebljavaju i ubijaju svoju snagu za ništa. 
Kad sam prolazio po raznim tvornicama, mislio sam si 
kako bi se iz ovog materijala mogli stvoriti dobri plu- 
govi... Vratio sam se natrag u Beč, a po svoj prilici je 
ondje ostao bar komadićak mojega srca »Zbog što se 
tiče... vous comprenez!«... 


O ratu se mnogo u Beču više ne govori. Svi bi željeli 
mira i kruha. Skupoća je strašna. Nešto se govori da će 
žetva dobro ispasti. Više me zanima duševna žetva; hoće 
li čovječanstvo biti ovim ratom bar donekle regenerira- 
no, hoće li iz te krvi nići štogod velikoga!?... Jedina mi 
je želja da poslije ovog rata ljudi sjednu »za stolove 
žudnje uvijek pune«, kako Novalis u Himni veli, i da 
sve svoje težnje usmjere k jednom cilju, kojemu imadu 
ljudi da teže. Možemo se donekle nadati; mnogo toga 
dirljivog sam već i sam vidio. 

Vrijeme je da završim i da legnem spavati. Bilo bi još 
mnogo toga što bi se moglo reći, no to ćemo ostaviti za 
drugi put, ili, ta Vi i onako već unaprijed znadete kako 
u glavnom mislim. Do sada se bar niste prevarili. 


Mnogo srdačnih pozdrava od 
Beč, dne 15/16. VI 1915. Hansa 


NASTAVAK DNEVNIKA 


Banja Luka, 19. srpnja 1915. 


Sad sam kod roditelja i vrijeme tratim na tenisu i 
u društvu s gospođicom Dulkom. Veoma je zgodna dje- 
vojka. Osobito me veseli što znade za duševni život, za 
borbu i gledanje. Naravno, ima još u nje mnogo toga 
što nije baš najkorektnije, no to će možda iščeznuti. 

Banja Luka, 29. srpnja 1915. 


»Ne pourrons-nous jamais sur Vocćan des ages jeter Van- 
cre un seul jour?«,“ glasi čini mi se, stih iz Le Lac od 
Lamartinea. Cijelu ovu nedjelju uživao sam igrajući te- 
nis i u društvu s Dulkom. Ne, Bože moj, već je prošlo 
ono doba kad se govori o ljubavi. Ljubav ne postoji, kako 
je slikaju svijet i književnost. Jedno je prirodni zakon, 
i buđenje ovoga svijet nazivlje ljubav. To je koketerija 
i slično, to je prosta sjetilnost. Daleko sam već od toga. 
No drugo je ovdje, čisto od svake tjelesne primjese i 
tjelesne simpatije, premda se i ova nastoji katkad ušu- 
ljati. Težnja je da upoznam duševni život jedne ženske, 
koja je duševno već mnogo proživjela. Ženski je duševni 
život posve drugačiji nego muški. Svaki, i jedan i drugi, 
ima svoje ljepote. Čovjek ne teži samo da zaroni u svoju 
dušu i da iz nje izluči kristale Vječnosti, on traži i žen- 
ske prijatelje. I u ženskoj duši muški nalazi mnogo toga, 
jer u dnu njezine duše jest nešto od Madonne i ovu mi 
u njoj tražimo. Možda je ovo traženje vječno-lijepih 
iskrica čeznuće i ljubav. Božji se plan tako krasno izvr- 
šuje. Do braka, kojemu je cilj širenje čovječanstva, do- 
lazi se na skroz duševni način, na prirodnoj religioznoj 
težnji — traženje dijelova Njega i Madonne. Eto, što je 
lijepo na Dulki. Brak joj nije ideal. Oduševljava se za 
razne ideje, marljivo čita, studira pače filozofiju, intere- 
sira se za glazbu. No riječima se ne može sve to reći. 
Drugi put više. 


Banja Luka, 10. kolovoza 1915. 


Bio sam u Travniku na Gretinu grobu, na kojemu je, 
čini mi se, napisano: »Selig, die reines Herzons sind, denn 
das Kčnigreich Gottes gehčrt ihnen«." Cvijeće cvate. 
Ponio sam si jednu maćuhicu. Najradije bih dalje ostao 
na grobu i ondje razmišljao, no nastojat ću da se i daleko 
od groba uživim u problem smrti. Travnik je lijep grad. 
Ima pravi bosansko-katolički, ili, bolje reći, južno-hrvat- 
ski karakter: žene u dimijama i spuštenih kosa, a muški 
u čakširama... 

Banja Luka, 14. kolovoza 1915. 


Dulka mi je zagonetka. Katkada se zabavlja i ozbiljno 
razgovara, da čovjek može zaključiti na dublji duševni 
život. No danas se vuče ispod ruke s O. Nisam ni naj- 
manje protiv hodanja ispod ruke, ali očito je na dnu te 
slobode i veselosti ipak sjetilnost. U O-vu dušu mogu 
mnogo dublje da zavirim. On je hvata za kosu, vuče za 
ruku, uživa u hodu ispod ruke. To je kod njega težnja 
da bude paž, ali mu na dnu duše, to znam, nije ni naj- 
manja gadna pomisao. No svejedno: podloga je svemu 
tome sjetilnost. Ne osuđujem ga. S Rose sam i ja još ne- 
davno težio da idem ispod ruke. Sam sam sebi govorio 
o nečem duševnom, premda je to, kako sada vidim, bila 
prikrivena sjetilnost... 


Banja Luka, 18. kolovoza 1915. 


»Carski dan«. Otkriven je »Wehrmann in Eisen«. Pastor 
je u protestantskoj crkvi držao lijepu propovijed. Uzeo 
je stih iz psalma: »Oni se pouzdaše u konje i kola, a mi 
u Boga«. Jaka je ova misao... Velika je šteta da Luter 
nije proveo regeneraciju unutar Rimske crkve. Borbe su 
uzaludne... Na koncu će se svijet polako opet vraćati 
centrumu. Poslije podne sam s O. bio kod Dulke na kavi. 
Imendan joj je. Sutra odilazi. Igralo se karti (leptira). 
Kasnije su oni spiritizirali. Gledao sam. Dok ne dobijem 
dopuštenje od Crkve, neću se dublje upuštati. Ta autori- 
tet se mora priznavati, jer inače sav poredak ode k 
vragu! 


Banja Luka, 19. kolovoza 1915. 
1 sat poslije podne 


Dulka je otišla. Jedva sam suzdržao suze u očima. Za- 
hvalila mi se na svemu i otišla. I sada bih bez prestanka 
plakao. Život je strašan. Jedva čovjek lijepo sanja, od- 
mah sve prođe kao da nije ništa ni bilo. Znam, vrijeme 
Će sve izbrisati i možda ću na nju sasvim zaboraviti. No 

Kod te pomisli već me groza hvata. Upravo sam u nekom 
ugođaju kao kad je Zaviecki ostavio Lauru (no mi nismo 
zaljubljeni!), a on, da ubije čuvstvo tuge, otišao je raditi 
za narod. I ja ću gledati da na to ne mislim i mnogo ću 
raditi, mnogo za druge i za sebe. Bog bio s njom. 


Banja Luka, 22. kolovoza 1915. 


Sad se Dulka vozi u Krakov. Pratio sam je na cijelom 
putu. Već se njezin individualitet pomalo gubi pred mo- 
jom dušom, a javlja se slika Vječno-Ženskog. 


Mati je grozna. 


Poljska se dijeli. 


Banja Luka, 25. kolovoza 1915. 


Prekjučer sam se krasno molio Majci Božjoj. Zbliženje je 
bilo veliko. Naravno, i u toj silnoj blizini, bila je težnja 
za još većim zbliženjem. I u toj žarkoj molitvi opet je 
bila praznina i vruća težnja za Njom. 


Otkako Dulke nema više ovdje, teško mi je. Mnogo ra- 
dim, a uslijed kiše ni ne izlazim iz kuće. Slabo, jako 
slabo spavam, pa sam dosta oslabio. Neprestano mi se 
vrzu po glavi misli na Dulku: što ona radi, što bih joj 
pisao, rekao, itd. Ja sam sebe ne razumijem. Ta ljubav 
ne postoji među nama. Meni je draga, kao svi ostali lju- 
di lijepe duše..No ona je žensko, i to je opet nešto sasvim 
drugo. Ako sam i mislio izbrisati tu razliku ženskog i 
muškog, uviđam da je to nemoguće. I muško i žensko je 
čovjek, svaki sa svojim osobinama i svojom životnom 
svrhom... 


Banja Luka, nedjelja, 5. rujna 1915. 


Da se opet saopćim svom najboljem prijatelju! Bio sam 
cijeli dan u groznom duševnom stanju. U crkvi se nisam 
mogao pravo sabrati, neprestano su na me navaljivala 
pitanja da li se ja sam ne zavaravam i opsjenjujem, da li 

to nije samo umišljanje. Tome se pridružio grozni kon- 
flikt s prirodom. Sam se, naime, sa sobom ne slažem. 
Nema razlike između muškog i ženskog, a ja se nehotice 
nasmijem pokojoj ženskoj. Grozne uvrede! Tim i nju i 
samoga sebe ponizujem na životinju, jer pokazujem da 
mi nismo isto. A i sam brak. Nije li to glupa predrasuda? 
Zar se ljudi moraju uzimati? Znam, abnormalno je to 
pitanje, jer mi razum govori o zakonima prirode i me- 
tafizike, koji kod braka djeluju. No, taj kržljavi razum! 
Srce opet ne zna što je na stvari, desperatno je da mu- 
ško ne može biti samo i da traži još nekog. I to opet 
govori za to da postoji nešto duševno, a toga se čovjek 
boji. Ta to je glupost, duševno! Uopće ništa ne postoji! 
Najbolje je sve zanijekati. Aut Caesar, aut nihil. Ili ka- 
tolik, ili nihilista, opet kažem. No zašto su tu te grozne 
sumnje, to cjepidlačarenje samoga sebe? Uz to je u čo- 
vjeku egoizam, da se mora samomu sebi gaditi. Doduše, 
sada sam već malo izišao iz tih konfuznih osjećaja. Pred 
očima mi je slika Madonne u purpuru. 


Banja Luka, 9. rujna 1915. 


Jučer i danas šetao sam s Ljubom. Jučer smo išli Petriče- 
vačkom cestom. Dogodila nam se mala nezgoda. Jedan 
bosanac-vojnik pitao je gdje je »špitalj«, a mislio je ne- 
što drugo. 

Večeras mi je Ljuba pričao o svojim namjerama, o svo- 
joj raspravi o koru i kako misli uskrisiti hrvatsku dra- 
mu. Ima mnogo lijepih ideja. Pričao je o društvu »Nova 
et vetera«, i o francuskoj religioznoj drami. Preporučio 
mi je da čitam »Imitatio Christi«. Najkasnije smo deba- 
tirali o ljubavi. On misli da je brak ostvarenje ljubavi. 
Ljubav bez ikakve materijalne podloge nije ljubav. 
I ljubav u poeziji (Dante) jest težnja za tim ostvarenjem. 
Ljubav je u romanima neplodna, jer je tamo brak fili- 
starstvo. To je faktično dobro i onaj metafizički odnos 
između Boga i Madonne ne mijenja se ni malo. Do sada 
sam držao da je ta »naša« ljubav bez ikakve materijalne 
podloge, skroz duševna stvar, a sada vidim da je plan 

prirodne Volje, da je ovaj duševni odnos spojen s tež- 
njom za ljepotom i za ujedinjenjem duša u djetetu. O 
tom se još mora misliti! 


Banja Luka, subota, 18. rujna 1915. 


Danas saznadoh da ću opet na stavnju. Ne veselim se 
baš odviše... Žrtvovati svoju krv mogao bi čovjek kad 
bi bio duboko uvjeren o ideji... 


S Ljubom idem skoro svaki dan. Jučer smo po mjesečini 
bili s »one strane«, a danas u Šeheru. T. je akvarelom 
slikao jedan bosanski motiv s kućicom, u pozadini zele- 
nje, a dolje, ispod toga, Vrbas. Nije baš sjajno izradio. 
Nego, Ljuba je od dana do dana sve finiji. Savršen nije, 
ali je divan. 


U mojoj je duši praznina i pličina. Nedostaje mi naivna 
vjera. 


Banja Luka, 21. rujna 1915. 


Gadan sam sam sebi. Grozno sanjam, o čemu po danu ni- 
kad neću ni da pomislim. Grozna plitkost vlada u mojoj 
duši. Već mi je dosadilo to vječno učenje latinskog jezika. 
Umoran sam, zaželio sam se prirode i umjetnosti. Veče je 
tako kršćanska, spremna za svaku veliku misao, a kada 
dan svane, sve se to raspline, čovjek se pokaže slabim i 
ne može ni shvatiti sve o čemu je naveče razmišljao. 
Već sam se zaželio Pričesti. Doduše, moram priznati, re- 
ligiozni sam život strašno zapustio. Rado bih studirao 
Kristov život. Čitao bih misli velikih ljudi o Njemu i to- 
pio bih se u tom oduševljenju proučavajući Njega. 


Banja Luka, petak, 1. listopada 1919. 


.. . Vani je tama. Crni, gusti oblaci. Dolaze čudne misli 
i sam ne znam kako se sjećam Dulke. Sve je san. Upo- 
znao sam je — i to je prošlo. Proći će i roditelji i sve će 

izgledati kao san. Dok i ja ne zađem u tamnu, groznu uli- 
cu. Ne, nije tamna ni grozna, nego svijetla, puna nadna- 
ravnog sjaja. Tamo se slavi Resurrectio. 


Banja Luka, subota, 16. listopada 1915. 


. . . Jučer sam se opet sjećao Grete. Sjedio sam na njezi- 
nom grobu — tako mi se činilo — i čitam njezino ime: 
Grete Teschner. Čudno, grobni natpis! I u tom je grobu 
ona, koja je svirala glasovir, a ja do nje stajao. To je ona 
koju sam ne znajući volio. I vidio sam da je to bila lju- 
bav. Smiješno mi se čini, jer sam ne znam što je ljubav 
i suviše sam egoista da bih se svojevoljno i bez ikakvog 
filozofskog opravdanja pokorio tome osjećaju — prava, 
žarka prva ljubav. Čini mi se da će ova sve preživjeti. 
Da, da je ona živa, dao bih joj sebe cijeloga, k njoj bi 
strujila sva latentna ljubav, kao tisuću glasova iz orgu- 
lja. Ne, dosta je, nje nema i ostavimo mrtve na miru. 
Mrtve? Što opet znači ta riječ? Djevojka leži na divanu, 
kose su joj zlatne. To je ona ista, koja je tako lijepo pri- 
čala. Ne miče se. Dolazi njezina majka, miče joj glavu, 
zove je. Ništa. Ne miče se. To se tijelo odnese i zakopa. 
Pa eto, to je biti mrtav. Nepojmljiva ceremonija. I mi 
na nju mislimo, ona živi u našim srcima i ono nešto, što 
je u nje bilo, to još jest, svagdje, gore, dolje, oko nas i u 
nama. I to je vječno. Tu ćemo stati. O vječnosti nećemo 
misliti nepripravni. 


Sarajevo, ponedjeljak, 25. listopada 1915. 


Latinski je ispit prošao... Znao sam dosta dobro... Sta- 
novao sam u jezuitskom samostanu. Već u 5 sati ujutro 
zvona zvone, sviraju orgulje i pjevaju se crkvene pjesme. 
Mnogo poezije ima u tome. Sada mislim raditi francuski i 
zadupsti se u umjetnost. 


Sjajna su neka mjesta iz Ivanova evanđelja o pričesti. 
Kod zadnje Mise mnogo sam o njima razmišljao i tako se 
uživio da sam zbilja mistički osjećao pretvorbu i da je 
ondje prisutan Krist, kojemu se moramo klanjati... 

Beč, 18. studenoga 1915. 


.. . Dosta sam s Ježićem razgovarao o budućoj drami. 
On veli da je za buduću operu. Već je neki Stipančić 
(otprilike tako se zove) napisao tekst i htio bi još glazbu. 
Krunisanje Tomislava. Mnogo bi bilo naroda. Glazba 
bučno svira i sve 'bi se kao kakav Gral-motiv visoko, 
tanko, srebrno, tiho javljao motiv »Lijepe naše«, itd. 
Sjajna misao, no držim da za ovakvu svečanu tonsku dra- 
mu nije zgodna povijest, jer je sve suviše poznato, dok 
je kod mitskih lica (Marko Kraljević) mnogo lakše, jer iz 
njih čovjek može stvoriti reprezentante naroda, a ujed- 
no i cijelog čovječanstva. Iz povijesti bi se dalo stvoriti 
kakve »kraljevske drame«, kao u Shakespearea, gdje se 
prikazuje borba karaktera, ali nikada nosilac ideje čita- 
vog čovječanstva. 


Beč, 23. studenog 1915. 


Čovjek bi pomahnitao gledajući krasne Tizianove aktove. 
Neka se žalost uvuče u srce kad gledamo ta krasna, lije- 
pa, gola ljudska tjelesa, koja su tijesno srasla s prirodom, 
koja su najljepši cvijet i ures prirode. Ako li koga spo- 
pane samo nekakva gadna misao, mora mu se reći da je 
on pokvaren, a ne slika. Ne, Bože, ljudsko je tijelo kao 
neka vanjska slika duše. »I stvori Bog čovjeka na sliku i 
priliku svoju«. 

Za buduću dramu Kraljevića Marka ima još velikih po- 
teškoća. On je idealan epski lik. U jednoj drami ne bi 
mogao nikako djelovati. 


Beč, 24. studenoga 1915. 


Sada sam mnogo zadovoljniji, negoli još prije nekoliko 
dana. Našao sam barem nekakvu zabavu: čitam, makar 
i nemam pri ruci djela koja bih trebao. Kupiti ih neću, 
jer sam i onako zadnje vrijeme izdao suviše novaca za 
knjige, umjetničke karte, kavane, kolače, gostionice i 
druge besposlice. Studirao. bih sistematski Goethea, fran- 

cusku liriku, junački ep, učio bih jezike, povijest, umjet- 
nost, svega, no nemam pri ruci djela. Tako se moram 
zadovoljiti svojim jadnim knjižicama. Muka je za mene. 
Da studiram filozofiju, znao bih što bih počeo. Ta i povi- 
jest jezika i detalji iz književnosti su zanimljivi. Tako 
sam pravnik, a nisam još bio na pravnom predavanju. 
Idem na nešto filozofskih predavanja, mnogo naučim 
slušajući, no to nije ono pravo. Rado bih se zadubio i sve 
točno proučio. Kod pomisli na svoje buduće zvanje — biti 
državni činovnik — groza me hvata, jer bih imao raditi 
na području gdje ne nalazim zadovoljstva. Rado bih bio 
profesorom u Bosni, otvarao djeci pojmove, pokazivao im 
dublju vezu stvari, oduševljavao za vjeru i umjetnosti, a 
sam književno radio, možda i pisao. Nije to neki egoizam. 
U čovjeku je altruistički elemenat silno jak i on nije 
zadovoljan samo da steče imanja, nego hoće da drugima 
duševno pomogne, da im dadne svoje krvi i svoga znoja. 


Na kultiviranju svoje duše radio sam u zadnje vrijeme 
nešto intenzivnije. Čitam De imitatione Christi i razmi- 
šljam. Velika je to knjiga, puna mistike, koja i meni tre- 
ba. Čovjek u svakom času vidi kako je malen, a kako je 
velik Onaj, koji je umro za nas, koji Hljeb — Bože, sa- 
moga sebe, svu svoju veličinu, svu ljubav — nama daje. 
Ne može se izreći što se ćuti, kad se On s nama sjedini. 
Ne, želja za još više i više, za Kristom cijelim, za Svjet- 
lom, za Bogom — Stvoriteljem za kojim srce naše erup- 
tivno teži. I svakog časa čovjek podlegne jednom mišlju, 
jednim pogledom, jednim ništa. I opet teži i usuđuje se 
tražiti ono, što sluti da je kao iza nekog zastora u duši 
što katkad svoju zraku baci i stanovitu stranu nutrinje 
vrhunaravskim sjajem rasvijetli. To bi htio čovjek u svo- 
joj veličini. Htio bi biti ne-tijelo, i spojen s tim Sjajem... 


Banja Luka, nedjelja, 12. prosinca 1915. 


. . . Baš je čudan dan. Noćas sam žalosno snivao o Anti, 
a tada sam opet vidio Gretinu sliku — možda drugi put 
iza njezine smrti. Bože, Bože moj, strašno. Greta, mila, 
draga Greta! Kad sam vidio one oči, mile i blage, onu 

spuštenu glavu, kose, ah, koje sam toliko puta gladio, 
sjetim se da bih joj morao ostati uvijek vjeran, da bi mi 
ona kroz cijeli život imala biti idol, koji bih ja opjevavao. 
Svaki čovjek treba da nađe svoj idol. Izgleda da je to za 
me otkrivenje. Izmiren sam, možda zauvijek, s prirodom: 
ženski je elemenat u mojem životu ulogu doigrao, koju 
mora. Sa ženskim više ovdje nemam posla. Zaljubljivati 
se neću, moglo bi se izroditi u sjetilnost. Ostale ženske 
neka igraju u mome životu ulogu muškog, osobito finog 
muškog prijatelja. No, strašno mi je kad pomislim da ću 
se uvijek morati kretati u društvu, punom sjetilnosti. 
Neki dan sam zavjetovao Bl. Djevici čistoću sve do ženid- 
be. Možda će ta trajati i do smrti. 


Laku noć, Gretice, ne zaboravi na me!... 


Banja Luka, 18. prosinca 1915. 


Kako se čovjek mijenja. Čitao sam neke listove iz lanj- 
skoga dnevnika i mogu lijepo zamijetiti duševni napre- 
dak na nekim poljima. No na nekim sam zaostao. Kada 
čitam one misli o literaturi, o realizmu, čudim se da sam 
uopće tako što razmišljao. Mnogo sam toga zaboravio i 
osjećam da mi je onda književnost bila sve, a sada sam 
samo diletant. Trebam se opet uživjeti. Detractio mater 
scepsae et površnosti est.* Takvi smo mi moderni ljudi. 


Danas bi Greti bilo 19 godina. Djevojka... 


Banja Luka, 27. prosinca 1915. 


Vrijeme je prošlo u priličnom neradu. Upravo nisam spo- 
soban za sistematski, dublji rad. Nastojat ću da prije voj- 
ništva nešto uradim. Božićne sam praznike sproveo ve- 
ćinom s Bilogrivićem. Mnogo govorimo o teološkim stva- 
rima. Osobito je zanimljiv satanizam. Pripovijeda mi ka- 
ko je neki misionar pričao da je u jednoj francuskoj crkvi 
držao propovijed. Iz crkve iziđu dva lijepo odjevena go- 
spodina i stanu vani govoriti da on zasljepljuje svijet. 
Pozovu ga u jednu kuću na raspravu. On to učini, po- 

nijevši svoj misionarski križ. Skupilo se tu mnogo ele- 
ganine gospode. Glavna je boja dvorane bila crna. Bio je 
tu i prijesto, sav pokriven crnim suknom. S desna izlaze 
spram prijestolja ljudi u crnim polumaskama. Najednom 
uđe jedan plećati, sav u crnoj maski. Grozna napeta 
atmosfera. Misionar izvadi propelo, pruži ga desnom ru- 
kom naprijed i vikne prema njemu: »U ime Boga živoga 
van!« Uz veliku kriku onaj crni izleti. Bio je to sam vrag. 


U to se još ne razumijem, može biti da je praznovjerje, 
ali za sada u to čvrsto vjerujem. Kao što se Bog očituje 
na sve moguće načine, tako imade i vrag silnu moć u svi- 
jetu. Najdraže mu je kad mu se ljudi klanjaju. To su ti 
zaista činili. Ti ljudi znadu što je Bog, ali ga mrze. To 
je nepojmljivo i silno tajinstveno, kako je tako mali isto- 
čni grijeh prouzročio tolike katastrofe u cijelom čovje- 
čanstvu. A sotona je zao, grozan i jak... 


Kad bih se sastao s kakvim bezvjercem, ne bih mu znao 
reći što je Euharistija, ne bih mu znao dokazati što osje- 
ćam. Što više: kad sam gdjegod u vedroj, svijetloj, sunča- 
noj prirodi, pa pomislim na svoje osjećaje kod Pričesti, 
čudno mi je, da je to bio neki san, tajinstven, čudan 
i lijep san, neki osjećaj, neko ozračje, kojeg sada nemam, 
a kad sam u tom osjećaju, zaboravim sve, samo me nešto 
a neodoljivo vuče... Sav je život lijepa i velika 
ajna... 


Banja Luka, nedjelja, 9. siječnja 1916. 


Opet sam pogledao Gretinu sliku. Strašno mi je teško. 
Čini mi se, da ona živi, ostavio bih cijeli svijet zbog nje. 
Čudna je stvar život. Tu nekako težim za ljubavlju, a 
opet znam da nju najviše volim i da uopće neću više ni- 
kada moći tako iskreno, djetinje ljubiti. Već sam izro- 
van idejama vjekova, koje kritiziraju svaki čin i svaki 
mig. Svagdje je onaj veliki strah da bih mogao postati 
sjetilan. Nehotice uvijek čovjek osjeti svoju slabost. Go- 
Vori li s kakvom djevojkom o čemu god uzvišenom, i ne 
misleći pridiže se sjetilnost. Strašno je to. Ne bih smio 
ni izaći pred djevojku, jer se bojim da se nehotice ne 

pojavi trunka ove sjetilnosti. To znači ponižavati nju, 
a bome i sebe. Kada će čovjek biti tako jak da bude na- 
ivan i iskren kao dijete? 


Banja Luka, 14. siječnja 1916. 


.. . Kod kuće mi je dobro. Bolje hoću da se izrazim: sko- 
ro nikada nije bilo toliko zadovoljstva, toliko suglasnosti 
i veselja, kao sada. Mama se uvijek smije i mene mazi. 
Tata ozbiljno čita Doriana, ali uvijek štogod lijepa pro- 
govori. Materijalno sjajno ide. Mogu reći, ovo je skoro 
idealna slika porodičnog života. Sve se bojim da neće 
dugo trajati. Jednom nešto dođe, sve je prošlo, svak ode 
svojim putem. Dođe smrt ili što drugo. 


Doduše, meni je već dosadno ovdje. Ta nisam stroj. Svi- 
ram i čitam, a nemam pred sobom nikakva cilja. Nema 
dana, mogu reći ni sata, kad me ne salijetaju pitanja o 
biti života i svijeta i slično. Ja faktično čvrsto, bar dosta 
teoretski, bolje reći samoživo, vjerujem. No ipak se sve- 
mu čudim. Tu je vani aleja, pa sunce sja, pa svemir iza 
toga, i ja živim, i ovaj te onaj. Pa to jest uistinu. Pai ze- 
mlja se kreće, postoji rat, to je povijest i nije samo zami- 
sao mašte. To sve postoji, sve je realno. I uvijek se pitam 
što je to realno. Razum znade, no srce se uvijek iznena- 
đuje. A kad se srce zaleti u mističke predjele, osjeća ča- 
robnu žeđ, koja je to golemija, što je bliža Izvoru, bolje 
reći slutnji Izvora. Kad se čovjek šeće, čudi se svemu 
tomu. Život je tajna. 


K tomu još ona oholost, vražja nadutost u čovječjoj na- 
ravi. Sam bih sebi priznao grijehe, a kad mi ih drugi 
napomene, ja se ljutim, umjesto da sam mu zahvalan. 
Onda ona težnja za religijskom reformom svijeta u meni 
— više je neka težnja da se uzoholim. Može čovjek biti 
ponosan, jer zna što je istina. No, tu se uvijek pomišlja 
na triumf i kako ću Ja na kraju imati pravo, namjesto 
da se zgazim i priznam da ništa nije moja zasluga, nego 
da se pokoravam Istini, koja je pobijedila. Često se treba 
poniziti, i onda će istom čovjek biti na svom mjestu. 
Valja prezirati mnijenja ljudi u tim slučajevima... 

Banja Luka, nedjelja, 23. siječnja 1916. 


Htio bih biti ponizan! Silno ponizan! Svu onu pri- 
rođenu oholost uništiti i ponizno težiti za istinom, samo 
zbog te same istine, a nimalo i nikako ne misliti na lju- 
de, što su oni uradili, što su oni pročitali, i biti u tom 
pogledu suvremen. Tražim duboku i temeljitu naobraz- 
bu, a ne množinu pročitanih knjiga. Svejedno sam silno 
nezadovoljan i žalostan. Znam da ne bi smjelo tako biti. 
Bio sam, pače, danas na Pričesti. Ono nekoliko časova 
u crkvi bijah sav sretan, i još više, kad mogoh bar do- 
nekle zaroniti u ovaj misterij. No brzo iza toga nasta 
čuvstvo nezadovoljstva. Možda je to zato, jer proživlja- 
vam neku čudnu borbu, koje ni sam još nisam svjestan. 
Od onog oduševljenja i samosvijesti, koja je bila u meni, 
polako odustajem i silnim se naporom približujem krš- 
ćanskom poimanju, pa uviđam da u mnogočemu ima- 
demo krivo. Dapače, da još nemam temeljnih filozofskih 
(etičkih) principa. Bilogrivić me upozorio na mnogo što, 
i kad se s njime prepirem, već unaprijed uviđam da 
imade pravo. Ne zbog toga, što bi kao individuum bio 
nadareniji, nego što on misli zaključcima, koje su pro- 
mozgali vjekovi. Uviđam da u mnogočemu imadem kri- 
Vo. Ako čovjek hoće sve da uvede u veličajni katolički 
logički sistem, sve bi se moglo drugačije shvatiti nego 
to sv. oci kažu (mislim na općenito i moje tumačenje 
Pjesme nad pjesmama). Crkva je u tome apsolutna, 
ona sprečava svaki individualitet. Imade, doduše, pravo, 
jer se stanice moraju pokoravati višoj jedinici. No meni 
ova razna tumačenja nisu srcu tako jasna (razumu jesu), 
da mi se izvodi ne bi pričinili još malo sofističnima. 
Držim da ću kasnije dublje zaći u stvar. 

Kad sam mislim na se kakav sam u razgovoru, priči- 
njam se tako čudno i grozno djetinjastim. Da bar drugi 
tako govori kao ja, smatrao bih ga naivnim djetetom. Ta 
govoriti moram, a kad bih izrekao svoje dublje uvje- 
renje, šutio bih. Taj cijeli je život takva zagonetka, naj- 
veća sfinga, tako da iz najdubljeg uvjerenja ne mogu 
ni najjednostavnijih životnih aksioma afirmativno potvr- 
diti (s teoretskog stanovišta — u praksi sam dušom i tije- 
lom katolik). Ta možda — to veli srce, a ne razum — 


101 


je drugačije, možda je sve ostalo, po čemu ljudi misle 
i sude, predrasuda. Ta ljudi su iznijeli toliko najrazli- 
čitijih misli od Krista do Ničea i Arcibaševa, u biti tako 
suprotnih, da nehotice mislim sumnjajući, premda zna- 
dem da je Krist Istina. Osjećam poput Kranjčevića kano 
da je cijelo čovječanstvo došlo u mali mozak na sijelo. 
Divim se ljudima, koji su uvjereni o svojim principima 
— bili ti principi i krivi — ali opet se samomu sebi činim 
djetinjastim ako i ja nastupam u razgovoru kano da 
sam nepokolebiv, bez svake sumnje, kano kakav polu- 
bog, uvjeren o snazi onoga što kažem, i kano da bih sve 
ostalo mogao jednom riječi oboriti, uništiti. 


Najbolje je šutjeti, jer bi čovjek mogao sablazniti duše, 
koje tvrdo vjeruju. Bog bio s njima. 

Sebe još ne poznam. Znam da bih nekom filozofskom 
spekulacijom mogao doći do nemoralnih zaključaka i te- 
orija za život, a nikada ne bih sam bio nemoralan, da- 
pače, prezirao bih nemoralne ljude i gadio se od njih. 


Banja Luka, petak, 28. siječnja 1916. 


Nekako sam u duši smiren, no ipak uviđam da sam silno 
daleko od ikoje savršenosti. (Mislim na relativnu sa- 
vršenost i to biti bolji od svoje okoline). Jako me to boli. 
Tu sebi umišljam na svoj dobar primjer i vidim da sam 
kršćanin samo na jeziku, ali na djelu ne. Kršćanstvo mi 
nije još zašlo u krv. Nema ništa težega nego biti dobar 
kršćanin (lako je bilo stoicima i drugima). Tu mi Gusti 
— s pravom — predbacuje neku bezobzirnost i suro- 
vost. Uistinu sam takav i nastojat ću u duši postati što 
nježniji, što ponizniji. Oh, Bože, samo još sam ne znam 
kako ću. Uz to uvijek kod kuće mnogo jedem, kasno 
ustajem, ne gimnasticiram. Cijeli je život protiv mojih 
želja. Slabost, slabost i vječno slabost. Trebao bih se du- 
lje moliti Bogu da ne izgubim onu mističnu vezu s Njim, 
da ga osjetim u svakoj misli, kod svakog pogleda i kod 
svakog posla. A ovako se pomolim jutrom i večerom, za- 
pravo misli mehanički izgovaraju svete riječi. Trebao 
bih dnevno, makar samo pola sata, čitati Evanđelje, raz- 

mišljati o tome, pa onda u podne iza Zdravo Marijo 
sebi predočiti neke transcedentalne stvari i tako cijeli 
dan, cijeli život provoditi u tom mističnom svjetlu, stva- 
rajući od svoje duše remek-djelo i tražeći Istinu- 
-Svrhu... 


Banja Luka, nedjelja, 30. siječnja 1916. 


Gdje je moja mladost? Osjećam se tako starim, tako pre- 
živjelim. Kad bih se mogao zaljubiti! Kad bih se mogao 
za nešto potpunoma oduševiti, bez ikakva cjepidlačare- 
nja! Oh, strašni smo mi moderni ljudi! Starci prije reda. 
Samo da se otresti svih knjiga, svih tih tuđih, otrova- 
nih mnijenja i živjeti naravno i dobro, kakve nas je Bog 
stvorio. 


Mislim da će mi još jednom sinuti vrijeme oduševlje- 
nja, rada, društvenosti, doba puno ideala i prijateljstva. 
Samo da prođe taj nesretni rat i da započne kulturni 
život. 


Banja Luka, četvrtak, 24. veljače 1916. 


Prošlo je teško raspoloženje. Ne mogu reći da sam sa- 
svim sretan i zadovoljan, ali nema više očajnih misli 
i osjećaja. Koliko se još mogu sjetiti, bio sam desperatan 
zbog vlastite — ljudske ograničenosti. Čovjek sebi umi- 
šlja da je nešto vredniji od ostale okoline, mašta o svo- 
joj ulozi u životu, a objektivno govoreći umro on ili koja 
sluškinja u Normandiji, stvar se ne mijenja. Uz to mi je 
bilo teško što sam toliko silno jednostran. Dobro, reci- 
mo, prilično se razumijem u književnost. No, što je ona? 
Ne zadovoljava čovjeka. Nije li ta umjetnost samo zava- 
ravanje samoga sebe? Imade toliko prirodnih znanosti, 
pa socijalnih i drugih, a tko mi može reći da svaka od 
njih ne vrijedi isto toliko, koliko i nauka o umjetnosti? 
Pa možda i više. Umjetnost je veliki egoista, ona usre- 
ćuje samo onoga koji se njom bavi, dok ostale znanosti 
mogu direktno pomoći (i drugima). Možda se i varam. 
Bit će tome uzrok što sam u posljednje vrijeme čitao 

i dosta neumjetničkoga; nije bilo u tim djelima one po- 
ezije Chateaubrianda, Hugoa, ili Brentana i Eichendorffa. 
Mučan je, na primjer, bio proces sondiranja poezije od 
ne-poezije kod Maupassanta i sličnih. Velika je, jamač- 
no, zadaća literarna historika proučavati dobre knjige 
i lučiti dobro od zla. 

Htio bih se lijepo pripraviti za ispovijed, Moguće je i 
posljednja. Naravski, nisam u takvu milieu, gdje se mo- 
je greške uslijed borbe pokazuju, no ipak naslućujem 
mnogo toga, onda: još sam u nesuglasici s Tomom Kem- 
pencem, koji govori o tomu da valja »turbam declina- 
re«)" pa razmišlja »de solitudine«" itd. On upravo 
zahtijeva da se treba kloniti svijeta. Ja jako volim tiši- 
nu i mir, mogu razmišljati, mogu misliti na misterij 
Euharistije, zapadati u nepomično začuđenje, mogu se 
dugo moliti. No, sve je to naprezanje, duševni rad, a čo- 
vjek treba odmora. Taj nalazi u društvu, ako mu je ne- 
zgodno zaći u prirodu. 


Uzmimo sada jednog socijalnog radnika. Tomu je za- 
pravo dužnost zalaziti u sve klase, među zle i dobre 
ljude, proučavati život. Iskreno govoreći, meni je drago 
kad s kakvim prijateljem mogu umaknuti požudnim po- 
gledima nezrelih djevojaka i kad ne moram gledati one 
lijepe dame, koje čedno stupaju, a prolazeći pokraj ka- 
kvog zgodnijeg muškarca zatrepću od strasti. Čovjek ih 
skroz vidi. Tko se njima rado ne uklanja, kome nije 
drago da gleda ono rastrovano koketiranje oficira... 
Ljepše je u samoći. Ljepše je zavući se u tamnu crkvicu i 
kod treptanja vječnog svjetla, za zadnjih traka sunca, 
tiho moliti krunicu i diviti se, vječno se diviti Euharistiji, 
tome sjaju, toj veličini, toj neizmjernoj Ljubavi... A 
ipak treba sve to vidjeti, valja se zavući i u najgnjusnije 
kuće i studirati te bijedne ljude, kojima je pomoć po- 
trebnija negoli svima materijalnim siromasima. Teško je 
pitanje kako bi im čovjek pomogao. Moguće samoodgo- 
jem. Opazio sam, naime, da se neke tajne niti — miste- 
riji! — vuku, koje djeluju na okolinu prema moralnoj 
snazi dotičnoga, pa makar on i šutio. Klasičan je primjer 

sv. Franje: ruke je zavukao pod rukave i ponizno hoda- 
jući propovijedao je bez ijedne riječi. To je prvo. A sve 
je ostalo u drugom redu. 


Banja Luka, 26. veljače, 1916. 


Iza Hugo-a glavna je karakteristika lirike: pesimizam. 
To je pravi izraz ovoga doba materijalizma i ireligioz- 
nosti. Mi volimo te ljude: sva je njihova rastrgana duša 
puna poezije. Tu nema veselja ni svjetla, koje titra i 
igra. Sve je tužno, kiša pljušti, jesen je ili zima, kišo- 
vita i blatna zima... 


Nisu sve Baudelaireove pjesme ovako očajne. Imade i 
takvih, koje su pune osjećaja čovječnosti... Ima i jedna 
pjesma, koja izrazuje nesvijesnu težnju moderna nereli- 
giozna čovjeka za vjerom. To je Les aveugles."! Slijepci 
idu u vječnom mraku i traže nebo. Baudelaire se uspo- 
ređuje s njima i pita se: 


Je dis: Que cherchent-ils au Ciel, tout ces aveugles??? 


Banja Luka, 28. veljače 1916. 


Prije odlaska u vojsku još ću napisati koju rečenicu. Ti- 
me završujem ovaj dnevnik, kojim htjedoh odgajati svo- 
ju unutrašnjost i od svoje duše stvoriti remek-djelo. 
Osjećam da sam još silno daleko od cilja, da sam još 
pravo dijete, koje ne zna što je život, ta tajna neodre- 
đene borbe, one borbe koja traži sebi kruh i one koja, 
čim je to postigla, postaje još groznija, jer čovjek raz- 
mišljajući dođe u sukob s predrasudama vjekova, s ne- 
suglasicama u svojoj naravi i sa samim zlim duhom, koji 
se ironički smije svemu što je sveto, koji zabacuje svaku 
poeziju i svako čuvstvo, koje sve razara. 


Bio sam jučer na Pričesti i tako sam veseo i zadovoljan, 
tako da se, čini mi se, neću nikada žalostiti, pa makar 
mi i teško bilo. Žalost truje srce, uvlači u nj onaj duh 
očaja, da se čovjek uvijek pita »čemu živim« i dalje još: 
»zašto sam začet«. Ove pogubne misli moraju iz glave, 

čovjek mora uvidjeti svoju slabost, koja mu kaže da sve 
to ne spada u njegovu glavu. Zadaća života nije očaja- 
vati, nego tražiti suglasnost u ovome i veseliti se nad 
veličajnošću uređenja. Da, ovo mora biti aksiom: sve je 
najbolje. Pa snašla nas kakva nesreća, bijeda, mislim 
na to, pa ma i ne razumjeli »zašto?« Čovjek je ovdje 
samo putnik, njegovo pravo određenje nije ovdje, na toj 
zemlji, on je izabran za nešto više. Uistinu, kad se čovjek 
zavuče u samoću, u tamu, sav realni svijet, svi drugovi, 
prijatelji, sva čarobna priroda čini mu se snom. Čovjek 
tada osjeća da je ona nerealna, a misao da je prava re- 
alnost, da je duševni svijet, svijet noći i molitve, real- 
niji od svega uopće što vidljivo postoji. Treba težiti samo 
za tim životom, za ovom realnošću. Jest, još sam slab, 
uživam u Euharistiji i u tom duševnom životu, ali vidim 
da je to ništa, da treba još dublje i dublje zaroniti u taj 
veliki svijet. Sada razumijem velikog papu Pija X što 
je izrazio želju da vjernici često, pače i svaki dan bla- 
guju Gospodina. Samo time može se dublje i dublje zaći 
u taj svijet, približiti se Gospodinu i s njime se razgo- 
varati. 


Znam da će doći još mnogo duševnih trzavica. Možda ću 
i teško pasti, ali se opet nadam da ću ostati na pravom 
putu. Život je čudan. Time završujem svoj dnevnik i 
pjevam pun radosti 


Gaudeamus igitur... 


Geistarmov roman — pripovijest bilo bi zgodnije ime — 
»Što žene mogu«, krasna je stvar. S tehničke strane nije 
upravo francuski izrađeno... Nema tu velikih događaja, 
no ti su događaji u dušama tih ljudi tako rafinirani i 
silni, da odlučuju njihovim životom... Svršetak djela: 
čovječju dušu pridiže misao čistoće i religiozna života. 


Navečer, 28. veljače 1916. 


Još mi je bura u glavi: smijeh i vika djevojaka, savjet 
V-e i hohokanje Ljube. Pitam se da li mi je žao svih tih 
ljudi. Jest, opazio sam da me mnogi zavolješe. Moguće 

se mnoge od ženskoga svijeta i malo ljute, što sam spram 
svih veseo i ljubezan, a opet ih ledenom rukom odbijam 
od sebe. Mogu reći, da sam Viktu lijepo zavolio: mnogo 
smo čavrljali i o ozbiljnijim pitanjima života. Ona mi 
se dapače i povjeravala. Pa eto, draga mi je, kao kakva 
sestra. Nježna, puna lijepih djevojačkih svojstava, ako 
i nije velike naobrazbe. Pa Vera. I s njom je bilo vike 
i galame, smijeha i besmislenih očitovanja, da sam se 
osjećao kao kakvo dijete... Eto, i ona mi je draga. No 
kad pomislim što će od svega toga ostati? Proći će, za- 
boravit ću. Još mi lebdi pred očima onaj ideal djevojke 
nepoznate, a opet tako poznate. Uz to je i misao na Gret- 
chen tako živa, da mi je nemoguće i pomisliti na ljubav. 
No čega mi je ovdje najviše žao, to je dr R. Nismo mno- 
go razgovarali, no sve je kod njega puno životne snage, 
puno ljubavi i neke čudne, zapravo mistične čistoće. Ka- 
ko takav čovjek djeluje na drugoga! Sam osjećam da 
me se ne znam kako inteligentan čovjek nikada ne bi 
mogao tako dojmiti kao čisti. Stvarno je tako i baš mi 
ovo potvrđuje istinitost kršćanskih moralnih načela. Či- 
stoća i vječno čistoća, treba da je geslo. 


Tako gubim starijeg prijatelja, koji je do sada mnogo 
toga uradio i jamačno će — osjećam direktno da je čo- 
vjek određen po Providnosti — za svoj narod praktično 
dobro djelovati. I Ljube je šteta. No iskreno moram reći, 
osjećam da je u R. mnogo više moralne snage, premda 
priznajem da je Ljubina duša kao takva mnogo razvije- 
nija i odgojenija od moje. 

Bože, zdravlja, pa će sve! Samo treba naći kakvih zgod- 
nih djela za studij Sv. Pisma. 


Pozdravljam Te, Gretice, možda ćemo se doskora vi- 
djeti! 


U krvi i plamenu prvog 
svjetskog rata 


NA TALIJANSKOJ FRONTI 


U ljetu 1915. god. bio je Ivan pozvan u vojsku. U veljači 
1916. polazi u Lebring kraj Graza, gdje se kroz osam 
tjedana priučava na vojnički život. Odanle je otprem- 
ljen u Graz i Slovensku Bistricu na daljnju vojnu obuku. 
U Miirzzuschlagu je polazio tečaj i u Grazu položio ofi- 
cirski ispit. U studenom 1916. god. polazi u Seewiesenu 
skijaški tečaj, i bude osposobljen za vođu po bregovima. 
S grupom dodijeljenih mu momaka odlazi u siječnju 
1917. god. kao kadet-aspirant prema Bozenu i Arsieru 
preko visokih planinskih vrhunaca pokrivenih snijegom. 
Tu mu je bila zadaća da vodi čete na položaje na fronti 
i natrag preko brda i uvala izabirući prikladne putove 
i osiguravajući čete protiv sniježnih lavina. Početkom 
1918. kao poručnik svršio je tečaj o bojnim plinovima 
i postao »Gasschutzoffizier«. Sudjelovao je u svim ofen- 
zivama na talijanskom ratištu. Kad je snijeg okopnio, 
imenovan je poštanskim časnikom, jer je poznavao više 
jezika. Kod Asiaga je neko vrijeme vršio pogibeljnu iz- 
vidničku službu. Osim kratkih dopusta, svako pola go- 
dine deset dana, proživio je cijelo vrijeme do konca rata 
na talijanskoj fronti. 

Kako je Ivan doživljavao i proživljavao rat i ratne stra- 
hote, najbolje ćemo vidjeti iz njegova dnevnika kojega 
je uspio voditi i na fronti. 


Jedno je sigurno: gledajući dnevno smrti u oči, izvrgnut 
stradanjima i pregaranjima svake vrste, Ivanov se na- 
Zor na svijet produbio. Sve dotadašnje sumnje i kole- 
banja pomalo su iščezli kad se suočio s bolju, trpljenjem 
i smrću. Ivan se uvjerio da su jedino kršćanska načela 
vrijedna i istinita i da samo ona daju čovjeku snagu da 
izdrži svu tragiku života. Krist i njegova nauka, za koje 
je Ivan tek naslućivao da bi mogli zadovoljiti njegove 
plemenite težnje, sve jasnije mu se očituju kao program 
života. 

Dana 23. VIII 1917., još u punom zamahu rata piše Ivan 
ocu: »Zahvalan sam Bogu što sam sudjelovao u ratu, 
jer me je rat naučio mnogomu što ne bih nikada inače 

spoznao. Želim živo da opet postanem slobodan i da ure- 
dim svoj život prema onome što sam spoznao da je 
pravo.« 


RATNI DNEVNIK 


Graz, u petak, 18. ožujka 1916. 


... Velika je vjerojatnost da ću i ja na frontu. Iskreno 
govoreći, ja se ne bojim smrti, ta tamo gore je ono pravo 
carstvo. Samo se još nisam pomirio s mišlju da ću ja 
zaista onamo i nisam sebi svjestan da vodim krepostan 
život. Ta, otkad sam u vojsci, izgubio sam vezu s Onim. 
Nisam razmišljao što bih mogao na sebi popraviti, i ni- 
sam na čistu da li sam ja doista u službi dobre stvari. 
Često sam si želio bol i muku, a kad me češće spopala, 
pitao sam se da li to služi cilju. Na posljetku me spo- 
pada i pomisao da li sam se ja zaista trebao zakleti, dru- 
gim riječima svečano obećati da ću se boriti protiv onih 
koje gospoda u kancelarijama odrede. Ta uvijek sam bio 
protiv rata. Sve bih ljude najradije izgrlio i pomirio iz- 
među sebe, a sada da ih ubijam... Mogao bih .se tješiti 
da je borba protiv Talijana s hrvatske strane kano neka 
vrsta svetoga rata... Opet se odigrava stara igra o pro- 
pasti Rimskoga Carstva. Nameće mi se misao da bi svaka 
država u korist mira trebala žrtvovati nešto od svoga 
individualiteta, a ne tražiti svoje. Mir bi trebao da bude, 
no... rata će uvijek biti. Ali, zar mi da sudjelujemo u 
tome zlu? Još nisam na čistu. Glavno mi je sada da se 
zadubem u sama sebe, jer znam da sam tako slab, da ću 
poći i na frontu i junački se boriti, pa makar u principu 
i bio protiv toga. 


Graz, 20. ožujka 1916. 


... Bio sam i u Maria-Trostu. Velika barokna crkva, unu- 
tra puna zmijolikih baroknih stupova, sunčanih zraka i 
slomljenih linija. Imade na sebi nešto od zamršenosti 

misli i traženja, od one zamršenosti koja je tako jedno- 
stavna jer traži Neodređenoga. Kad sam stupio u crkvu 
preporučio se Čistoj Majci i vidio svijet koji moli i dsta- 
je sa svojih klecala suznih očiju, kano da mi se ponovno 
otkri onaj svijet koji mi se sada toliko udaljio. I sva 
ona mistika crkve, ono treptanje vječnoga svjetla i bez- 
broj svijeća, obuzima dušu kano neki nadnaravni miris 
Opis je nepotreban, svatko znade kako blizina Euhari- 
stije krijepi. Priroda je lijepa... 


Graz, četvrtak, 23. ožujka 1916. 


Sada, kako sam se duševno malo snašao (započele su 
opet duševne borbe) morat ću skoro u Wildon. Sam sam 
sa sobom nezadovoljan. Vidim da sam za ovo kratko 
vrijeme vojske silno duševno pao. Jamačno to čini novi 
život, u kojemu se nisam mogao pravo orijentirati. Na- 
veo bih neznatne primjere. Vječno sam gladan, i da ne 
jedem neprestano — tri puta se dnevno najedem. I čud- 
no je: tu je hrana s orasima, biskviti i ovakve stvari 
za razmaženu djecu. I uvijek osjećam da je to nekakva 
slabost volje podati se ovome sjetilnom užitku. Čovjek 
ne bi uopće trebao misliti na jelo, nego jesti ono što mu 
se donese. Tako sam doma radio. No ovdje sam još u 
dvoumici. Malo je hrane, a nije hranjiva. Organizam mi 
je kao otrovan. Uvijek osjećam potrebu da uz običnu 
hranu pojedem nešto slatka. Možda je to jedna navika 
kao pušenje, morfij i slično. Gledat ću da se s vreme- 
nom. odučim. »Iudicaberis ex facto, non ex scientia«? 
— Čini mi se, reče Kempenac. Moguće ovako prozaična 
stvar i ne spada u dnevnik, no u mome sadašnjem ži- 
votu igra ulogu. Meni se sada ne radi više o teoretskom 
kršćanstvu. Postao sam članom društva i moram posta- 
jati praktičnim katolikom. A taj se, čini mi se, najbolje 
očituje u ovim svakidašnjim sitnicama. ' 

No najgora je stvar, svakako, vojništvo. Krist je rekao 
»Dajte Bogu Božje, a caru carevo«.., a ja se ipak ovdje 
nisam snašao... Ubiti čovjeka! Kad na to pomislim, ne 
mogu sebe da prepoznam. Ta ja sam bar uvijek žnšjeo 

o bratstvu i ljubavi. F. mi reče da katolička moralka za- 
htijeva poslušnost caru i da je naša etička dužnost izvr- 
šavati vojničke dužnosti. Meni je to veliki problem. Kad 
bi to uvijek bilo u povijesti, ne bi se moguće cijela po- 
vijest pomakla. Ta iko je stvarao i rušio države, nego 
neposlušnost? Kada gospodar zapovjedi nešto zlo, držim 
da to sluga ne smije izvršiti. Time neću reći da ja slu- 
žim zloj stvari; naslućujem pače veliku misiju ovoga 
rata, no ova mi nije sasvim jasna. A uz to velim da se 
je rat mogao izbjeći. 


Graz, ponedjeljak, 27. ožujka 1916. 


Tako čudno zvuči ime: »Grete Teschner«. Kano da se u 
njemu krije smisao moga života, kano da u tajnim zvu- 
cima leži sakrivena »vječno-ženska« duša. 


Od dana do dana sve više padam. Svakog se časa osje- 
ćam slabim čovjekom. A što mi je najgorče, to je da 
sam takozvani prosječni čovjek. Svakog časa osjećam 
kako sam prožet pličinom svoje okoline. Nema skoro ni- 
šta što bi me izdizalo iznad nje i pokazalo mi da sam 
individualitet, duševno neovisan od milieu-a. Već kad 
pišem u dnevnik, izrazujem često tu površnost. Velim, 
na primjer, da je taj čovjek promjenljive naravi, a uzrok 
tomu je što nije seksualno (a također i duševno) čist. 
Ma ovako bi to mogao svaki katoličić reći, a nevjernik 
će to samo na svoje primijeniti. Eto, kod prosuđivanja 
ljudi gledam na osobine karaktera, kao svi oko mene, 
ne razmišljajući o svrsi čovjeka, o pitanju, uopće, što je 
čovjek, kako je vezana njegova duša uz tijelo. Drugim 
riječima, ne umijem zaroniti u dubinu. Suviše sam ego- 
ista, vezan uz svoje tijelo. Prosuđujem ljude prema tomu 
kako sa mnom postupaju, i nisu mi osobito dragi ako 
me muče. Trebam se izdignuti nad vlastite boli i raz- 
mišljati čemu one vode i da li onaj, koji zadaje bol, 
etički radi (podnarednik!) 


Silno sam slab čovjek. »Sitne niti« su me povezale. Malo 
sam stupio u život i već sam se iznevjerio svojim nače- 
lima. Ta na jelo dosta mislim i možda se često i preje- 


114 


= = 


Ivan u prvom svjetskom ratu 


dem. Nisam u svemu najtočniji. Površan sam. No što je 
najveća muka, ne nađoh ni jednom priliku da prisu- 
stvujem sv. Misi. Nonsens! Trebao sam žrtvovati i pri- 
lika bi se našla. Upravo sada trebam duševne snage, tre- 

bam da crpem iz nepresahljivog vrela Ljubavi, iz one 
svesilne moći Euharistije, koja napunja dušu rasvjetom, 
koja je svjetlija od dana, koja je pretvara u duševno 
zadovoljstvo, koja smiruje u osjećanju nečega nepozna- 
tog i neizmjernog. Silno, svesilno bih htio opet tome 
Vrelu. 


O. Deus, adiuva me! 


Graz, utorak 28. ožujka 1916. 


Bože, kako si velik! Pun sam sreće i veselja. Vidio sam 
takvu malenkost i opet tako veliku stvar, kako ni jednu 
do sada u svome životu. Doživio sam, doista, dio povi- 
jesti, jasno sam osjetio kako Providnost vodi povijest... 


Eto, što vidjeh. U. Annenstrasse je velik promet. Izlozi 
su rasvijetljeni. Tramvaji jure na dvije strane. Ljudi, 
ponajviše vojska, šeću. Tu stoji tiho i dostojanstveno ba- 
rokna crkva Milosrdne braće. Sva troja velika vrata su 
zatvorena. A što je pred vratima? Pred vratima na stu- 
bama kleče dva vojnika i mole se... Koje li duševne 
veličine u priprostih ljudi! Još imade onog dubokog re- 
ligioznog zanosa srednjega vijeka, one kršćanske misti- 
ke svetaca. I ti vojnici, ne misleći na ostali nevjerni svi- 
jet, koji trza ramenima i s prezirom na ustima to gleda, 
kleknu na živahnom mjestu pred crkvu i mole u pri- 
sutnosti Euharistije. Bože, Bože, čuj vapaj slabog čovje- 
ka i daj mi onu silnu, bezobzirnu vjeru tih priprostih 
ljudi! Kad na cesti pozdravljam prolazeći pokraj crkve, 
dosta sam uznerviran zbog drugih. A kad sam htio otići 
u tu istu crkvu da se poklonim Euharistiji, nije mi došla 
ni pomisao da kleknem pred crkvom. Koliko je u meni 
još pokvarenosti i ljudskih predrasuda! Uvijek, sve uvi- 
jek gledam da se popravim, a sve sam slabiji. Bože, mo- 
lim Te snage! Već sam bio desperatan videći pokvare- 
nost sadašnje generacije i tolike spolne bolesti, a kad 
tamo, stvara se druga mistična vrsta ljudi, koji će imati 
snage da se protiv toga bore. 


Kad sam bio na Schlossbergu, učinilo mi se da sam Gu- 
liver. Čovjek odozgo ima osjećaj da su trokatnice sićušne 

Ivan u vojsci, u sredini s fesom na glavi 


kućice a tramvaji gmižu kao igračke. Ljudi su čudni 
mravi. Kad bih stao nogom na kuću, svu bih je raz- 
mrskao. Kako su sitni ti ljudi dolje! Gledajući odozgo na 
njih, čini se upravo smiješnom i sama pomisao da se oni 
između sebe biju, da jedan drugoga zove na odgovor- 
nost, da dižu nos, itd. O sićušni ljudski rode! 

U brda valja otići, tamo je život, tamo se istom čovjek 
oslobađa blata nizina! 


Slovenska Bistrica, 14. travnja 1916. 
Život je monoton. Učenje je gnjavaža. 
Veseli me što sam naišao na profesora Ribarića, jednog 
seniora i dobrog prijatelja V. Nazora. Naravski, sav se 

razgovor vrti oko tog našeg velikog pjesnika. Pripovijeda 
mi o njegovu asketskom načinu života i o realnoj pod- 
lozi njegovih pjesama. Pjesni ljuvene imaju realnu pod- 
logu. Muž gospođe Brovetove je u vojsci. Ona je češće 
dolazila u Kastav na razgovor jednoj staroj učiteljici. 
Eto, kako je bila inteligentnija gospođa, zanima se bota- 
nikom, a inače zgodna, gledao bi Nazor potajno na nju. 
»Što mislite, taj asketa pozvao je jednom gospođu Bro- 
vetovu s tom gospodičnom na ručak« Ai inače su se 
šetali, no nikada sami. I to je bilo sve. Ona je otišla 
tamo valjda na Krk, i oni se nikada neće vidjeti. (Ova 
ljubav podsjeća na Werthera, pa i na Immemsee-a). Ne- 
vješto oko ne bi ništa opazilo, no Nazor je mnogo toga 
proživio. Iz toga izviru njegove pjesme. Trebalo bi ana- 
lizirati njegove pjesme, pa bismo imali pred sobom Na- 
zora. Osobito je lijepa pjesma gdje joj veli da se nikada 
neće sastati, no mislit će jedno na drugo. Ribarić misli 
da je ona mnogo dublje proživjela tu ljubav. Običan čo- 
vjek bi se usrećio, no tragična je sudba pjesnika, što 
je on viši od običnih ljudi i poput Moise teži za jedno- 
stavnom ljudskom srećom, no u svojoj veličini i osam- 
ljenosti ostaje nesretan. S formalne je strane Nazor na 
Ribarićev nagovor došao do uvjerenja da se ritam mora 
slagati s naglaskom riječi. Takva su Intima. Možda je 
zato tako brzo na to pristao, jer je i Pascoli u Italiji 
sljedbenik te škole, a Nazor osobito voli Pascolia. Ta 
Nazor je prije pjevao talijanski negoli hrvatski. Poema 
Kristalna šuma osniva se na činjenici, da je 1913. u bli- 
zini Kastva udario sjevernjak. Sva se voda na drveću 
smrzla, pa je šuma bila poput stakla prozirna i kristal- 
na, blistajući se u duginim bojama. 


Slovenska Bistrica, nedjelja, 16. travnja 1916. 


Iza duga vremena bio u crkvi. Sjajno! Tako sam danas 
pun nekog svjetla, pun oduševljenja i ljubavi. Onaj mi- 
stični život kano da se trenom vratio. Mater dolorosa, 
Mater amabilis — kako je dobra! 

diše 


Slovenska Bistrica, 10. svibnja 1916. 


... Mnogo je u ovo zadnje vrijeme prošlo kroz moju 
glavu. Tu je ona borba protiv tijelu, nastojanje da se 
umom dignem nad sve ovo i da se sjedinim s prirodom 
pa s Bogom. Teška je to borba, koja vječno traje. Uz 
to bijahu ovdje roditelji, pa sam se kroz nekoliko sati 
osjećao onim starim, koji silno voli te ljude, što me 
iznad svega vole. Vidio sam kako se Providnost za me 
brine, kako sve imade svoj smisao, pače i moje vojni- 
štvo. Da toga nije bilo, ne vjerujem da bi se mama vra- 
tila Bogu, a eto sad je to učinila. Moja najvruća molitva 
se ispunila. Pa i otac kaže, kad je ovdje zašao u divotnu 
prirodu, spopalo ga je čuvstvo molitve. U njega imade 
još one krive moderne logike, no i to će proći. 


Sve je dobro. S Ribarićem čitam Nazora i sada se istom 
uživljujem u našu poeziju. Sve više dolazim do uvjere- 
nja kako je naš jezik divan, samo kad dođe u dobre ru- 
ke, a takve su Nazorove. Da nam je Nazor dao samo 
svoj jezik sa svojim epitetima, mnogo bi učinio. Uz to se 
on digao na »Planinu sanja«, iznad svake stranačnosti, 
te nam u svojim pjesmama podao svoj duboki duševni 
život. Drugom ću prilikom o njemu napisati studiju. 


Bože, koliko Te ljubim, koliko Ti zahvaljujem što mi 
sada dušu napunjaš čudnom, punom slašću. Kako se moja 
duša diže, kako leti k Tebi, htjela bi da nadčovječnom 
snagom razbije ova prsa i da ode gore i da se vječno s 
Tobom sjedini. 


Slovenska Bistrica, 4. lipnja 1916. 


Danas sam se malo razvedrio čitajući Nazorove Istarske 
Priče. Nisam znao da u Hrvata imade tako modernih i 
lijepih pripovijesti, koje mogu da u mnogom pogledu 
usporedo stupaju s Lagerloffinim. Hrvati su slijepi, ne 
vide kakvu veliku kulturnu epohu proživljavaju, kako 
velikog pjesnika imadu, kao što je Nazor. Kad on umre, 
istom onda će se vidjeti da je bio velikan. Nije on pje- 
snik koji živi u gradu osamljen, koji poput Verlainea 
uslijed kontrasta s društvom dolazi do tako dubokih čuv- 

stava. Ne on sjeća na Pindara i na one koji su izolirani 
od društva i žive na visočini, gdje sebi stvaraju svoj 
svijet, i iz visine promatraju prošlost i sadašnjost naro- 
da, pa utiru put budućnosti. Zato vidimo epsku notu 
u njegovoj lirici: nisu to opisi čuvstava jednog indivi- 
dua, koji u društvu strada, koji živi i ljubi poput ostalih 
ljudi, nego to je neki Homer, Mojsije, svećenik naroda, 
koji nam u poeziji daje svoje dojmove o prirodi, svoju 
filozofiju o njoj i filozofiju svoga naroda. U prvoj je pri- 
či jak utjecaj Lagerloffove... 


Slovenska Bistrica, utorak, 13. lipnja 1916. 


... Osjećam se slabim i uvjeren sam da u ovom razma- 
tranju života imade mnogo egoizma. No sada ću uzna- 
stojati sebi stvoriti sud o tim dojmovima života, jest, 
velikog i lijepog života. Najviše me zanima problem žene, 
i osjećam da se u tom pogledu dobrano približujem Isti- 
ni. Prije sam držao ljubav u duševnom smislu za jedinu 
težnju »vječno-muškoga« k »vječno-ženskome«. Kano da 
je to nekakav simbol onog međusobnog odnosa između 
Madonne i Boga, ili, kako Velepjesma uspoređuje, odnos 
Jehove prama izabranom narodu. Ovako bih to tumačio 
(doduše zadnji uzrok tome ne znam!): Tu je Stvoritelj, 
koji je stvorio cijeli svijet, muško i žensko, poradi du- 
ševne veze između obih, odvojio jedan dio svoje Milosti 
i stvorio Madonnu, koja kano utjelovljena Milost teži je- 
dino Izvoru... 


IR. mi kaže da on i njegova zaručnica žele imati dije- 
te, ali to nije nikakva pomisao na nešto sjetilno, nego 
potpuna duševna težnja, jedan instinkt, koji svu sjetil- 
nost u braku postavlja u neku višu kategoriju. Ideologija 
žene smjera, dakle, k materinstvu u jednom isključivo 
duševnom pravcu. Materijalni je dio samo simbol onog 
duševnog :.. Držim da Rodinov Baiser nije laž, kao što 
mi je Ljuba pisao, nego je prikazana ona duševna želja, 
a ne životinjski egoizam... Uzevši u obzir duševno svoj- 
stvo materinstva žena je inspiracija za umjetnika i rad- 
nika, ona je kano neka mati ovih djela. Takva je lju- 

bav moguća samo kod veoma jakih ljudi, kad je jedno- 
mu i drugomu uspjelo svladati tijelo i težiti samo za 
duševnim. To je za nas ideal, jer se u momentima, kad 
smo sa ženom, kad joj gledamo u one čudne oči, naše 
meso nastoji pobuniti... Uzrok nije u ženi, nego u nama. 
Tako je razumljivo kako su veliki pjesnici: Musset, Vi- 
gny, Baudelaire, pa i Nazor, došli do zaključka da je 
žena monstrum itd. To je njihova krivica, jer su mislili 
na ljubav nekakvom idolu, a bila je to sasvim obična 
žena, sa ženskim osobinama, koja je od njih tražila da 
je razumiju, a ne da je obožavaju. A kad oni osjetiše da 
je u nje nešto tome idolu protuslovno, zapadoše u drugi 
ekstrem... 


Raščlanjujem sebe, gledam si protumačiti ljubav, a kad 
bi me ona spopala, morala bi umrijeti, jer ni ona ni ja 
ne bismo imali one duševne snage da se bez ikakve 
sjetilnosti, poljubaca itd. otkrijemo jedan drugome. Ja 
ću sve ovo odbiti, jer me odviše spaja sa životinjom i 
ljudstvom, koje ovu težnju ujedinjenja tako gadno i bru- 
talno izrabljuje čineći sebe samim životinjama... 


Slovenska Bistrica, 16. lipnja 1916. 


... Ribarić je bio kod Nazora. Veli da je Nazor napisao 
romantički epos Utva zlatokrila, što će se čitati mjesto 
Kohan i Vlasta. Uz to je napisao Snježanu. No najviše 
se bavi prijevodom Pakla, i to u jambima, a na kraju 
daktil (svečani stih, nešto za kor!). Bavi se mišlju da 
osnuje literarni list, koji će okupiti sve sile bez razlike 
nazora o svijetu. Mislim da je to zgodno, jer zaista 
»Hrvatska Prosvjeta«, estetski dio »Luči« (zapravo isto!) 
suviše zalaze u strančarska pitanja (Starčevićanci, nacio- 
nalisti) i primaju samo proizvode katolika, namjesto da 
okupe sve stvari, pa makar od panteista, koje su dobre, 
jer nema čovjeka koji.u mnogome i nesvjesno ne misli 
katolički. 

Slovenska Bistrica, 5. srpnja 1916. 


Nisam Te zaboravio, Gretice. Ti si mriva, a ja Te se još 
malo sjećam. Ne bih više znao opetovati Tvojih riječi, 
no znam kakva si. U meni se iskristalizirala Tvoja duša, 
postala si mojim idolom, koji ja više volim negoli ijednu 
djevojku. Mrtva Gretice, spavaj mirno i možda do sko- 
rog viđenja! 


Slovenska Bistrica, 19. srpnja 1916. 


Tišina nijema... Tako sam i ja sada miran. Sve bih se 
dugo i dugo molio, s bolju u duši, samo da mi Onaj gore 
iz srca iščupa sve što me veže s vremenitošću, sav onaj 
brutalni egoizam, koji uvijek misli na sebe. Siromašni 
su ljudi koji ne mogu biti osamljeni. U vrtlogu života 
prilijepi se ono blato, pa čovjek neopazice počne živjeti 
u tom vremenitom. 


Teško je biti bogat: tu je dužnost drugomu dati sve, ne 
samo to, nego se moramo veseliti kad nekomu nešto da- 
demo, pa bio on i bezobrazan... »deberes te subicere 
omnibus«.** A onda ja dadnem, a u dubini još je onaj 
egoizam, koji žali, koji se ljuti na onoga što je iskao, 
itd. Zaista grozno. Cijela duševna zgrada se ruši, pada 
i ruši... Da, život je više negoli umjetnost i književ- 
nost: život je za nas ljude jedina veličina, izvor svega. 


Kako sam sretan, kad uzmognem isplivati iz tih svag- 
dašnjih brižica, pa uživati u misli na ono divotno ure- 
čenje makrokozma i mikrokozma. Tu zemlja kano da 
visi u zraku, u silnoj udaljenosti oni gordi svjetovi, sve 
živi i vrije. Tu onda tu oni sitni ljudi što rade (sada 
žanju i vežu snopove), a uz to se skakavci po poljima 
natječu. Onda je tu ljubav: mladić se susreće s djevoj- 
kom, a ova se pretvara kano da ne gleda. Sve se miče, 
širi, vrije, svuda je život. A ja u ovoj ljetnoj prirodi, 
punoj plodova, kano kakav stari filister ljutim se na one 
koji zatraže koju krunu ili iz obijesti galame. 


Oh, Bože, iščupaj sve to iz mene, pa stvori od mene čo- 
vjeka, a ne žabu, koja uvijek gmiže u svome blatu. 

Kad pomislim da je ovaj život samo sjena, jedna realna 
hipoteza, a ništa više, to se sebi najviše čudim. Kada 
navečer legnem, pa se zadubim u ono sivo, tamno, pa 
mi se učini da uopće ništa u meni nema, pa sve više i 
više u ono ronim i svukuda tražim. I ništa ne mogu da 
nađem. Sve je neodređeno, a sam ne znam, bez ikakve 
misli tu je ona silna želja za Kruhom, za onom malom 
Hostijom. Tada ništa ne znam, sav razum spava, a moja 
bi usta i sva bi moja unutrašnjost htjela Hostiju da se 
s njom spoji. Zaista ne mogu da osjetim svu veličinu 
toga... 


Skoro će meni ispit. Kako sam daleko od savršenosti! 
Uvijek nastojim biti gospodarom situacije oko sebe, že- 
lim upoznavati ljude i gledati njihove čine, kano da se 
mene to ne tiče, a katkada se-neki mali strah u me 
ušulja, strah pred ispitom. Koje li slabosti, kad pomi- 
slim kolike su generacije umrle, a da se za njih ne zna, 
mene prođe jeza. Blato, gadno blato, visi još na meni. 
Trebat ću još dugo posla dok ga operem. Ta zašto sam 
takav? Kad pomislim da će i smrt doći i ovo tijelo stru- 
nuti, a ono što besvjesno ćutim, ono tamno duševno, što 
jedva osjećam, postat će ogromno, veliko, puno svjetla i 
perspektive, te zapremati cijeli prostor. 


Murzzuschlag, 15. kolovoza 1916. 


Bol, bol, bol. Ili sam bolestan, ili je to opet nedostatak 
društva, da se ne mogu od srca nasmijati. Bio bih sre- 
tan, kad bih poput malenog djeteta mogao plakati, ili 
biti veseo i oduševljen za kakve mladenačke ideale. Uvi- 
jek me muči problem života, zgadi mi se gledajući ovaj 
život, a uza sve napore želim da vječno uživam u reli- 
giji, pa ne ide. 

Rano sam ustao, otišao na Pričest i nastojao sam se za- 
dubiti u taj misterij. Pa mi se čini da sam doista duboko 
zaronio u sama sebe i u onaj svijet. Ne, nisam vidio sve, 
no kano da sam osjetio kao u nekoj magli one zakone, 
ono nešto koje pokreće sve, pa iza toga Madonnu s Dje- 

tetom, a uz to Ono još veće, sve skupa sam osjetio uje- 
dinjeno u Hostiji. 

To su samo časovi i nije se obistinilo uvjerenje da bih 
mogao u nekom samostanu naći potpuno zadovoljstvo. 
Iza toga neprestano me tjera nemir. Jednostavno osje- 
ćam da bi moralo nešto biti, što će me zadovoljiti. Uvi- 
đam svoju slabost, svoju ovisnost. Čudim se kako sam 
nekada mogao biti oduševljen za umjetnost i slično. Kano 
da je to bilo samo zavaravanje samoga sebe. Život je 
više od svega, a ja živjeti ne znam i ne nalazim sreće 
u životu. Eto, tražim zadovoljstvo, i kad bih pomislio 
na neki rad, na stvaranje jednog umjetničkog djela koje 
god vrste, dođe mi pomisao da to nije ništa. Čovjek je 
u stvaranju, to je kano precjenjivanje samoga sebe, dok 
je on uistinu grozno skučen, vezan za društvo i, što je 
najgore, za svoj genus. 


Subota, 26. kolovoza 1916. 


... Svakako je zanimljiv milieu, u kojemu živim. Najra- 
dije bih sve nazvao prosjacima, i to u zlu smislu. Cijeli 
dan jedan od drugoga nešto prosi, a pitanje cigareta za- 
pravo pokazuje onu ogromnu slabost moderna čovjeka, 
među koje spadam i ja — mea culpa. Upravo se vidi 
ono poniženje i onaj osjećaj slabosti dotičnog, koji ne- 
prestano prosi... Doduše i ja nisam bolji. Da, tu sam 
stao i ne znam što bih rekao. Ja svoje grijehe ne umi- 
jem izreći, ako i skoro u svakom momentu osjećam da 
griješim. 

. . . Najvažnije je pitanje za čovjeka problem smrti. 
Taj me problem mora sada najviše interesirati, jer 
bih mogao za dva mjeseca biti daleko od nada ove 
zemlje. Zapravo sada vidim da mi život nema čvrste 
podloge. Sazdao sam si svoju ideologiju na budućem ži- 
votu, na budućoj zemaljskoj sreći, pa ne mogu pojmiti 
da bih mogao skoro poginuti. To me katkada navodi na 
pomisao da bih morao dulje misliti na smrt, tako da 
budem u svakom času svoga života na nju spreman. A 
što je smrt? (Talijani galame pa se ne mogu uživjeti!) 
Tako sebi predstavljam: odem na frontu, pogodi me ka- 

kva kugla za juriša (Oh, Bože, na koga ću ja jurišati? 
Strašna je sila koja čovječanstvo nesmiljeno tjera na te 
muke) i ja se srušim mrtav. Tako su sve nade, svi ide- 
ali prestali biti, a zemlja i zvijezde nadalje jure. A duša? 
Moram prestati s pisanjem, i ako u nekim momentima 
vidim onaj divni prijelaz iz ovog ograničenog svijeta u 
onu daleku širinu. Drugi put o tome. 


Seksualno se zapravo još nisam posvema smirio. No čini 
mi se da sam Whitmana već prebolio. On je poput Ro- 
dina vrlo plitko shvatio samo ovaj materijalni svijet i 
psihu ovoga. Činjenica je da je sve, što jest, opravdano, 
ali sve nije dobro. On uživa u ovom krasnom skladu pri- 
rode... u krasoti čovječjeg tijela itd., ali zaboravlja je- 
dan sasvim drugačiji i mnogo veći svijet, svijet čovječje 
duše i svega onoga što ova obuhvaća. Da, za Whitmana 
ne postoji nemoral; ali neka zaviri u psihu ljudi što se 
muče, što boluju, u duševne borbe onih koji su izgubili 
nevinost, pa će vidjeti da ovaj seksualni nagon nije bit 
čovječjega života i da priroda nije kao sfinga koja se 
sama rađa, nego je u njezinoj dubini Tvorac, koji podaje 
život duši (sv. Augustin). Pa znanost, umjetnost, sve je 
to za nj podređeno, jedino instinktivni seksualni život 
za nj je sve. Da, nastojao sam neko vrijeme uživati u 
lijepo građenoj djevojci, u onoj punoći njezina zdravlja, 
pa sam u sebi proživio od poljupca sve do akta oplod- 
nje... Da, priznajem, i to spada u život, no kako bi to 
izgledalo kad bih kod svake ljepše žene pomislio na taj 
seksualni akt... To bi razrušilo ne samo mene nego i 
cijele države, već i moral sam u sebi. Kakva bi to bila 
država, kad bi se svi ljudi susretali s tim mislima. To 
bi uvrijedilo prirođeni čovječji ponos, koji se opire po- 
imanju da je čovjek životinja. Pače onaj svijet, koji je 
iza toga sjetilnog svijeta, mnogo je veći i to je onaj pravi 
svijet. Ovaj vanjski život samo je simbol onog duševnog. 


Lebring, 10. rujna 1916. 


... Dok ovo pišem, Arnautović govori. Živim dosta čudno. 
Došao sam među narod i osjećam se kao Nježdanov. Eto: 
sada imam moć da ravnom s 500 njih, pa bih imao pri- 

like da »pomognem narodu«. Ne znam što ću s njima 
početi. Ne moraliziram rado, a nezgodno je da im držim 
analfabetski tečaj. Eto, razgovaram s njima, pričaju mi 
svoje boli. Nekima pokazujem kako će pisati. Moj je du- 
ševni život rastrgan. Čitam Carlyla i vidim da je prorok 
XIX stoljeća. 


Banja Luka, srijeda, 20. rujna 1916. 


.. .Pače, ovaj porodični život (kod kuće) mi ne godi. Ti- 
ranija je to strašna. Ustaje se — protiv prirode — ka- 
sno, jede vječno, a živi svakim danom jednako, kano 
stroj. A kad sam sam, pa makar i gladan, osjećam ba- 
rem da nešto svladavam, osjećam kako se borim i dolazim 
sve bliže Savršenstvu. Tamo barem duša živi i promatra, 
dok ovdje ne osjećam tako jasnu razliku između tijela 
iduše... 


Pečuh, 22. listopada 1916. 


Bio sam nedjelju dana u Lebringu i dobivši 4-nedjeljni 
dopust nedjelju dana u Banja Luci, nedjelju u Beču i 
počeo učiti rimsko pravo, kad eti ti ovamo Kranjca i on 
uvjeri mog oca da je glupost nekoga siliti na određeni stu- 
dij. Dobro, stari se dade uvjeriti, ali s mamom je još bilo 
okapanja, neće da se odreče svojih predrasuda o filozo- 
fima. Po njezinom sudu to su ljudi, koji idu zgrbljeno, 
sa starim zaprašenim halbecima, žutim štapovima i vječ- 
nom pelerinom. No, stvar je gotova: uzet ću romanistiku 
i germanistiku, a za sporednu struku hrvatski. Pri duši 
mi je još i sada strašno: onaj vražji mahinalni život, je- 
sti, spavati i bez cilja i misli lutati. U čovjeku je težnja 
da nešto stvara, da ga jedna stvar zaokupi, oko koje se, 
kano oko jezgre minerala, sve koncentrično skuplja. A 
ne ovako: zažmirim, mislim o procesu mišljenja i tra- 
žim da zaronim u onaj svijet, pa tražim onaj prijelaz, 
razliku između oba svijeta. Pa onda gledam u ovo čudo 
svemira, kako to sve visi i juri, kako se u toj praznini 
sve miče, ni iz čega, pa me spopane strah pred paklom. 

Najednom osjetim kako taj život nije ništa, samo prolaz- 
na faza u onaj trajni, kad se ono, što u nama uvijek kuha 
i vrije, oslobodilo i pošlo u onaj svijet. Za sada mi se čini 
dosta tamno, no silno duboke perspektive, da tada na- 
staje ono pravo. Misleći na ovu prolaznost, ne mili mi se 
nikakav studij, nikakva literatura, nikakva djevojka, 
upće ništa. Jedini asketski, monaški život u obožavanju 
Euharistije možda podaje zadovoljstvo. Drugo, čini mi se, 
ne. Kako bih, na primjer, imao veselje skupljati umjet- 
ničke slike i slične stvari kad toliki svijet strašno gla- 
duje! Kako bih smio željeti da živim sam u svojoj sobici, 
kad bih time sama sebe zavaravao ne zalazeći među svi- 
jet, ne gledajući njegove muke i ne upoznavajući njego- 
vu psihu. Kojim pravom da uživam u umjetnosti i svemu 
tome, kad je borba za kruh i život u svoj svojoj osebuj- 
nosti, sa svim mukama i porazima i pobjedama izvor sve 
poezije, pače i nužna potreba, ako hoćemo ovaj život 
shvatiti kao pripravu, kano jedan mučan posao, čija je 
nagrada — Onaj Veliki. Ne znam, moram izaći iz te di- 
leme. Čini mi se najbolji će biti kompromis, jer jamačno 
je naša dužnost i u ovom malom skladu, koji se zove 
Civilizacija, kultura, ili drugačije, raditi oko spoznaje. 
Možda je spoznaja dobra i zla, težnja za Vječnošću, svrha 
čovječanstva, pa uz svrhu materijalnog života i uzdržava- 
nja ljudi svaki čovjek ima zadaću da u svojoj struci radi 
oko te spoznaje. Jedna struka više, druga manje, no mi- 
slim da kod svake struke mora da je bol izvor svega. 
Gdje toga nema, mislim da je plod, ako ne zao, barem 
uzaludan, jer nije u harmoniji sa svrhom ovoga života. 
A sav rad, sve mora da je u harmoniji s idejom Svega. 


. . . Napokon sam pročitao Carlyeovu studiju o junacima 
i njihovu kultu. Slažem se s Carlyleovim prosuđivanjem 
povijesti sve do Lutera, a s njegovim se općenitim misli- 
ma slažem skoro uvijek. No to je sporedno... Sve to pri- 
znajem, no držim da su sv. Franjo Asiški i ono nekoliko 
misionara, koji su obratili milijune ljudi, mnogo veći he- 
roji (od Muhameda, Lutera, Cromvella)... Njihov je 
asketski život veće junaštvo nego sve Napoleonove po- 
bjede. Zašto nije uzeo Husa, bit će da je bio veći od Lu- 
tera. A Krist? Njega je jamačno zato prešutio, jer osjeća 

da nije dorastao o tome govoriti. Tu knjigu valja da 
čuvam i da češće u nju zavirim. Imade zaista sjajnih 
misli, sve je sustavno i pregledno, svagdje je uhvaćena 
nutarnja veza. 


Lebring, 11. studenoga 1916. 


Plakao bih od ljubavi, gorko, gorko. O Gretice, da mi Te 
je vidjeti, da budemo skupa, i da skupa plačemo, dugo, 
dugo, dugo. Gdje si? Hodi da Te vidim, pokaži mi se! 
Ne znam što ištem od Tebe. Već sam dalek od svake sje- 
tilnosti i znam za što je ljubav, ali opet moja duša Tebe 
traži, Tebe treba, roni u mrak, za Tobom čezne i na putu 
plače. Gdje si, Gretice? Da skupa budemo i da plačemo, 
dugo, dugo, dugo. 


Noćas sam o njoj snivao. Bili smo skupa. Pričala mi je u 
sobi za goste o uzroku svoje smrti. Što si to učinila, Bože 
moj! Veli nije imala ovdje prilike da se ujedinjuje s Bo- 
gom. Sirota Gretice, onaj hladni kamen s natpisom »Gre- 
te Teschner« — grozno ime: i mali kamen, gdje jedva 
koji cvijet pupa, zar je to sve, što je od Tebe ostalo? 
Budi Bog s Tobom. 


Sad valja opet u onaj mutni zrak, na mokro polje i mu- 
štrati jadne ljude, oca i sina skupa, strašno. Kako ljudi 
iskvariše život. Generacija za generacijom tako umire. 


Seewiesen, 23. studenoga 1916. 


Prekjučer je car umro. R. I. P. 

Život je izvor svega. Bol je najpotrebnija bit života. Ona 
duboko ore dušu i dokumentira bivstvo etike. Gdje ne- 
ma boli i gdje je sve sito, upravo tamo se najjasnije vide 
etičke zablude Nietzschea i slično. Lako je teoretizirati o 
jakosti individua, kojemu moraju slabiji podleći... 


Zastranio sam. Hoću, naime, da navedem pričanja je- 
dnog modernog čovjeka. H. Š. hvaljeni liričar, dobro po- 
znat s J&rgensenom i drugim velikim ljudima, agitator mi- 

ra (nije bio na fronti!), socijalni demokrata, (piše u kato- 
ličkim listovima), koji nalazi uzrok ratu samo u nekim 
pojedincima... Jučer kad smo ležali u krevetima, stao je 
pričati povijest svojih ljubavi i u vezi s tim postanak 
svojih umjetničkih djela. Ne smijem te njegove riječi 
opetovati, samo moram podsjetiti na razne perverznosti 
staroga Rima... Kad sam slušao te opise »izjava ljuba- 
vi«... došlo mi je u svijest da on opisuje svoju, moju i 
svačiju majku, sestru. Zgrozio sam se. Bože moj, kako 
čovjek može tako duboko pasti, postati zvijer, živinče i 
ništa više. Ne samo on, nego je i cijelo moderno društvo 
takvo. Tu nema govora o braku i materinstvu, tu postoji 
samo tzv. optimistički nazor o životu, razumijevanje lje- 
pote života i kao najveći izražaj ti »izljevi ljubavi«. Iz 
ovog pričanja dobih kompaktnu, upravo strašnu sliku na- 
šeg društva, od običnih jednostavnih gradskih gospođica 
spuštenih očiju, do aristokratske »dobro oprane« male že- 
nice, ukoliko nisu zaslijepljene »glupošću pozitivne reli- 
gije«, nego su »progledale i razumjele smisao života«. 
Sve je oko mene slično... Da, to je bila duša jednog 
modernog čovjeka, koji hoće da reformira društvo. 


Still ruhen oben die Sterne, 
Und unten die Gr&ber.? 


Zar ne znaju da postoji svemir, tako velik i krasan, i da 
je Onaj, koji je to zamislio, veći od svega toga... Da, da, 
i on će umrijeti i nestati sa svim svojim »ljubavima«... 


Seewiesen, 26. studenoga 1916. 


Jučer se jedan srušio i ostao mrtav. Danas sam se pri- 
čestio i kod toga dođoh do uvjerenja da je sva povijest 
krvlju ispisana, da su sve kulturne vrednote produkat 
boli. Religija je nastala i potrebna je uslijed boli. Bol je 
spasavala čovjeka od mlitavosti, ona mu je uvijek ulije- 
vala strah pred nepoznatom, još većom boli. 

Tko hoće razumjeti kulturu, mora da je trpio, ne samo 
duševno, nego i tjelesno. Gospoda teoretičari, što sjede 
u toploj sobi, mogu se rugati svemu i nijekati Boga. Ali 
neka stupe u život i neka tjelesno i duševno trpe, pa neka 
reknu je li glupo stajati u studenoj crkvi i gledati »kere- 
feke« tihe mise! I opet tu se strpljivo stoji i uviđa da je 
bol potrebna i da ona zaista nije ništa s obzirom na Kri- 
sta, koji je pokazao da u pogledu na vječnost to nije ništa. 


Seewiesen, 17. prosinca 1916. 


Uvjeren sam da sve imade svoju svrhu, ovaj rad i moje 
male patnje. Kroz bol čovjek sve vidi drugačije i dublje 
razumije gorku riječ: život. Tu misao mi potvrđuje Kem- 
penac, De imitatione Christi II, 12. 12.: »Ecce in cruce 
totum constat et in moriendo totum iacet«.* Potvrđuju 
to i mnoga mjesta iz Evanđela, kao na pr. Lk, 9, 23.: 
Dicebat autem ad omnes: Si quis vult post me venire, 
abneget semetimpsum et tollat crucem suam quotidie et 
sequatur me«, te one silno dirljive riječi Lk 9,58.: »Dixit 
illi Iesus: Vulpes foveas habent et volucres coeli nidos, 
Filius autem hominis non habet ubi caput reclinet«.?*a 


Koliko me ove riječi sjećaju na ovo ratno doba, gdje ljudi 
poput Krista trpe, a ne bi moralo biti. Sve je to zbog 1o- 
ših ljudi, koji uskraćuju noćište, koji produžuju rat. Me- 
ni se čini da bi to moralo uvijek biti, jer Krist kaže: 
»tollat crucem suam quotidie«. U vječnoj muci i trpnji 
sastoji se misterij ovoga života. Da, lako je meni govoriti 
u toploj sobi, pun novaca i nakrcan hranom, a život zna- 
či ono nevidljivo duševno, bez ičega prolaznoga (Lk, 9.3.: 
»Nihil tuleritis in via, neque virgam, neque peram, neque 
panem, neque pecuniam, neque duas tunicas habeatis«.?7 
Jest, bol je succus života, ona vlada životom i ona je 
začetnica religija. Gdje nema boli, možemo biti uvjereni 
da nema pravoga života. Bol, ta tako obična riječ, znači 
i nemati hljeba, biti bolestan, biti u vječnoj smrtnoj opa- 
snosti, nositi silan teret, biti nepravedno zapostavljen i 
kažnjen, sve je to bol, sve ovo stvara povijest i iza raznih 
duševnih trzavica opet jedan dio čovječanstva svraća na 
istiniti put. 

Većina čovječanstva trpi, jedni više, drugi opet manje, 
ali trpnja je uvijek tu. Da nema trpnje, mi jednostavno 
ne bismo mogli razumjeti kako ljudi idu u hramove, te 
studene mračne prostore, pa se mole. Jest, njih tjera ži- 
vot i ova nesmiljena trpnja, koja im govori da tijelo 
nije ništa i da će doći u grob, pa instinktivno osje- 
ćaju da s time dolazi i naplata. Upravo ljudi, koji su trp- 
jeli, najbolje znadu što je to bol, patnja. Grozna je to 
stvar. Njih je već strah trpljenja na ovom svijetu, a ka- 
moli kad pomisle na one silne muke u čistilištu, ili čak u 
paklu. Ove riječi čudno zvuče onome koji nije nikada 
osjetio dugotrajne boli, koja mu ni u snu ne da mira i 
uvijek ga proganja kao kob. Čovjeka, koji bi se poput 
Prometeja htio odreći poštivanja one više sile, nesmilje- 
no ovo trpljenje i živa svijest o drugom životu, koja se 
uslijed muke potencira, natrag baca religiji. 


I zato volim ovu sadašnju generaciju, jer je trpjela i uvi- 
djela da je život ozbiljna stvar, a ne igračka i da živjeti 
znači ratovati. Jest, volim naše ratnike, jer su oni prozre- 
li život. Nova je ovo, duboka generacija. Nije taj život 
više onako instinktivan, umjetnost i znanost dobivaju 
duboke hrane. Svemir više nije mašina, koja se okreće 
bez svrhe, čovjek nije proizvod slučaja, jer sve imade 
svoj smisao, sve je uređeno i točno izračunato. Čovjek 
stupa kroz prirodu, kroz to »otvoreno čudo«, kako veli 
Carlyle, i divi se svemu ovomu što ga okružuje i spopada 
ga sveti strah pred tim velikim i divnim djelima, te pada 
ničice i ponizno se moli. Da, poniznost, mistički cvijet, 
plod je ovoga rata. Čovjek je svjestan svoje slabosti, svje- 
stan da može svaki čas stradati, pa poput strašiva djeteta 
očekuje sudbinu. 

Ovo je novo doba, s novim ljudima, koji proživljavaju 
veliki život. Jest, život je izvor svega: u pogledu na sa- 
voir vivre sporedni su i umjetnost i znanost i svi ostali 
proizvodi ljudskoga duha. Život je njihovo vrelo i njiho- 
va hrana. Veliki su ljudi neiserpivo vrelo poezije, oni su 
nosioci povijesti. Takovih je velikih ljudi bilo razmjerno 
mnogo. Oni su stvorili kulturne tečevine, kojima se mi 
koristimo. Zato sebi i svima stavljam memento: proživ- 
ljavajmo dubok i velik život i svakog trenutka budimo 


131 


svijesni da mi zaista opstojimo i da se ne protivimo ovoj 
harmoniji, koja vlada u svemiru. Ovo tjelesno zapravo i 
nije život. Život je ono tamno, nevidljivo, puno dubine 
i perspektive, što se u odabranim časovima još više pro- 
Šširuje... I upravo da što bolje mognemo zaroniti u taj 
neizmjerni svemir, te uz to mnogo objektivnije proma- 
trati vanjski život koji nas okružuje, moramo u sebi ubiti 
svaku strast i težiti asketskom životu. Tko je barem 
malo pokušao ići k tome cilju, osjeća uz užasne poteškoće 
svijet oko sebe u sasvim drugačijem svjetlu. On će 
bolje osjetiti one tajne niti grijeha, koje se isprepliću 
oko moderna društva, pa se s njime igraju kao mačka 
s mišem... Što je naš život više prožet askezom, to nas 
ovi tajni glasovi jače upućuju u misterij opstanka. Faust 
se tuži: »Habe nun ach, Philosophie, Juristerei, und 
Medizin, und, leider, auch Theologie durchhaus studiert 
mit heissen Bemiihen..«.%% Dragi Fauste, mogao si ti 
prostudirati još i više i nikad nećeš tim putem doći do 
»sjemena, koje sve drži«: : 


Dass ich erkenne was die Welt 

Im Innersten zusammenhaelt 

(Schau) alle Wirknungskraft und Samen 
(Und tu) nicht mehr in Worten kramen.? 


Faustov je rad samo rad mozga, koji sam po sebi mora 
napokon stići do spoznaje Božanstva. Ali to je više »siva 
teorija«. Goethe je trebao Fausta poslati na frontu, pa bi 
se on jamačno vratio s dubljim nazorom o životu. Lako 
je umirati pomoću otrova iz starodrevne fiole, ali teško 
je podnašati tjelesne muke. Mudri bi Faust morao uvi- 
djeti da je rat i muka temeljna boja povijesti i napretka, 
da je bol podigla na noge milijune ljudi i srušila prije- 
stolja, da je bol Kristova čovječanstvu pokazala temelj- 
ni smisao života i stvorila Divinu Comediu. 


Još jednom: kad bude prošao taj rat, što stvara velike 
ljude (o zlim posljedicama valja na drugom mjestu ne- 
što reći), ne smijemo se zavući u svoje tople sobe i uz 
čašu vina pričati o junačkim događajima. Moramo uvijek 
biti svjesni kratkotrajnosti življenja i da je ono samo 
minimalna faza vječnosti. Mi treba da nastojimo zasladiti 

i ovo kratko doba asketskim životom. Zakunimo se po- 
put trapista da ćemo se uvijek sami usavršavati, pa bu- 
dimo uvjereni da ćemo stvoriti velika djela. 

Lako je pisati, ali teško je činiti! 

Završeno na Gretin rođendan 1916. Danas Ti je dvadeset 
godina. Bože moj, kako si lijepa i zdrava! Pa trebala bi 
se udati. Pa možda si već našla muža, a ja jadnik, poput 
onoga junaka u Immensee dolazim Tebi u pohode i či- 
tam na Tvojim oslabljenim rukama da me još ljubiš. Pa 
koga bi drugoga?! Sjećam se kad si rekla svojoj majci, 
iza buke oficirskog društva, da me od svih još najradije 
imaš — mene, šesnaestogodišnjeg dečka, koji nije ni mi- 
slio na ljubav, nego se sav (možda i previše) instinktivno 
predao toj nepoznatoj sili. Da se sada sastanem s Tobom, 
Gretice, ne bih Te smio više onako žarko poljubiti. Možda 
bih sjedo do Tvojih nogu, postavio glavu u Tvoje krilo 
i tiho plakao. Vrijeme je od mene stvorilo sasvim druga- 
čijeg čovjeka. Za mene nije više ovaj život izvor svih 
radosti, nego prije suzna dolina. Da, Gretice, i Ti bi pla- 
kala i uvidjela da je život velika tajna, kojoj je konae 
onaj tamni grob. Oh da, Ti već tamo ležiš unutra, možda 
si sva istrunula, sve je prošlo, kao da nije ni postojalo. 
O Bože, smiluj se; kako je to grozno! Zašto sve to propa- 
da, nestaje, zašto i mi ginemo, za nama opet generacije! 
I onda opet ista igra, pa opet smrt. Jest, Bože moj, ja Te 
razumijem, život je — veliš — kratka teška kušnja i tko 
ovu preboli, istom stupa u život pun sjaja i boja. Draga 
Gretice, moli za me! 


Na večer dolaze duboke i bogobojazne misli, a na svijet- 
lom danu gubi se onaj mistički život i čovjek skoro izgubi 
onu tajanstvenu vezu sa svrhom života i provodi instinic- 
tivno životarenje, namjesto da je svakoga časa svjestan 
svoje ovisnosti s harmonijom svemira. 


Seewiesen, 28. prosinca 1916. 


U Oesterreichische Rundschau nađoh članak o ratu i nje- 
mačkoj mistici. Ovdje nađoh dvije veoma karakteristične 
rečenice majstora Eckeharta, glavnoga njemačkog misti- 

ka (1300): »Zapamtite vi svi, koji razmišljate, najbrži 
konj, koji će vas dovesti do savršenosti, jest trpljenje. 
Ništa nije tako žučno-trpko kao trpljenje i ništa nije tako 
medeno-slatko kao kad sam trpio. Najsigurniji osnov za 
savršenstvo jest poniznost. Samo onaj će svojim duhom 
uzletjeti do najviših božanskih visina, čiji je tjelesni čo- 
vjek ovdje bio ponižen do najniže nizine.« To je samo 
zgodan dodatak za mysterium crucis. A misterij, zaista, 
postoji. 


Još sam sustao od puta. Dopust je bio prekrasan, a pro- 
šao je tako brzo da ne mogoh sve dojmove proživjeti. 
Dojmova je bila sila: Bilogrivićeve primicije, sv. Pričest 
kod trapista i razgovor s njima, te napokon nekakvo čuv- 
stvo k Zori, koje je ostavilo dubok dojam u meni i koje 
me dovelo do poljupca. Stare se rane otvaraju. Kako sam 
se amo tamo šetao. po mračnoj aleji, spopalo me čuvstvo 
da bih je najradije bio zgrabio i izljubio. Sav sam bio 
izvan sebe, a i ona je bila takva. Osjetio sam da je i ona 
jedva čekala da to učinim, premda joj je samoj ta stvar 
bila nenadana. Žensko je uvijek pasivno. Uvidio sam da 
žensko počne ljubiti, kad joj se dade povod. Pričala mi 
je o svojoj osamljenosti i o neprestanoj čežnji za ljuba- 
vlju i za nekim koji bi je umio voditi. Nikoga, zapravo, 
nije imala tko bi je vodio, pače ni pravu majku. Od dje- 
tinjstva je — veli — zbog toga tako povučena sama u se 
i u svoju dušu, koja je negda u religiji tražila utjehe i 
ogradila se zidom bešćutnosti i rezignacije. Bio bih spre- 
man uvesti je u naš pokret, da tu nađe veselja i oduše- 
vljenja za rad. No i ja sam samo teoretik, pa je jamačno 
ne bih zadovoljio. Nju je oduševilo moje pričanje o ži- 
votu i o misteriju boli, kao i o mojim — davno usnulim 
— planovima o svečanoj hrvatskoj drami. Da, to najviše 
jednu ženu osvoji, kad je uvjerena da muž razumije 
stvari i da bi je umio voditi. A meni je opet drago da 
ima netko, tko me razumije i povjerljivo sluša. — Ne 
znam, zapravo, da li je to ljubav, ali mislim da bi bez 
sjetilnosti sve propalo. Mislim da ni Greticu ne bih ni- 
kada toliko volio, da se nismo upravo eruptivno ljubili. 
Tako je moralo doći do poljupca, samo da pokažem, ako 
i nisam sam sa sobom na čistu, da neću ravnodušno od- 

biti taj osjećaj. Veliko je pitanje da li je to ljubav. Strah 
me da je bila puka sjetilnost. Svakako držim da bi se iz 
ovoga mogla razviti ljubav, to samo o njoj ovisi... U 
čovjeku je zaista težnja za ženom, pa zato ni neću zani- 
jekati taj osjećaj. Čudno je samo to da je to isti osjećaj, 
koji sam gojio prema Gretici, pa sam ga prenio na Zoru. 
Upravo to pokazuje da za ljubav treba da je nešto živo, 
tjelesno. Još nisam stalan na koju ću stranu, ili ostati 
vjeran Greti i s njom nadalje voditi duševnu vezu... 
Neću za sada ništa sebi preduzimati. Pustit ću neka se 
događaji razvijaju po miloj volji, glavno je sačuvati mo- 
ralnu neovisnost. 


BORAC S BIJELIH PLANINA 


Dr Šime Cvitanović, Ivanov drug iz ratnih dana, objavio 
je u »Hrvatskoj Prosvjeti« 1938. g. izvatke iz svojih rat- 
nih bilježaka. Tu nailazimo na zanimljive podatke o Iva- 
novu životu na talijanskom ratištu u siječnju i veljači 
1917. g. 


»Dosso del Fine 1917. — Strašna je zima — visina 2021 
m... Nekakav put postoji od Osteria del Termine na 
Asiaškom platou do Dosso del Fine, ali samo do visine 
od tisuću metara, a zatim se ide kroz sniježne tunele, 
preko gorskih kosa, uvijek u pogibelji od lavina... U to 
vrijeme bio sam na dužnosti kod stožera puka kao ča- 
snik za vezu — tekao mi je bio život, jer sam po čitave 
dane i noći morao biti u vezi s bojnama te s višim za- 
povjedništvima u pozadini. Morao sam sve vijesti sku- 
pljati i sređivati te ih dostavljati pukovniku... Tako se 
početkom 1917. god. najavio kod mene jednog hladnog 
jutra neki mladi i mršavi časnički pripravnik. Strogo 
je vojnički pozdravio u odori bosanskog vojnika s fesom 
na glavi, a vunenim šalom oko vrata: »Herr Leutnant, 
Kadett-Aspirant Hans Merz stellt sich gehorsamst zum 
Befehl vor.«* Jedva sam ga pogledao kad sam mu čuo 
ime i prezime, a u sebi sam promrmljao: opet mi je jedan 
od njihovih poslan, da mi samo smeta i da me ždere. Baš 
taj čas javljao se telefon bataljuna s izvještajem za zapo- 
vjedništvo puka. Dojavničar od službe dodao mi sluša- 
licu i počeli smo zajedno pisati pojedinačno slova brzo- 
java. Časnički pripravnik je ostao u stavu pozor, sve dok 
sam primao brzojav. Skoro sam na nj i zaboravio, a kad 
sam podigao oči, mahnuo sam rukom da uzme stav od- 
mora, te naredio jednom vojniku neka ga odvede u za- 
klon za dojavničare do narednika Kudrića i da mu dadu 
čaj s kruhom. Pročitao sam spis kojim se dodjeljuje mo- 
me vodu taj mršavi časnički pripravnik Hans Merz. U 
spisu je još stajalo da je izvanredan skijaš i dobar borac 
na visokim planinama. — Borac s bijelih planina — iro- 
nizirao sam u sebi novog časničkog pripravnika. Pa to 
ćemo i vidjeti, rekao sam glasnije kad ga je moj vojnik 
odveo u zaklon k dojavničarima. U to doba trebao je puk 

mnogo dobrih skijaša kod odjela za vezu, jer su lavine 
često kidale brzojavne uređaje, a onda su vijesti morali 
prenositi skijaši. Novom časničkom pripravniku nisam 
htio priuštiti da dobiva hranu u časničkoj blagovaonici, 
jer sam mislio da nije naš... Dnevno se morao rano 
ujutro javljati kod mene na prijavak. Davao sam mu 
teške skijaške zadaće, ali on ih je uvijek u redu riješio, 
pokazao se »stramm«, što bi se reklo u žargonu vojnog 
reglementa, i zbilja pravi borac s bijelih planina. Naloge 
bi izvršio pedantno, ali upravo uslužno i bez protesta, 
tako da me počeo sve više zanimati i postajati mi sim- 
patičan... 


Među raznim specijalnim kartama i skicama na mom 
stoliću u zaklonu stajala je i jedna knjižica španjolskog 
isusovca Palaua: Katolik na djelu. Tu je knjigu preradio 
za hrvatske čitatelje nadbiskup Šarić, a meni ju je jed- 
nom dao pukovnijski svećenik, jedan franjevac. Upozo- 
rio me da je to neki pokušaj modernog De imitatione 
Christi... Novi je časnički pripravnik jednog dana ugle- 
dao tu knjigu kod mene i propisno vojnički me zamolio 
da li bih mu je htio posuditi. 


— Sie verstehen kroatisch, Kadett? 


— Pače, veoma dobro, gospodine poručniče — odgovorio 
je časnički pripravnik Hans Merz. Izbuljio sam u njega 
oči. Što je taj mladi čovjek, odakle je, kako je ovamo 
došao? 

— Pa odakle ste? 

— Realku sam svršio u Banjoj Luci. 

— Hm, pa onda dakako da znate i hrvatski. 


Dao sam mu knjigu. Onu sam noć mnogo mislio na toga 
mršavog časničkog pripravnika i pušeći svoju lulu kod 
telefona opet sam stvarao krive zaključke. Valjda je sin 
kojega visokog činovnika u Bosni — mislio sam... mo- 
ram biti dvojako na oprezu... radije ću ga priuštiti sto- 
žernom naredniku Kudriću — to je moj čovjek, pa će 
mladog časničkog pripravnika već urediti. Nego, u to mi 
je došla nova misao, znao sam da je negdje u Banjoj Luci 
profesor g. Lj. Maraković — simpatična osoba predratnog 

Ivan na talijanskoj fronti (drugi s lijeva) 


đaštva — koji je bio jedan od važnih i jakih ideologa 
mladoga hrvatskog katoličkog narodnog đaštva... Po- 
kušat ću da vidim pozna li on našega g. Ljubu — ako 


ga ne pozna, onda ću ga i dalje držati za osobu koje se 
moram čuvati, i prema tomu se vladati... 


Ono jutro, kad se časnički pripravnik javio na prijavak, 
dao sam mu neka sjedne i naredio vojniku da mu, izni- 
mno, donese iz časničke blagovaonice čaj s dvopekom i 
maslacem... 


— Dakle vi ste svršili u Banjoj Luci... A poznajete li 
g. profesora Marakovića? 


— Bio je moj profesor već od petog razreda realke. 
— Ada li ste s njim dolazili u uži doticaj? 
— Jest, iz organizacije — iskreno je odgovorio. 


Ta me iskrenost frapirala; smjesta sam promijenio mi- 
šljenje i ton govora. 


— Vi ste, dakle, organizirani hrvatski katolički đak? 


— Jest, gospodine poručniče. 


139 


Digao sam se, okrenuo se prema njemu, te mu pružio 
ruku: 


— Dakle, pripadamo istoj organizaciji... 


Mladi se časnički pripravnik kao preobrazio; djetinjski 
se veselio. Skoro nije znao kako će sa mnom početi raz- 
govarati... 


Očajna zima 1917. god. na predjelu Dosso del Fine sme- 
tala je skoro svako kretanje, ali za nas dvojicu otada je 
bila ugodnija i snošljivija. Kad bi Ivo trebao kroz vija- 
vicu poći s brzojavom do koje bojne ili kojega drugog 
zapovjedništva, izgubio bi se kao strijela niz bijele pla- 
nine, a vraćao se promrznut, ali veseo natrag u zaklon, 
gdje bi ga čekao topao čaj s dvopekom. Ironizirao sam 
ga sada, ali ne više zlobno kao prije, kad je bio dodije- 
ljen mome vodu, i pozdravljao bih ga: Borče s bijelih 
planina, uđi, popij čaj, to bar pripada borcu s planina. 
On se smijao i nastojao i u meni dignuti duh, jer ja sam 
u to doba već počeo zbog teških prilika očajavati... 


Jedne strašne noći, dok je vijavica nosila bregove snije- 
ga oko nas, mi smo opet u kutu zaklona uz peć raspra- 
vljali svoju omiljelu temu: što treba da stvara naša đač- 
ka organizacija. Prof. Maraković je stvarao organizaciju 
za odgoj značajeva — veli Merz... A pošto si i Ti bio 
u njegovoj organizaciji, borče s bijelih planina, ergo što 
slijedi? nastavio sam ja s podsmijehom. On se zacrvenio, 
jer je bio veoma skroman. ' 


— Govori, govori, časnički pripravniče! 
— Pa on je, eto, htio ucijepiti pojam što je to značaj. 


— Dobro si se izvukao — smijao sam se njegovoj skro- 
mnosti. Međutim je on dnevno sve više i više čitao knji- 
žicu Katolik na djelu; i ne samo čitao, već je počeo o to- 
me i sa mnom nadugo raspravljati. Vidio sam da je taj 
mladić na putu da postane moderni praktični katolički 
radnik. 

A onda opet jednog teškog dana morao je borac s bijelih 
planina u Bozen, morao je odnijeti neki izvještaj na više 
zapovjedništvo. Opskrbio sam ga dodatnim obrocima, a 
on je pritegao karabinku preko leđa, omotao vuneni šal 

HI 


Ivan (s bijelom kapom) kao vođa skijaške čete u Alpama 
za I svjetskog rata 


oko vrata i preko prsa, stavio noge na skije i strjelovitom 
se brzinom izgubio preko bijelih planina. Nisam zabilje- 
žio datum toga dana, ali kad se vratio poslije nekoliko 
dana, došao je natrag osobito veseo, a ja sam mislio da 
ću ga morati poslati u bolnicu. 


— Što ti je da si tako veseo? Ja bih poslije takova na- 
pora klonuo. 


— Slušaj, u Bozenu sam našao jednog franjevca... — 


Spomenuo mi je i njegovo ime, ali ga nisam zapamtio, 
samo znam da je bio profesor teologije. Ivo se sprijate- 
ljio s njim i kroz ono vrijeme, što je morao biti u Boze- 
nu, regbi da je taj franjevac na njega osobito djelovao. 


— Uputio me u tajne sistematske meditacije. — Skoro 
nisam ni razumio, što je s tim htio reći. 


— Nego, molim Te jednu važnu stvar. 
— Koju? 

— Ti to možeš, pusti me kojiput k njemu u Bozen... 
nađi mi tu mogućnost. 


Tako je usrdno molio da mu nisam mogao odbiti. Puštao 
sam ga često u Bozen, i on je svaki put dolazio veseliji 
natrag. 


— Znaš, — reče mi jednom — prof. Ljubomir Marako- 
vić me primorao na sistematski rad u svemu; sad, eto, 
vidim vrijednost tih riječi, otkad sam se počeo družiti 
s tim franjevcem. 


Ne mogu reći da mi nije bilo teško biti bez njega po koji 
dan, jer su prilike bivale sve teže i teže, ali ja bih ipak 
uvijek našao načina da ga pustim u Bozen i da ga opskr- 
bim hranom... 


Zadnju temu koju mi je razvijao pred moj odlazak od 
puka bila je: čovjek mora biti u svome zvanju na svome 
mjestu. O toj je temi mnogo raspravljao s ocem franjev- 
cem, te mi je govorio da će mu to biti najmilija tema, 
koju će praktički obrađivati kad se vrati iz rata... 


Posjedovao je silnu energiju i karakter, i sve je siste- 
matski počinjao i svršavao. Mršavi časnički pripravnik, 
borac s bijelih planina, htio mi je na polasku dati što 
veći dokaz svoje ljubavi, te mi je darovao svoju najdražu 
knjižicu: De imitatione Christi (Nasljeduj Krista), na ko- 
joj je vlastoručno napisao: Merz Hans, Dosso del Fine, 
19. II 1917. VI. I. D. III Korpus XI Armee. Tko pozna 
pok. Merza, zna što je značio taj dar. 


Teško smo se rastali. Toliko mi je puta naglasio da po- 
hodim, ako budem mogao, prof. Marakovića, njegova uči- 
telja. »Njemu sve zahvaljujem«, znao bi reći, a to mi je 
i u onaj zadnji čas ponovio, kad sam se spustio niz bijele 
planine u dolinu, kamo me je ispratio... 


IVANOVA PISMA S RATIŠTA PRIJATELJU N. 


U »Životu« 1938. g. br. 5 objavio je Ivanov prijatelj N. 
tri pisma (karte) koje mu je Ivan uputio s talijanske 
fronte. 

Ivan (prvi s lijeva) sa svojim vojnicima na talijanskoj fronti 


Dragi moj N. Pax + 


Hvala Ti na Tvojoj karti. Stigla je. Radi dnevnika ne 
mislih da ih sada zaišteš, nego u slučaju moje smrti... 


U Bozenu mi se osobito svidjelo. Dobio sam donekle do- 
jam o tome kakav je bio religiozni život u srednjem vi- 
jeku: u nedjelju Ti je na tisuće svijeta išlo u crkvu (fra- 
njevačku) i van. Cijeli promet. Neprestano se sv. Pričest 
dijeli. No najviše me se dojmilo kad sam pred odlazak, — 
radni dan je bio — otišao u crkvu, da se svojih (sic!) 
grijeha kutarišem (sic!) i da primim Onog najvećeg što 
nas slabiće tako voli. Nisam se ni nadao; vani je još 
bio mrak, tu i tamo se vidjela kakva zakukuljena osoba, 
gdje se nekamo žuri. Inače je bilo tiho. Kad stupim u 
veliku baroknu crkvu, duboko me dirne kad sam vidio 
gdje su sve klupe nakrcane osobama, što poput duhova 
nepomično sjede, a na svim oltarima, sprijeda i sa stra- 

ne — ima ih preko deset — fratri, velikih tonsura — slu- 
že u crvenim lijepim plaštevima mise. Sad na ovom ol- 
taru sitna zvonca srebrnim glasom zabrencaju, a onda 
se opet na drugom oltaru okrene misnik i, raširivši ruke, 
šapće: »Dominus vobiscum«. 

Neopisivo duboko djeluje crkva, gdje se uz mistični sjaj 
od mnogo i mnogo svijeća obavlja u isti čas toliko puta 
taj misterij svih misterija. I svijet u toj tišini stupa glav- 
nom oltaru, gdje svećenik u nekakvom crnom čipkastom 
pregrtaču dijeli kruh Gospodnji. Direktno se osjeća ka- 
ko je čovjek kano na nekom ostrvu usred burnog mora; 
na ostrvu istinitog i pravog života. Iz onih malih ženica, 
što su trpjele i na sebi razumjele sfingu ovog života ema- 
nira u tim velikim časovima, kada su sasvim sitne kod 
Stola Gospodnjeg, neko čudno nadnaravno svjetlo, koje 
cijelu crkvu ispunjava melodijama nečujnih pjesama 
anđela. 


Nemam riječi da izrazim kako pozitivno religiozna oko- 
lina djeluje na čovjeka. 

Kod ovoga ću nadovezati na Tvoju misao o banjalučkoj 
religioznosti. Zaista, pravo veliš, ako kažeš da je tamo 
nema. Treba da je čovjek vidio druga pravo religiozna 
mjesta, pa da sudi. Dvije do tri babe što se nalaze tamo 
u crkvi i mole zbog starosti, to je sve. Svijet ili nije trpio, 
pa ne shvaća — bolje reći ne osjeća — ono veliko čudo 
transsupstancije, ili je uslijed psovke (zaista naš najveći, 
upravo strašni grijeh) tako zaglibio, da bi trebao jedan 
veliki čovjek koji bi ga spasio. Prije sam držao da je naš 
narod veoma religiozan, ali iskusio sam da je njegova 
religija više tradicija baštinjena od otaca. Pomisli: ovdje 
Ti svaki grad imade svoga sveca, prave pravcate svece, 
na čiji se zagovor čudesa zbivaju. Mene je frapiralo, ali 
istina je. A u nas? Teško bi se našao čovjek za koga bi 
netko mogao ustvrditi da je blažen. (Tvrde za Eckerta 
mnogi da je umro kao kakav svetac! — usput spome- 
nuvši!) A kakve su naše crkve? To je bruka. Kad gledam 
ovdje: svako najzabitnije selo imade crkvu, što bi mogla 
urešavati Zagreb. Tu su umjetničke slike, velike orgulje 
i drugo. 

Svijet naš mora da je tako stradao zbog Turaka. — Često 
sam s njima: pa kad čujem kako neprestano imaju sta- 
novite stvari i slične svinjarije u ustima, pomislim: odi 
vulgus profanun (sic!) Grijeh je to, ali uvijek mi se ta 
poganska misao nameće. Mnogo sam Ti nakudio druge, 
ali sam radoznao, uz svu svoju vjeru, kakav ću biti prak- 
tični katolik u podnašanju ovih ratnih muka. Često mi 
je na pameti smrt, pa me uza svu svoju vjeru u budući 
život obuzima strah. Moli za me, bit će mi lakše... 


K. U. K. Feldpostamt 26. I 1917. Pozdrav Hans 
605, Merz Hans, Bozen, Tirol Bergfiihrer Erdatz. 


Čuvaj te karte. 


El 
Dragi N. 


Osvanula Bijela nedjelja. Veliki predjeli Alpa sa svojim 
vršcima, dolovima i stranama sijevaju od bjelila. Tamno- 
zelene omorike se dižu veličanstveno u vis, diče se svo- 
jom svijetlomodrom pozadinom. 


Svjetlo, svjetlo i sjaj posvuda. U dolini je napravljena 
mala kapela, pokrita smrčevim (sic!) granama a sprijeda 
na njoj drveni Krst. S desna su pod stijenama pocrnje- 
lim od dima, baračice iz kojih se dimi. Pred kapelom 
kleči jedno dvadesetak vojnika: crna opaljena lica i tam- 
nih kabanica... a sunce i svjetlo posvuda, sjaj ljepota, 
samo što su ovi ljudi crni i bijedni... Pričest se dijeli. 
Ona mala bijela hostijica, bijela i sjajna, i sjaji tog ved- 
rog dana, ide tim crnim izmučenim ljudima. A ovi su 
sklopili preko prsiju ruke, spustili glavu sve do zemlje 
i u sebi proživljavaju taj Misterij. 

Sva priroda je divna, sve uopće osim čovjeka sretno j 
i lijepo. ' 
Izgleda samo: duša im je danas čišća i svjetlija od ovog 
ogromnog svjetla alpske nedjelje, sva ova veličina pri- 
rode je samo simbol čovječje duše. I ovo njegovo jadno 
skrušeno i slomljeno crno tijelo: ne spada, zapravo, ova- 

mo: ono mora propasti i doći u harmoniju s ostalom 
ljepotom. 


Meni je dobro. Pozdrav Hans 
K. U. K. Feldpostamt 28. III 1917. 


srl 
Dragi N! 


Sjedim u svojoj sobici, koju sam sa svojim momcima sa- 
gradio ispod jedne stijene. Top grune, sva brda odjekuju 
kao od kakve grmljavine. Iza toga salva, 6 topova, jedan 
za drugim, bubnu, baraka se trese, a brda ječe, ječe, 
ječe. Zinnnnnn, brzovlak juri kroz zrak, brrum. Po- 
gledam kroz prozor: teško je lupila o zemlju i crni dim 
se digao u vis. Mir. Ta, ta, ta, ta, ta, etc... mašinska 
puška zalaja. Grunu opet: top puknu. 


Zrrr, tinnn nn, zrrr, tinnn, tatata... Aeroplan 
zvrči a topovi i mašinske puške pucaju na nj. A on dosto- 
janstveno mirno, crven-zelenih krila kruži. 


Tako vazda ide. 


Hans 
K. U. K. Feldpostamt 11. VI 1917. 9. VI 17. 
369 


Pored dopisivanja s roditeljima i prijateljima Ivan je 
često pisao s fronte prof. Lj. Marakoviću, koji je tada 
živio u Sarajevu kao referent za školstvo pri vladi. Sa- 
čuvalo nam se nekih pedesetak poštanskih dopisnica, 
koje mu je Ivan uputio za vrijeme ratnog perioda. Pi- 
sma, vjerojatno, nije mogao pisati zbog ratne cenzure, 
a bilo je i drugih razloga. Dopisivanje se kreće, uglav- 
nom, oko literature i književnih djela, koja je Ivan i na 
fronti čitao koliko su mu to prilike dopuštale. 


Ovdje donosimo tekst napisan u nastavcima na četiri po- 
štanske karte koje su poslane istoga dana: 

Dragi Ljuba! 

Jučer Vam je poručnik (inače međicinar u Innsbrucku) 
Cvitanović Šime (Bračanin) pošlao svoje pjesme s mol- 
bom da rečete o njima svoj sud i da ljepše pošaljete u 
Prosvjetu (pod pseudonimom). 


Primio sam Hrv. Prosvjetu, Vrhbosnu, Grič, a danas 
mi Čičić posla i Našu Misao. Na poslanim listovima hvala. 
Prosvjeta mi se ni malo ne sviđa; osobito oni R-vi umje- 
tnički prikazi, te D-ga buncanje o Š-vim pjesmama. Vidi 
se nekakvi čudni egoistički duh u Prosvjeti, gdje svaki 
hoće da bude originalan i pametan, pa razara i ono što 
je u nas najbolje (Utva zlatokrila). Namjesto da smo sre- 
tni da imamo Nazora, Krizmana, ovakvi mali budalaši 
idu napadati. Sjevernjaci su veoma zgodni; ali me je 
strah da će poput Mistike ostati nedovršeni. Pa što je s 
Ljudima naših dana?! Skrajnje je vrijeme da ih svršite; 
već sam osobito radoznao. Doduše najradije bih da izdate 
sve vaše radove svrstane u jednoj knjizi, pa da se uz- 
mogne uhvatiti zajednička nit koja ih veže. Na ovakve 
porazbacane po listovima se nitko ni ne osvrće, a to je 
šteta. Trebalo bi kritike, ovako Vi sami za se radite, sami 
ste sebi kritika, pa Vas nitko na ništa ne upozorava. 
Steiger H. mi danas javlja iz Graza da je naklada Kčsel 
primila njegove dvije novele. Grič još nijesam pročitao, 
ali mi se na prvi pogled osobito svidio. Vidi se da ti ljudi 
imadu kulturu. Omot je sjajan, a i pjesme su formalno 
dotjerane. Dragan će ovih dana ovamo. 
Pozdrav Hans 


BP. 369, bh 2, Bergfiihrer 
Kadett Aspirant Merz Hans 


NASTAVAK RATNOG DNEVNIKA 


Zingarella, nedjelja, 15. travnja 1917. 


... Zadnje vrijeme ni sam ne znam kako živim. Popu- 
stila je veza s Bogom. Suviše sam se veselio dolasku Boš- 
njaka..., pa sam se razočarao. Bili smo dugo rastavljeni 

u svijetu, te su se naši nazori i sva naša ćud razišli. Bio 
sam ražalošćen, jer gdje nema Tebe, Bože, tamo nema ni 
veselja. 


Snage, snage, snage! 


Koga bih se bojao, kad smo ovdje putnici, a za nas je 
dika probijati se kroz život i gomilati blaga za onaj ve- 
liki život. 


Snage i opet snage Te molim! 


Zingarella, 17. travnja 1917. 


Talijani su dosta pucali. 


Kada top grune, mislim da mi propovijeda sv. Frane: 
Advenae et peregrini sumus!"* Vidim da u toj vojsci gu- 
bim dušu. Pa imam li ja pravo da se silom oprem onomu 
što hoće da mi dušu kida? Revolucija je, dakle, oprav- 
dana? »Ako te tko ošine u jedan obraz, ti mu pruži dru- 
gil« Ne znam kako se podudaraju poniznost i revolucija, 
samo sam uvjeren da rat nije suvremen, jer neprijatelj- 
stvo između naroda faktički ne postoji, nego samo nepri- 
jateljstvo između klasa. Moderni rat jest revolucija 7? ? 


Zingarella, 20. travnja 1917. 


... S jedne je strane bilo ono oduševljenje za umjetnost, 
kojemu sam u svoje doba, a dosta i danas, žrtvovao sav 
religiozni život. Zapravo bi ovaj poput jela morao da je 
temeljna nit u životu, a ono ostalo treba da se samo na- 
niže. Ali suviše sam zaljubljen u ovaj svijet i ne pomi- 
šljam da smo advenae et peregrini, pa čitam sve do pre- 
tjeranosti. Nastojat ću od sutra da pomognem momcima 
njihov križ nositi i ići ću češće brigadi. Bože, Bože, 
oprosti mi što sam Te ostavio. Daj mi opet snage da Te 
svagdje i u svemu upoznam, da Te svagdje osjećam i da 
se ni od čega ne strašim (jer smo advenae!). 

Zingarella, 4. svibnja 1911. 


Imam sada plan da napišem kakovu novelicu na način 
Maupassantove La mčre Sauvage. Idejna podloga: Na- 
rodi, što se bore, i to junački bore, nemaju zapravo ni- 
kakvog patriotskog osjećaja. Jasno osjećaju da im Tali- 
jani i druge narodnosti nisu nikakvi neprijatelji, nego 
da su neprijatelji oni koji su stvorili taj rat. Odakle da 
oni trpe za tuđe kese, da gladuju kroz tolike godine i da 
žrtvuju život u najtežim kreševima? Kad se vrate kući, 
bit će ti ljudi ponovno kmetovi, iz kojih će takozvana 
država opet krv ispijati. Dvojica to uviđaju i prebjeći će. 
Po tomu će novela nositi naslov: »Prebjeglice«. Držim da 
će ova novelica karakterizirati cijelo ovo stoljeće, gdje 
uistinu ne postoje narodnosne napetosti — osim na isto- 
ku: Srbi i Nijemci »Drang nach Osten« — nego samo 
staleške razlike. Ovaj je rat fabriciran, danas postoji sa- 
mo napetost između sita i gladna. Dandanas je revolu- 
cija historijski opravdana; o etičkom opravdanju ne 
usuđujem se još govoriti. Stoga je postupak ove dvojice 
prebjeglica revolucionarni izraz njihove zdrave pameti. 


Zingarella, 5. svibnja 1917. 


M. Gorki: Mati. Prikaz i analiza: Kulturno-historijski 
zanimljivo djelo kao ogledalo težnja socijalne demokra- 
cije... Radnici i seljaštvo fizički su podjarmljeni i zato 
se fizički organiziraju da sruše taj režim-i da tako dođu 
do materijalnog blagostanja. O duševnom podizanju, o 


duševnoj revoluciji nema ovdje ni govora. Ono nekoliko 


riječi o vjeri, ona nevjera tih boraca za istinu nije ni- 
malo obrazložena. Pače, religija same majke samo je 
religija nekakve čuvstvenosti, koja se sva sastoji iz osje- 
ćaja. Na kako čudan način majčino kršćanstvo prelazi u 
drugu religiju ljubavi čovječanstvu! Veliki psihološki 
skokovi, silno nerazumijevanje kršćanstva, kano da se 
kršćanstvo ne brine za one koji trpe!... Pokojni Krek 
volio je ovo djelo. 


149 


Zingarella, 7. svibnja 1917. 


Čudna li svijeta! Učinio sam svega dobra svojim mom- 
cima, a ono me neće da sluša ni moj momak! Kako je to 
čudno i nerazumljivo. Strože ću postupati, pa će možda 
koristiti. Do sada sam držao da sve ide dobrotom i gadno 
se prevarih. One, koji ih tuku i preziru, slušaju kao 
janjci, pače, opazio sam da ih i poštivaju. 


Zingarella, 18. svibnja 1917. 


Naši su topovi gadno gruvali. Sva se baraka tresla, kad 
zagrmi onaj od 15 em. 


Čovjek se na sve privikne. Pucali topovi ili ne pucali, 
idem svojim putem kao da nije ništa. Ne pojavljuju se 
više tako često misli da smo advenae. Donekle žalim 
da nisam sav ovaj rat proživio na svoje oči. Bol, patnja, 
pogled na tolike tisuće iznakaženih, mrtvih i ispaćenih 
ljudi, jamačno, pere sa čovjeka sve prolazno i velikom 
mu energijom upravo sugerira smisao života. Ono malo 
boli, što pretrpih, onaj prvi strah pred puščanim tane- 
tima i šrapnelama (na putu k brigadi) govorile su mi 
uvijek Gospodinove riječi: »Što se bojite, zar još ne vje- 
rujete?« Pa čemu se bojati? Ta On gore već znade što 
će sa mnom biti, On me neizmjerno voli, pa znade da 
li je za mene bolje da poginem ili da dalje živim. Pa če- 
mu se bojati, kad On određuje moje putove! Valja živjeti 
i Njega vječno hvaliti i ne brinuti se za smrtnu opasnost. 
Što je život? Neki je dan jedan ležao kod groblja, izvrnuo 
se i leži kao klada, kano da ni živio nije. Zar je onda 
svrha života uživati, popustiti strasti! Čudna li smisla, 
kad smrću sve prestaje. 


Zašto je u meni tolika težnja za usavršenjem samoga 
sebe, za zbliženjem s Onim najvećim, zašto mi neka nad- 
naravna sila uvijek govori: posti, ne jedi previše, budi 
nadčovjek? 

| Zingarella, 19. svibnja 1917. 


Vele da će noćas početi velika vatra na Talijane da ih 
zavaraju, pa da oni ovamo povuku vojsku. Noćas su Ta- 
lijani na desnom krilu oteli neko brdo. Cijelu se noć čula 
daleka topovska vatra: tutnji u daljini kao da je tamo 
negdje nekakva kuglana, pa se čuje muklo i nepravilno 
koturanje... 


Zingarella, 4. lipnja 1917. 


Gledao sam s Monte Kuka na Roanu. U dolini se vidi 
grad s crkvom. Crkva, Bože moj, vrhunac i središte kul- 
ture i cijelog čovječanstva. Kako se divim čovječanstvu 
koje gradi gradove i ujedinjuje to ljudsko djelo s Bož- 
jom idejom, poput slike Kristove. Srce me vuče onamo 
dolje. Zaželio sam se ljudi i rada, kolorita raznih jezika 
i umijeća, boja, šarenila, raznolikosti. Zaželio sam se 
kulturnih ustanova, raznih društava, raznih redova, koji 
djeluju u čovječanstvu. Središte svega neka bude naš 
Gospodin Isus, koji je u Crkvi, svome živom tijelu, po- 
svetio cijelu prirodu i djelovanje čovječanstva. A grad 
stoji dolje prazan. Crkva je simbol religije, neki me- 
mento pokoljenjima. A odozgo siplju geleri i vojnici, koji 
prolaze, tužno gledaju onamo. Svi su protiv rata, a nitko 
nema snage da se opre i da stvori normalno stanje u 
prirodi: slogu. 


Zingarella, utorak, 12. lipnja 1917. 


... Ova silna galama, eksplozije granata i mina, onda ti- 
šina i glasovi pušaka, zvrka aeroplana u zraku, mrtvi i 
ranjeni, sve je to živa povijest. Iznad svega ovoga lebdi 
bijela velebna Kristova pojava: »Ja sam donio mač«. 
Istom sada razumijem punoću i slikovitost ovih riječi: 
»Ako me ne budete slijedili, ako budete mislili svi samo 
na se, otrgnut ćete se od Moga Tijela i nastat će među 
vama nesloga, rat, sa svim svojim strahotama.« Uvijek 
mi zvuče njegove riječi: »Ja donosim mač«. Lijek: »Re- 
venons a PEglise!«.., 

Zingarella, 17. lipnja 1917. 


Polako gine mladenačko oduševljenje. Sve više padam 
na niveau obična slaba čovjeka. Nekad sam mislio da ću 
naučiti nekoliko jezika, a sada ne znam ni toliko francu- 
ski, koliko sam nekada znao. Uopće, sve estetske i lite- 
rarne misli kano da više ne postoje. Na površinu su stu- 
pila druga, etička pitanja. Najviše me zanima filozofija 
života. Čitam Solovjeva (Die geistigen Grundlagen des 
Lebens), Sv. Pismo, Silvija Pellica. Hoću da prodrem u 
misterij života. 


Zingarella, 22. lipnja 1917. 


Gledao sam oko dvadeset mrtvaca, koji su poginuli za 
ovih zadnjih bojeva. Leže pokriveni »celtovima«. Dobro 
se raspoznaje da su trupla nekoja bez noge, nekoja bez 
glave. Jednomu je provirila noga, kojoj je koža žuta, 
izmežurana poput pergamene. Eto, to je život. Neću sen- 
timentalizirati, jer je to slabost, ali je najkruća zbilja, 
koja dovikuje: »Ne daj se! Pobijedi smrt! Nad ovim lebdi 
Krist: "Tko bude u me vjerovao, neće znati što je smrt!'« 
Askeza, promatranje života i rad jedino u tom smjeru, 
bez ikakvih koncesija »ovoj« zemlji, to je jedini pravi ži- 
votni postupak. A tko danas tako živi? Sve se to od- 
igrava, a ljudi i ovdje instinktivno žive, kao i u pozadini. 
Kad zapuca, sakrivaju se u kavernu, a kad je prestala 
pucnjava, ogovara se: tko se više bojao, tko je dulje bio u 
kaverni itd. Ni ja nisam bolji. Koliko li se razlikujemo 
od kršćana! 


Htio bih blagovati Gospodina, koji me voli više nego itko 
i koji mi je draži od svega na svijetu. Samo ga nisam 
dostojan, odviše sam slab da bih se bez i najmanje po- 
misli žrtvovao za Presvetu Hostiju. Pravo veli Kempe- 
nac: Pripravni smo uživati u Hostiji, a očajavamo kad 
nam valja križ nositi u veselju. 

\ Zingarella, 27. lipnja 1917. 


»Takve knjige, kao što je Pilgerbuch od Joergensena, ne- 
moj čitati, to su posve abnormalne stvaril« — to mi 
mama piše, pa da se onda veselim kući na dopust! Ne 
sastoji se sva sreća u dobroj hrani i čistom rublju, pa ni 
u roditeljskoj ljubavi. Hoću da me razumiju, a ne onako 
slijepo da sude. Čudno da rat nije na nju djelovao, pa 
joj još pred očima lebdi lijepo odjeven »feš« sin... 


Monte Rasta, 9. rujna 1917. 


Nastadoše teže prilike. Ovdje valja počesto ići na patrolu. 
Inače je lijep, a i tužan pogled na Asiago, čije su kuće 
velikim dijelom porušene. Veoma je žalostan pogled na 
mrtav grad, gdje je negda fićukala željeznica, trčali ko- 
nji i kola, a zvona dviju crkava uvečer brujala Zdravo 
Marijo. A sada, prisluškujući, čuje se frka automobila, 
lupanje krampova, vika potčasnika. 


Nije me strah ići u patrolu, ali zašto da izlažem svoj 
život radi hirova nekog kapetana. Kod kuće jauče mati 
što nedjelju dana ne dolazi pošta, a što bi istom radila 
da znade zašto sam ovdje. 


Pretpostavljeni me ne trpe. Jednog sam pukovnika titu- 
lirao »Herr General« i kod toga zamucao. Uz to sam do- 
bio ukor što sam »apatično« za vrijeme marša promatrao 
ekscese pijanoga feljbabe M. i drugih šarži. Inače sam 
se kapetanu J. ogadio jer odviše govorim. Tu imade 
pravo: nisam bio ponizan i nisam se trebao opravdavati. 
U buduće ću nastojati biti ponizniji i ne brinuti se, ako 
me tko bezrazloženo okrivljuje. 


Nema svete Euharistije. Živim ovdje kao poganin ili kao . 
kakva zvijer, kao da Agnus nije više u središtu kosmosa, 
kao da Ga uopće nema. Bože, Tješitelju, dođi da moju 
prirodu prožmeš atomima vječnosti, pa da tako — slič- 
niji Tebi — razumijem tijek bivovanja. Moderna se 
država brine za rum, a sv. Euharistija je sporedna stvar. 
Gdje su vojni svećenici? Zašto napuštaju svoja stada 
upravo onda kad im je Bog najpreči?! 

»Fili, non aegre feras si quidam de te male senserint et 
dixerint quod non libenter audias. Tu deteriora de te 
ipso sentire debes et neminem inferiorem de te cre- 
dere*?.« (De imitatione Christi III, 28, 1.) ' 


Monte Rasta, 17. rujna 1917. 


...Strašnih li časova, kad se Duh Sveti nekuda povuče, 
pa u nutrinji zavlada tama. To su oni časovi, u kojima 
Faust i moderno društvo očajava jer je izgubilo vezu s 
Praizvorom. Naravski, da filozofija, pravo, medicina i 
teologija ne mogu biti same sebi svrhom i ne dovode do 
Istine. A i život (Faust!), onakav instinktivan život, isto 
je bezuspješan trud. Zato se i Faust naposljetku pribli- 
žuje Istini, čineći kao praktičan čovjek dobra djela. Pred- 
bacuje se Goetheu što je Faust izabrao praktično zvanje, 
a nije našao zadovoljstva u umjetnosti. Psihološki bi to 
bilo nerazumljivo. Goethe nije došao do pojma Božan- 
stva, bio je neke vrste panteist. Kao takav nije se Goethe 
mogao zadovoljiti znanošću, jer u kakvoj je logičkoj vezi 
znanost s Pantheosom? Ili, drugim riječima: što je po- 
sljednji »zašto« u pogledu na znanost, na to ne može 
odgovoriti panteist. Da nasljeduje prirodu, da je prozre 
i shvati? Ali to još nije posljednji »zašto«, jer kako i sam 
Faust dokazuje, to samo sebi ne može biti svrha. Isto je 
tako i s umjetnošću. Zar može umjetnost sama sebi biti 
svrhom? Zar jedan dosljedni slikar neće baciti kist, pi- 
tajući se zašto on slika, zašto hoće da prikaže neke ideje, 
možda i krv svoga nutrašnjega života? On to ne može 
raditi samo zato, jer mu to godi. Napokon prestaje i ovaj 
samo-užitak. Faust, dakle, logično, nije mogao postati 
umjetnik, ako i jest njegova narav umjetnička, jer 
Goethe nije došao do Boga. U ovim je prilikama Faust 
našao zadovoljstvo u praktičnom radu, u dobrim djelima. 
Ovaj pojav dovodi do Boga, ali je instinktivan, sličan 
materinjem čuvstvu. Majke, koje i ne vjeruju, koje su, 
što više, i zle, mogu ljubiti svoju djecu. Isto i plemeniti 
ljudi — bez obzira na njihove nazore — mogu naći rela- 
tivno mnogo više zadovoljstva čineći dobro, negoli u 
umjetnosti. Jer tu se vidi polučen uspjeh. Apsolutno je 

zadovoljstvo samo u Bogu. Da se Goethe još dalje razvi- 
jao i došao do Boga, onda bi Fausta usrećila umjetnost. 
Istom tada bi ona dobila onu pravu vrijednost, istom tada 
bi Faust razumio zašto je i filozofija i pravo i umjetnost 
ad maximam Dei gloriam. Da je Faust postao benedikti- 
nac, kod kojih se goji hieratična umjetnost, ili da je 
napokon dubok religiozan umjetnik ili takozvani ljubi- 
telj umjetnosti, koji djeluje u svijetu, a uživa u umjet- 
nosti, jer je ona neko predvorje nebesima, gdje je sve 
izvanredno lijepo, treći dio Fausta bio bi istom pravo 
rješenje, koje bi čovjeka i literarno zadovoljilo... 


Monte Rasta, 5. listopada 1917. 


Draga Greta! Dan je kišovit. Ja sjedim u svojoj polu- 
tamnoj sobi. Obuhvaća me turobnost. Uzeo sam olovku 
i pokušao sam napisati Tvoje ime, koje već godinama 
nisam napisao. Greta Teschner! Što sve sadržava ovo 
ime: Koliko se uspomena, koje paraju srce, veže na me- 
lodiju ovih riječi! Preda mnom se opet pojavljuje Tvoja 
plava kosa i Tvoje lice, tako puno života i zdravlja. Mi 
nismo znali što je to ljubav. Nikad nije ta riječ prešla 
preko naših ustiju. Ali kad sam nejasno saznao da si Ti 
teško bolesna, proveo sam noć u molitvi. Molio sam Boga 
da Te ostavi na životu, a drugog dana saznao sam da si 
već bila mrtva. Mrtva! Tecite, suze, tecite u vječnost, 
jadikuj dušo, pecite oči — Gretica je mrtva. Ona leži na 
krevetu nepokretna. Moja zaručnica. Onda su je odnijeli 
na groblje. A kad sam nakon nekog vremena i ja došao 
onamo, našao sam na križu napisane tužne i strašne ri- 
ječi: Greta Teschner. 


Mene još uvijek peku moje oči, koje su pune suza. Sva se 
moja nutrašnjost uzdiže k Tebi, koja lebdiš iznad vid- 
ljivih svjetova. Sklad moje duše hoće da prijeđe u Tvoju. 
Tebe nema više ovdje, a približuje se i moja starost. I 


. moj će život proći i nestati. Nova pokoljenja dolaze i pro- 


laze, i našoj ljubavi neće ovdje više biti spomena, kao 
da nikad nije ni postojala. Tako ja i dalje životarim 
ovdje. Gone me želje, potkapa me borba i nestalnost. Kad 

će konačno doći vrijeme, kad neće više biti nikakve od- 
vratnosti, nikakve noći i nikakvog grijeha? Kad će doći 
vrijeme vječne slave, vječnog osvjetljenja? Kad ćemo vi- 
djeti uskrsnulog Jaganjca i sjaj njegove vječno-lijepe 
Majke, koji se proteže iznad svih svjetova? Kada, kada 
ćemo biti ujedinjeni u pjevanju nebeskih korova, kada 
ćemo se izgubiti u vječnom pjevanju Sanctus, Sanctus, 
Sanctus, obavijenom Božanskim sjajem? 


Kada će doći vrijeme da se neće morati jesti, kad se neće 
morati boriti za najmanje dobro djelo? Oj Adame, nisi 
mislio što radiš. U našem je tijelu zakon, sasvim druga- 
čiji od onoga koji je u našoj duši. Sva je priroda pokva- 
rena, sve je zlo i naša duša zapada u tamu. 


Kada ćemo sami sebi biti svjesni, kad će naša duša samu 
sebe razumjeti, kad će zbiljski oćutjeti svoj savez s Bo- 
gom? . 


Apstinencija i Euharistija su putovi, koji nas onamo 
vode. Post i Pričest, dvije oprečnosti. Post zadaje muku i 
lišava nas užitka, a Pričest nam daje neizmjerni užitak 
i pretvara naše tijelo u Božanski bitak. 


Čudni su ljudski putovi. Tko znade hoću li ostati živ? 
Otići ćemo u Korušku, odakle će početi ofenziva. BOG 
vodi sudbinu naroda, on znade što je za me najbolje. Bit 
ću sa svime zadovoljan i zahvalno ću primiti sve što mi 
On dosudi. Ako se rastuže moji roditelji, proći će i ta 
bol, ta nije li naša domovina »suzna dolina«! 


Razmišljam kako su sretni ljudi u samostanu. Oni se 
uvijek mogu baviti molitvom i dobrim djelima. Tamo 
čovjek nema slobodne volje, nego onako radi, kako drugi 
odrede: Abnegatio sui ipsius# i utopljenje jedne duše u 
sve, tako da ona sama na se zaboravi. 


Samo me nemojte siliti da ubijam ljude, ljudi bezdušnici! 


Parcento, 30. listopada 1917. 


. Ovo je ovdje lijep gradić. Hrane i svih ostalih stvari 
u u izobilju. Toliko toga nema u nas ni u mirno doba. Sta- 
novnici su utekli, a naša vojska nesmiljeno robi. Zalazi u 

kuće, prevrće ormare i krevete i gleda ne bi li što našla. 
Časnici se vuku po ljekarnama i traže alkohola. Grozota 
je gledati kako leži porazbacano bijelo rublje, crne hlače, 
strojevi za krojenje. Mislim na svoje roditelje, kolika bi 
to bila nesreća kad bi morali bježati od svoga doma, pa 
sve one malenkosti, koje je čovjek za toliko vrijeme sa- 
kupio i zavolio, prepustiti nesmiljenim vojnicima, koji u 
časovima pobjede poput zvijeri misle samo na se. Užasna 
slika! 


Santa Maria, 18. studenoga 1917. 


Prekjučer se bio boj na Cornelli. Promatrao sam s kote 
1093 kako naša artiljerija lupa u brdo. Prije je na cesti 
nastala panika. Topovi udarahu u našu stranu i razoriše 
jednu bateriju. Kapetan Huber je tada poginuo. Svijet 
misli na medalje, na čast pukovnije i druge gluparije. 
Talijani, koji se htjedoše predati, biše svi poubijani. 
Ne znam što je patriotizam, čast i drugo. Ubijanje i mr- 
cvarenje mi se gadi i, gledajući ovo, svi se apstraktni 
pojmovi gube. Ja volim čovječanstvo, volim male, nepo- 
znate ljude, koji na svojim leđima nose sav teret povi- 
jesti. 

Narod bez religije ne misli na smrt, pljačka i jede. Kad 
ga optereti bol, malodušan je i prijeti Bogu. 


I ja sam izgubio vezu s Njim. Tagliamento bijaše duševni 
preporod. Gledajući mrtvog Kunca, Hercegovca, kako je 
poginuo kod juriša, ranjene Talijane što uzdišu »O mia 
mamma«, a krv im se cijedi iz rane, postao sam bolji, jer 
sam uvidio da život nije ništa, da se sav smisao sastoji 
u spiritualiziranju. Samostanske misli, težnja za samo- 
stanskim životom, gdje čovjek živi s Bogom, koji je uvi- 
jek nepromjenljiv i realan. Slava, medalje, »rodoljublje«, 
budalaštine su. Poniznost, samozataja, šutnja i dobra 
djela — jedina su realna vrednota iza smrti. 


Virgo Maria, adiuva nos. 

Rocca, 18. prosinca 191#. 
Gretin rođendan. 


Noć bijaše mirna. Oko šeste izjutra grunu »dreissiger« i 
bubnjarska vatra započe. Sve je ječilo... Jedna mala 
talijanska granata zaletila se i pala oko 80 koraka od 
nas... Cismon je sav razrušen... Dolažahu zarobljenici, 
njih oko 800, slabašni ljudi, zablaćeni žutom zemljom, 
veoma potišteni. Naši su se ranjenici u istom stanju vukli 
za njima. Vele da smo prodrli, ali izgubili mnogo ljudi, 
najviše od vlastitog topništva. 


Incin, 25. prosinca 1917. 


Prvi je to Božić koji sprovedoh u tuđini. U prirodi je si- 
noć bilo onog ugođaja, koji je tako karakterističan za 
Badnjak. Nebo je bilo prekriveno maglom, koja je svojim 
zagasito bijelim sjajem — osvijetljena od mjeseca — 
bacala reflekse na brda, dijelom snijegom pokrivena. Na 
suprotnom brežuljku, s one strane Cismone, tinjale su 
logorske vatre. Božić, tu svetkovinu djece, dočekao sam 
poganski. Nisam ulovio niti priliku da se savršeno poka- 
jem i da započnem snažniji duževni život. Meso je bilo 
za večeru, pa sam ga jeo... Dakle, niti jelo nije bilo u 
harmoniji s velikim kršćanstvom, koje je toga dana i 
tjelesno jedno. 


A kako je istom onima gore na Monte Ascolone! Put do 
gore dan i noć obasiplju granate. Sklizavica i strmina. 
Gore noćiti bez krova, gladovati i biti u neprestanoj va- 
tri... Vele da takva što nisu još do sada doživjeli. Osta- 
doh dolje. Ne znam čemu bih to pripisao. Bit će uzrok 
protekcija. Ili to učiniše molitve mojih roditelja i prija- 
telja? Žao mi je što ne trpim s ostalima, nego ovdje 
uživam. Sam neću da idem gore, jer gore nemam nikakva 
posla. 


Fonzaso, 5. veljače 1918. 


Izišao je proglas po kojemu bih mogao dobiti tromjesečni 
dopust za nastavak studija. Strah me toga. Bojim se gladi 

i držim da se neću moći posvema posvetiti studiju. Gle- 
dat ću da ponizno vršim Božju volju, da ne budem odviše 
pohlepan za znanjem i da radim toliko koliko mogu. 
Nauka ne smije biti sama sebi svrhom, ona mora uza 
svu ljepotu, koju u sebi krije, pridonositi nešto i Kra- 
ljevstvu Božjem na zemlji. Zato mislim da — uza svu 
ljubav k svojoj struci — svaki čovjek mora socijalno ži- 
vjeti, živjeti u životu i potpomagati one koji trpe. Jer 
nauka je produkt trpnje. Tehnika hoće da čovjeku olakša 
materijalne nezgode, a umjetnost i nauka promatraju 
mukotrpni život ljudi i povlače idejne konzekvencije. 
Život je sve... 


Mislim da kao đak radim u društvu sv. Vinka — inter- 
nacionalna religiozna pozadina — i u »Hrvatskoj« — 
nacionalno-religiozna pozadina. Onda valja nastojati da 
samo dva puta dnevno jedem; tako sam materijalno slo- 
bodan. Iz principa ne jesti u ostalo vrijeme, pa makar 
netko i ponudio. Ne smijem zaboraviti na svladavanje 
tijela. Tvrd ležaj, rano ustajati, kad i kad strogo postiti, 
tako da u svakom momentu mogu raditi sa svojim tije- 
lom što je meni volja. Također je važna njega zdravlja i 
tjelesne ljepote. Grozan utisak čine svećenici, časne se- 
stre i drugi dobri ljudi, velikim dijelom zapuštene vanj- 
štine, dosta neestetskog ustroja itd. Nova generacija 
mora biti zdrava, vesela, lijepa. Ono što je ružno poslje- 
dica je grijeha. Zato treba da se čovjek svlada i da nje- 
govanje zdravlja i ljepote smatra kao sredstvo da sebe 
svlada i da ojača volju. 


Boga nikada zaboraviti! Neprestano težiti za sjedinje- 
njem s njime. Svaki dan — ponajbolje zoru — upotrije- 
biti jedino za razmišljanje i molitvu, po mogućnosti u 
blizini Euharistije ili kod sv. Mise. Taj sat valja da bude 
izvor dana, u tome satu valja da čovjek zaboravi na ci- 
jeli svijet, da potisne sve svjetske brige, svu nervozu ži- 
vota, da bude miran kao u kolijevci. U tome se satu 
moraju stvoriti planovi za budući dan, tu se razmišlja o 
vlastitim greškama i moli milost da se svlada sva slabost. 
Bilo bi grozno kad ovaj rat ne bi imao nikakve duševne 
koristi za me! Ne smijem onako živjeti kao što sam živio 

prije rata. Moram započeti novi, preporođčeni život u 
duhu novo-spoznatog katolicizma. Jedini Gospodin neka 
mi pomogne, jer čovjek sam iz sebe ne može ništa. 


Casara Bolzano, 20. veljače 1918. 


Odvratno je gledati čovjeka proždrljiva, čovjeka koji bi 
cio dan jeo. Moram se čuvati proždrljivosti, jer je to 
moja velika slabost. Dosta bi bilo jednom dnevno jesti! 
Pokušat ću kod prve prilike. Sjećam se jednoga trapista, 
koji je veoma malo jeo. Bilo je to g. 1916. o Božiću. Nina 
je slavio primicije. Kao jednogodišnji dobrovoljac došao 
sam iz Seewissena na trodnevni dopust. Pozvaše i mene 
k ručku. Imao sam teka i mnogo sam jeo. Jedan stari 
trapist uzeo je od svega samo malo. Čudio sam se. Nisam 
ga razumio. Ali sada ga razumijem. 


Samo onaj koji radi ima pravo da jede. Vrsta rada je 
sporedna. 


Čitam Arbeiter Zeitung. Mnogo istine ima u njemu. Naj- 
realnije misli klasa koja trpi. 


Položaj je očajan. Nijemci su makijaveliste: ako taj narod 
ustraje u svojoj nadutosti, propast će. 


Beč, 9. travnja 1918. 


Život je sve..., a meni prijeti opasnost da opet zagrez- 
nem u sivi teoretski život knjiga. Idem sutra na sv. Pri- 
čest, da opet upijem snage za borbu. Ovih zadnjih dana 
dosta sam popustio. Bio sam polijen, neuredno sam jeo, 
malo se molio, nimalo trpio, ljutio se, bio i poškrt...i 
izgubio zato vezu s Onim... 


Nema ništa velebnijega od kršćanske obitelji. Onaj duh 
koji vlada među članovima, ona iskrenost, krotkoća, jed- 
nostavnost u najpožrtvovnijim — inače kompliciranim 
— djelima, prožeti su neopisivom duševnošću. Češće mi- 
slim na Jovićevu porodicu. 

A što ću ja biti? To je teško pitanje, koje me muči već 
dulje vremena. Zanima me književnost i umjetnost, iako 
sada ne uživam više toliko u tome. Izgubio sam ono mla- 
denačko, potpuno oduševljenje za nešto..., jer smo na 
ovome svijetu samo provizorno... za čas nismo tu, a 
ovaj život imade samo utoliko smisla, ukoliko je priprava 
za drugi. Tako je i sa životom naroda i čovječanstva. 
Svršim li filozofiju i postanem profesorom, oženit ću se. 
Jer držim, tko misli ostati neženja (bar studirani), neka 
primi sv. red i neka djeluje u apsolutno-mističkom životu. 
Tko nije studirao, neka stupi u samostan. Težit ću za 
svetošću, za ujedinjenjem s Gospodinom Bogom i molit 
ću ga da mi dade otporne snage u životnoj borbi i ener- 
gije u stvaranju. Sve je to lako reći, ali hoću li ja kao 
profesor sa ženom i domom moći djelovati i izvan svoje 
porodice? Strah me je, jer je profesorski položaj veoma 
ovisan i materijalne brige mogle bi razbiti najljepše 
snove. A nama ne treba blijedih teoretičara, propalih 


* profesora, takvih individua imade u nas i previše. Po- 


trebni su zdravi praktični ljudi. A ja i sam uviđam da je 
u nas profesor najveći teoretičar, jer je odviše skučen 
apsolutističkim sistemom. Majka imade pravo što se boji 
toga zvanja. A što bih izabrao, kad su već prošle tolike 
godine i ništa me toliko ne zanima, koliko umjetnost i 
književnost. Odrastao sam u takvu milieu-u, gdje se prati 
svako novo izdanje, čita svaki časopis, kupuje novoizašla 
umjetnička karta, pa onda čovjek teško pregori ovu bo- 
lest i laća se nečega sasma, sasma novoga. Istina je, knji- 
ževnost nije sve. Literatura, umjetnost, samo su detalji u 
tom velikom djelu: Kraljevstvu Božjemu. I plug, i posto- 
lar, i mesar, i pravnik, i stražar, svi su radnici na toj 
velikoj zgradi. Ne pita se mnogo što se radi, nego kako se 
radi. Sve struke imaju pred Bogom jednaku vrijednost, 
samo se mora raditi po Njegovoj volji. I opet bih toliko 
volio studirati literaturu i umjetnost. No ako je potrebna 
žrtva da obratim svoju majku, što je mnogo i mnogo 
važnije negoli sve znanosti svijeta, jer grozna mi je po- 
misao da bi ona, koju toliko volim, morala trpjeti u vje- 
čnim mukama, otcijepljena od Njega — grozne li pomisli! 
— zašto se ne bih sam zatajio, ponio svoj križ i pridonio 
tu žrtvu svojoj majci. Lako je teoretizirati o kršćanstvu 

i ushićivati se za Gospodina Boga, kad On od nas ništa 
ne traži, ali biti praktičnim katolikom mora da je moja 
svrha. 


Bože moj, prosvijetli me da ubrzo dođem do čvrste od- 
luke. Svagdje neka se vrši volja Tvoja, jer smo ovdje 
samo putnici, a u našoj se pravoj domovini neće mnogo 
pitati da li sam bio profesor ili zidar. Ali nešto biti valja! 


Beč, 11. travnja 1918. 


Noćas bijah svjedokom jedne grozne stvari. Već sam le- 
žao u »postelji«, kada u obližnju sobu dovede jedan čo- 
vjek prostitutku... 


U meni se... silno uzburkala krv i priznajem da još 
ni izdaleka nisam mortificatus. No to je za čas presta- 
lo... Iz govora i glasova osjetio sam onaj grozni položaj 
u kojem se nalazi prostitutka, gdje sama kaže da od 
nečega mora živjeti... Počela se opet smijati, no nije to 
bio raskalašeni smijeh, nego više tužan i prisiljen... 
Osjetio sam onu duševnu prazninu, koja vlada u onoj 
sobi, ono nešto ne zajedničko sa životom, ono otcijeplje- 
no, crnilo, bezbojnost. Ne mogu opisati tu za mene sasvim 
novu predodžbu... osjetio sam grozotu gdje se odigrava 
jedna gigantska čovječja tragedija u naravi, u životu (ne 
na pozornici), koja uništava egzistenciju duševnog čovje- 
ka, koja ga iz nepregledne visine čovječjeg dostojanstva 
titanskom snagom 'baca u besmislenost, nerazum — gdje 
stvara nov pojam, koji više nije u nikakvoj vezi s čo- 
vjekom. 


Najradije bih bio pozvao djevojku k sebi, da joj bar 
nekako pomognem. 


Nekad mi netko reče da se odigrava tu veliki smisao 
prirode, da je to ljubav, jedan veliki životni princip ili 
slično. Duševno je to siromaštvo, praznina, grijeh. 


Fontanel, 20. svibnja 1918. 


Saniteci pronesoše ispod prozora na nosilima krvlju 
oblita kuhara. Pokriven je dekom. Lice mu je crveno, 

6rveno, crveno, — krv, krv, krv, a da se ne mogu ni pre- 
poznati crte lica. Kuhar kod sedme kumpanije. 


Cijelo poslije podne puca s granatama od 15 cm u dolinu 
Cinespa i na Fontanel. 


Mysterium vitae — krvlju obliven čovjek. Od Adama do 
danas milijuni su to ljudi prepatili i prepatit će do sud- 
njega dana. 


Bio sam na Fontana Secca i razgledao naše nove pozi- 
cije. Lijepo je gore, kao na ljetovalištu. Žica dolazi do 
komande. Krasan pogled na snijegom pokrivene Dolo- 
mite, na Maletu, Pambio. Vidi se Seron i Caupo i cesta 
do kote 433. Na drugu stranu pruža se pogled na dolinu 
Piave i nizinu. Za vedrih dana — vele — vidi se more, 
Crkva sv. Marka i parobrodi. 


Duhovi. Bolestan sam. Želučani katar. Duševno padam 
uslijed te bolesti. 


Fontana Secca, 28. svibnja 1918. 


... Bože pomozi, daj mi milost da postanem bezuvjetni 
gospodar tijela. Bolje je umrijeti, negoli biti mekušac, 
igra strasti. 


Svibanjska kraljica neka mi oprosti, što na nju tako ri- 
jetko mislim. 


Bože, Bože, više mističnog svijeta! 


Fontana Secca, 19. lipnja 1918. 


... Saznajemo da je sila naših izginulo i da su se Talijani 
dobro branili. Topništvo nije ubilo Talijane, nije uopće 
pogodilo u rovove. Naše jurišne patrole (Kovač i Gregor) 
zauzele su Solarolo (Pyramidenkuppe) s jedno sedamdeset 
momaka i četiri ručne strojne puške. Valovi pješadije ne 
stigoše i preostalih dvadeset momaka branilo se protiv 
četiri talijanske kumpanije koje su nahrupile, a onda su 
se morali vratiti. Tako naše komande besmisleno žrtvuju 

ljude. Kartaju se u najvažnijim situacijama, a ne brinu 
se za najelementarnije principe navale. 


U vatri stigosmo do sadašnjeg mjesta. Tu je bila časnička 
predstraža. Ukonačili smo se u kavernama. Stigoše i vo- 
dnici, koji su vodili jurišne patrole, krasni i odvažni 
ljudi, koji umiru bez ikakva straha. Krasan li je naš svi- 
jet, samo da ga imade tko voditi! 


Ovdje je ležao jedan teško ranjeni talijanski časnik. Ja- 

. ukao je i roktao od boli. Kao kakav stroj opetovao je po 
dvadeset puta: »Quanto male, Manfredi«. Tako je uzdisao 
više od jednog sata. Dadoh ga prenijeti natrag do kote 
1580, gdje je bila jedna mala stanica za prvu pomoć. 
Nikad neću zaboraviti njegov zahvalni pogled i stisak 
njegove krvave ruke. Bio je krasan mladić. Učiniti djelo 
ljubavi čovjeku, < trpi... temelj je svakog duševnog 
života. 


Ofenziva je zapela, vele, iz političkih razloga. Karakte- 
ristično je za nered što vlada u Austriji. 


Talijanski su rovovi puni naših mrtvaca. Grozne su to 
slike. Grozan smrad. Jarci su im duboki, slabi i neuredni. 
Boravišta su vlažna, kaverne slabe. Vele da je Krndelj 
pokopan u Rašaču. Strahota! Ono nasmijano lice, puno 
idealizma i života, da nas je za tren oka ostavilo! Bože, 
smiluj mu se! 


100 koraka ispod 1672. kote, 
Monte Solarol, 25. lipnja 1918. 


. Kažu da se naša vojska povukla iz Montella. Sjajno 
to dokumentira kakvo je naše vodstvo, drugim riječima 
nesposobnost austrijskog sistema. Božji prst je tu tako- 
đer posrijedi. Svagdje je mala šaka austrijskih vojnika 
nadjačala talijansku nadmoć, a sada nadmoć (materija- 
lom i brojem vojnika) Austrije ne može da savlada lošu 
talijansku vojsku. Da, polakomili su se za blagom tali- 
janske nizine! Grijeh je povod najvećim katastrofama 
čovječanstva. 

Smisao života jest mysterium crucis. Moram, dakle, biti 
zadovoljan svojim sadašnjim stanjem. No odviše je teško 
robovati sistemu, koji radi o glavi čovjeka i njegovim 
idejama. Kuda? Kamo? Ni s one strane rovova nije bolje. 
Valja se poslužiti lukavošću i izmaći ovom sistemu. 


Solarol, u kaverni, 13. srpnja 1918. 


Zahvatilo je u našu baraku. Šimi odbilo glavu, Šobota i 
druge teško ranilo, a hlapca je diglo u zrak i bacilo ga 
za nekoliko metara. Gledao sam gdje aktivni kapetan, 40- 
-godišnji muž, plače što je izgubio momka. I svi ostali 
bili su zaprepašteni. Zahvaljujem molitvi moje majke i 
svojih zlatnih prijatelja što živim, jer ja — iako mnogo 
mislim na Boga, — zapravo malo molim. Po cio dan le- 
žim u kaverni, nešto jedem, pomalo pišem, pa ne mogu 
da se saberem i da zaronim u ogromno mističko more. — 
Neki dan vidjeh svećenika. Najradije bih poljubio ruke 
koje su držale Krista. Treba li da zaželim bolje dane, kad 
ću i ja onamo, kuda je Šime otišao. O Bože, da sam već 
kod Tebe! Najbolje bi bilo da plamenom svoga Milosrđa 
sažgeš parazite grijeha, koji su se usukali u moju dušu, 
pa da dobar i svet stupim u Te, ili barem da u životu 
budem nadahnut svetom radošću i nadčovječnom voljom. 


Lako je pisati, ali teško je sveto živjeti! 


Solarol, kaverna, 26. srpnja 1918. 


Roblje, sibila roblje! Bijelo roblje! Toliko milijuna ljudi 
mora robovati nekolicini, gore nego u staroj Heladi i u 
Egiptu, jer danas su pojmovi o jednakosti aksiom, a onda 
su se samo naslućivali. Danas ljudi ne rade samo za svoje 
gospodare, nego idu u smrt i ubijaju druge... I dolaze 
ovamo svećenici nadvremenske Crkve i ne-vide da mili- 
juni ljudi robuju, nego u svojoj zaslijepljenosti potsje- 
ćaju na prisilne zakletve, kao da je ta prazna nesvoje- 
voljna riječ vrednija od čovječjeg života, od života hrama 
Božjega. Kad bi svi mislili kao naše svećenstvo, ne bi 
uopće postojala evolucija, borba, povijest. — Fiat volun- 

tas tua znači: radi, djeluj sam, da se ostvari Božje kra- 
ljevstvo. Bez krvi ne ide na zemlji. Jedni ubijaju sada 
milijune za nepravednu stvar — za ostvarenje kraljev- 
stva sotone. Zar nemaju onda milijuni pravo da se oslo- 
bode ispod jarma, što više da u krajnjoj nuždi i ubiju. 
Ja držim da su s toga stanovišta revolucija, rat za oslo- 
bođenje dopušteni... Grozno je, ali je smisao života 
grozan. 


Živi mrtvaci. Ležim povazdan u svom rovu i sve mislim 
da sam u kakvoj grobnici. Nigdje slobode, svjetla. Gori 
lampa; kapetan G. čita Doriana Grey-a, a ja primam 
spise, mećem ih u korice i čekam menažu. Zaista je to 
život nedostojan čovjeka. Da ne mislim na svoje rodi- 
telje i na domovinu, jer se uzdam da će se ovo svršiti, 
ne bih ostao ni časka ovdje. Tražio bih si drugu egzi- 
stenciju. 


Ofw Solarol, 2. kolovoza 1918. 


Sinoć sam govorio s jednim civilom, mladim holandskim 
slikarom Fabriciusom. Dobro radi. Mnogo je pričao o 
Javi. Zanimljivo je ondje; osobito je svet odnos spram 


žene. Ples je zabranjen, a djevojka se ne smije ni dirnuti. . 


Poljubiti djevojku pred ljudima (na Javi) je skandal... 


Ofw, Solarol, nedjelja, 4. kolovoza 1918. 


Moj otac je plemenit čovjek. Kad sam dulje vremena 
udaljen od kuće, onda m1 se u perspektivi pokaže sve 
mnogo objektivnije. Zaista, sve je čudno. On je slobodan 
čovjek, a kako ga očinski osjećaj veže uza me! Samo on 
to kao muž neće upravo da oda, ali iza redaka i neke na- 
bačene riječi tako silno pokazuju koliko me on voli, da 
bi sve, čak i svoj život, za me žrtvovao. Bog mu tu ljubav 
uzvratio! A majčica — duboko stoji pod njim. Ona mene 
jedino voli uz oca. Za me bi sve žrtvovala i malo ona 
pita za etička načela. Pa odakle bi ih imala? Odgojena u 
trgovačkoj židovskoj kući, nije kao dijete usisala u se 
ideju duševnoga. Najsretniji dan bio bi kad bi majka i 
otac postali dobri kršćani, kada bi naša porodica postala 

katoličkom porodicom, — jer porodica je na zemlji naj- 
svetija stvar. Molitvom će se dati mnogo toga učiniti. 
Kod oca dobro djeluju logički dokazi. Treba ga samo 
uvjeriti da je i on odgojen u predrasudama, kao što drži 
da je »klerikalizam« predrasuda. A kod majke će moći 
djelovati ljubav k meni. Treba je samo dovesti u škripac, 
pa će već ići. 


Blizu Belluna, 23. kolovoza 1918. 


Krasno li je ovdje. Prvi se dan ne mogoh ni snaći. Mirisno 
cvijeće na stolu, blistajući se u raznim bojama, bjelina 
sanja. Ili ne, učini mi se da sam snio grdan, tmuran san 
o nekakvom životu u mračnoj i vlažnoj kaverni, o kame- 
nitoj prirodi, do koje ne dospijeva ni sunce ni blagoslov 
Božjih blizina. Kano da je gore sam stan studenih sa- 
blasti, što se ganjaju objesno urlajući, zviždeći i sijeva- 
jući. Prošla je ta ružna sanja, i zahvaljujem Bogu što će 
mojim roditeljima iza dugog i teškog bolovanja odlanuti. 


Zaljubljeni čovječe: slanina, sočni kruh, mnogo, mnogo 
žderi, siši sok, nek se sve cijedi niz grlo i napunja trbuh. 
Život! smisao svega! hoćeš da budeš dobar, da sjajiš kud 
prolaziš, a da si rob svog vječno gladnog želuca, koji sve 
traži, traži nešto snažno i sočno. : 


Sutra ćeš umrijeti, čovječe! Umrijeti! Da, i komis i špek 
i sve drugo će još tu biti i ležati na stolu, a tebe neće 
biti, ni tvoga trbuha i kao da nisi ništa jeo, kukavico je- 
dna! Kada ćeš već umrijeti, a ti barem gledaj da ti duh 
bude slobodan, da trbuh izgubi vlast nad tobom, kuka- 
vico jedna! 


Bože, daj mi urnebesnu snagu da sve svoje strasti sku- 
pim u šaku, da ih zahvatim desnicom rukom i topovskom 
snagom hitnem o stijenu, da se kao staklo razbiju i ra- 
zlete na sve strane. Bože, Bože, kada ću to moći, kada ću 
zemljom stupati pročišćeni! Pomozi mi, Bože, jer je bolje 
ne živjeti, nego tako živjeti. 


Memento mori — slanina u kutu vreba. Tko veli da je 
post glupost, taj ne zna ništa. Bez posta nema pravog 

duševnog života, čovjek nema onda sam nad sobom auto- 
riteta. A taj je glavno. Daj mi, Bože, silnu volju, pa ma- 
kar bio go i bos! Jer, ako sam već na svijetu, svejedno 
je da li imam pod vratom zvijezdu ili da mi košulja pro- 
viruje na lakat. Glavno je veliko Ja, sloboda duha, koja 
se ni smrti ne boji, a ostalo je sve sporedno. 


Cidalchis, 10. listopada 1918. 


Poredak mora da je u svemu. Trpnja je podloga životu. 
Ako jedem samo najpotrebnije, tijelo traži više, mislim 
na jelo, a ne jedem — trpim. Uslijed tih misli — čovjek 
sebe brani — nesposoban je za rad: dakle, jedi koliko 
možeš, pa ćeš moći dobro raditi. U tome kao da je neko 
protuslovlje, jer apstinencija je put k Bogu, a trpnja, koja 
nastaje uslijed apstinencije, mora da pojača životnu ener- 
giju — ako je ona princip života — i da stvara od nas 
snažne ljude, ne samo u fizičkom pogledu, nego ljude 
potpune za život: učenjake, radnike itd. Apstinencija ne 
samo da nije zapreka naučnom radu, nego mora da je 
baza ovome. 


Da mi je tako snažna volja, da te nazore provedem u 
praksu — jer zaista se čovjek gadi sam sebi zbog svojih 
neukroćenih strasti. 

KRAJ RATA 


Nakon sloma Austrougarske Monarhije i završetka raio- 
vanja na talijanskoj fronti vraća se Ivan u Bosnu. Već 
i. studenog 1918. stavlja se poput svojih drugova na ras- 
polaganje Narodnom Vijeću i stupa u službu Narodne 
Odbrane kao poručnik. Oružničko zapovjedništvo Narod- 
nog Vijeća imenuje ga vojnim zapovjednikom ugljeno- 
kopa Moslovare i šalje ga onamo da smiri situaciju među 
nezadovoljnim rudarima, koji su zbog teških uvjeta rada 
i života počeli negodovati. Ivan je bio uvjeren da će više 
postići milom nego silom, i zato odmah naređuje da se 
iz vojnih skladišta podijele radnicima neophodna sred- 
stva za život: hrana, odjeća, obuća. Radnici su ga brzo 
zavoljeli i prionuli mirno uz posao. I prilike su se sredile. 


Ivan, međutim, ozbiljno misli da nastavi studij. Na uje- 
govu molbu predsjednik Narodnog Vijeća rješava ga du- 
žnosti vojnog zapovjednika u Moslovarama, koju je ob- 
našao nekih osam tjedana, i u siječnju 1919. god. zajed- 
ničkim đačkim transportom polazi u Beč. 


DNEVNIK 


Banja Luka, 25. listopada 1918. 
Svijet umire od karapače (španjolska bolest). Moderna 
znanost nije još našla lijeka. 
Austrija se raspada. U Zagrebu se konstituiralo Narodno 
Vijeće. Na Rijeci su nemiri. 


Zora sviće, bit će dana! 


Banja Luka, 29. listopada 1918. 


Jugoslavija je formalno slobodna. Legislativa je »Naro- 
dno Vijeće« pod vodstvom Korošca, Pavelića i Pribiče- 
vića. Madžarski su željeznički činovnici utekli. Promet 
je stao. Ovdje se osnivaju zborovi. 

Moslovare, 14. studenoga 1918. 


Kristov je život odviše uzvišen, pa se teško uzvinem do 
tolike visine da ga mogu razumjeti. Za me su razumlji- 
Vviji životi svetaca, koji nisu na tolikoj visini. Oni su neki 
posrednici, koji čovjeka uvađaju u shvaćanje Kristove 
veličine. Sada čitam život svete Elizabete Tirinške. Veo- 
ma rado ga čitam. Otvara mi se svijet katoličke književ- 
nosti, koja predočuje velike svete ljude, nadljude, dok 
profana književnost slika život kakav jest, bez pretenzija 
na posvećenje života. Zapravo se crta — i u tome Zola 
imade pravo — ljudska zvijer, koja djeluje onako kako 
joj tijelu godi, a kada poduzimlje kakva etička djela, to 
je samo zato jer grijeh rađa bol i smrt, pa da se ove 
uklone, prisiljen je i nereligiozan čovjek da sebi stvori 
neke etičke principe koji su danas formulirani u pravnoj 
znanosti. 


Bože, molim Te za milost da sažgeš moju lijenost i sjetil- 
nost! Podaj mojemu duhu nadmoć nad želucem, koji me 
hoće pokoriti. Posveti mi tijelo i dušu! 


Maslovare, 27. studenoga, 1918. 


Vele da je kralj Petar imenovan kraljem Jugoslavije. 
Pokoravam se, ako to utanači Korošec, u koga imam 
povjerenje, no silno mi je žao da nije republika, do koje 
će napokon i doći... Uostalom ako država bude demo- 
kratski uređena, da kralj bude samo štafaža, a ne imadne 
pravo odlučivati o ratu i miru, i ako mu se oduzme veto, 
onda je dobro. 


Vodim silno udoban život, mogu reći da je to idealan ži- 
vot. Radim za se i čitam do mile volje. Preslušavam na- 
rod, a osobito žene. Zavladao je silan nemoral. Žene su 
zagrezle u bljutavosti i tvrdoglavosti, osobito neka lijepa 
birtašica, koja u svojoj tvrdoglavosti neće nikomu da se 
pokori. 


Inače mnogo druge kritiziram, a sam sam grozna kuka- 
vica. Bojim se vukova, pa sam malo prije pucao u psa 
gazde Urbaisa i srećom nisam ga pogodio. Ovdje je zgo- 


170 


Ivan s ocem pod kraj rata 


dna prilika da praktički vježbam vjeru, da idem u mrak 
na strašiva mjesta. Bože, Bože, pobijedi u meni taj nedo- 
stojni kukavičluk! 


Moslovare, 29. studenoga 1918. 


Zaista je mentalitet Srba sasvim drugačiji od hrvatskog 
— katoličkog. U njih vlada silno oduševljenje; toliko ve- 
selje i sreća, kao da su na nebesima. Uzurpirali su naro- 

dnu volju i proglasili Petra kraljem i ako su muslimani i 
katolici protiv toga. Zapadaju u one iste pogreške u koje 
je bila zapala Austrija; svoju moć grade na sili. 


Hrvati-katolici dobiše eto slobodu, a zapravo su svi po- 
tišteni. Upravo je to zbog toga što osjećaju da imaju 
sada mnogo manje slobode, nego što je prije imadoše. 
Ako Petar zaista zavlada i Srbi budu nastojali silom po- 
koriti sve, rađat će se otpor, koji će srušiti Karađorđe- 
viće. Ne trebamo kraljeve i hegemonije; hoćemo praved- 
nost i ljubav... 


Moslovare, 18. prosinca 1918. 
Gretin rođendan. Bog joj se smilovao! 


... Uslijed milosti Božje jedan se svetac ističe svojim 
organizatornim radom, drugi pjesničko-mističkim živo- 
tom, treći u materijalnoj borbi, četvrti u znanstvenom 
životu. Sve su to vrletne visine poput Alpskog gorja, 
gdje je zrak čist i odakle se čovječanstvo promatra u sa- 
svim drugoj perspektivi. A mi obični ljudi kao turisti, 
koji želimo dosegnuti te vrhove i, dospjevši do neke vi- 
ia ne možemo dalje...ili se skliznemo i panemo u du- 
inu. 


Kod života jednoga sveca svakako je najzanimljiviji nje- 
gov vlastiti duševni i tjelesni život; njegovo je djelova- 
nje u društvu samo posljedica ovoga... Krist je došao 
na svijet da posveti svu prirodu, svakoga čovjeka i sva- 
ku narodnost. Zato je, držim, pogreška crkvenih faktora 
što s bojazni gledaju na ponarođenje crkvenih formi. 
Upravo u tomu ima se pokazati vječnost Duha, koji vosli 
Crkvu, da On uz svaku formu, uz svaki jezik može je- 
dinstveno i snažno na okupu držati svu tu veliku orga- 
nizaciju, što je sačinjavaju raznobojni narodni elementi, 
koji su sav svoj narodni mentalitet i kolorit stavili u slu- 
žbu uzveličavanja Crkve. Rimski je kolorit, zaista, dao do 
sada najveće vrednote Crkvi. Ali on nije jedini, a ni Bo- 
žja Providnost tako ne želi da on bude jedini. Time se 
mora izgubiti mladenački žar i napokon mora zavladati 
ukočenost, koje se tragovi već zapažaju. Narodne se li- 
turgije moraju nakalemiti na lozu Crkve i tako će u njih 

ući silne bujice života, koji će preporoditi sav narod. 
Mi to danas jedva i shvaćamo, ali povijest Crkve dru- 
gačije će suditi. Crkva je živi organizam, koji se razvija. 
Crkva je, zapravo, proživjela istom romansku ili latin- 
sku fazu, jer su do sada Romani bili nosioci katoličke 
kulture. Germani, uslijed protestantizma, nisu ni izdale- 
ka toliko doprinijeli razvoju Crkve. A budućnost Crkve 
leži sada na kršćanskim Slavenima. Sjedine li se (s Kato- 
ličkom Crkvom), to će se oni usrećiti, a Crkvi će opet 
dati silnih vrednota, istrgnut će Crkvu iz latinske sfere 
i proširiti joj internacionalni horizont, tako da će nastati 
velika djela, poput Tominih i Augustinovih, u narodnim 
jezicima. U Crkvi će vladati narodni običaji, a neke Isti- 
ne, kojima je narav dotičnih naroda nekako sklonija i 
koje su do onda bile nekako neopažene i nerazumljive, 
izići će na javu po novim svecima u svoj svojoj svetosti 
i veličini... 


Moslovare, 27. prosinca 1918. 


Sveto siromaštvo! Ne brinuti se za sjetilne slasti! Poklo- 
niti sve i žarko ljubiti bližnjega, koliko li veselja ima u 
svemu tome! A strah nestane sam od sebe. Valja živjeti 
upravo onako kako ti savjest nalaže, pa ćeš biti sretan 
i nećeš se bojati smrti. Strah od noći, tame i vukova, 
samo je dokaz da nešto nije u redu kod tebe. Zašto se 
plašiš, malovjerniče, Ja ne spavam, Ja sam uvijek uza 
te i bdijem nad tobom — pa makar ti misliš da spavam 
kao na lađi. Ti nisi na sigurnijem mjestu kad si u za- 
tvorenoj toploj sobi, nego kad si u mračnoj šumi okru- 
žen vucima, koji urlaju. Zašto se bojiš smrti i muka? 
Ja znam kada i kako ćeš umrijeti i gorim od ljubavi pre- 
ma tebi, pa zar misliš da ću te Ja ostaviti?! Pa ako i do- 
pustim da te vuci razderu, zar misliš da to nije Moja 
odluka i da te Ja zato manje volim? Nikoga se ne boj, 
moj sinko, i ako istrune tvoje tijelo, ti ćeš i nadalje biti. 
— O moj Bože, daj mi snagu da Te žarko ljubim, da 
tako snažno u Te vjerujem, da se bez ikakva promišlja- 
nja i straha, nevin kao dijete, kojemu nitko nije pričao 
o strahu, prošećem kroz mjesta, koja prijete smrću. 

»Znadeš da me je život na 
sveučilištu u Beču, onda 
rat, studij, i napokon Lurd 
potpuno uvjerio 

O istinitosti katoličke vjere 
i da se zato moj cijeli 
život kreće oko Krista 
Gospodina.« 


(Majci iz Pariza. 20. X 1921) 


PONOVNO NA SVEUČILIŠTU U BEČU 


Po završetku rata nastavlja Ivan studij na Bečkom sve- 
učilištu. Roditelji su konačno popustili i Ivan sada slo- 
bodno upisuje filozofiju, tj. predmete iz njemačkog i 
francuskog jezika i književnosti, predavanja o slavenskoj 
paleografiji i gramatici, o engleskoj književnosti, o psi- 
hologiji, etici i logici i još neke druge sporedne kolegije. 
Marljivo čita odabrana književna djela, pohađa kazali- 
šta, operu, koncerte ali ne toliko radi zabave, koliko radi 
znanstvenog proučavanja, o čemu nam je ostavio mnoge 
bilješke u svome dnevniku. 


Hrvatski studenti, koji su zajedno s Ivanom nastavili 
odnosno započeli studij u Beču, obnavljaju akademsko 
društvo »Hrvatsku«, koje za vrijeme rata nije radilo. 
Ivan odmah postaje aktivnim članom društva i vrši du- 
žnost tajnika. 

Tu u Beču počinje se u Ivanu sve više rasplamsavati lju- 
bav prema Kristu i Crkvi, koju će kasnije po završetku 
studija širiti među mlade u katoličkim organizacijama. 
Iz toga vremena potječe Ivanovo zanimanje za liturgiju, 
koje će biti tako karakteristično za njegov religiozni ži- 
vot. Njegovo vjersko uvjerenje sve više dobiva na širini 
i dubini. Osjeća dužnost da onu istinu, u koju je bio 


tako čvrsto uvjeren, širi u svojoj okolini. U njemu se 


sve više budi svijest da se djelotvorno angažira u radu 
katoličkih organizacija za dobro bližnjega. 


DNEVNIK 
Beč, 13. lipnja 1919. 


Verdijeva opera Aida ne može se ni usporediti s Wagne- 
rom. Glazba nije cjelina s idejama djela, u njoj se ne 
odvija psihološka radnja, a razni instrumenti nemaju 
svoju zasebnu ulogu... Ima prekrasnih melodija... Sa- 
držaj je silno plitak... Romantičan je i ne odgovara da- 
našnjem vremenu, jer nema nikakve duševne motivacije. 
Ovakva ljubav, koja je sebi samoj božanstvo... psiho- 
loški je apsurd... 

Beč, 15. srpnja 1915. 


U Kalskburgu smo razgledali isusovački samostan. Ideal- 
no je uređen, otok mira i zadovoljstva. Boljševici htje- 
doše proglasiti sovjetsku republiku. Vele da je dosta ra- 
njenih. — Učim staronjemački. Griješim... 


Beč, 25. srpnja 1919. 


Amerikanci nam za 30 filira dnevno daju kavu od čo- 
kolade s jednom bijelom žemičkom. Iza ovog organizi- 
ranog milosrđa kano da se krije nekakav religiozni duh. 
Kao melem djeluje ovo ponašanje u starome svijetu, 
koga je mržnja razrovala. — Držim da se kršćani odviše 
nekršćanski ponašaju spram Židova, kano da ne razumiju 
tragiku tog nesretnog naroda, koji je bio predestiniran 
da proživi veličanstvenu prošlost i da rodi Mesiju, a sada 
proklet luta, prezren, bez kralja i svećenstva u tuđini. 
Mislim da bi kršćani morali pokazati više milosrđa spram 
toga zanimljivog naroda, ne samo iz povijesnog pieteta, 
nego i zato, što će se jedan dio na koncu svijeta obratiti. 
Djedovi tih budućih obraćenika među nama su, a mi ih 
proganjamo. Više razumijevanja i ljubavi spram tih lju- 
di i mi ćemo tako već i sada mnoge privući u zagrljaj 
naše svete Crkve! Osobito se moramo zauzimati za one 
Židove koji trpe, a takvih imade danas mnogo, pa će oni 
mjesto k boljševizmu doći k nama. Kapitalizam i boga- 
taš, bio on koje mu drago vjere, ostaje naš protivnik. 


Scheben prekrasno piše. 


Banja Luka, 29. srpnja 1919. 


Čitam njemačke pjesnike XVI stoljeća. Bujica reforma- 
cije zaokupila je duhove. Sva je poezija u njezinoj slu- 
žbi. Polemizira se o crkvenim istinama. Mnogo zdravoga 
imade u tom pokretu. Bio je potreban da regenerira sta- 
re i trule crkvene reprezentante. Ali oholost je karakte- 
ristika tog pokreta. Interesantno je čitati Fischarta i dru- 
ge, koji su sasvim zaboravili na kršćansku zajednicu, di- 


178 


žući iznad svega nacionalni egoizam. Reformacija je maj- 
ka nacionalnog šovinizma. Ona je duhove oslobodila is- 
pod »jarma« rimskog univerzalizma, i stvorila nacionalni 
ideal, koji je unesrećio kasnija stoljeća. 


Banja Luka, 5. kolovoza 1919. 


Studij literarne povijesti silno je zanimljiv. U pustoši 
književnosti XVII stoljeća, među grubim ili rafiniranim 
formalistima, među bezdušnim ili bombastičnim drama- 
tičarima, među idilsko blaženim debeljakovićima izdiže 
se veličajna pojava isusovca Friedricha Spee, koji se u 
djelu Cautio criminalis bori protiv spaljivanja vještica, 
pjeva oduševljeno i blistavo o zaručništvu duše i umire 
od priljepčive bolesti njegujući ranjene vojnike. Čovjeka 
obuzme oduševljenje za našu svetu vjeru, koja u očaj- 
nim vremenima rađa nadljude: sv. Ignacija, sv. Franju 
Ksaverskog i druge. Uzdam se u Boga da će se i sada 
naći takvih ljudi u nas, upravo sada gdje se Crkva za- 
drmala i prijeti pogibelj da će se kod nas srušiti. Pokret 
protiv celibata, protiv crkvene discipline, akcija frama- 
sonskih »reformatora« da se potpomognu buntovnici-sve- 
ćenici sve su to predznaci golemog kulturnog boja u na- 
šoj domovini. Moliti valja dragoga Boga da nam dade 
velikih ljudi. 


Zagreb, 26. rujna 1919. 


Preselili smo ovamo. Žalim za Bosnom i ljudima. Teško 
da ću se uživiti u ovaj mentalitet. Tamo su ljudi izrazi- 
tijeg značaja. Ovi ovdje mi se čine bezbojni i mlitavi. 
Francuski časnici i vojnici! Koje li razlike između kršnih 
plavih Germana, njihovih visokih i plećatih časnika, ra- 
zvijenih vojnika! 

Jučer je bio najznamenitiji dan u mome životu. Obavio 
sam devetu sv. Pričest na slavu Presv. Srca Isusova i 
vjerujem da ću gledati dubine Presv. Trojstva. Neizmjer- 

nu ovu Kristovu ljubav moram barem nekako ovdje za- 
služiti, pa ću Božjom pomoću gledati da što snažnije 
nastavim djelo posvećenja. 


Beč, 10. listopada 1919. 


Zanimljiva su romantička pisma, osobito pisma Doro- 
teje Veith i Karoline B&hmer. Iz ovih se pisama može 
studirati bit ljubavi. U dušama je tih žena projicirana 
slika ljubavnika. One žive u idejama svojih ljubavnika, 
misle i zaključuju kao i on. On njih diže na svoj niveau 
i u njihovim dušama vidi svoje produkte, vidi sama sebe. 
Upravo mi ova pisma potvrđuju nauku Crkve da je brak 
(ljubav) odnos između Krista i duše (Crkve). Krist po 
Milosti projicira svoju narav u čovječjoj duši, diže je na 
svoj niveau, prožimlje je svojom slikom, ogledava se u 
njoj i neizmjerno je ljubi. Sve, što prolazi, samo je jedna 
poredba. 


Beč, 12. listopada 1919. 


U pogansko su doba bila bespravna ova tri staleža: žen- 
ski, dječji i radnički. O ženi je loše mislio Demosten. 
Prezirali su je, ako je bila nerotkinja. U Rimu su žene 
bacali u Tiber. S djecom je bilo slično. Majke su često 
djecu bacale psima. Radnici su bili robovi. Cicero spo- 
minje da je sramota boraviti u radionici. — Majka Bo- 
žja, mali Isus i sv. Josip, božanska porodica (pomislimo 
na Raffaela!) nije li alegorija socijalnog preporoda u 
kršćanstvu i oslobođenje žene (Marija), djeteta (Isus) i 
radnika (Josip). Povijest pozna i mi proživljujemo velike 
socijalne ženske i radničke pokrete. I do dječjeg pokreta 
mora doći. Mali Perica, mala Hely »od svetoga Boga«, 
dječje organizacije anđela čuvara naviještaju dječju re- 
voluciju. Psihološki se čini apsurdno da nerazumna dje- 
ca vode socijalne pokrete, ali to se događa. Dijete je 
danas u mizernoj situaciji, u sličnoj kao što je žena bila 
prije. Jedni roditelji ljube svoju djecu životinjskom lju- 


180 


Kuća u Zagrebu (Starčevićev dom, Mihanovićeva ulica 2) 
u kojoj je živio i radio Ivan do kraja života. (II kat Ivanova 
soba 2. i 3. prozor s lijeva). 


bavlju, a drugi ih sasvim zapuštaju, tako da ogromne 
mase djece od bijede skapavaju (Djeco, organizirajte se!). 
Kad za kojih 100 ili 1000 godina dođe do velikog dječjeg 
pokreta, koji će biti produkt krajnje materijalne nužde 
i kojeg će, naravno, povesti liberalci, iskoristit će oni, 
svakako, ovaj propust od strane Crkve i navalit će na 
nju, a neće pomišljati na divinatorno proročanstvo, koje 
nam je Svevišnji alegorički i realno dao u sv. Porodici, 
neće pomišljati na to da je kršćanstvo začetnik dječjeg 
pokreta, da je ono u doba, kad se nije slutila važnost 
organizacije niti svetost dječje duše, u Djetetu obožavalo 
cijeli dječji rod od postanka svijeta do njegova konca. 


Katolici bi morali započeti s organizacijom djece. 


Beč, 14. listopada 1919. 


Zašto se u mraku dade zanimljivije raspravljati? Zašto 
se čovjek može bolje upoznati iz intimne koresponden- 
cije, negoli iz razgovora? Zašto ćemo više djelovati na 
ljude i zašto ćemo ih bolje upoznati, ako ne promatramo 
odviše njihovu vanjsku pojavu (lice, tijelo itd.). Zato, jer 
promatrajući, recimo lice, opažamo čovjeka onakva, ka- 
kav zaista jest. U licu se, uglavnom, kristalizira njegova 
dobra i loša narav. Ono je odraz momentane duševne 
veličine čovjeka. U razgovoru, dakle, nesvjesno komen- 
tiramo govor dotičnoga s raznim potezima na njegovu 
tijelu (licu). Time i najidealnije njegove tendencije ne 
djeluju u govoru onako kao što bi one zapravo htjele. 
Slušamo li dotičnog čovjeka u mraku, a da ga nismo ni- 
kada vidjeli, i zanesemo li se u kakav idealistički razgo- 
vor, čovjek će nam se svidjeti, i obratno, mi njemu. Upo- 
znat ćemo njegovu dobru narav i na nju ćemo nadove- 
zati naša razmatranja, ulovit ćemo njegovu simpatiju 
i djelovat ćemo povoljno. I u pismima se pokazuje dobra 
narav, jer čovjek instinktivno krije svoje greške pred 
drugima, a upoznat ćemo njegove tendencije. Najzgod- 
niji je, dakle, način da čovjeka predobijemo. Svećenici- 
ma se preporučuje da odviše ne gledaju u ljude. Tako 
će manje pažnje svraćati na vanjštinu i ucijepit će im 
sse bolje u pamet dobra narav dotičnih, s kojima imaju 
posla. (U govoru se, kao i u pismu, krije također i loša 
narav, samo što se to ne opaža toliko. I tako će više 
predobiti ljude, reagirajući naime na dobro, koje neho- 
tice opaze na dotičnome. 


Ne gledati odviše u ljude zgodno je sredstvo askeze. 
Emancipirati se od radoznalosti, koje smo robovi. 


Zagreb, 19. siječnja 1920. 


U razvoju država postoji tendencija k Apsolutnom. Po- 
što je kršćanstvo apsolutna istina, to je napredak u ra- 
zvoju svega, pa i državnog prava, državnih institucija, 
ako u svojem zakonodavstvu provedu kršćanska načela, 

i to ne samo s obzirom na zahtjeve kršćanskog morala, 
već i na zahtjeve kršćanskih vrednota, koje traže od čo- 
vjeka i od države da postanu nešto više od naravne tvo- 
revine, tj. da provedu životne norme za pojedinca, kao 
i za veću organizatornu jedinku, koje se protive naravi. 
U Americi je tako izišla zabrana alkohola i time je Ame- 
rika evolucijom došla do kršćanske misli: Apstinentia 
vera pax invenitur.* Svaka je prava evolucija — bila to 
u životu pojedinca ili čovječanstva — put kršćanskoj sa- 
vršenosti. Sve je ostalo dekadenca. 


Zagreb, 25. siječnja 1920. 


Bio sam na protestnoj komunističkoj skupštini. Drug De- 
lić i dr Radošević govorili su protiv bijelog terora u Ma- 
džarskoj. Po njihovim je izvodima u Madžarskoj grozno: 
bijele vojske uništavaju, ubijaju i kolju tisuće nedužnih 
ljudi. Drug Delić govorio je veoma objektivno. Razvio 
je svoje misli zašto je propala madžarska komuna: uzrok 
je nedostatak internacionalne svijesti. Jedan je govornik 
frazama udarao na kapitalizam i na zagrebački kapital. 
Dr Radošević je veoma nelogično iznosio kako bi oni 
ubili svakog socijala, koji bi počinio zločin, dok je malo 
kasnije slavio rusku komunu, koja je ukinula smrtnu 
kaznu. Komunizam ima u sebi 3/4 istine. One velike ide- 
je, koje oduševljavaju mase, kršćanska su svojina... 


Zagreb, 29. siječnja 1920. 


Bio sam u Evangeličkoj školi na dva predavanja nove 
vjere ,,Apsolutista". Neki Tomić, suhonjav, mršav, ošišan 
čovjek, duguljasta lica tamne boje pobornik je te reli- 
gije. Publika se sastoji od inteligentnijih radnika, nižih 
činovnika, kontoaristica. Ta mi se vjera čini budističkom 
sektom, koja bi mogla osvojiti dosta ljudi, kad bi se po- 
stavila na znanstvenu podlogu. Temelji se na teoriji ap- 
solutne evolucije: iz kaosa nastaje kosmos — mi smo u 
procesu razvijanja — iz nižeg se organizma razvija viši 
— čovjek se prema tomu razvio od majmuna — svijest 

je vječna, ali ona raste — moramo težiti za nutarnjim 
perspektivama, da upoznamo naš unutrašnji svemir — 
sreća je u čovjeku — razvoj je svemira fatalan, a isto 
tako i razvoj čovječanstva — taj fatalni razvoj moramo 
upoznati i osvjetljivati ga našom sviješću — bol je kon- 
flikt između želje i mogućnosti. Tomić je govorio uvjer- 
ljivo, s elanom, iz kojega se vidi da je on sve te ideje 
proživio i da mu je iskreno stalo do istine. U svakom je 
titraju njegova glasa strujila ona čežnja za apsolutnom 
srećom, titrao onaj umor iza dugog lutanja i traženja, 
dok se napokon smirio u toj vjeri. Slušaoci su bili pa- 
žljivi. Oni, jao, ne znaju, da je ono, što je istinito u toj 
novoj vjeri i što im se sviđa, mnogo veličanstvenije u nji- 
hovoj vlastitoj vjeri. Ne poznaju kršćanstva. Koliko bi 
bilo veselje za Tomića, kad bi se nakon tog burnog tra- 
ženja upoznao s kršćanstvom! Ovakve sekte niču u bole- 
snom društvu i pokazuju u koliko kršćani nisu svoju za- 
daću ispunili. Ljudi žele da individualno upoznaju kr- 
šćanstvo i zato su potrebna društva, gdje se mogu o tim 
stvarima porazgovarati sasvim slobodno, bez stege. U 
svim se mogućim društvima, sektama, vjerama, može 
studirati anima naturaliter christiana. 


Beč, ponedjeljak, 5. travnja 1920. 


Proveo sam od čiste srijede do danas u St. Gabrielu kraj 
Mščdlinga. Bio je to moj najljepši Uskrs: proživljavao 
sam umjetnički refleks velikih događaja — Kristovu mu- 
.kuinjegovo uskrsnuće — uživivši se u liturgijsku umjet- 
nost. U početku smo postili, šutjeli i razmišljali. Kada 
se svjetska buka raspršila i duša ostala mirna, sama sa 
sobom, iz dubina se, poput pjene, dizalo blato grijeha, 
koje se skoro nesvjesno nakupilo. Zatim sjajno pjevanje 
lamentacija, pa divna Misa Velikog Četvrtka sa svojim 
veseljem i sv. Pričesti, unutar svečane Mise, upravo ona- 
ko kao kad je Isus ustanovio presv. Euharistiju, pa onda 
žalost usred te Mise, ritmičke kretnje redovnika, sjajna 
pratnja orkestra itd. Otkrivanje križa i trpljenje križno- 
ga puta potresli su (na Veliki petak) mojom dušom. U 

subotu opet ono silno veselje nad uskrslim Spasiteljem, 
koje je našlo tako divan izražaj u liturgiji. 


Kao što je teologija centralna znanost, tako je liturgija 
centralna umjetnost. Ona je sasvim objektivna i odgo- 
vara Wagnerovu idealu, koji je htio sve umjetnosti sje- 
diniti u jednu. Liturgija je izražaj duše Crkve, na nje- 
nom bi temelju bilo lako izraditi teoriju umjetnosti. U 
liturgiji se, kao u kakvu zrcalu, ogledava život Kristov, 
ali ne onakav kakav nam se u povijesti čini, nego ona- 
kav kako ga gleda objektivni gledalac, koji nije vezan 
na vrijeme ni na mjesto, već promatra život iz visine, 
videći nadnaravni savez svih događaja, recimo kako ga 
promatra anđeo. Na taj način umjetnost postaje objek- 
tivno zrcalo života, koje hvata i one niti što ih obični 
čovjek ne opaža. Liturgija je dosegla vrhunac: ona je 
najveća umjetnička tvorevina, koja postoji na svijetu, a 
uz to je centralna umjetnost, jer umjetnički prikazuje 
život Kristov, koji je centar povijesti. Sve ostale umjet- 
nosti moraju se služiti istom metodom kao Duh Sveti 
u liturgiji: umjetnik mora — recimo — motiv rata, lju- 
bavi, bluda, ubistva i razne ostale teme umjetnički pri- 
kazati u nadnaravnom savezu i što on to bolje učini, to 
je umjetnina vrednija. Naravno, za to se traži da umjet- 
nik bude svet. Uzmemo na primjer, Krist kaže: »Tko po- 
gleda na ženu svoga bližnjega s pohotom, čini u svojoj 
duši grijeh«. Za Krista je to dostatno i on tu ideju ne 
može dalje na daleko i široko razlagati, jer on mora za- 
sijati sjeme svih ideja, koje vladaju i koje će vladati u 
čovječanstvu. Tu je ideju Tolstoj u Kreutzerovoj sonatji 
veoma dobro obradio: on objektivno promatra ljudsko 
društvo, i ono se na zaseban način zrcali u njegovoj duši. 
Slika u tom zrcalu pokazuje sve niti bludnje i grijeha, 
u koje se zaplelo moderno društvo... 


Tolstoj se, dakle, služi liturgičnom metodom. Ona izreka 
u Evanđelju je samo karika, na koju je nadovezan ovaj 
roman. Ova se metoda dade primijeniti na sve umjet- 
ničke tvorevine, i ukoliko su teocentrične, one imaju 
umjetničku vrijednost. 


Samostan St. Gabriel ostat će mi nezaboravan za cijelog 
života. Pokazuje kako Katolička Crkva posvuda rađa 

prekrasno cvijeće. Ima oko 300 teologa..., koji idu u 
Kongo, Novu Gvineju i druge zemlje da šire Kristovo 
Evanđelje. Većinom su snažni, lijepi ljudi, šutljivi i po- 
nizni. Ustaju u 3 1/4 izjutra i koncentrirali su svu svoju 
ljubav na službu Božju. St. Gabriel je mali Beuron. 


Beč, 27. travnja 1920. 


P. Schmidt predavao je danas o sceni sa Samaritankom. 
Psihološki je razvio kako Krist odilazi iz Judeje, gdje su 
bacili Ivana Krstitelja u zatvor i gdje hoće da uhvate i 
njega samoga. On im se uklanja, putuje kroz narod, koji 
Židovi preziru, da tamo ugasi žeđ za dušama. Samari- 
tanci su priznavali dekalog, ali u drugo nisu vjerovali. 
Isus je sjeo uz bunar. Dolazi Samaritanka s vrčem u ruci. 
Podne je. Isus ište od nje vode. Krist je precizno stvorio 
plan kako će osvojiti ovu dušu. Ne žeđa On za vodom, 
već za spasenjem ove duše. Samaritanka se čudi da On, 
Židov, od nje traži vode i podrugljivo s njim govori. Kad 
joj spomene da On ima bolje vode, od koje čovjek nika- 
da ne žeđa, ona to doslovno shvaća i traži od Isusa ovu 
vodu. Napokon, kad joj Isus reče da je imala pet muže- 
va, a i onaj, s kojim sada živi, da joj nije muž, ona ga 
sva postiđena naziva prorokom. Ona hoće da sazna koja 
je razlika u kultu između Židova i Samaritanaca. Krist 
se tada izdiže nad nacionalnu skučenost Židova i tvrdi 
da se Bogu možemo klanjati svagdje, ali to mora biti u 
duhu i istini. Time misli na liturgiju, jer radi ove ga je 
Samaritanka i pitala. Kad joj Krist reče da je Mesija, ova 
je intelektualno i moralno slaba žena sva smrvljena. Mi 
smo radoznali što će odgovoriti Isusu, ali Evanđelista 
sjajno prekida ovo mjesto: dolaze apostoli i donose hra- 
nu. A Samaritanka, duševno potresena, zaboravlja na 
vrč i bježi u grad da tamo sve pripovjedi. Isus ostaje u 
gradu dva dana. I vjerovaše u nj. Zato vidimo da je sv. 
Ivan Evanđelista tako volio Samaritance da je ovu sce- 
nu tako detaljno opisao. Tu je nastala i prva kršćanska 
općina. — Isus ide u Galileju. Usput, najednom dolazi 
otac i traži od njega da mu izliječi sina. On to traži bez 
ikakve vjere. Isus mu skoro oporo reče da njegovi ze- 

mljaci hoće samo čuda da gledaju (misleći kako strani 
Samaritanci brzo povjerovaše), ali mu zapovjedi: Idi, tvoj 
sin živi. Kad ovaj vidje da se zbilo po određenoj zapo- 
vijedi, povjerova on i sva njegova obitelj. Tako je Krist 
osvojio cijelu obitelj. Kristu je stalo do toga da osvaja 
pojedine duše, on otklanja psihozu masa. 


Danas su njemački nacionalci i ostali Arijci zatvorili uni- 
verzu. Bijesni su na Židove, koji poplaviše Austriju i 
Njemačku. 


Beč, 12. svibnja 1920. 


Duševno sam najproduktivniji kada svladavam otpore ili 
kada trpim. Dosada sam trpio i svladavao otpore (rat, 
glad), jer me je Providnost postavila u taj položaj. Tada 
sam rado trpio. No nisam se još dovinuo do te visine da 
svojevoljno izaberem savršeniji put: put trpljenja. Ako 
svoj život pravo analiziram, to ne trošim mnogo više 
energije na svladavanje samoga sebe negoli, recimo, obič- 
ni liberalci. Popeo sam se na stanovitu visinu i sada me 
sila ustrajnosti na ovoj drži. Ali u meni je plamen za 
beskrajnim visinama, žar za nepomućenim grljenjem Si- 
nai Oca i Duha, a do toga se dolazi samo discipliniranim, 
taktičkim svladavanjem samoga sebe. 


Ne bi li bilo moguće ne misliti nikada na jelo, ne zasititi 
se sasvim kod ručka, spavati samo šest sati, primati dne- 
vno sv. Pričest, dnevno gimnasticirati i uza sav gubitak 
energije, koji se u ovo utroši, sistematski učiti još jedno 
deset sati dnevno i postati u znanosti vrstan čovjek. Sv. 
Katarino Sienska, moli se da dobijem željeznu volju! 


Beč, 14. svibnja 1920. 

Ascensio Domini. 

Bio sam u St. Gabrielu. Sedamnaest primicijanata od- 
služilo je u dupkom punoj crkvi primicije. Propovjednik 
im je održao propovijed o žrtvama, koje ih čekaju preko 
oceana, i o uzoru misionara — Isusa Krista, koji mora 

da živi u njima, ako hoće da izvrše herojsko djelo: da 
ostave domovinu i roditelje i odu u tuđinu propovijedati 
Evanđelje i tamo umrijeti. Svi su primicijanti snažni, 
koštunjava izgleda. Većinom su bili časnici u ratu. Čine 
herojski dojam. 


Kad bismo mi dolje imali misionare, silno bi se raširilo 
herojsko shvaćanje kršćanstva. Tada bi se narodu poka- 
zale u pravom svjetlu pojave zagrebačkih kanonika 1 se- 
cesije »žutih« u poredbi s herojima kršćanstva. Blago 
narodu, koji rađa misionare! ... 


Beč, 16. svibnja 1920. 


. Kad se promatra razvitak univerzalnog katoličkog 
pokreta u svim zemljama, opaža se kako je veličanstve- 
nu zadaću izvršila Crkva. Narodi, koji nisu imali skoro 
nikakvih organizacija na kršćanskoj podlozi, ne pozna- 
vajući se među sobom, stvorili su neovisno sasvim slične 
institucije. Onaj nizozemski srednjoškolski listić mogli 
bi s veseljem čitati čitaoci »Zore« i obratno. Katolicizam 
je uzorao duše, a iz ovog je tla nikla zajednička svijest. 
Trebalo je samo doći i izabrati predsjednika, potpred- 
sjednika, tajnika i blagajnika i društvo je već tu. Vjer- 
nici već imaju svijest solidarnosti. Baza je kulturnog, 
ekonomskog i svakog napretka: »Tražite Kraljevstvo 
Božje -i sve će Vam ostalo samo od sebe doći«. Ostalo 
raste samo od sebe, kao što to pokazuju prvi vjekovi 
kršćanstva, koji su gojili samo duševnu kulturu i reli- 
giozni odgoj, a indirektno su nastale katedrale, kršćan- 
ske države, filozofija itd. 


Opažam da isusovci imadu velikih zasluga za razvitak 
kulture u Evropi. Reformacija znači početak anarhije, 
kojoj je današnja faza liberalizam i boljševizam. Kada, 
s druge strane, promatramo kulturne radnike, vidimo da 
u Nizozemskoj isusovci izdaju Bouchershow, u Njemač- 
koj oni intelektualno vode katolički kulturni pokret (Sti- 
mmen der Zeit). Katann je Kalsburgovac. Maraković je 
isusovački đak. Akciju među ovdašnjim đaštvom vode 
isusovci. I sam veoma mnogo indirektno zahvaljujem 
isusovcima po Ljubi i Nini. 

Beč, 8. lipnja 1920. 


... P. Kronseder održao nam je u »Jugu« vanredno pre- 
davanje o vjeri i osobnosti... Predavanje je bilo na- 
krcano zanimljivim znanstvenim materijalom. Ni jedna 
riječ nije bila suvišna, a svaka istinita. Osobito me se 
dojmilo kad je govorio o prilikama u istočnoj nesjedi- 
njenoj Crkvi, o crkvama, monasima, gori Atosu... Neki 
genij veličine poklopio nas je kad smo ga slušali i kad 
smo usporedili dubok život i temeljito znanje mnogih 
katolika u Beču... s našim piskaranjem po raznim listi- 
ćima. Kada promatramo naše unutrašnje borbe i naš re- 
ligiozni život, pa ga usporedimo sa životom u domovini, 
čini nam se da smo velikani, a kad ga opet usporedimo 
s nutrašnjim životom P. Schmidta, Kronsedera, to istom 
osjetimo našu površnost, pokvarenost, trulež. O Bože, 
pomozi mi da se iskopam iz površnosti i laži! 


Zagreb, 6. rujna 1920. 


Jučer je omladinsko društvo u Ivanić-gradu priredilo 
narodnu skupštinu. Ljuba, Kolarek, gospođa Bedeković, 
Jesih, vič. Rihtarić i drugi otputovali smo onamo. Iza 
sv. Mise i užasno obilatog objeda održao je dr V. Deželić 
predavanje o kršćanskoj prosvjeti. Djevojke su bile sve 
u narodnim nošnjama (motivi crvenog lišća). Izjutra je 
Treći red, većinom Domagojci, pjevao staroslavensku 
misu, a poslije podne Lauretanske litanije na hrvatskom 
i Ave Maria. Prekrasno su pjevali. Iza blagoslova bila je 
pučka svečanost. Predavao je jedan medicinar. Jedan 
đak deklamirao je Šenoinu Fratarsku oporuku. Zbor 
Ivanić-grada dobro je pjevao. Iza kola nastavio se ples 
u jednoj dvorani. 


Dojam: čudni su putovi Božji. Milost djeluje svuda i ljudi 
zapravo ne znaju da su samo lutke velikih ideja, koje 
sve pokreću. Građani su grozni buržuji: drže do vjere, 
ali ta se vjera, uglavnom, sastoji u tomu: treba nam vje- 
ra da dobro i zadovoljno živimo tu na zemlji. Karakte- 
ristične su riječi moga gostoprimca: tuži se da jedva diše 
kad se najede. Naivno! a za ručkom jede do tri razne 

vrste mesa i skoro nikakva variva uz to. Ovo purgersko 
kršćanstvo užasna je opasnost za nas. Ono je u mnogo- 
me krivo da se kršćanska ideologija svagdje diskre- 
ditira... 


Da se kršćanstvo digne, mora u prvom redu kler biti 
svet, mora imati uvijek pred očima iKrista na Maslinskoj 
gori, kako svladava jurišanje svih križeva, Krista koji 
svladava đavla koji hoće da kamenje pretvori u kruh. 
Odgoj volje je aktuelna tema za hrvatski kler... 


Isposničku — apstinentsku — ideju, pasionizam valja 
širiti. Sa strahom sam konstatirao da i naši najbolji ljudi, 
kojima imadem zahvaliti što sam našao put k Bogu, nisu 
spoznali tu ideju. Trebali su proživjeti nekoliko godina 
među gladnim i bijednim ljudima i onda bi se istom do- 
-vinuli do tih spoznaja. 


Mislim da su mi od glada i bijede izmorene socijalističke 
mase milije od sitih katoličkih purgera. 


Zagreb, 13. listopada 1920. 
Kod plebiscita u Koruškoj pobijedili su Nijemci. 


Upravo sam došao s Meštrovićeve izložbe. Obasuli su 
me mlazovi ideja. Razapeti Krist, Krist i Magdalena, 
Krist i Samaritanka, Pieta, Krist tjera Židove iz hrama, 
Madonne s djetetom, Krist i napasnik, Japanske Ma- 
donne... Karijatide. Sve je sama lirika, subjektivizam 
ad absurdum. Ekspresionizam. Neanatomske forme reali- 
ziraju silan intenzivni unutrašnji život. Autodidakt Meš- 
trović došao je u svijet i trpljenje čovječanstva postaje 
za nj problem. On, koji je do sada bio liberalac, koji je 
do sada samo uzgred obradio koji religiozni motiv, na- 
jednom vidi jedan posebni svijet, koji se oduvijek bavio 
kardinalnim ljudskim problemima. Meštrović se sada 
bavi kršćanskom religijom i unaša u vanjske forme 
kršćanstva svoju vlastitu dušu, koja razara te for- 
me. Nema sumnje, Meštrović je od Boga silno obda- 
ren čovjek. U njemu je moderni subjektivizam našao 
tipičnog reprezentanta. Meštrović je bio u Americi. Možda 


190 


je na nj djelovao religiozni pokret Kvekera. (Možda) mu 
je prijala njihova čežnja za Beskrajnim i njihovo subje- 
ktivno interpretiranje Evanđelja. Nikada do sada nije 
potanje poznavao kršćanstva. Nije studirao, na primjer, 
opise milieua, iz kojega je nikao Krist, sve njegove ži- 
votne faze, što je trpio, zašto je radio. Nije do sada imao 
pred sobom živa Krista, kao na primjer što ga ima kato- 
lik, koji živi liturgijski. Kad najednom ispaćeni bezbožni 
liberalac Meštrović dobi u ruke Evanđelje i u njemu 
Kristovu nauku, koji li mlazovi ideja najednom iskočiše! 
Meštrović vidi Krista sub specie svoga »Ja«. On motri tu 
povijesnu pojavu kao pravi reprezentant XX stoljeća, 
koje je otpalo od Krista. To nije historijski Krist, ali iz 
mora tih efemernih poteza XX stoljeća, tu i tamo prodire 
po koja crta pravoga, historijskoga Krista. Meštrović je 
prema tome čisti lirik, koji je svojim Kristovima dao 
izreske iz svoje duše, duše koja ispod ruševina idejnih 
vrednota dvadesetoga stoljeća polako nalazi put k Isusu 
Kristu. Valja se diviti Meštroviću da je tolikom virtu- 
oznošću znao izraziti svoj unutrašnji život. Umjetnici su 
tipovi čovječanstva. Kad iznesu svoj put k Isusu Kristu 
i svoj duševni svijet, pokazuju smjer onima, koji su nikli 
iz one okoline, iz koje su i oni došli. To je civilizirana 
Zapadna Evropa, koja je u stanju konverzije, a nipošto 
jugoslavenski milieu. Meštrović je nama tuđ i dao Bog da 
naš narod nikada ne dođe u stadij onih naroda, kojih 
psihološkom raspoloženju odgovara — Meštrovićevo 
propelo. 


Jedna žena u molitvi divno je stilizirana. U Madonnama 
je također sve sam subjektivizam. Sav taj Kristov život, 
Marija s djetetom itd. umjetničke su koncepcije bezvjer- 
skog gledaoca, na čiju dušu kuca Milost. Hoće li naći put 
do Nje...? 


Svako umjetničko djelo, ako je tehnički uspjelo, doku- 
menat je'o odnosu umjetnika prema Bogu. Umjetnine 
mogu, dakle, biti i djela protiv Boga, ako ona izraze taj 
odnos. Kod lirske umjetnosti može se to najbolje konsta- 
tirati. Ako umjetnik, na primjer, sasvim krivo gleda u 
život, kao u mnogome i Meštrović, to on time dokumen- 
tira svoj unutrašnji stadij. Ako je tehnički virtuoz, stvorit 

će remek-djelo. Ali to nije prava umjetnina, jer se od 
prave umjetnine uz virtuoznost ekspresije zahtijeva i 
ispravno shvaćanje ideja, koje pokreću svijet. Prema 
tome su dvije vrste grupiranja umjetnina: prvo: djela, 
koja sjajno izražavaju unutrašnji život, bez obzira na 
ispravnost shvaćanja života, i drugo: djela, koja uz for- 
malnu virtuoznost dobro shvaćaju život. Djela su prve 
vrste dokumenti odnosa umjetnika prema Bogu i zapravo 
ne spadaju u uži pojam prave umjetnosti. 


Zagreb, 14. listopada 1920. 


Materijalno mi, možda, nikada u životu neće tako dobro 
biti. Sve mi ide po želji. Mogu se svake večeri tuširati, 
ležati na čistu podu, ustati u 5 sati izjutra, otići na sv. 
Misu i često primiti presv. Euharistiju. Hrane ima do- 
statno, mesa nikada, odijelo mi nije poderano, ovratnici 
uvijek čisti. Imam, dakle, sve što mi tijelo zahtijeva. 
Porodica daje, dakle, čovjeku najjače sredstvo da uzmo- 
gne biti duševno krepak. 


Problem križa mogu sada teoretski studirati, i dao Bog 
da sebi sada stvorim tako snažnu osnovicu da u praksi 
ne podlegnem križu. 

U PARIZU 1920 — 1922. 


O. M. Vanino, D. I. po povratku sa studija u Belgiji i 
Francuskoj 1920. g. uspio je isposlovati preko svojih pri- 
jatelja i znanaca mogućnost studija u Parizu za nekoliko 
hrvatskih studenata. (Već odavno su studirali u Francu- 
skoj mladi ljudi iz Srbije.) Na prijedlog prof. Lj. Mara- 
kovića izbor je u prvom redu pao na Ivana. Njemu su se 
pridružili još neki, među kojima je bio i današnji sveuč. 
prof. dr Đuro Gračanin. 

— Bio je kišan listopadski dan, — pripovijeda dr Gra- 
čanin — kad sam godine 1920. po prvi puta sreo Ivana 
Merza. U Zagrebu na Jelačićevom trgu, nekoliko dana 
pred naš odlazak u Pariz sastali smo se nas trojica stu- 
denata, koji smo dobili stipendij za studij u Francuskoj, 
da se dogovorimo o pojedinostima našeg putovanja. J. 
Ščetinec i ja smo nekako skupa došli a malo zatim poja- 
vio se i Merz. Bio je dobra osrednjeg stasa, plave kose, 
modrih očiju, visoka čela. Učinilo mi se da je preda 
mnom čovjek veoma blage ćudi, a istodobno čovjek posve 
izgrađen, odlučan, koji zna što hoće. Ta značajka Mer- 
zove osobnosti, taj prividni kontrast, koji sam u prvi mah 
osjetio, nije bio netočan. Ta blagost i čvrstoća, kao što 
sam kasnije vidio, bile su glavna značajka njegova ka- 
raktera. 


Već putem u Pariz nisam se dosta mogao načuditi tim 
crtama Merzeve osobnosti. Društven i popustljiv u razgo- 
voru do skrajnosti, pokazivao se neobično odlučnim u 
izvođenju svojih namjera. U Veneciji, gdje smo se naj- 
prije zaustavili, smjesta je kupio plan grada i za nekoliko 
minuta izradio program onoga što je htio vidjeti. Nisam 
mogao razumjeti njegove neumoljive odlučnosti s kojom 
je, iza jedne potpuno neprospavane noći, budio svoj vla- 
stiti duh i pažnju na tisuću umjetničkih pojedinosti, koje 
smo u tom historijskom gradu sretali na svakom koraku. 
Obilazeći gradom Ščetinec i ja smo postajali već nestr- 
pljivi od umora. Merz je to osjetio i nastojao nas umiriti, 
ali kroz to mirenje čitali smo njegovu odlučnost da do 
kraja izvede svoj program. Bio je tako uvjeren u vrije- 
dnost umjetnina da nije ni pomišljao na žrtve, koje je 

trebao podnijeti da do njih dođe. Odbijalo me od njega 
i to što o sebi gotovo ništa nije govorio. A imao je što da 
priča, kako sam kasnije doznao. Međutim, stigli smo u 
Pariz; o kakvoj povučenosti ni govora. Merz je smiono 
zaustavljao prolaznike da ih upita za razne informacije, 
gdje se nalazi ova ulica ili ona građevina. 


Zajedno smo se nastanili u rue Maillet kod gospođe Mi- 
chaut. Uskoro sam bio svjedokom kako je nevjerojatno 
brzo prodro u najjače intelektualne krugove Pariza. U 
kratko vrijeme upoznao se s čitavim nizom literarnih, 
filozofskih i drugih umnih radnika, proučio velik broj 
francuskih katoličkih organizacija. Dnevno je znao po- 
sjetiti i po deset takvih uglednih osoba. 


Volio je govoriti i raspravljati o ozbiljnim problemima 
po čitave sate, dapače i po čitave dane, samo da dođe do 
istine. Tu se opet pokazivala njegova osobnost u jednom 
novom neočekivanom svjetlu. Bio je uporan u obrani 
svojih tvrdnji, ali s koliko poniznosti, s koliko izgrađene 
blagosti, to se ne da reći. Jednom smo zgodom dugo 
raspravljali o nekom liturgijskom problemu. Sat dva iza 
toga razgovora, u kome je vjerojatno nehotice ustvrdio 
nešto netočno, došao je i rekao mi jednostavno: 


— Slušaj, ono što sam ti rekao, to sam slagao. Nije 
onako. Pogledao sam ga i učinio mi se divan. Priznati na 
ovaj način pred mlađim svoju pogrešku! ... Ne nije mo- 
guće — govorio sam sebi. 


— Kako, što ti to kažeš? 


— Kažem ti da ono što sam tvrdio nije istina — opetovao 
je Ivan mirno. 


Htio sam ga zagrliti od dragosti, jer mi je ovo priznanje 
najednom otkrilo svu veličinu njegove duše. Nikad do- 
tada, a niti kasnije, nisam doživio nešto slično. Ta obična 
je stvar da ljudi skrivaju svoje pogreške, a gle najednom 
čovjek optužuje sama sebe zbog nečeg što sigurno mo- 
ralno nije bila laž, ali što je on u duši mrzio poput nje. 


Njegov strogi život u Parizu nismo puno shvaćali. Često 
si je kod jela uskraćivao bilo na kakvoći ili na količini 
hrane. Gospođa, kod koje smo stanovali i koja nam je 

Ivanovi drugovi sa studija u Parizu: dr Gračanin (lijevo), 


sveuč. prof. na Bogoslov. fakultetu i dr Šćetinec, sveuč. prof. 
na Ekonm. fakultetu (umro 24. VI 1939. god.) 


također kuhala, ljutila se na njegova odricanja, ali Ivan 
nije popuštao. Na Veliki petak jednostavno je iščeznuo, 
ostavivši gospođi kartu gdje se ispričava da ga neće biti 
cio dan. Gospođa je znala što je: odlučio je toga dana 
ništa ne jesti. Njegova odricanja nisu se odnosila samo 
na hranu. Znao je spavati na potpuno tvrdom ležaju. 
Dakako, sva su ta odricanja imala više motive, koje mi 
nismo naslućivali. Tek iza njegove smrti, kad sam do- 
znao za njegove pariške odluke, mnoge su mi stvari po- 
stale jasnije. Inače je svoje nehotične pogreške, kojih je 
i on imao, tako vidljivo popravljao, da mi je Sčetinec 
zadivljen često na samu govorio: »Slušaj, ovaj Merz po- 
staje svaki dan sve savršeniji!« I onda bi mi pripovije- 
dao kojekakva njegova nova odricanja i svladavanja. 


Kolikogod je bio prema sebi strog, toliko je prema dru- 
gima bio blag, pun razumijevanja za potrebe ne samo 
svojih kolega nego i nepoznate pariške sirotinje. Upisao 
je odmah po dolasku sebe i nas u Društvo sv. Vinka, 
kojemu je bio cilj pomagati siromahe. Svaki je od nas 


trebao stalno pohađati jednu siromašnu parišku porodicu 
i pomagati joj prema svojim mogućnostima. Jednom je 
Ivan bio spriječen, pa me zamolio da pođem mjesto nje- 
ga obitelji koju je posjećivao. Tek sam tamo doznao što 
se sve može i što sve treba učiniti siromasima. Ta obitelj 
nije se mogla dosta nahvaliti njega i njegove dobrote. 


Merz je studirao na Sorboni i na Institut Catholique 
francusku književnost, a ja sam studirao pravo i ekspor- 
tnu akademiju. Jednom zgodom reče mi: »Čuj, zašto ne 
ideš na teologiju, ti bi bio dobar svećenik!« Ja sam mu 
iznenađen i pomalo uvrijeđen odgovorio: »Što meni go- 
voriš, budi to til« Nisam, dakako, slutio da je Ivan već 
tada ozbiljno pomišljao na redovnički život, samo mi to 
nije rekao. Međutim, ta je misao u meni kopkala i za 
godinu dana odlučio sam se zaista za svećeničko zvanje, 
te sam odmah započeo studij teologije. Koliki je udio u 
mojoj odluci imao Ivan, teško je razabrati; no sigurno 
je bio oruđe u Božjim rukama, kojim me je Bog potak- 
nuo da se odlučim za svećeničko zvanje. — 


Hrvatski su katolički studenti u Parizu bili veoma akti- 
vni; među njima se, naravno, najviše isticao Ivan. Drže 
predavanja u francuskim društvima i u francuskim ka- 
toličkim novinama prikazuju tadašnje napadaje na kato- 
licizam u novonastaloj Kraljevini SHS. Sa svojim dru- 
govima sakupio je mnogo materijala o kulturnom boju 
u Jugoslaviji i o tome je »Libre Parole« 3—7. IV 1921. 
donijela četiri članka koji su pobudili senzaciju u fran- 
cuskoj javnosti. Zajednički naslov tih članaka bio je: »La 
Yougoslavie menacće de dissolution par Vaction maco- 
nique et anticatholique.«** Nastojalo se s druge strane da 
se ti članci obustave, no redakcija je odgovorila: »Ako 
nije istina što je u člancima, demantirajte; ako jest, to 
oni imaju pravo da se brane.« I druge francuske novine 
pisale su o istim stvarima. 

DNEVNIK 
Paris, 7. studenoga 1920. 


Još nije počeo normalan život. 


U Ljubljani smo u uredništvu »Slovenca« govorili s Ter- 
seglavom. Putovali smo kroz Italiju do Trsta s našim 
iseljenicima. Tužna slika Jugoslavije! Mlada i zdrava 
Sremica pjevala je u vlaku o srpskoj slavi, a putuje da 
se nikad ne vrati. U Italiji smo se vidjeli s D' Annunzije- 
vim vojnicima, koji su pripovijedali da D' Annunzio zna 
vršiti službu caporala del giorno i dijeliti momcima hra- 
nu. U Veneciji se upravo služio rekviem za nekog gene- 
rala, koji je Veneciju obranio od invazije austrijske 
vojske. Razgledali smo crkvu Sv. Marka i Duždevu pa- 
laču. Na stanici nas je dječurlija htjela pokrasti... U 
Milanu smo dugo čekali. Vožnja kroz Francusku bila je 
divna. U jedan dah stigosmo brzim vlakom ovamo. Metro 
je na nas u prvi mah učinio zaseban dojam, a zatim se 
začudismo kako je svijet prijazan. Zatim nam je neobično 
bilo da su knjige ovdje izložene na ulici (na prodaju) a 
da nitko ništa ne ukrade. 


Začudili su se da smo došli. Mons. Baudrillard primio 
nas je lijepo, ali konzul nas skoro htjede natrag poslati, 
jer je tvrdio da smo pristaše Karla, zato što su nas po- 
slali isusovci. Nakon mučnog traženja jedva nađosmo 
nešto stana. Studen je velika, a i hrana nezgodna (dvaput 
dnevno meso), tako da se ne mogosmo još posve koncen- 
trirati... 


Paris, 16. studenoga 1920. 


... Upoznao sam se s katoličkim Englezom. Čini mi se 
da su engleski đaci — po ovome sudeći — još nesamo- 
stalnije odgojeni od Francuza. Oni su dobro odgojeni 
mladići, ali u njima se ne zrcali katolički pokret. Sve- 
ćenstvo misli za njih i vodi ih, ali do sada nisam opazio 
ništa o katoličkom lajiku, koji bi sam zastupao stanovište 
Crkve u stvarima, koje ne spadaju strogo u djelokrug 
svećenstva. 

Naš je katolički pokret jedinstven. Svaki je član svjesna 
jedinica u radu za Crkvu. Samo treba nastojati da veza 
s Crkvom bude što jača, da uz sposobnost i svijest vođa 
bude u njih heroizam poniznosti i pokoravanja. 


Paris, 28. prosinca 1920. 


Mahnić je mrtav. Nisam bio tako sretan da ga vidim pri- 
godom sedamdesetgodišnjice, ni da s ostalom braćom ču- 
vam stražu kod njegova odra. Mahnić je najmarkantnija 
osoba u jugoslavenskoj povijesti, koju poznajem, i koliko 
do sada saznadoh o njegovu unutrašnjem životu, najviše 
se približava svecu katoličke Crkve. Koje li sreće za Ju- 
goslavene imati jednog Mahnića, prvoborca, koji hoće da 
digne jugoslavenski narod u naručje Trojstva, gdje sada 
slavi slavlje. Naš Mahniću, moli za nas! Moli se da iz 
našega pokreta nikne što više snažnih ljudi, koji će raditi 
samo za svetu Crkvu katoličku! 


Paris, 20. siječnja 1921. 


Tata je na 12. I (o srebrnim svatovima) nakon 20 godina 
primio sv. Pričest. Moje su molitve Srcu Isusovu usli- 
šane. U pismu, što mi ga je pisao, vidim tipičan primjer 
konverzije. Obratio ga je nadnaravni elemenat: Milost. 
Još ostaje mama na brizi. Srce Isusovo, pomozi! 


Paris, 30. siječnja 1921. 


Bio sam na zadnjoj sjednici Congres regional de PAsso- 
ciation catholigue francaise. Raspravljalo se o socijalnoj 
orijentaciji među radništvom, o agrarnim organizacijama, 
o cercle d'ćtudes i o liturgijskom pokretu. Struja života 
provejava svu organizaciju i divan duh u njoj vlada. 
Harmonija duša opstoji među članovima i u debatama se 
jedva zapaža afekat. Ova katolička mladež socijalnija je 
od đaštva. To su opazili i neki svećenici. Promatrajući 
ovaj silni interes katoličke generacije oko instauracije 

cijelog javnog života u Kristu, opažam djelovanje jedne 
Energije, koja posvuda djeluje, gdje sam god promatrao: 
u Austriji, kod nas, pa sada eto i ovdje. Divim se jedin- 
stvenosti, koja inspirira katoličke pokrete svih zemalja. 
Najbolja apologija Božjega djelovanja u čovječanstvu 
jest taj jedinstveni duh, koji prožimlje katoličke pokrete 
svijeta. Nikakva ljudska sila, nikakav filozofski sistem 
ne može stvoriti to remek-djelo — to je djelo Sile, koja 
je iznad nas i koju mi tražimo i želimo spoznati. Ateisti, 
internacionalci i svi mogući teoretici neka proučavaju 
povijest Crkve i njezinu sadašnju aktivnost, pa će vi- 
djeti da je ona jedina koja čovječanstvo naprijed vuče. 
Duboki je dojam na me učinila molitva. Nakon svršenih 
debata, gdje se raspravljalo o potrebama javnoga života, 
svi se okrenuše spram Presv. Sakramenta i jednoglasno 
zapjevaše O salutaris hostia, Magnificat, Tantum ergo... 


Oduševljeno pjevanje bio je umjetnički izražaj jedinstve- 
nosti njihovih duša, afirmacija vjere u katoličku Fran- 
cusku XX stoljeća. Zaista Francuzi — barem ovi koje 
sam danas slušao — mogu se ponositi svojim klerom i 
svojom mladeži. 


Paris, 1. veljače 1921. 


... Kad se promotri vijek Ljudevita XIV, vidi se da nje- 
gova veličina nije u velikim umjetninama ni u državnoj 
moći. Ovi kraljevi, kardinali i sva aristokracija imali su 
u sebi malo kršćanskoga. Taj je »zlatni vijek« rafinirane 
kulture našao svoje kritike u reprezentantima Crkve: sv. 
Vinko, Pascal, Bossuet i drugi, naglašavali su u doba tih 
feudalnih predrasuda veličinu siromaštva, trpljenja, sra- 
mote. Divnog li djelovanja Crkve, koja u svakom stoljeću 
pokazuje čovječanstvu pravi smisao života. 


Paris, Sv. Đurđevdan 1921. 


Bola moja još uvijek traje i zbog toga ne pisah skoro 
ništa. Hvalim Isusu Kristu da sam u prošloj epohi, za 
vrijeme korizme, mogao zaroniti u more boli Njegova 

Srca i da sam tako živio u uskoj vezi s Njime. Usput sam 
preveo Križni put Paul Claudela, i čini mi se da bi svaki 
katolički pjesnik morao napisati jedan križni put, da 
uzmognemo ocijeniti njegovu veličinu kao čovjeka. 


Uslijed te moje očne bole ne mogoh se posvetiti studiju 
katoličke literature, kako bih želio, a francuski jezik, koji 
sam, međutim, učio, također uslijed unutrašnje rastrese- 
nosti ne naučih. Srce Isusovo, Tebi posvećujem svoj život: 
ako je na Tvoju slavu da trpim i tako dođem k Tebi, 
neka bude Tvoja volja, i molim Te da uza me budu u 
Tvome kraljevstvu i moji roditelji... 


Toulouse, 27. srpnja 1921. 


U željeznici Paris-Bordeaux sastadosmo se s dva isusovca 
— bogoslova, rodom iz Kanade. Pripovijedaju o jakom 
vjerskom životu i o velikoj plodnosti francuske rase u 
Kanadi. U Bordeauxu pogledasmo Ščetinec, Gračanin i 
ja brod Asie i sve moguće katoličke organizacije. U Arca- 
chonu smo prisustvovali sastanku Avant-garde, mališa 
francuske katoličke mladeži. Posvuda se osjeća blizina 
Lurda. Tako je jedan član tih mališa ozdravio. Imao je, 
čini mi se, sušicu u nozi, a sada igra nogomet. Na keju 
mi pokazaše također jednu gospođu u bjelini, koja je 
ozdravila od iste bolesti. Po prvi put sam vidio svijetlo- 
-modri Atlanski ocean, čiji su se valovi žurili, pjeneći 
se i natječući se. Taj neprestani život, to kretanje ne- 
izmjernosti, kao da je slika Duha Svetoga, koji je nepre- 
stani, vječni, neizmjerni i lijepi život. 

U Toulose stigosmo noću. Lutali smo ulicama po mje- 
sečini. Čovjek bi rekao da je bosanska mjesečinasta noć. 
Napokon udarimo alkom i otškrinuše nam sredovječna 
vrata. Ovdje mi se najviše sviđala velika, teška pokor- 
nička romanička crkva Sv. Severina, u kojoj se čuva 
glava sv. Tome. I inače je puna relikvija. Čuva se dio 
drveta sv. križa i drugo. 


Semaine sociale: premda je karakter odviše stručan, te 
zapravo ništa ne razumijem, ipak je cjelokupan utisak 

veličanstven. Zastupani su vođe katoličke Francuske i 
Belgije. Osim E. Duthoita i Gouiva D. I., Lercllea, nalazi 
se ovdje Pere Ritten, OP, vođa belgijskih radničkih orga- 
nizacija, Max Turmann, autor knjige L'Eglise et PEco- 
nomie sociale. Najbolji je dokaz o vrhunaravnoj atmo- 
sferi, koja tu vlada, što predsjednik kongresa prima svaki 
dan sv. Pričest. Raspravlja se o nepravdi u ekonomskim 
odnosima. Do u pojedinosti ispituju se uzroci socijalne 
neravnopravnosti i stvara se direktiva za socijalni rad u 
narednoj godini. Tako je, eto, Semaine sociale poprimila 
karakter putujućeg sveučilišta. 


Sve je ovdje centralizirano u Katoličkoj univerzi, koja 
je, kao posvuda, žarište katoličkoga života jednoga grada. 
Zanimljivi su objedi u vrtu Katoličkog instituta, na ko- 
jima uz dugačke stolove sudjeluje više stotina muškog i 
ženskog svijeta, svećenika i lajika. Po francuskom se 
običaju drže duge zdravice, u kojima se prilično laska 
Francuzima. Od svih govora bila su najzanimljivija dva. 
Jedan priprosti francuski misionar iz Kine tvrdio je da 
je Kinez i tužio se da sva kineska mladež, koja dolazi u 
Francusku, pada u ruke protestanata ili boljševika. Za- 
klinjao je francusku mladež da se zauzme za Kineze, 
koji dolaze u Francusku. Iz cijeloga je govora izbijala 
inspiracija svetosti. Otac Riitten molio je Francuze da 
više pažnje obrate radnicima. Tvrdio je da radnika može 
predobiti jedino radnik: Apostolat de Pouvrier par 1ou- 
vrier."" Svaki svećenik treba da odgoji nekolicinu rad- 
nika, koji će dalje širiti ideje kršćanskog socijalizma 
među svojim drugovima. Tražio je i to, da se. osnuje Pres- 
se Catholique ouvričre, journaličre, et independente,? 
jer radnik ne može vjerovati katoličkoj štampi, ako je 
buržujska. Jedino radnik znade pogoditi radnički ton. 


Paris, 4. studenoga 1921. 
Prisustvovao sam kod benediktinki oblačenju novakinja. 
Liturgija je veličajna. Dojam: kao da djevojče ide pod 
giljotinu, u smrt. Umire svijetu, postaje struna, koja će 
na vijeke pjevati slavu Božju. Izgarat će poput vatre i 

ući će poput mudre djevice sa zapaljenom svjetiljkom u 
bračne dvore Zaručniku. 


Rob sam Božji. Rezultat trpljenja (oči): stvorio sam di- 
rektive za život i dnevno molim cijelu krunicu. Ozdrave 
li mi oči, svršim li ispite, i ne bude li vanjskih zapreka, 
idem u isusovce (ako me prime). 

Valja sav svijet zaboraviti i sve sile koncentrirati u radu 
za Isusa. Zaboraviti prijatelje, planove, sve — iščeznuti 
sa zemlje, izgorjeti, da zaista uđem sa što više bližnjih 
onamo, gdje nas čeka Otac, Sin, Blažena Djevica Marija 
u Duhu Svetomu, apostoli, mučenici, anđeli, djevice, To- 
ma, Mahnić, Rogulja — svi oni beskrajni svjetovi Apo- 
kalipse. 


Kad su u staro vrijeme ljude žrtvovali (Ifigenija) da 
umire božanstvo, prisutne je prolazila jeza. Mlada du- 
vna-benediktinka ulazi u zatvor, da iz njega nikada ne 
iziđe. Prešla je prvi prag smrti, koji vodi u nebo. Stare 
su poganske ceremonije naslućivale velike misterije, a 
tek kršćanstvo ih je ekspliciralo. Generalova kći napušta 
svijet, obučena kao bijela zaručnica, da ne utone. Post, 
jesti stojećki, ustati u tamnoj noći, studenoj sobi — križ 
naprtiti na leđa — da se spasi pogani Babilon, tisuće 
prostitutki i razbludnika. 


Bože, velik si, koji sitnim dušama ulijevaš nadnaravnu 
snagu i sramotiš zastupnike znanosti, akademike, politike, 
koji stvaraju velike govore, a nisu spremni žrtvovati ni 
najmanje od svoje udobnosti. Da, zrno mora biti bačeno 
u zemlju i tamo umrijeti, ako želi da donese ploda. 


Kraljice Djevica, ulij ulje svetosti u njezinu dušu i nje- 
zino tijelo: neka miomiris žrtve, koja izgara, napuni 
zemlju svojim parama. 


Danas čovjek mora pročitati knjižnicu, a ljudi ne znaju 
da Crkva posjeduje ljepšu dramsku poeziju od svih mo- 
gućih Sofokla i Shakespearea. Ceremonija, osim ljepote 
teksta, ima tu prednost nad svjetovnom dramskom poezi- 
jom, što ova fingira nešto što je bilo, dok mi kod litur- 
gije prisustvujemo samoj drami. š 

Grupa hrvatskih katoličkih studenata u Parizu: s lijeva na 
desno: dr Ivan Merz, dr Milan Ivšić, dr Matija Belić, dr Ju- 
raj Šćetinec i dr Đuro Gračanin 


Oh, kako su velike duše, koje se posve odriču života! 
Adamovo je sjeme zgriješilo, ne hoteći slušati Boga, po- 
stalo je robom tijela, koje je ispod čovjeka. Jedina po- 
niznost uspostavlja poremećeni poredak, ništa ne tražeći 
za sebe, uništavajući u sebi sve što odvaja od Boga. 
Nastojanje da se potpuno zaboravi da se samoga sebe 
protuteža je Adamovu grijehu, po kome je čovjek htio 
postati jednak Bogu. 


Silno je žalostan čovječji život. Koliko je stotina tisuća 
djevica, lijepih, zdravih, mudrih, napustilo život, sreću, 
roditelje, da se uzida u samostanu i da joj nestane imena. 
I danas, generalova kći ostavi poput tih stotina tisuća 
svoga oca, dekorirana svakojakim medaljama, da nikad 


203 


ne iziđe iz zidina rue Monsieur. Što li je mislila? Morao 
ju je dugo i dugo mučiti misterij života. Napokon je uvi- 
djela da je najbolje — pošto je ovaj život samo pred- 
radnja — što prije započeti, pa makar s mnogo muke, 
onaj život, koji će vječno trajati. Kod kuće je jedva če- 
kala da što prije započne redoviti redovnički život, jer su 
je svi mogući poslovi od toga odvraćali. Kad je danas 
prešla prag samostana, što li je mislila? Da će sada, za- 
pravo, započeti prava priprava za onaj život. Nije li je 
obuzeo strah da bi se mogla priviknuti na samostanski 
život i ovaj joj postati navikom? Oh, da, morat će svim 
sredstvima da sama sebe budi, da bude uvijek spremna 
na dolazak Zaručnika. Morat će joj ovaj život postati tako 
nemio, da željno očekuje čas da pređe preko drugog pra- 
ga, koji vodi u Samostan Neba. 


Bože moj, daj da iščezne poganstvo, u kome živimo! 

IVANOVE PARIŠKE ODLUKE 


Iz svjedočanstva Ivanovih drugovi i iz njegova dnevnika 
vidi se kako je Ivan vodio intenzivni duhovni život. U 
njegovoj ostavštini našle su se odluke koje je sastavio 
još u Parizu, kako to spominje u dnevniku od 4. XI 1921, 
i kojih se nastojao vjerno pridržavati. Možda će se ove 
odluke učiniti neobične za jednog mladog pariškog stu- 
denta. Ali su zato zanimljivo svjedočanstvo kako se Ivan 
spremno odazvao Božjoj milosti, koja ga je vodila pre- 
ma kršćanskoj savršenosti. 


. Na sasvim tvrdom ležati. 

. Cijelo tijelo dnevno ledenom vodom umivati. 

Izjutra ništa ne jesti. 

. U petak glad osjećati. 

Češće u najboljem teku prestati (s jelom). 

Gimnasticirati svaki dan u kojim god prilikama. 

O sebi nikada ne govoriti. 

. Samo ručati i večerati. 

. Jednom mjesečno 24 sata ništa ne jesti ni piti. 

Suvišak svojih dobara siromahu pokloniti. 

. O svojoj boli nikada ne govoriti. 

. Što manje govoriti. 

. Svaki se dan bar jednom posvema Bogu pomoliti. 

. Ići u neugodne situacije. 

. Vlastitu bol blagosivati. 

. Katkada sebi svojevoljno, u potaji, bol zadavati. 

. Katkada iz najboljega sna ustati i gledati zvijezde. 

. Ići po najtamnijoj noći na strašiva mjesta, pobijediti 
strah, jačati vjeru. 

. Poniženje pred ljudima s veseljem primiti. 


HH HHH BBB 
Oo mnoDN- Bo 


ND H 

. Ne odati se nikada odviše jednostrano znanosti. 
. Biti sa životom u najužem kontaktu. 


ND 
Hh 


Tim je »pravilom života« Ivan želio svoje tijelo potpuno 
podvrći duhu, a duh svoj Bogu. Običnim kršćanima ove 

će se odluke učiniti presmione. Ali oni koji osjećaju u 
sebi također poziv da teže za kršćanskom savršenoću, 
razumjet će Ivanovu odlučnu volju da svoj duh uzdigne 
nad sve vremenito i prolazno i da nastoji postati savršen 
»kao što je savršen naš Otac na nebesima.« 

IVAN I NJEGOVI RODITELJI 


Kroz Ivanov se dnevnik opaža velika briga za vjerski 
preporod njegovih roditelja. Često se za tu svrhu molio 
i prikazivao žrtve. Sačuvala su nam se i pisma, koja je 
s tom nakanom pisao roditeljima iz Pariza. Izvanredno su 
važna za poznavanje Ivanovog unutrašnjeg života, jer u 
njima potpuno otkriva svoje poglede na život i svijet. 
Donosimo ih ovdje onako kako su objavljena u prvom 
Ivanovom životopisu od dra D. Kniewalda (1932. god.). 
Iza Nove godine 1921. piše Ivan ocu: 


»Tvoj me list razveselio kao ni jedan dosad. To je prvi 
put da si mi otvoreno otkrio svoje najtajnije misli, svoje 
borbe i unutrašnje nastojanje. Ja ću nastojati da moja 
razmatranja nadovežem na Tvoje misli. Ti mi pišeš da 
osjećaš u sebi često puta neku težnju da izađeš iz samoga 
sebe... Ova je težnja naročita značajka našega vijeka. 
Ja posjećujem ovdje različita udruženja, koja su osno- 
vana na veoma različitim svjetovnim naziranjima i 
svagdje osjećam veliku borbu i traženje duša... Postoji 
jedan Bog, koji neprestano djeluje na ljudske duše. 
U svakoj je ljudskoj duši težnja za nečim velikim: jedan 
teži za slavom, drugi za velikim djelima, treći je težio 
da postigne nešto veliko, ali mu se već čini da mu neće 
uspjeti, pa je postao pesimistom ... U svakom je čovjeku 
težnja da postane u neku ruku Bog. Ti nećeš, dragi oče, 
naći ni jednog filozofskog sustava koji bi ovu misao 
tako istakao i tako divno izgradio, kao što to čini kršćan- 
stvo, koje tvrdi da je težnja i zadaća svakog čovjeka da 
postane djetetom Božjim. Ova Tvoja težnja, Tvoje nasto- 
janje i Tvoje nezadovoljstvo, to je nesvijesna težnja za 
Bogom.« 


Kad mu je otac odgovorio na ovo pismo, odvraća on ocu 
iz Pariza 21. siječnja 1921.: 


»Dragi moj oče! Tvoje me pismo od 15. I 1921. osobito 
razveselilo i zahvaljujem Bogu, koji je uslišao moje ne- 


prekidne molitve i darovao Ti milost svete vjere. Tvrdo 

sam osvjedočen da događaji, koji su okruživali Tvoj sre- 
brni pir, nisu bili puki slučaj, već su bili spremljeni od 
Providnosti, koja neizmjerno ljubi svoje stvorenje. Tvoje 
je pismo tako snažno da bi moglo naći mjesta u novijim 
izdanjima ispovijedi modernih konvertita kao dokaz za 
istinitost kršćanstva. To, što si Ti doživio, proživjeli su 
svi konvertiti od sv. Augustina do Bensona i Brunetičrea. 
Nadam se da će ona ljubav, koja nas veže, sada postati 
još dubljom i većom i da ćemo nakon borbe, što je imamo 
voditi u ovom životu, i u vječnosti biti združeni u Bo- 
gu... Posve je prirodno da treba ono što smo primili i 
sačuvati. Uvjeren sam da ćeš morati još mnogi boj u 
svojoj duši izvojevati. No najveće je već tu, sv. vjera, a 
uspon će poći za rukom uz dobru i jaku volju. Najbolje 
je sredstvo da okušamo snagu kršćanstva, da pustimo 
neka život Kristov, kako nam ga prikazuje Evanđelje i 
liturgija, na nas djeluje... « 


16. III 1921. piše Ivan opet ocu: 


»... Rado bih znao kako se razvija duševni život Tvoj i 
majčin. Treba da budete uvijek uvjereni da je život kra- 
tak a vječnost vječna i da je ljudska duša, kako je ne- 
davno rekao jedan francuski političar (Marc Sangnier), 
više vrijedna nego cijeli svijet, jer će svijet propasti, a 
duša će uvijek ostati na životu. Ne zaboravite na uskrsnu 
sv. Pričest, jer je to najmanje što od nas traži naš Stvo- 
ritelj...« 


Iz pisma ocu od 5. listopada 1921.: 


»... Za svoju sam dizertaciju sakupio već dosta mate- 
rijala... ali moram još veliki broj djela pročitati... Na 
večer sam veoma malo radio i moje su oči zaista slabe, 
ali ne zbog prevelikog rada, barem ja tako mislim, već 
što imam naravnu pogrešku. Nosim uvijek naočale (lijevo 
oko + 2 1/2 dioptr., desno oko + 3d.), na ulici i za čita- 
nje... Stadij je mojih očiju onaj isti kao i prije nekoliko 

godina. Vi se nemojte uznemirivati, već Vas molim uzmi- 
te krunicu u ruke i izmolite pokatkad koji desetak 
Zdravo Marija Majci Božjoj na tu intenciju. Vi ćete se 
možda začuditi da ja računam s nadnaravnim faktorima, 
kao s najobičnijim stvarima. To sam naučio u Lurdu, 
gdje je više slijepaca progledalo. Poznato je, na primjer, 
da je književnik Henri Laserre prao svoje oči lurdskom 
vodom i posve ozdravio. Da se oduži bl. Dj. Mariji, na- 
pisao je poznato djelo o Lurdu. Ja sam se ugledao u 
njega i molim Vas da me svojim molitvama potpomog- 
nete... 


...Istinita je Tvoja tvrdnja da su svećenici i redovi naj- 
više pridonijeli toj katoličkoj renesansi među francuskim 
intelektualcima, i ovi su intelektualci, koji su velikim 
dijelom konvertiti, u javnom životu rehabilitirali kato- 
ličku doktrinu. Mi dolje živimo na granici Crkve i posve 
je prirodno da tamo niču sekte i da su apostazije na dne- 
vnom redu; bilo bi nenaravno kad se ne bi katolike 
progonilo. Lijepo veli današnja »pričesna« u misi sv. 
Dionizija: Kažem vam, moji prijatelji, ne bojte se onih 
koji vas progone«, a sv. Pavao (Gal. 6, 14—18.) stavlja 
nam se za uzor govoreći: »Braćo, hoću da se hvalim samo 
u Križu Gospodina Isusa Krista, radi koga mi je razapet 
svijet i ja svijetu.« Dobro meditirajte o značenju poter- 
tanih riječi. U tome leži filozofija sreće: valja postaviti 
težište svih naših želja u onaj svijet, sebe posve zabora- 
viti, radeći za Našeg Gospodina Isusa Krista, koji je 
jedini vječan. Ti bi mi mogao reći da bismo s tim ide- 
jama svi mogli umrijeti od gladi. Tako mama sigurno 
misli. Držim da naše logičke dedukcije moraju biti kon- 
sekventne. Ako, naime, vjerujemo u apsolutno Božanstvo, 
a ja pretpostavljam da i mama u to vjeruje, tada nema 
slučaja (Luk. 12, 1—8). Moramo, dakle, činiti uvijek volju 
Božju, i ako On hoće da gladujemo, gladujmo; ako On 
traži da damo sebi glavu odsjeći, recimo: hvala Bogu! 
Osim toga valja znati da dragi Bog nikada neće natova- 
riti na čovjeka onaj teret, koji ne bi mogao podnijeti. 
Ovo pišem poglavito radi mame, koja je uvijek u nepre- 
stanom nervoznom strahu. Da nema Boga, i da slučaj 
egzistira, razumio bih mamu (tada bi bilo bolje ustrijeliti 

cijeli ljudski rod), ali pošto smo tako sretni da znamo da 
je ovaj život veoma kratka faza i da ćemo zatim biti u 
vječnome nebu, budimo junački, žrtvujmo sekundu ovoga 
života da uđemo u beskonačno nebo... Molim javite mi 
svaku opozicionalnu misao, da tako uzmognemo u među- 
sobnom nastojanju za ovo dvadeset-trideset godina, što 
nam je možda biti na zemlji, upotrijebiti sve naše ener- 
gije da spasimo naše duše i što više duša naših bližnjih... 


Ljubi Vas Vaš sin i brat u Isusu Kristu. Na dan sv. Di- 
onizija Areopagite, 1921.« 


Ovo je pismo potaknulo Ivanovu majku na ozbiljnije 
razmišljanje, ali mu je dosta oštro odgovorila, što je on 
i očekivao: 


Zagreb, 17. X 1921. 


Hans! Ne kažem »Dragi«, jer sam cijeli dan plakala zbog 
Tvog preporučenog pisma. 


Kakve su to misli i još k tome u Parizu! O biti i ne biti 
ne smije se razmišljati, sve je kako je, pametne su se 
glave time razbijale i ljudi su poludili! — Zašto mi pra- 
viš brige, Hans? Već se više godina mučim, jer Ti hoćeš 
da budeš sasma drugačiji od drugih? Zašto? Gdje je moj 
Hans, koji je bio veseo i dobre volje, koji je ljubio i 
razumio sve što je ljudsko? 


Lijepo je bilo Tvoje djetinjstvo kod roditelja, koji Te 
ljube. Ti, kao središte, razmažen i obožavan, a sad ne 
živiš više Ti, nego nas ražalošćuješ. Ne može se, Hans, 
glavom kroza zid! Mi smo utrli Tvoj put i silili te k voj- 
sci, jer Tvoje oči nisu vrijedile! Ti si htio bezuslovno 
studirati filozofiju, što najviše troši oči. Zašto? Zašto 
činiš to još jednu godinu, kad ne ide? Mora se životu pri- 
lagoditi. Ti si mi rekao da ja ne mislim na sutra, jer mi 
je danas dobro! Sad kažeš da nismo dugo na ovom svi- 
jetu, samo 25—30 godina. Zašto ne misliš, Hans, na nas 
kojima si sve, koji će ležati razmrskani na zemlji, ako 
Ti umreš? Zašto nećeš da živiš, već se samo mrtviš? Tako 
je lijepa mladost, cvatuće Tvoje doba, a mi imamo brige, 

jer Ti mučiš sebe i nas. Švaki čovjek imade sate, kad 
sam sebe promatra, ali uvijek samo jedno isto! Ja ne 
razumijem! 


I tata je žalostan, ne vidi ga se nikad smijati! Piši nam 
sretna pisma, Hans, ne uvijek da pripravljaš dušu za 
drugi svijet! Ti nemaš razloga da se baviš takvim misli- 
ma. Gimnasticiraj, opći s ljudima i ne budi jednostran! 
Uvijek imati za društvo knjige, koje su pred stoljeća 
pisane, to je strašno! 


Hvala na Tvojoj čestitci za imendan! Bilo mi je jako te- 
ško pri srcu! Mnogo zahvaljujem gđici Michaut, odgo- 
vorit ću... 


Mnogi, koji Te ljube, pozdravljaju Te... Vidiš, kako je 
za Tebe lijep svijet! — Radi neko vrijeme fizički, dok Ti 
se oči ne razbistre. Idi u jedan mehanički tečaj! Možda to 
možeš? 
Ljubi Te 
majka 


Na ovo majčino pismo Ivan odmah odgovara: 


Matto: Eto uzeh pero i papira, 
Jer mi srce ne da mira. 


Moja draga mama! 


Premda je Tvoje pismo pisano u tonu bez nade i u njem 
oštro navaljuješ na me, to me je ipak veoma razvese- 
lilo. Nadam se da će odsad naše dopisvanje biti češće i 
da ćemo imati prilike da se međusobno dobro razgovo- 
rimo. Potpuno je razumljivo i naravno da je moj sedmo- 
godišnji boravak daleko od kuće i u raznim društvenim 
krugovima na mene jako utjecao. Osim toga znadeš da 
me je život na sveučilištu u Beču, onda rat, studij i na- 
pokon Lurd potpuno uvjerio o istinitosti katoličke vjere 
i da se zato moj cijeli život kreće oko Krista Gospodina. 
Ti me ne smiješ zlo razumjeti i sebi predstaviti da znači 
jedno te isto vjerovati i žalostan biti. Upravo je protivno 
istina. Gospodinu se mora s veseljem služiti i veseliti se 
neobičnoj ljepoti prirode, sreći obiteljskog života i svim 
ostalim darovima. 

Znao sam da će Ti moje preporučeno pismo prouzročiti 
boli, i ja sam ga pisao tom nakanom da se naša ljubav 
produbi i oplemeni. Znadem, naravno, unaprijed da me 
voliš više od svega, i zato ja hoću da izrabim Tvoju do- 
brotu. Uvijek mi je bilo u srcu neizmjerno teško što Ti 
samo karte pišem i saopćujem o hrani, vremenu i zdrav- 
lju gđe Michaut. Ja sam Ti već u Beču htio saopćiti tu i 
tamo štogod o svom unutrašnjem životu, o svom srcu, 
ipak se nisam usudio. Sad je led probijen i molim Te, 
draga mama, da mi uvijek točno odgovaraš. Želim cije- 
lom svojom dušom da naše nastojanje i težnje budu isto, 
da ne govorimo protivno jedan drugome. Ti me siliš da 
priznam kako mi je sveta ljubav prema tati i Tebi. Ipak 
bih htio da se naše međusobno nastojanje ne upravlja 
samo na naše blagostanje, na naše zdravlje, već da mi 
obiteljski život promatramo kao sredstvo k jednom cilju: 
to znači djelovati'u našem krugu na čast Božju i sreću 


našeg bližnjeg. U tome će slučaju naši interesi biti isti i 


ja neću biti prisiljen prema Tebi voditi odijeljen život. 
Ti se dobro sjećaš kako si me često molila da Ti štogod 
pripovijedam i da si me dovela u veliku zbunjenost. Bio 
sam često prisiljen da Ti štogod saopćim što me nije 
osobito veselilo, a što mi je bilo u srcu i što bih rado sa- 
općio, prešutio sam. To je također slučaj s dopisivanjem 
— dok sam stranima pisao pisma, Ti si dobivala samo 
karte. Tome mora biti kraj: osim veze naravne ljubavi, 
koji priroda i zahvalnost učvršćuju, mora biti uspostav- 
ljena i duševna srodnost. 


Naravno je da se moraju odstraniti neke zapreke, to su, 
na primjer, predrasude, koje gajiš prema vjeri, koja se, 
kako se pričinja, brine samo za drugi svijet; a unatoč 
tome stvara na zemlji sreću i blagostanje (Montesquieu). 
Molim Te da još jednom o tome razmišljaš da kršćanin 
mora biti veseo i da se ne mora plašiti života i ljudi. (Je- 
dna francuska poslovica veli: un saint triste — un triste 
saint; svetac koji je žalostan — to je žalosni svetac). 


Što se mene tiče, nastojim biti naravan, ali ja ne mogu 
pri tome ništa što sam baštinio od svoga oca potrebu za 
razmišljanjem. Ti možeš, dakle, biti sigurna da sam ja 

zadovoljan i da mi je dobro. Za vrijeme ljeta bio sam 
veoma često cijeli dan u šumama pariške okolice i jeo 
sam u prirodi. No sad sebi priuštim taj užitak samo ne- 
djeljom. Osim toga sam uvijek u društvu. Imamo ovdje 
svoju organizaciju i često smo zajedno. I u francuskom 
sam društvu često, nekoliko sam puta bio prisiljen govore 
držati itd. 

Tatinu sam kartu iz Ilidže primio. Što je tati? Koga je 
sve susreo u Sarajevu? 


Pariz, 20. listopada 1921. Hans. 


Zagreb, 27. X 1921. 


Dragi Hans! Tvoje me je pismo djelomično razveselilo, 
djelomično nije. Mnogo je u njemu što ja ne razumijem, 
što mi Ti ne kažeš, i znadem danas Tvoje planove upravo 
tako kao i jučer. Da se Tvoje misli kreću oko kršćanske 
vjere, to znadem i u tome nema ni jedan čovjek štogod 
prigovoriti; ipak ne mogu sebi predstaviti da je to Tvoje 
životno zvanje. Veselim se Tvojim riječima ljubavi. Za 
mene nema veće sreće na zemlji od ove i kad bih imala 
dvorove, to bih položila sve do Tvojih nogu da ostvarim 
Tvoje dječačke sanje! 


Hans! Ti si na krivom putu. Raditi se ne može samo za 
druge a za sebe ne! Gdje je tu dobrota, ako ljubiš sve 
studente, a vlastite svoje pustiš da propadnu? Raditi 
samo za druge nesreća je sama po sebi i nesreća je za 
obitelj. Mi smo te, Hans, već kao dječaka izgubili, i Ti si 
nam izvorom vječnih briga. 


Hans! Ti si mlad, Ti se naobražen, Ti si dobar, Ti si bistra 
glava. Baci sve od sebe, što si sebi preduzeo kao nezreli 
dječak. Čovjek ne treba da stupi u službu onoga, što je 
sebi uobrazio u mladenačko doba. Radi, Hans! Položi 
svoje ispite! Savij sebi gnijezdo i Tvoje vlastito ognjište 
neka je Tvoja najsvetija sreća. Onda možeš, također, 
djelovati prema vani; najprije ovo, a onda također i 
drugo! Onda Lurd! To je bila jedna epizoda u Tvome ži- 

votu! Zaboravi je! Ne može se misliti uvijek na sve što 
koga potresa. ' 
I još nešto, Hans! Idi među ljude i slušaj mišljenja i 
drugih. Nemoj se ograditi s tom jednom stijenom, koja 
Tebi odgovara. Od svakog se čovjeka može nešto naučiti, 
svaki je za sebe nešto posebno. »Talenat se gradi u tišini, 
ali karakter u bujici svijeta.« Ti si, Hans, svoje vrijeme i 
u Beču samo prosanjario i to isto činiš i u Parizu. Ovdje 
je snijeg. Budi moje dobro dijete i piši! 
Ljubi Te majka. 


Draga mama! 

Moji su planovi sasma jednostavni. Položit ću ispite, 
uzeti mjesto i radit ću u našoj organizaciji i časopisima. 
O tom da sam izgubljen za Vas nema ni govora! Na- 


ravno je i razumije se samo po sebi da ću se uvijek oda- . 


zvati Vašem pozivu i da ću, ako ustreba, najprije Vama 
pomoći, a onda istom svojim prijateljima. — Među nama 
je nesporazum. — Katolička je vjera moje životno zvanje 
i mora to biti svakom pojedinom čovjeku bez iznimke. 
Budući da je ovaj život samo kratka priprava za vječ- 
nost, to je naravno da sav naš rad ide za tim. Jedan se 
ženi da dobiva nove stanovnike neba, drugi je osim toga 
novinar i širi istinu, jedan je željezničar i pridonaša br- 
zom širenju kraljevstva Božjega itd. 

To se čini neobično, jer živimo u stoljeću gdje je jadno 
duhovno stanje. Zaboravilo se natprirodno misliti, i živi 
se i umire, a da se ne zna zašto. Moguće je da će to jadno 
stanje doći napokon kraju, ali mi se ne smijemo dati 
zgnječiti od ove blatne atmosfere, u kojoj živimo. 

Što se tiče Lurda, to su i protivnici složni da ono što se 
tamo događa znanost danas ne može protumačiti... Ti 
nisi prisiljena vjerovati u lurdska čudesa, ali nenadana 
se ozdravljenja ne mogu poricati. 


Nadam se da smo istog mišljenja i da ćemo se zajedno 
moliti dragom Bogu. On neka upravlja naše putove tako 
kako nalazi da je dobro, a ne kako bi želila naša mašta. 

Pokušaj, draga mama, moliti krunicu, koju sam Ti poslao, 
i zazivlji dragu Majku Božju iz Lurda da ozdraviš, ona 
će Ti možda pomoći. Otac Ti može kod toga pomoći, a 
ni ja neću sigurno biti lijen. 

Pismeni, brzi, točni odgovor moli 

U Parizu, 6. studenog 1921. Hans 


Zagreb, 2. XI 1921. 


Moj dragi Hans! Ovakvog Te volim, kad si mi iskren. 
Ipak se uvijek vraćamo prvoj ljubavi (jedan je francuski 
pisac rekao). Davno je tome kad je majka mogla onako 
dobro gledati u srce svog djeteta. Uvidi jednom, Hans, 
da si skrenuo s pravog puta, uči se od životinja, koje 
instinktivno čine ono pravo, a ne traže svoj spas Bog 
zna gdje. Istina je ti živiš u zlom svijetu, sve je tako 
blatno, kako Ti kažeš. Ti si sretno izašao iz svega, zlatna 
bi mladost trebala da u Tebi mahnita, i Ti bi se morao 
veseliti nad prekrasnim Parizom. Mjesto toga sjediš nad 
starim knjigama, hoćeš da po njima, po njihovim slovima 
Živiš, i na tome ćeš razlupati svoj život. Ja sam primala 
od Tebe nekoliko mjeseci samo slike samostana i zatvo- 
renih vratiju, i nad tim sam se jako žalostila. Zato se 
ide u krasnu tuđinu da pobudimo takve osjećaje? 


Hans, dođi kući! Ti trebaš obitelj. Ti trebaš ljubavi. Ti 
sad trebaš mehaničkog rada, a ne misli. Gotovo 17 godina 
sjediš neprestano u školskoj klupi, i sad nek je kraj. 
Onda, kad si kao dvadesetgodišnji zastavnik došao iz rata 
kući, bio si jak i snažan, imao si pune džepove, donio si 
darove, i bio si zadovoljan. Rekao si: »Mama, vidiš, sad 
sam sretan.« Ne smije se htjeti Hans, što nije moguće. 
Moramo se prilagoditi životu i uz to se može ipak ostati 
pošten, potpun čovjek. — Ja se veselim i zahvaljujem Ti 
na Tvojim utješljivim riječima da nas nećeš zaboraviti. 
Mi smo mislili Ti ćeš otići u samostan, tako su tužna i 
bolna bila Tvoja pisma. Što bi tata radio sam u svijetu 
bez Tebe, koji si njegov obožavani idol? Ja ću umrijeti i 
onda će ostati on sasma osamljen. Kako je plemenito i 
lijepo raditi za svoga bližnjega. Ti si, Hans, stvoren za 

obiteljsku sreću. Primiti službu, izvršavati je, to je san 
mog života, da ga barem doživim nakon 25 teških godina. 


Svijet prosuđivati po kršćanskom stanovištu i po tome 
živjeti jako je lijepo, i voditi takvu žurnalistiku kao princ 
Lichtenstein, Eberle, Hussarek jako je plemenito! Oni 
duhoviti, pametni, otmjeni ljudi nisu nikad pisali o čudu, 
a ipak su besprijekorni kršćani. Promijeni se i ne čini 
ni ti. Ja mišljah Hans, Ti studiraš u Parizu jezike, povi- 
jest umjetnosti, umjesto toga daješ se povlačiti za nos i 
čudesa doživljavati. Idi u ulice, smij se, skači i vrati se 
zdrav k nama u domovinu. Tvoje oči moraš također ču- 
vati, bez njih si bijedan bogalj. Bolje seljak sa očima, 
nego slijepi učenjak. Život neka ne prođe samo u zvanju 
i poslu, on imade i svoje ljudske zahtjeve i dužnosti, koje 
ako se zanemare, grijeh je. 

Ovdje je zima i vlažno; zima je rano počela. Mi dobro 
ložimo. ' 
Zbogom Hans! Kad dođeš, bit ćeš sa mnom zadovoljan. 
Ali ne idi okolo kao nadčovjek, živi jednostavno, ljudski. 
Tata je zdraviji, traži Tvoju putnu legitimaciju, odmah i 
preporučeno. Kartu sam danas primila. 


Ljubi Te majka. 


Draga mama! 


Hoću da Ti odgovorim na Tvoje zadnje pismo. Razumije 
se da me od svega najviše veseli Tvoje mnijenje, ali Ti 
moraš, draga. mama, priznati da jedan čovjek ne može 
sve znati, i zato se mora obratiti na stručnjaka, koji će 
ga poučiti u dotičnoj struci, kojoj je posvetio svoj život. 


Neću da upravljam Tvoju pažnju samo na događaje u 
Lurdu, koji su ustanovljeni od liječnika kao događaji 
nad prirodnim zakonima. O tome su napisana znanstve- 
na, medicinska djela, na sveučilištima su predavanja 
održana, i usprkos tome ne traži Crkva od nas da vjeru- 
jemo u lurdska čudesa. Ali Ti si u zabludi, ako misliš 
da se u čudesa uopće ne treba vjerovati. Cijeli Stari Za- 


vjet je historijsko svjedočanstvo, ispunjeno čudesima, ko-: 


ja je Bog činio židovskom narodu, da održi njihovu vje- 

ru. Kršćanska vjera uzima svoj izlaz iz Kristova uskr- 
snuća, i kad ne bismo vjerovali u uskrsnuće, to bi se 
onda srušila cijela zgrada kršćanstva. Ti napominješ 
Eberlea, Lichtensteina — oni vjeruju i vjerovali su ču- 
desima, kao i zadnji kršćanski seljak u najudaljenijoj 
provinciji. 

Što se tiče svetaca i mojeg nazora iz »starog vijeka«, tog 
se moram čvrsto držati, dok me tkogod ne uvjeri o mo- 
joj »zabludi«. To doduše nije moguće, jer se povijesne 
činjenice ne smiju krivotvoriti. 

Što se tiče mog zdravlja, kažu mi općenito da u zadnje 
vrijeme dobro izgledam i da sam deblji. Ja ovo ne mogu 
sam prosuditi, ali moj drug, koji se uvijek važe, dobio 
je kod gđe Michaut jedanaest kila... Uopće ne nalazim 
dovoljno riječi s kojima bih mogao pohvaliti gđu Mi- 
chaut. Ona se u svemu i za sve brine za me. Ja se na- 
dam, dakle, da Ti, draga mama, nećeš biti odviše za mene 
zabrinuta?! 


27. XI 1921. Ljubi Te Hans. 

Pojavi se čovjek, poslan 
od Boga, kojem bijaše ime 
Ivan. On dođe kao 
svjedok da svjedoči 

za svjetlo. 


(Iv., 1,6-7) 

NOVI ČOVJEK U ZAGREBU 


»Novi se čovjek pomaljao na našem obzorju« — piše M. 
Stanković u »Životu«, prijeratnom katoličkom časopisu 
za intelektualce. »Dolazio je čovjek kojemu vjera nije 
bila tradicija već život, a katolički rad nije smatrao spor- 
tom već borbom za neumrle duše. U praznicima godine 
1923. došla sam jednog jutra u isusovačku crkvu (u Za- 
grebu). U klupama blizu oltara sv. Alojzija opazim mla- 
dog čovjeka s velikim misalom u rukama. Odijelo ko- 
rektno, plava kosa uredno počešljana, ali držanje toga 
čovjeka bilo je ipak osobito. Nije skidao očiju s misala, 
a kad je pozvonilo na sv. Pričest, pošao je k oltaru tako 
sabran kako se to rijetko vidi kod mladih ljudi. "To mo- 
ra biti Merz, jest to je Merz', govorila mi je duša. 'Samo 
on može tako sabrano moliti'. I to je doista bio Merz, koji 
se vratio sa studija u Parizu. Bio je to moj prvi ali naj- 
karakterističniji susret s našim Ivanom.« 


STRUČNE KVALIFIKACIJE 


Ivan je došao iz Pariza u jesen 1922. god. Odmah je do- 
bio namještenje kao nastavnik francuskog i njemačkog 
jezika na Nadbiskupskoj gimnaziji u Zagrebu. Nakon go- 
dinu dana, u mjesecu srpnju 1923. god. promoviran je 
na Zagrebačkom sveučilištu za doktora filozofije. Njego- 
va doktorska dizertacija, za koju je sakupljao materijal 
još u Parizu, nosi naslov »Utjecaj liturgije na francuske 
pisce od Chateaubriand-a do danas«. Nakon nekoliko 
mjeseci položio je i profesorski ispit iz francuskog, nje- 
mačkog i hrvatskog jezika i time postigao sve stručne 
kvalifikacije za svoje profesorsko zvanje. 


Usavršavati se u svojoj struci nije Ivan nikad prekinuo. 
Neprestano je kupovao odabrane knjige i časopise, koji 
su se odnosili na njegovu struku i društvene probleme 
kojima se bavio. Njegova je knjižnica bila jedina svoje 
vrste. Iz kataloga, što ga je sastavio Ivanov otac, vidi se 
da je posjedovao oko 1200 svezaka. 

Njegovi učenici i danas ga se sjećaju kao dobrog i sa- 
vjesnog profesora. Jedan od njih, N. Kralj, objavio je 
još 1929. g. svoje uspomene i sjećanja: 


»Dr Ivan Merz bio je više naš odgojitelj nego profesor. 
Htio je u prvom redu da nas... učini značajnima. Neu- 
moran je bio i ushićen u tumačenju francuske literature. 
Nije propustio spomenuti tadašnje stanje katolicizma i 
uopće prilike tadašnje Francuske. Savršeno je poznavao 
nijanse u evoluciji francuske literature i probleme kul- 
turnog i socijalnog života... Sve je uspoređivao sa sa- 
dašnjicom i izricao svoju kritiku. Djela liberalnih pisaca 
analizirao bi najprije sa stanovišta literature. U prvi bi- 
smo mah mislili da je prema njima tolerantan. No oštra 
kritika s moralnog i crkvenog stanovišta nije nikada izo- 
stala .. .« (Zumbuli, 1929.) 


TEMELJI APOSTOLSKOG RADA 


— Bili smo veliki prijatelji, — pripovjeda dr Drago Će- 
pulić, Ivanov drug još iz pariških studentskih dana. — 
Čim ste ga upoznali, osjetili ste »evo pravog Izraelca u 
kom nema lukavština«. Iz njega vam je strujila dobrota 
i iskrenost. Kao profesori radili smo na istom radnom 
mjestu u Nadb. gimnaziji. 


Htio je biti u svemu potkovan, imati solidne temelje za 
svoj kršćanski život i apostolski rad; i zato se nakon za- 
vršene stručne naobrazbe dao na studij kršćanske filo- 
zofije i teologije. Kroz dvije godine, od 1923. do 1925, 
pohađao sam zajedno s njime privatni tečaj iz filozofije 
koji nam je davao o. Alfirević, D. I. Već se onda osjećala 
potreba da se i laici malo bolje informiraju o kršćanskoj 
nauci. Danas je to daleko lakše kad imamo ovdje u Za- 
grebu Institut za kršćansku izobrazbu laika... — 


Pored filozofije dao se Ivan na studij osnovnih teoloških 
disciplina, fundamentalne teologije, dogmatike i moral- 
ke. Usporedo je proučavao enciklike i sve važnije izjave 

posljednjih papa. Posebno je proučavao katolički pokret 
i organizacije kod nas i u drugih naroda. Bavio se i stu- 
dijem društvenih problema. Sam je pisao mnoge članke 
o Katoličkoj Akciji, liturgiji, suvremenim moralnim pro- 
blemima, o pojedinim temama iz književnosti. 


. Kad su u katoličkim organizacijama, gdje je sam Ivan 
bio zaposlen do maksimuma, ljudi naprezali sve svoje 
sile da svladaju ogroman rad, on bi i u takovim časovi- 
ma zadržao svoj mir i posve hladnokrvno znao reći: »Ja 
moram četiri sata na dan studirati«. I izvršio bi svoj 
dnevni red, vjerujući da u tome leži preduvjet svakog 
praktičnog rada. 

UMJETNOST I ŽIVOT 


Još za vrijeme studija u Beču Ivan je spoznao važnost 
kršćanskog bogoslužja za religiozni život svakog vjer- 
nika. Zanimanje za liturgiju kod njega je sve više raslo, 
te si je sam izabrao temu za svoju doktorsku dizertaciju, 
koja se dobrim dijelom odnosi i na liturgiju. Njegova di- 
zertacija do danas nije u cijelosti objavljena; samo su 
kraći dijelovi objelodanjeni u »Životu«. 


DUHOVNA OBNOVA PO LITURGIJI 


Ivan je duboko u svoje biće usadio božanski život koji 
nam stoji na dohvat u kršćanskom bogoslužju. Njegov 
duhovni svijet bio je usko povezan s onim što čini i 
osjeća Crkva kroz svoju liturgiju. U članku »Duhovna 
obnova po liturgiji«, objavljenom u Luči 1924. g., Ivan 
je i nesvjesno ocrtao sebe, svoj unutrašnji život, svoju 
ljubav pram liturgiji; tu se odrazuje cijelo njegovo shva- 
ćanje o važnosti liturgije za život pojedinca, tu je odraz 
Ivana sveg prožetog nadnaravnim životom, koji crpi na 
božanskim vrelima. Evo nekih misli iz toga članka: 


»Liturgija je službena molitva Crkve... O, kako rado 
prisluškujemo kada se dva veoma mudra čovjeka među- 
sobno razgovaraju... A što biva tek onda kada prislu- 
škujemo razgovor između Krista — Boga i njemu slične 
Crkve? Zar da sav taj idejni svijet ostane za nas bes- 
predmetan? Da ne digne naš život do neizmjernih visina 
božanskog života? Oh ne! I kada još k tome pomislite... 
da vaša duša postaje ogledalom neizmjerne Riječi Božje, 
tada se u čudu preneraženo pitate: Gospode Bože, je li 
moguće da si tako ograničenog stvora učinio nosiocem 
vječnosti; da sa ljudskom dušom činiš tolika čudesa? 


Do svih tih spoznaja dolazimo po sv. Liturgiji. Potrebno 
je zato da je što temeljitije upoznamo i da se njom što 
više okoristimo... Najveća stvar, koja postoji na svijetu, 
jest sv. Crkva, najveća stvar u Crkvi jest Misa a u misi 
pretvorba. I kao što je Krist za svoga zemnog života bio 
usmjerio sve svoje misli prema Golgoti, tako Crkva upire 

Sve svoje poglede prema oltaru. Što se, dakle, događa na 
oltaru, to je najveća stvar koja se uopće događa na svi- 
jetu. Tamo se zbiva socijalno djelo kategzohen, molitva i 
žrtva, koju je za spas cijeloga svijeta prikazao Isus na 
Kalvariji i koju katolička hijerarhija — taj nosilac sve- 
ćeničkog reda Kristova — javno prikazuje Bogu za sve 
ljude i u ime njih svih... 


Da, toliko blago mi katolici ostavljamo zapušteno, a ču- 
dimo se da naš rad često ne urađa blagoslovom. 


Po liturgijskom razmatranju svaki katolik postaje velik 
i univerzalan. On ostavlja po strani svoje osobne interese 
i počinje osjećati što osjeća sama Crkva, taj velebni 
odraz samog neizmjernog Krista. Na temelju liturgije 
svaka se pojedina duša odgaja. Može se reći da je litur- 
gija pedagogija u pravom smislu riječi, jer pomoću nje 
vjernik u svojoj duši proživljava sve faze vječnog Kri- 
stovog života. Po katoličkoj liturgiji svi ljudi na cijeloj 
zemlji razmatraju istoga dana o istim stvarima, i na taj 
se način učvršćuje svijest o katoličkom jedinstvu svih 
naroda. Napokon po liturgiji čovjek na najsavršeniji 
način odaje Bogu onu čast koja mu pripada. Vjernik, 
koji se moli liturgijski, pridružuje se korovima anđe- 
oskim koji neprestano hvale Tvorca, i čovjek se, zapravo, 
na taj način već na ovoj zemlji počinje vježbati u onoj 
službi koju će pun radosti i ushićenja obavljati u vječ- 
nosti...« (Luč, 1924., br. 1). 


ČAROBNA LJEPOTA 


Još od srednje škole Ivan se zanimao za umjetnost. 
»Evviva Parte« — živjela umjetnost — piše Ivan na prvoj 
stranici svoga dnevnika. S vremenom se to oduševljenje 
prenijelo na Božje stvari, napose na liturgiju u kojoj 
nalazi opravdanje i vrhunsko ostvarenje umjetnosti. »Li- 
turgija mu je bila umjetnost i život«, tvrdi njegov ispo- 
vjednik 0. Vrbanek, D. I. U dva članka, objavljena u 
Životu, osvrće se Ivan na odnos liturgije i umjetnosti: 
»U nas se mnogo govorilo o problemu katoličke umjetno- 
sti, a napose katoličke književnosti. Nitko se tom prili- 


226 


kom nije obazirao na katoličku liturgiju; nije se pomi- 
šljalo da se u jedinstvenoj liturgiji nalazi najljepši 
umjetnički izražaj. I zaista, katoličku liturgiju uljepša- 
vaju sve umjetnosti: poezija i slikarstvo, ritmičke umjet- 
nosti kao i kiparstvo, glazba i arhitektura, itd. Sve ove 
tvore jednu jedinstvenu cjelinu stavljajući se u službu 
hvale Božje. Liturgija je, dakle, umjetnost u pravom 
smislu riječi — Part par excellence... 


Svečana je liturgija u neku ruku projekcija neba na 
zemlju... Kao što je prema sv. Ivanu Jaganjac središte 
neba, to se isto tako sv. liturgija kreće oko presvete Ho- 
stije — oko samoga Isusa Krista... Ako je, dakle, u sv. 
Misi prisutan sam tvorac svjetova, nestvoreni Bog, to je 
razumljivo da je prisustvovanje Misi veoma važan čin; 
da je napokon život s liturgijom, koja nam donosi razne 
faze iz života Boga-Čovjeka, bitni život... « (Nešto o lje- 
poti rimokatoličke liturgije, Život, rujan 1924.) 


»Liturgija je umjetnička cjelina, u kojoj surađuju sve 
umjetnosti i koja je djelovala na sve umjetnosti. U njoj 
nije ništa bez značenja... Tako je čarobna ljepota kato- 
ličkih obreda — razumije se, mi ovdje uvijek mislimo 
na točno izvedene, kao što to čine kontemplativni redovi 
benediktinci, kartuzijanci, trapisti, donekle franjevci i 
drugi — da čovjek, koji je jednom osjetio njene čari, 
osjeća u duši čežnju da sve ostavi i sav svoj život pro- 
vede u liturgijskim molitvama, pjevajući dan i noć bez 
prestanka hvalospjeve Presvetomu Trojstvu... Liturgija 
i umjetnost su u tako tijesnoj vezi da prva postaje pra- 
vom školom svim katoličkim umjetnicima. Tek kada je 
budu temeljito proučili, kada budu po njoj živjeli i s 
njom znali trpjeti i uživati, tek tada će moći shvatiti 
uzvišenu misiju svakog katoličkog umjetnika.« (Liturgija 
i umjetnost, Život, studeni 1924.) 


LITURGIJKSI APOSTOLAT 
Ivan se nije zaustavio samo na osobnom doživljavanju 


liturgijskog života. Bio je jedan od pionira liturgijskog 
apostolata. Kroz dvije godine vodi u časopisu »Pose- 

strimstvo« liturgijski kutić. Mnogi drugi njegovi članci i 
predavanja svjedoče kako je duboko bio uvjeren o važ- 
nosti liturgije za život kršćana. Kad se pojavio prvi hr- 
vatski prijevod Rimskog misala, piše Ivan u »Hrvatskoj 
Prosvjeti«: »Iz ovoga je izvađanja lako zaključiti da je 
prijevod ovako fundamentalnog djela epohalna pojava u 
našem književnom životu. Mogli bismo, što više, reći da 
je to najvrednija knjiga, što je uopće imamo na hrvat- 
skom jeziku... « 


Kardinal Franjo Šeper poznavao je Ivana. U svojim sje- 
ćanjima piše: »U životu sam susreo samo dvije osobe 
koje su samom svojom pojavom djelovale na poseban 
način i stvarale oko sebe kao neku nadnaravnu atmo- 
sferu. Jedan od te dvojice bio je dr Ivan Merz. Bio sam 


negdje u VII razredu gimnazije (1922/23) kad sam došao : 


s njim u kontakt. Došao je nekoliko puta k nama u đačku 
Marijinu kongregaciju i držao predavanja o liturgiji. Tu 
se moglo osjećati kako je on sav uronjen u liturgiju, i 
kako je liturgija davala hranu njegovom duhovnom ži- 
votu. Još se danas (1970) sjećam kako smo se jednom 
nakon predavanja u Kongregaciji vraćali Palmotićevom 
ulicom. Nekako je došao govor na Mali oficij. bl. Djevice 
Marije, koji sam povremeno znao moliti. Nisam do danas 
zaboravio kako mi je protumačio smisao antifona u ve- 
sperama Malog oficija... čini se da je to bio plod nje- 
gove meditacije. 


U prosincu 1923. g. pribavio mi je, na moju veliku radost, 
latinsko-francuski Missel quotidien et Vesperal od Le- 
febvre-a, koji mi je omogućio svaki dan pratiti sv. Misu 
po liturgijskim tekstovima... 27. XII 1923. poveo je 
grupu kongreganista zajedno s o. Alfirevićem, D. I. na 
»liturgijski izlet« u trapistički samostan u Rajhenburg. 
Iz Zagreba smo otputovali rano ujutro, a on nam je u 
vlaku tumačio liturgiju toga dana (blagdan sv. Ivana 
Apostola). U Rajhenburgu smo prisustvovali pjevanoj 
konventualnoj Misi i nekim dijelovima oficija...« 

Božjeg ugodnika, koji se toga dana slavio u liturgiji: na 
Ivanova privatna pisma umjesto datuma često nose ime 
dan sv. Luke 1921, sv. Dionizije Areopagita 1921, sv. Ma- 
uricije 1926, Svetkovina Presv. Srca 1924, itd. Očito je 
kako je duboko bio prožet liturgijskim duhom! 


O. Aleksije Benigar, franjevac, živi danas u Rimu, nakon 
što je proveo mnogo godina u misijskom radu u Kini. I 
danas se s velikim poštovanjem sjeća Ivana Merza, ko- 
jega je upoznao dok je još boravio u Zagrebu: 


»Bio je to Božić, neposredno prije njegove smrti. Kako 
je češće k nama zalazio na moljenje časoslova, došao je 
i za polnoćku te godine. Pjevao je zajedno s nama redov- 
nicima Božićni matutin. Bilo je tada sve na latinskom, 
pa smo i na polnoćki pjevali latinski. Kasnije su nam 
zbog toga prigovarali u štampi. Ali je Merz u Katoličkom 
listu napisao tada jedan članak u našu obranu kao i u 
obranu latinske liturgije, jer je bio njezin veliki ljubi- 
telj.« ' 


Ako usporedimo ono što kaže II vatikanski koncil o su- 
djelovanju vjernika u liturgijskom životu Crkve s onim 
što je govorio i činio Ivan četrdeset godina prije Kon- 
cila, ne možemo ne zamijetiti koliko u njegovom religi- 
oznom životu ima stvari koje Koncil stavlja svima na 
srce. I baš to Ivanovo veliko razumijevanje, smisao i 
oduševljenje za liturgiju, pa njegov liturgijski apostolat 
čine ga suvremenim i u naše pokoncilsko doba. 

JA SAM TRS, A VI LOZE... 


Molitva je unutrašnja duševna potreba — ta svaki je 
čovjek to iskusio u svome životu — ali u isto vrijeme i 
kršćanska dužnost. Predstavlja koji puta napor, no goto- 
vo uvijek znači osvježenje duše Božjom blizinom i nje- 
govim svjetlom. 


Da molitva bude potpuna, treba sadržavati četiri bitne 
oznake: poklon, zadovoljštinu, prošnju i zahvalu. Postoje 
razni oblici molitve. Tu je u prvom redu liturgijska mo- 
litva, koju obavlja Crkva tijekom godine, obnavljajući 
kroz otajstvo Euharistije sve misterije našega spasenja; 
imamo zatim osobnu molitvu, usmenu i mislenu. Crkva, 
nadalje, preporučuje razne pobožnosti kršćanskoga puka: 
krunicu, križni put, adoracije Presv. Oltarskom Sakra- 
mentu, itd. 


VEZA S NADNARAVNIM 


Kako je Ivan uspio i obavljao gotovo sve oblike molitve, 
najbolje se vidi iz raznih zgodica njegova života. Ovdje 
ćemo se samo kratko zaustaviti na razmatranju, poseb- 
nom obliku mislene molitve, koje je u kršćansku praksu 
uveo sv. Ignacije Loyolski, veliki učitelj duhovnog života 
i utemeljitelj Isusovačkog reda. 


Razmatranju prethodi priprema u kojoj se određuje pred- 
met razmišljanja. Može to biti neka vjerska istina ili mi- 
sao kojeg prosvijetljenog čovjeka, ali pravi predmet bit 
će uvijek Sv. Pismo a u njemu prije svega osoba i život 
Isusa Krista. Njegove riječi »Ja sam trsa vi loze... tko 
ostaje u meni donosi mnogi rod« ili »Ja sam put, istina i 
život« na iscrpan način izražavaju o čemu se radi kod 
razmatranja: o putu koji vodi od Oca k nama i od nas 
k Ocu; o svetoj istini koja se na tom putu objavljuje; 
o božanskom životu koji nam daje Krist da u nama ra- 
ste. Razmatranje se ne sastoji samo od intelektualnog 
zrenja. Sv. Ignacije preporučuje da predmetom razmi- 
šljanja budu zaposlene sve duševne moći: kako razum i 

volja, tako i pamćenje, mašta kao i pojedina osjetila. Po- 
sebno su važne odluke koje treba donijeti da se život 
učini skladnijim s Božjom voljom, koja se upoznala kroz 
razmatranje. 


Sam Ivan nam svjedoči u anketi, o kojoj će biti kasnije 
govora, da je svaki dan obavljao razmatranje. Poticao je 
i druge da razmatraju. Pripovijeda o. I. Jiger, D. I.: 


— Bio sam tada još student u Zagrebu. Jednog dana 
pozva me jedan moj kolega k sebi u stan: »Nešto važno 
vidjet ćeš!« Što će biti? Ne idem na slijepo! — odgovorio 
sam. »Dođi, vidjet ćeš, doći će i Merz!« One večeri bilo 
nas je pet. Došao je i Ivan. Bio je to pravi »klub duša«, 
kako ga je duhovito nazvao kolega, koji me je na taj 
sastanak i pozvao. Te smo večeri, sjećam se dobro, raz- 
govarali o razmatranju. Ivan nam je tumačio što je raz- 
matranje i kako ga možemo svako jutro zgodno obaviti; 
spojiti ga, na primjer, sa sv. Misom i s misalom. 


— Uzmite koji tekst sv. Mise i razmatrajte ga — razla- 
gao je Ivan. Primijenite na sebe i odlučite provesti u 
duši spoznatu istinu. Na primjer, razmatrajući o Salomo- 
novom hramu, najprije ćemo se sjetiti povijesnog doga- 
đaja, a onda primijeniti na sebe. I moja je duša jedan 
takav hram, još kud i kamo ljepši od Salomonovog. Ukras 
toga hrama jesu kršćanske vrline i milost posvetna, koja 
mora u nama sve više rasti. Što nagrđuje hram Duha 
Svetoga u meni?... — Mi smo ga slušali rado, jer smo 
u njemu gledali uzor, znali smo da svaki dan razmatra. 
Oduševljavao nas je za liturgiju i praćenje sv. Mise iz 
misala. Kad sam polazio na koji orlovski tečaj, prije 
vlaka bih ga posjetio da mi dadne upute za tečaj. A on 
je uvijek natrpao moju tašku štampanim primjercima 
tekstova sv. misa i upućivao me da učim dečke da na 
tečaju zajednički recitiraju sv. Misu. To je uvijek bilo 
najvažnije što mi je imao preporučiti. 


I božanski časoslov, službenu molitvu Crkve, koju mole 
svećenici i redovnici raznih redova (brevijar), Ivan je vi- 
soko cijenio. »Ne jedamput sam ga zatekao u njegovom 

stanu kako moli brevijar«, sjeća se prof. Antun Mata- 
sović, Ivanov prijatelj i suradnik. I mnogi drugi su ga 
viđali počešće s brevijarom u rukama. 


KAO ŠTO JELEN ČEZNE ZA IZVOR-VODOM 


U Zagrebu je Ivan stanovao sa svojim roditeljima blizu 
kolodvora u Mihanovićevoj ulici (Starčevićev dom). Isu- 
sovačka crkva u Palmotićevoj ulici bila mu je najbliža 
i ona je postala duhovno središte Ivanovog kršćanskog 
života, prema kome je neprestano gravitirao. Tu je redo- 
vito svaki dan prisustvovao sv. Misi i pričešćivao se. Tu 
je imao svoga stalnog ispovjednika i duhovnog vođu u 
osobi 0. Josipa Vrbaneka, D. I. Stariji redovnici isusovci 
sjećaju se Ivana i danas kako je često preko tjedna dola- 
zio u poslijepodnevne sate i obavljao na galeriji crkve, 
neopažen od drugih, križni put. U tome centru padale su 
sve važnije odluke za njegov osobni život i apostolski 
rad. 


U već spomenutom članku Duhovna obnova po liturgiji 
opisuje Ivan kakvo treba biti naše prisustvovanje SV. 
Misi. U stvari, opet slušamo i gledamo njega koji nam 
govori iz svoga duboko proživljavanog iskustva: 


»Budite uvjereni da je sveta Misa bez sv. Pričesti done- 
kle fragmentarna. Spasitelj se mogao utjeloviti, također, 
pod prilikama zlata ili kamena; on to nije učinio, već 
je primio prilike kruha i vina, i time nam je jasno re- 
kao da želi da ga blagujemo kod svake svete mise. Mi se 
u sv. Misi, mi — mistično tijelo, punina tijela Kristova 
— se žrtvujemo s našom glavom. Žrtva je tek onda pot- 
puna ako se u misi najtjesnijim vezama ljubavi sjedini- 
mo s Isusom . . To činimo po sv. Pričesti. Zato su se 

kršćani pričešćuju uvijek kada prisustvuju sv. Misi. Uči- 
nimo i mi tako, budimo suvremeni katolici i postanimo 
po sv. Pričesti dionicima beskrajnog života Riječi Božje. 
U tom činu gdje se vaše tijelo i vaša duša ujedinjuje sa 
samim Božanstvom mora da je vrhunac vašega života; u 

tom je činu i vrhunac cjelokupne sv. liturgije. Sve veli- 
čanstvene molitve i pjesme, sva naša razmatranja, svi 
naši čini tijekom dana moraju biti kristocentrični; mora- 
ju biti usmjereni prema tom jedinom času vašega dnev- 
noga života. Na taj se način već na zemlji ispunjava vaša 
zadnja svrha i postajete dionicima same biti Božje. 


O Ivanovoj ljubavi i štovanju presv. Euharistije uvjer- 
ljivo nam svjedoče njegovi prijatelji i znanci. Idući Zri- 
njevcem s njime u društvu vidjeli su ga koji put kako 
nekome skida šešir. Upitan koga to pozdravlja, odgo- 
vorio bi: »Zar ne znaš da se nalazimo vis-A-vis crkve u 
Palmotićevoj ulici?!« 


Učenici i profesori na gimnaziji, gdje je Ivan radio, često 
su ga vidjeli kako pod odmorom zalazi u zavodsku kape- 
licu na kratak pohod presv. Oltarskom Sakramentu. 


— Kad sam došao na studij u Zagreb — pripovijeda dr 
Slavko Šarić — išao sam s drugim kolegama jutrom na 
Misu i Pričest u crkvi Srca Isusova. Tu smo redovito na- 
lazili dra Merza kako sabrano prisustvuje sv. Misi i svaki 
dan se pričešćuje. Bili smo studenti i počeli smo se kole- 
bati da li bismo išli svaki dan na misu, ali nas je Merčev 
primjer tako učvrstio u dotadašnjoj praksi, te nismo više 
pomišljali da odustanemo od svakodnevnog polaska u 
crkvu. Kad ovaj profesor, naš stariji kolega iz organiza- 
cije, može svaki dan na misu i pričest, zašto ne bismo 
mogli i mi mladi!... 


— Bili smo mladići — sjeća se g. Bartul Blašković, po- 
štanski činovnik, — kad je Merz dolazio k nama na 
Hvar. Prikupljao nas je i često nam znao govoriti o vjeri, 
crkvi, papi... Još sada mi je živo pred očima kako sa- 
brano kleči pred oltarom presv. Euharistije u Hvarskoj 
katedrali i adorira sav uronjen u molitvu. Kroz cijeli ži- 
vot njegov me je primjer poticao da se po dolasku u 
crkvu najprije poklonim Isusu u presv. Oltarskom Sakra- 
mentu... 

Unutrašnjost bazilike Srca Isusova u Zagrebu. Križem ozna- 

čeno mjesto nalazi se točno nasuprot mjesta u prvoj klupi 

drugog niza na kojem je Ivan klečao s velikim misalom 
u rukama 


Ing. Ljudevit Zechner iz Bjelovara, Ivanov prijatelj još 
iz Banja Luke, u svome listu od 7. X 1970. autoru ove 
knjige piše: 

»U ljetu 1916. opet sam se zajedno našao s Ivanom u Ško- 
li za rezervne oficire austrougarske vojske u Mirzzu- 

schlagu (Štajerska). On je već tada bio gotovo izgrađen 
čovjek. Dnevno smo bili zajedno, razgovore smo vodili o 
svim mogućim temama — o umjetnosti, o muzici, o knji- 
ževnosti, o religiji, itd. Za kratko vrijeme stvorila se oko 
njega cijela grupa istomišljenika iz našeg vojničkog kru- 
ga. Bilo nas je, na primjer, koji nisu redovito išli u crkvu 
na sv. Misu, međutim on nas je potakao te je naša grupa 
počela ići na nedjeljnu sv. Misu. ... Koncem 1916. god. 
završili smo oficirsku školu i očekivali odlazak na bojište. 
Svi smo bili puni straha, neizvjesnosti i nemira, dok je 
Ivanov mirni i staloženi duh djelovao na nas kao tješitelj, 
pa smo se njegovim nagovorom svi mi, koji smo činili 
njegov krug, pred polazak ispovjedili i pričestili.« 


— Smatrao sam ga ne samo svojim prijateljem nego i 
duhovnim vođom, — pripovijeda Don Mate Blašković, 
svećenik na Hvaru, koji se i danas (1971), nakon toliko 
godina s velikom ljubavlju sjeća našeg Ivana. — Jednom 
mi je služio kod sv. Mise. Kad sam mu pružio sv. Pri- 
čest, pričinilo mi se da mu s lica izlaze neke zrake, tako 
je ono bilo anđeoski svijetlo, gotovo preobraženo, kakvo 
se tek vidi na slikama sv. Alojzija... Nikada neću zabo- 
raviti one minute otkrivenja! Oh, ti bi zaslužio da misiš, 
a ja da ti ministriram, govorio sam u sebi vraćajući se 
sav uzbuđen s njime u sakristiju, gdje je on opet dugo, 
dugo molio... Svega tri dana prije nego je pošao na ope- 
raciju, pisao mi je opširno pismo o književnosti i o knji- 
gama, koje mi je preporučivao za moje daljnje književno 
usavršavanje. Ali pri koncu pisma dodao je: 


»Međutim, skoro mi je i žao da sam se toliko raspripo- 
vijedao o literaturi, jer je važnije od umjetnosti uzgajati 
i voditi ljude k Isusu, a u tom poslu umjetnost, kao i sve 
što je stvoreno, ima samo pomagati čovjeku da dođe do 
Isusa. Stog znam da ćete se baviti knjigom i umjetnošću 
samo toliko koliko Vam to ustreba za Vaše stado, da mu 
budete dobar pastir i da sebe i njega jednom dovedete do 
vječne Ljepote...« (22. IV 1928). 

O LIJEPA, O DRAGA, O SLATKA 
SLOBODO, 
DARE, U KOM SVA BLAGA VIŠNJI 
NAM BOG JE DO... 
I. Gundulić: Dubravka 


Sloboda — najljepši ures ljudskog bića, bitna oznaka čo- 
vjekove naravi i njezinog dostojanstva. Ispjevane su joj 
mnoge himne, ginuli su pojedinci, borile se nacije, rijeke 
krvi potekoše u obranu tog osnovnog ljudskog prava, 
prava na slobodno ostvarenje vlastite egzistencije. 


Ali pored slobode, na koju obično mislimo kad je o njoj 
riječ, postoji još jedna uzvišenija i dragocjenija sloboda. 
Može čovjek biti slobodan od svake vanjske prisile i ovi- 
snosti, a da je u isto vrijeme rob materije i strasti, mr- 
žnje i nesređene ljubavi, rob sjetilnih užitaka, tehnike i 
visokog standarda. Tako često susrećemo u svojoj okolini 
ljude, koji na vani izgledaju slobodni, a u svojoj su nu- 
trini okovani teškim verigama uz materijalizirani svijet. 
Već stari rimski pisac Ovidije zamjećuje tu podijeljenost 
ljudske naravi, tu nemoć čovjeka da se odupre zlu, kad 
veli: »Video meliora proboque, deteriora sequor (vidim 
bolje stvari i odobravam, lošije slijedim)«. Kako doći do 
duhovne slobode? Kako postati slobodan od nužnosti da 
slijedim sebične sklonosti svoje naravi te djelovati po 
imperativima razuma, koji uviđa što je istinito i dobro? 


VINCE TE IPSUM — SVLADAJ SAMOGA SEBE! 


IlIvan je osjećao u sebi tu podvojenost, neprijateljstvo iz- 
među višeg i nižeg čovjeka, o čemu jasno govori i sv. 
Pavao u poslanici Rimljanima: »...ali vidim u svojim 
udovima drugi zakon koji se bori protiv zakona moga 
uma te me zarobljava u zakon grijeha, koji je u mojim 
udovima. Jadan ti sam ja čovjek! Tko će me izbaviti od 
ovog smrtonosnog tijela.« 

Shvatio je Ivan dosta rano da živjeti kršćanski život ne 
znači samo gajiti nekakvu individualnu pobožnost, koja 
smjera jedino da udovolji religiozne potrebe ljudske na- 
ravi; nego, razumio je da kršćanski život znači borbu, i 


to borbu najprije sa samim sobom, borbu koja se očituje - 


u nastojanju da u svojoj nutrini uspostavi red i harmo- 
niju među svojim strastima i nagonima. 


Moramo, međutim, naglasiti jednu stvar kad je riječ o 
nagonima i strastima. Do sada smo navikli slušati te ri- 
ječi s negativnim prizvukom. Ali ne radi se o zlim stra- 
nama našega bića. I nagone je Bog stvorio i usadio ih u 
naše biće, i u sebi su dobra stvar. O čovjeku ovisi da li 
će ih upotrebljavati onako kako je to zamislio Stvoritelj, 
ili će ih zloporabiti u egojstične i hedonističke svrhe. Već 
naša narodna poslovica lijepo govori: »Voda i vatra su 
dobre sluge, ali zli gospodari«. To isto vrijedi za naše na- 
gone. Ako čovjek dopusti da oni njime ovladaju, uma- 
njuje se njegovo dostojanstvo kao slobodnog ljudskog 
bića. 

Ivan je dobro znao da Bog želi najprije naše srce, čisto i 
nepodijeljeno, oslobođeno robovanja materiji i njezinim 
prohtjevima. Razumio je jasno Kristove riječi kojima nas 
je pozvao da postanemo »savršeni kao što je savršen naš 
Otac na nebesima«. I prihvatio je Ivan tu borbu. Želio je 
svoje tijelo podložiti duhu, da mu ne bude ono gospodar, 
nego da mu duh s nagonima dovedenim u harmoniju ne- 
smetano leti putovima istine i dobrote. 


Molitva, ispovijed i primanje sv. Pričesti bili su mu izvo- 
ri na kojima je crpao snagu svojoj volji, kojom je do- 
vodio u red tjelesne želje. Post, spavanje na tvrdom i 
razna ostala svladavanja bila su mu tako reći na dnev- 
nom redu. 


Ing. A. Šerbetić, Ivanov kolega još iz realke, proboravio 
je s njime još godinu dana u Beču na studiju. Sjeća se 
jednog zanimljivog susreta: 

— Jednog proljetnog dana 1915. našli smo se mi hrvat- 
ski studenti na okupu. Bio je tu i Merz koji je također 
studirao u Beču. Jedan kolega iz grupe upita ga gdje 
stanuje. 

— Na drugom kraju grada, odgovori Merz. 

— Imaš li gazdaricu, nastavi ovaj. 

— imam. 

— A je li mlada? 

— Pa mlada je, odvrati Merz nehajno. 

— Znaš li da si ti kandidat za ženidbu... 

Merz, shvativši na što ovaj cilja, odgovori mu ozbiljno: 


— Ah, kad mi dođu takve misli, uzmem pokrivač, pro- 
strem ga kraj kreveta i spavam na podu! 


Već se vidjelo u uspomenama dra Gračanina, Ivanovog 
kolege iz studentskih dana u Parizu, kao i u njegovim 
odlukama iz toga vremena, kako je Ivan već ondje pro- 
vodio život pun svladavanja. Zanimljivo je da taj mladi 
čovjek, nalazeći se u centru evropske kulture, nenadzi- 
ran ni od koga, s potpunom slobodom jednog studenta, u 
velegradu koji mu je toliko toga nuđao za zabavu, užitak 
i razbibrigu, postavlja sebi odlučno cilj težiti za savrše- 
nošću. Sastavlja si odluke i vjerno ih se pridržava u sva- 
kidašnjem životu. Tko ne bi prepoznao milost Božju na 
djelu, kojoj se Ivan spremno odazivao! 


VODIČ KROZ PLANINSKE VRHUNCE 


Živjeti intenzivnim religioznim životom, upustiti se u 
borbu sa samim sobom, dati se na sređivanje svojih na- 
gona može postati opasno ako se čovjek zaputi tim pu- 
tem sam bez vodstva. Kao i u svim područjima ljudske 
djelatnosti, tako je i ovdje potrebno znanje stručnjaka 
i iskustvo starijih. Ivan je brzo uvidio da je to najlakši 
i najsigurniji put do cilja, prema kome ga je blago poti- 
cala i usmjeravala nečujna Milost Božja. 

Već u Parizu ima Ivan stalnog ispovjednika o. Pressoir-a, 
sulpicijanca, koji je bio duhovnik u jednom pariškom 
sjemeništu. Kad je došao u Zagreb, zamolio je među 
isusovcima 0. Josipa Vrbaneka za duhovno vodstvo i on 

mu je do konca života bio ispovjednik i duhovni vođa. 
Svake subote se redovito kod njega ispovijedao. Često 
mu je zalazio na duhovne razgovore i savjetovanja. Znao 
je Ivan, želi li napredovati putovima Božjim, mora se 
pridržavati Isusovih riječi: »Tko vas sluša, mene sluša.« 
Nije donosio ni jedne važnije odluke za svoj osobni život 
ili za svoje vanjsko djelovanje prije nego se posavjeto- 
vao s ispovjednikom. I kad ga je ispovjednik ozbiljno 
opomenuo da ublaži svoj strogi život, koji mu je mogao 
naškoditi zdravlju, bez riječi se pokorio. 


Učiteljica M. Majetić pripovijeda: »Poslušnost ispovjed- 
niku je shvaćao tako ozbiljno da smo ga koji puta držali 
naivnim. Kad god je trebalo donijeti neku važniju odlu- 
ku, pa i u organizacijskom radu, običavao bi reći: "Mo- 
ram pitati duhovnika'. Nakon savjetovanja s njime bio 
je siguran da je na pravom putu. Mi ga tada nismo puno 
shvaćali. Koji puta sam ga htjela i osuditi, držeći ga ne- 
samostalnim, kao da nema dostatno zrelog suda da može 
sam stvar procijeniti. Ali danas ga potpuno razumijem; 
bilo je to njegovo iskreno nastojanje da pri svakom svo- 
me činu ima sigurnost da vrši volju Božju. Želio je da 
mu život bude što savršeniji, a to je postizavao savjetu- 
jući se s onima koji su mu ovdje na zemlji govorili u 
u ime Božje.« 

GRADIMO KATEDRALE! 


— Bio sam tada još bogoslov u Đakovu — sjeća se 0. I. 
Kukula, D. 1. — i Merz nam je došao održati neko pre- 
davanje. Sakupili smo se kod biskupskog dvora. Merz je 
započeo. Nije bio poseban govornik, ali se vidjelo da su 
mu riječi prožete dubokim osvjedočenjem. U jednom mo- 
mentu reče: 


— Eto, nalazimo se u sjeni ove katedrale, kojoj se svi di- 
vimo. Svijet priznaje da je to veliko djelo. Ali svaki od 
nas nosi u sebi temelje jedne druge katedrale koju treba 
graditi: to je hram Duha Svetoga u našim dušama. Mi 
moramo najprije u nama izgraditi tu katedralu, a onda 
pomoći graditi katedrale u dušama naših bližnjih. I to je 
cilj naše Orlovske organizacije. Ako ne postignemo da 
njezini članovi žive u milosti Božjoj, onda cijela organi- 
zacija nema smisla... 


Jedno od sredstava, koje je Ivan visoko cijenio za napre- 
dak u duhovnom životu, bile su duhovne vježbe. Stalno 
se isprepliću kroz godine njegovog studija i kasnijeg dje- 
lovanja u Zagrebu. Obavlja ih redovito jednom na go- 
dinu, preporuča ih drugima, organizira ih za mladež. 


Duhovne su vježbe skup razmatranja o temeljnim istina- 
ma kršćanske vjere, koje čovjek obavlja u šutnji i tišini, 
udaljen kroz nekoliko dana od buke i svjetskih briga. U 
svjetlu vjerskih istina čovjek promatra svoj život, nastoji 
ga poboljšati i učiniti skladnijim s voljom Božjom. Du- 
hovne je vježbe sastavio sv. Ignacije Loyolski, osnivač 
Isusovačkog reda. Katolička Crkva ih je prihvatila u svoj 
život i praksu, te preporučila kao izvrsno sredstvo da čo- 
vjek napreduje u kršćanskom životu, da nađe dublju 
vezu s Bogom i da spremnije vrši Njegovu volju. 

Još dok je bio u Beču na studiju, obavio je Ivan litur- 
gijske duhovne vježbe pod vodstvom o. Schmidta, O. V. 
D., jednog od velikih svjetskih etnologa. Te su duhovne 
vježbe utisnule u njegov vjerski život onaj snažni litur- 
Sijski pečat, koji se kasnije tako živo kod njega očitovao. 
Boraveći u Francuskoj, išao je Ivan sa svojim prijatelji- 
ma u Clamart, mjestance u neposrednoj pariškoj okolici, 

gdje je pod vodstvom 00. isusovaca u tamošnjem Domu 
duhovnih vježbi nastojao dublje proniknuti u Božji svi- 
jet. Dolaskom u Zagreb nastavio je tom praksom. Obično 
je to bio Ivanov ispovjednik, o J. Vrbanek, koji mu je 
davao godišnje duhovne vježbe. 


— Često bi se u organizacijskom radu zagrijali duhovi 
— pripovijeda Don Ante Radić — pa bi se prešle granice 
smirenog rasuđivanja i djelovanja. Merz bi počešće u ta- 
kvim slučajevima rekao jednom od svojih blizih surad- 


Dr Ivo Protulipac, najintimniji Ivanov suradnik i suborac, 
predsjednik Hrvat. orlovskog saveza (Poginuo u Trstu 31. I 
1946.) 

nika dru I. Protulipcu, koji je obično bio najviše zagri- 
jan: 

— Hajdemo Ivo malo na odmor! — i poveo bi ga sa so- 
bom u duhovne vježbe. 


Pod duhovnim vježbama Ivan je gotovo redovito pisao 
bilješke o razmatranjima i pravio odluke. Sačuvale su 
nam se do danas neke od tih bilježaka iz pojedinih du- 
hovnih vježbi, kao i odluke, pa ih donosimo na slijede- 
ćim stranicama. 


BILJEŠKE IZ DUHOVNIH VJEŽBI OD 7. XI 
DO 9. X 1923. 


7. XI 
1. razmatranje 


Nikakva lumina kod razmatranja. 


Molitva Confiteora veoma jasna. U njoj se očituje plod 
razmatranja. Osobito: quia peccavi nimis cogitatione, 
verbo, opere. 


1) Jer nas je Bog stvorio na svoju slavu. Dao nam je 
misaoni svijet, koji potječe od Njega i mora biti samo 
produženje Njegovog unutrašnjeg života. 


Sagriješih: jer kod mene to nije uvijek tako bilo. 


2) Jer nas je Bog stvorio na svoju slavu. Naše riječi mo- 
raju davati samo svjedočanstvo o Njemu, moraju preno- 
siti Njegov unutrašnji život u duše bližnjega. 

Sagriješih: jer... 

3) Jer nas je Bog stvorio na svoju slavu. Dao nam je 
sposobnost stvarati djela, koja predočuju njegov unu- 
trašnji život i daju tako svjedočanstvo o Njemu. 
Sagriješih: jer... 

Kod krunice bolje meditiram kada je molitva oralna (još 


bih bolje mogao razmatrati o njoj kada bi je nekolicina 
glasno molila). 

2. razmatranje 


Služit ću Gospodinu Bogu kao korektiv u katoličkim or- 
ganizacijama, jer spoznajem permanentne odstupe od 
pravih. doktrina. 


Reprezentant idealizma Katoličke Akcije u sjemeništu. 
Nikakav lumen o sv. Liturgiji. 


Sve što mi se učini, dogodi, kao da dolazi od samoga Bo- 
ga, i zato nam ne smije ništa narušiti duševni mir. Uvi- 
jek si zamisliti da su samo na svijetu Gospodin Bog i ja. 


3. razmatranje 


Najbliži, najsigurniji put k cilju — k spasu duše moje. 
Ostanem li u svijetu, kod roditelja, idući u školu i zala- 
zeći u organizacije, pišući po listovima, neće biti u mome 
životu snažnoga poteza;... U red da stupim? Skoro je 
isključeno da bi moje oči još mogle podnijeti intenzivniji 
studij (moguće bi operacija mogla pomoći). Kako, dakle, 
sigurno spasiti dušu svoju? Kako životu dati pun sadr- 
žaj? Trebalo bi položiti zavjet poslušnosti jednoj grupi, 
organizaciji, koja je nedvojbeno pod uplivom Duha Sve- 
toga, koja nedvojbeno stvara u svim svojim — glavnim i 
sporednim, velikim i malim — akcijama Kraljevstvo Bo- 
žje. To bi mogao biti Katolički pokret, kada bi se zagre- 
bački nadbiskup za ovaj brinuo. Ali kako se nigdje ne 
opaža njegovo zanimanje za Katolički pokret, a jedino 
njemu bi se mogla zavjetovati poslušnost, to se moram 
prisloniti uz kakav red, koji je po svom internacionalnom 
karakteru neovisan o hijerarhiji, a ipak stvara Kraljev- 
stvo Božje. 


8. XI 


1. razmatranje 


Moram češće negoli dosada razmišljati o zloći grijeha i o 
raznim momentima iz Staroga zavjeta. Tek kada upo- 
znam i osjetim značenje grijeha, znat ću pun ljubavi za- 
grliti sv. Križ, koji me je oslobodio tako velike, vječne 

nesreće. — Svladati ljudski obzir da mi ovaj ne pokvari 
i ono malo časova, koje čovjek u svijetu može posvetiti 
vječnim istinama. : 


2. razmatranje 


Pitao sam Gospodina Boga ne bih li se rado vidio na sa- 
mrti kao svećenik ili redovnik. Nisam dobio u tome po- 
gledu nikakvog osobitog rasvjetljenja. Posve bih sretan 
bio kada bi umro u položaju u kojem jesam, samo me je 
strah što sam u radu u katoličkim organizacijama, pisa- 
nju i drugom više išao za svojim osobnim simpatijama, 
negoli za onim što je više u Božjem interesu. Zato bi bilo 
potrebno da, radeći i nadalje u onome milieu-u u koji me 
je postavila Božja volja, radim pod nečijim direktivama, 
tj. onih kojih je zvanje i kojih je život pod neposredni- 
jim uplivom Duha Svetoga. 

Sposobnosti tijela: slabe oči. Dakle, ne posvetiti se posve 
intelektualnom radu. Otpornost tijela prema umoru, 1o- 
šoj hrani, kiši, tvrdom ležaju — sposobnosti koje me 
upućuju na putovanja po mjestima gdje su naše organi- 
zacije. , 

Sposobnosti duše: poznavanje jezika i katoličkog pokreta 
u raznim zemljama. Biti posrednikom između tih pokreta 
i našega (djelovanje korektora). Orijentacija u književ- 
nosti — prosuđivati ovu s katoličkog stajališta. Isto o li- 
turgiji. 


Ako što napišem, dati prije toga nekome da pročita. 


Consideratio 


Kao što se Spasitelj otrgnuo od roditelja, mora se i moje 
srce osloboditi od njih. Vršiti volju Oca nebeskoga i biti 
pripravan ostaviti dom kada On to traži. Sada, dok još 
boravim kod roditelja, voditi slobodnu egzistenciju i ra- 
diti ondje gdje to Katolički pokret traži bez obzira na 
roditelje. Moja je obveza da im pribavim onoliko sred- 
stava koliko im je potrebno da pristojno žive, i gledati 
da njihov život i rad bude po srcu Božjem. 

3. razmatranje 


Kako je slatko, Isuse, boraviti u Tvojoj vojsci, služiti pod 
Tvojom zastavom. I oca, i majku, i sve što mi je drago 
zaboravljam kada se sjetim Tvoje nebeske pojave i Tvoje 
mile Majke. Isuse, sav se predajem Tebi. Najradije bih 
Ti tamo služio gdje se neprestano o Tebi razmišlja, i sa- 
mo, samo Tebi i više nikome ne služiti. Ti, valjda, nećeš 
da stupim u koji red, jer što bih tamo sa svojim lošim 
očima; ali Isuse, Ti, valjda, hoćeš da Ti savršenije služim 
u položaju u kojem sam sada. Ne bi li Ti želio da se osnu- 
je jedna nova bratovština katoličkih laika, koji će se 
posebno obvezati da Ti služe? Ne bi li Ti želio da su u 
njihovom programu svakoga mjeseca dvodnevne duhovne 
vježbe? Ne bi li se oni mogli obvezati da će Tebe prima- 
ti svaki dan i da će dnevno moliti po uputama onih koji 
budu poglavari te bratovštine. A i njihov apostolat bi bio 
uređen po uputama tih poglavara, kojima bi oni položili 
obvezu poslušnosti. — Isuse, neka bude Tvoja volja. Lo- 
quere, Domine, quia audit servus tuus (Govori Gospodi- 
ne, jer sluša sluga tvoj). 


9. XI 
1. razmatranje 


Isuse, kada Ti trkaču pokazuješ tri mete i na svaku po- 
stavljaš jedan poseban lovor vijenac, tko ne bi želio u 
lijetu ugrabiti onaj koji je najudaljeniji i do kojega je 
najteže doći? Molim Te zato, Isuse, da u staležu, koji sam 
izabrao, uvijek nastojim Tebi sličan biti; ne tražiti za se 
nikakav imetak, biti poslušan poticajima Tvojim u mojoj 
duši i savjetima moga duhovnog vođe, kojim se Ti služiš, 
i nemati drugog Zaručnika do li Tebe, Spasitelju moj. Ne 
dopusti da Ti se ikada iznevjerim, i daj mi snagu da u 


Molim Te zato, Isuse, mogućnost da u svom staležu uvi- 
jek uzmognem posvetiti toliko vremena, da razmišljam o 
vječnim istinama i da se s Tobom, svojim Bogom, dnevno 
sjedinjujem. 

2. razmatranje 


Ti mi veliš, Isuse, da Te slijedim. Zato Te molim da uniš- 
tiš u meni nagnuća koja me još vežu k roditeljima i čine 
me katkada mlitava i neodlučna u Tvojoj službi. Odluču- 
jem zato da ću živjeti od sada u obiteljskoj kući životom 
posve posvećenim Tebi. Uvidim li da me ovakav život i 
najmanje sprečava da vršim Tvoju volju i u neznatnim 
stvarima i da bih u drugom položaju mogao više učiniti 
na Tvoju slavu, obećajem Ti da ću ostaviti očinski dom. 


3. razmatranje 


Osjetio sam svu ljubav Božju, koja se očituje u njego- 
vim neizmjernim dobročinstvima. U dobročinstvima ti- 
jela i duha. U svima je on sam nazočan, on sam radi 
dajući nam te darove. Pokreće svemir, sunca, da ja mogu 
živjeti, da biljke mogu rasti, koje će me hraniti. No naj- 
veće je dobročinstvo gdje nam se neizmjerni Bog sam 
daje. Očituje nam svoju veličinu u beskrajnom svemiru, 
u velikim morima; svoju ljubav u milosti posvećujućoj, 
koja te milijarde sićušnih nevjernih dušica ispunja sa- 
mim sobom i čini dionikom neizmjernosti. — O, svoju 
beskrajnu ljubav najviše pokazuje, ne dajući nam samo 
svoja dobročinstva, ne bivajući samo prisutan, radeći 
sam, dajući nam te darove, nego dajući nam svu svoju 
neizmjernost, beskrajnost u maloj Hostiji za hranu. O 
preobilje Božje ljubavi, koja tako neznatnog  prašnog 
ljudskog stvora obdaruješ nepojmljivim darom. Tebi za 
uzdarje, Bože, dajem sam sebe. Uzmi me i ne dopusti da 
svoje oko kada na stranu bacim i da požalim svoj izbor. 
Daj da kalež trpljenja primim i da zazovem na ovoj zem- 
lji Tvoje ime, da Te nakon toga mogu licem u lice gle- 
dati. 

Prema svjedočanstvu 0. J. Vrbaneka, D. I., Ivanovog 
duhovnog vođe, u ovim je duhovnim vježbama Ivan od- 
lučio da će sav svoj život i rad posvetiti Kristu i da neće 
osnivati vlastitu obitelj. To se može lako razabrati i iz 
samih bilježaka. Mjesec dana kasnije, za blagdan Bezgre- 
šnog Začeća, 8. XII 1923, položio je Ivan vječni zavjet či- 
stoće. 

BILJEŠKE IZ DUHOVNIH VJEŽBI 
OD 27. III DO 29. III 1926. 


Subota 8h 


Gospod nas je stvorio da ga hvalimo. To je prvo. Anđeli 
ga bez prestanka hvale, sva priroda ga hvali. I mi ga mo- 
ramo hvaliti. Sve drugo je sporedno. To je cilj zbog ko- 
jeg nas je stvorio, inače nas ne bi stvorio. To je zašto nas 
bez prestanka u životu uzdržava. 


Popraviti: 

Hvaliti Gospoda zbog sjaja kojim se očituje u prirodi. O 
tome misliti, govoriti. 

Hvaliti ga zbog dobročinstava, sv. Crkve, svetaca, Presv. 
Euharistije. 


Poticati Hrvatski orlovski savez (HOS) da i on hvali Go- 
spoda i svi njegovi članovi. HOS zbog članstva, a ne 
obratno; stvoriti preduvjete da članstvo može izvršiti svoj 
Životni zadatak: hvaliti Gospoda. 


Subota 17h 


Budući je grijeh najveće zlo, zapravo jedino zlo, jer nas 
lišava jedinoga dobra, Boga, slijedi da grijeh valja naj- 
više mrziti i svim se sredstvima protiv njemu boriti. I 
Orlovska organizacija imade zadaću da uništava grijeh. 
Ako se ne postigne da članovi budu bez smrtnoga grije- 
ha, sva je organizacija besmislena, jer čemu čovjeku sav 
svijet ako gubi onaj cilj radi kojeg je stvoren. Minimalna 
mjesečna sv. Ispovijed, što propisuje Zlatna knjiga, mo- 
rala bi biti svečana manifestacija orlovske borbe protiv 
tom jedinom zlu, grijehu. 


Orlovska organizacija je veliko dobročinstvo za članove, 
jer im daje preduvjete da si spase svoju dušu. Da uzmo- 
gnu svi članovi upoznati što bolje cilj radi kojeg su stvo- 
reni — laudare, revereri, servire Deum (hvaliti, štovati, 
služiti Bogu) — Orlovska bi im organizacija iskazala naj- 
veće dobročinstvo ako bi za njih priređivala duhovne 
vježbe. Duhovnik u društvu dokaz je neizmjerne ljubavi 

Crkve prema vječnom spasenju orlova; uvesti bi trebalo 
sistematsku poduku katekizma. Prema tome, u prvome 
redu i prije svega orlovska društva moraju paziti na 
unutrašnji, intenzivni rad; na tako temeljit odgoj svakog 
pojedinca, da svaki njegov čin bude svjesno odgovarao 
trostrukom cilju radi kojega je stvoren. Jedino ovako od- 
gojene ličnosti kadre su socijalno-apostolski djelovati, 
tj. da i drugim ljudima stvaraju uvjete, te i ovi isto 
tako spoznaju trostruku svrhu svoga života i prema njoj 
urede svoj život. Orao, koji ne zna trostruku svrhu svoga 
života, jest nesmisao. 


Nedjelja 8 h 

Na smrtnoj bi postelji želio da sam svagdje bio odaslanik 
Velikoga Kralja, tj. uvijek u prisutnosti Božjoj, svjestan 
da je hvala, čast i služba Božja jedino važno, a sve ostalo 
je taština. I ako sam u svojoj svojevoljnoj zaposlenosti 
bio rastresen, mrk, zaboravljajući na svrhu svoga rada 
(odlučujem): 

Odluka: sav rad mora ići bez žurbe, sve u tempu i s rit- 
mikom. ' 

1. U odlučeno vrijeme naglo iz kreveta skočiti (bolje ka- 
snije odrediti, negoli ne ustati naglo). 

2. Prije razmatranja točno odrediti vrijeme (trajanje); 
bez žurbe! 

3. Hod po ulici redovito umjerenim tempom, oči preda 
se; misli se bave jutarnjim razmatranjem. 

4. U zbornici raditi samo najnužnije poslove, ostalo vri- 
jeme govoriti s drugim profesorima, da zavole Krista. 

9. U razred ući polako, sabran, znajući unaprijed koju 
materiju valja preći. 

6. Bez velike nužde ne propustiti u određeni čas podne- 
vno ispitivanje savjesti. Redovito treba 5 minuta da traje. 
Zatim Anđeo Gospodnji. 

7. S roditeljima sabrano govoriti; osobito s Majkom. 

8. Ne žuriti se s instruentima. 

9. Večernje ispitivanje savjesti redovito 5 minuta. 

Nedjelja 10,15 h 


Strahovita opasnost prijeti omladini u interkonfesional- 
nim udruženjima. Grijeh, koji čovjeka izlaže vječnim 
mukama, tamo je neopažen. Ne samo to, već omladina 
dobiva prigodu da proigra svrhu radi koje je stvorena. 


Kad bi samo biskupi svom odvažnošću upozorili na tu 
najveću opasnost! Radi se o najvećem dobru, a njima je 
povjereno da stado sačuvaju od te najveće, neopisive ne- 
sreće. 

HOS mora upozoriti članstvo na to najveće zlo u narodu 
— grijeh. Sve mora prožeti svijest o tom užasnom zlu. 
Da se uzmogne u dušama orlova užariti vatra apostolata 
za borbu protiv grijesima, koji nas posvuda okružuju, 
treba da se izradi shema duhovnih vježbi za orlove, te 
je razaslati na duhovnike i još ih ove godine sve obve- 
zati da se u svim društvima održe barem djelomične du- 
hovne vježbe za sve članove. 


Srž svakog apostolata mora biti borba protiv grijeha. To 
je glavni okvir, u koji ulaze druge vrste apostolata — 
čisto vjerski, prosvjetni, ekonomsko-socijalni. 

Tko vojuje u redovima Crkve ima samo jednog neprija- 
telja — grijeh, sve su ostalo indiferentne stvari, kojima 
se valja služiti za pobijanje grijeha i promicanje spasa 
duša. 


Nedjelja 14,45 h 


Odluka: Ustati uvijek da dospijem 1/4 sata prije početka 
sv. Mise, da razmatranje uzmognem u miru obaviti do 
sv. Pričesti. 


Ostati dok svećenik ne ode s oltara, ako je još sv. Pri- 
čest iza sv. Mise; ako nije, barem još 5 minuta iza. Naj- 
kasnije ustati u 5 3/4 pod uvjetom da sna nije ispod 6 
sati. 


Nedjelja 17h 


Ratujući pod vodstvom raspetoga Kralja moram do kon- 
ca života biti razapinjan. Zaručnica Isusova je kroz sve 

vjekove pribijena na križ; i ja isto moram biti dionikom 
te slavne sličnosti. Život bez križa — udoban — morao bi 
za mene biti najvećom sramotom. Stoga moram biti sre- 
tan i smatrati kao normalno stanje vojnika Isusova — a 
ne mrmljati kao do sada — teške staleške dužnosti, koje 
priječe dostatni privatni studij i rad. 


Odluka: Savjesno obavljati staleške dužnosti i to smat- 
rati za križ svojega života; za svoje dnevno razapinjanje, 
koje donosi blagoslova u radu za spasavanje duša u Ka- 
toličkoj Akciji. 


Ponedjeljak 8h 


Spasitelj je u Nazaretu sve do 30. godine radio i posve 
tehničke poslove. Bio je tesar. Taj je posao mogao i net- 
ko drugi obavljati. On nije došao na svijet da bude tesar, 
a ipak je radio taj posao, skoro cijeli svoj život. 

Poduka za mene: Spasitelj mi daje primjer da se moram 
podvrći posve tehničkim poslovima; onima, koje bi na 
mome mjestu mogao i drugi, možda još mnogo bolje da 
obavi (škola). Odricanje svoje individualnosti i vršiti slu- 
žbu i u onome što ne odgovara specifičnom individuali- 
tetu potrebno je da svladam vlastitu volju — superbiam 
vitae. Stoga s radošću moram i dalje nositi križ svojih 
staleških dužnosti, da si time zarađujem kruh. Ovo vrše- 
nje volje Očeve neka bude zalog blagoslova u radu Kato- 
ličke Akcije. 


Ponedjeljak 10,15 h 


Među ljudima, među kojima želim djelovati, moram se 
ponašati kao i oni sami. Spasitelj prije svog javnog dje- 
lovanja dao se pokrstiti od Ivana, kao svaki drugi greš- 
nik. On je to učinio nama za primjer; isto se, među svim 
onim ljudima gdje hoće da djelujem, moram prikazati 
kao njima ravan u svim njihovim slaboćama. 

Prije negoli zađem među njih, mora da sam svladao tri 
konkupiscencije, poglavito prvu. 


Da se ne suspregnem pred poteškoćama, tjelesnim napo- 
rima, neću sam rasuđivati, već ću pitati svog duhovnog 
vođu za savjet. 

Odluke glede majke: 
Donositi joj ćešće što će je veseliti. 


Dolaziti kada zove, i tu žrtvu pridonositi za nju (makar 
pri tome djetinjast izgledao). 


Savjeti duhovnog vođe: 


Nedjelja: dvije mise; posvetiti se roditeljima, prijateljima 
(lagan razgovor); jedan sat pred večer adoracija. 


Kaniti se precipitancije (naglosti). 


U sebi bez prestanka pobuđivati čine ljubavi prema dra- 
gom Bogu, Spasitelju. (Uvijek se krećem kao riba u dra- 
gom Bogu.) To će me očuvati brzine, dati mir i u drugi- 
ma ljubav probuđivati. 


Kod mojih se predavanja vidi da su stvarno loša, odveć 
nepripravljena. Što izgleda oduševljenje jest napetost. 
Kada primim predavanje: mirno govoriti, stvarno dobro 
biti potkovan, bez napetosti. Pripraviti ih barem razma- 
tranjem. (Što manje primati). 


* Odluke iz ovih duhovnih vježbi prepisao je Ivan na po- 
seban papir grupirajući ih u 23 točke među koje je uvr- 
stio i savjete duhovnog vođe. Na istom je papiru nakna- 
dno dodao još neke točke, među kojima čitamo da će se 
prije svake ispovijedi ispitati kako se držao odluka i da 
će propuste u obdržavanju iznijeti na ispovijedi. 

POSLJEDNJI USPON 


U Ivanovoj se ostavštini između ostalih bilježaka našao 
i malen komad papira na kojemu su pisaćim strojem s 
obje strane ispisane odluke. Nedostaje datum. Po svemu 
se zaključuje da je to zadnja formulacija njegovog život- 
nog pravila. Ono što najviše navodi na taj zaključak jest 
točka sedma, koja je naknadno olovkom stavljena u za- 
gradu. Radi se o poslušnosti ispovjedniku, koji ga je 
ozbiljno opomenuo da u svojim nastojanjima oko kr- 
šćanske savršenosti izbjegava sve ono što bi moglo štetiti 
njegovom, i onako već slabom zdravlju. Ako među ovim 
posljednjim odlukama ne nailazimo spomena na prija- 
šnje, znači da ih je već proveo u svome životu. Jer prema 
svjedočanstvu mnogih, koji su Ivana iz bližega pozna- 
vali, njegov je život bio neprestani uspon prema Božjim 
visinama. 

Općenito se iz njegovih odluka mogu lijepo vidjeti nje- 
govi nedostaci, pogreške, nesavršenosti, koje ga samo 
približuju nama običnim kršćanima. Tu su međutim i 
vrline, koje je želio integrirati u svoj duhovni život i ti- 
me oplemeniti svoj kršćanski karakter. 

1. Prije svake molitve sjetiti se jutarnjeg razmatranja. 
2. Kada ima dosta druge hrane, što manje kolača. 

3. Prije svake molitve (adoracije, razmatranja) odrediti 
trajanje. 

4. Ne raditi iza večere svoje poslove. 

5. Mala tajna: Isuse, želim da Te po Mariji svaki dan 
više ljubim! (Ili: Bouquet spirituel). 

6. Kao pokoru što savršenije vršiti staleške dužnosti. 


(7. Kao pokoru smatrati redovnim pravilom naspavati se 
tek svaki drugi dan.) 

8. Pričestiti se svaki dan i po mogućnosti pohoditi presv. 
Oltarski Sakrament. 

9. Bezuvjetno kao pokoru električno brzo ustajati, uvi- 
jek i bez iznimke. Ustati bezuvjetno u onaj čas, kada sam 
to navečer odlučio (pa makar morao zbog umora po danu 
počivati). Ne leći po drugi put. ' 

10. Kod svakog obroka učiniti koju pokoru za spas duša. 


11. Qui regulae vivit, Deo vivit (Tko po pravilu živi Bo- 
gu živi): stoga bez važnih razloga ne mijenjati svoje od- 
luke. 


12. U adventu nikome ne dati povoda da se smije. 
13. Smijati se samo u znak duhovne radosti. 


14. Kada se služim tehničkim sredstvima na širenje slave 
Božje, biti barem na onoj visini na kojoj su liberalci (s 
istim potrebama) kada oni rade za sticanje novca. 


15. Moj govor i ponašanje prema bližnjemu mora podu- 
Pirati, a ne rušiti njegovu kontemplaciju. 

16. Biti što uredniji. 

17.Ama nesciri et pro nihilo reputari. (Živo nastoj da bu- 
deš nepoznat i da do tebe ništa ne drže). 


18. S ljudima koji nemaju osobne krivnje da nijesu ka- 
tolici govoriti u duhu animae Ecclesiae i prosuđivati da 
li vrše ono što naravni zakon od njih traži, i nadovezati 
na ono naravno dobro što je u njima. 


19. Nikada ne prigovarati jelu. 
20. Ne bockati, pogotovo ne majku. 
21. Ljubiti sv. šutnju. 


22. Kod jutarnjeg ustajanja, umivanja, hoda u crkvu 
misliti na presv. Euharistiju. 

TI, KOJA SI UTJELOVLJENJE 
SVEGA UZVIŠENOG 


Kako se sav Ivanov život, prema njegovim vlastitim ri- 
ječima, kretao »oko Krista Gospodina«, sigurno je da u 
tom krugu nije zapostavio onu koja je Isusu bila naj- 
bliža na zemlji — njegova Majka. Već se u Ivanovom 
dnevniku opaža kako kroz umjetnost i umjetnička djela 
sve više raste u spoznaji uzvišenosti i veličine Blažene 
Djevice Marije. 


»U LURDSKOJ PEĆINI... « 


Tek u Lurdu Ivanu postaje jasno koju ulogu ima BI. 
Djevica Marija u njegovom životu. Tu je i voljom pri- 
hvatio odanost i ljubav prema Majci kršćanstva. 


Lurd (u Francuskoj) jest najveće marijansko proštenište 
Katoličke Crkve. Već više od sto godina slijevaju se 
onamo bujice hodočasnika iz svih krajeva svijeta, da se 
duhovno osvježe na onom mjestu gdje se Bl. Djevica 
Marija 1858. god. osamnaest puta ukazala četrnaestgo- 
dišnjoj, boležljivoj i siromašnoj djevojčici Bernardici i 
preko nje pozvala svijet na molitvu i pokoru za grijehe. 
Do sada je kroz Lurd prošlo već preko pedeset mili- 
juna kršćana. 


Ivan je dva puta bio u Lurdu. Prvi puta još kao student 
u Parizu 1921. god. Nakon toga posjeta piše prijatelju 
ing. Dragi Maroševiću: 


... U Lurdu Te najprije obuzme osjećaj da je tamo 
»Ona«, Majka Božja, koja je veća, moćnija i ljepša od 
svih onih Pirinejskih gorostasa, koji Lurd okružuju. Ona 
tamo na zaseban način stoluje i držim da svi, koji su 
tamo, ma i ne vjerovali, moraju imati isti osjećaj da 
ona tamo jest. Ti se onda u Lurdu nalaziš pokraj 
Nje: ona tamo izdiže glavu iznad Pirineja i drži u na- 
ručju Boga. To je realan osjećaj, koga se ne možeš otre- 
sti, a tisuće vjernika (noću svaki s upaljenom svijećom 
u ruci) ide serpentinom uz brežuljak i pjeva bez pre- 

stanka: Ave, Ave, Ave Maria! Svaka svijeća, koja trepti, 
to je jedna duša, koja će danas-sutra k Njoj. Oh, hoće 
li što prije doći taj čas, tako čovjek u Lurdu osjeća, 
jer zaista, tamo ima neki »predokus« neba! Po danu sto- 
tine bolesnika leže po nosilima, svijet raskriljenih ruku 
glasno moli, a Isus u presv. Sakramentu ide od bolesni- 
ka do bolesnika, naginje se svakom posebice i blagosilje 
ga. Međutim, jedan svećenik glasno moli: Gospode, mi 
ti se klanjamo... Da, u Lurdu sam naučio što je kru- 
nica, i ona mi je odsada dragi i najbolji prijatelj. Mo- 
lio sam je i prije dakako, u duhu vjere... ali Lurd je 
mojoj razumnoj vjeri pridodao i osjećajni momenat... 


Drugom prijatelju N. B. otkriva u pismu i jednu od na- 
kana, s kojom je pošao u Lurd: »Ako mi blažena Djevica 
u Lurdu i nije posve izliječila oči, tako da s dosta pote- 
škoća čitam, to sam u Lurdu zavolio krunicu, koja će 
mi biti uz sv. Euharistiju najvjerniji prijatelj do groba.« 


PO MARIJI K ISUSU! 


Sigurno da je najljepše u Lurdu doživljaj pripad- 
nosti Kristovoj Crkvi. S tisućama hodočasnika raznih na- 
rodnosti osjeća se stvarnost mistične zajednice Kristova 
tijela, istinitost i ljepota kršćanske vjere, koja tako lako 
približava čovjeka čovjeku i čini od mnoštva raznih je- 
zija i narodnosti jedno srce i jednu dušu. 


Nakon drugog posjeta Lurdu 1924. god. objavio je Ivan 
brošuricu »Najnovija čudesa u Lurdu«. Između ostalog 
opisuje i svoje dojmove s toga hodočašća: 


U 4 1/4 po podne pođem k Špilji; no srećom bilo je to- 
liko svijeta pred crkvom Sv. krunice da sam morao pri- 
čekati na procesiju s presv. Oltarskim Sakramentom. 
Prije negoli će procesija krenuti od Špilje, narod je mo- 
lio krunicu. Svećenstvo je stajalo tu raskriljenih ruku i 
predvodilo molitve. Iza svake se desetke tri puta otegnuto 
zapjevao divni, anđeoski koralni Gloria Patri (Slava Ocu) 
te potresni i moćni Parce Domine, parce populo tuo, 
ne in aeternum irascaris nobis — Poštedi nas Gospode, 
poštedi narod svoj, nemoj da se zauvijek na nas srdiš. 

— Iza toga se ushićeno pjevao Magnificat, te pojedini 
stihovi psalma Lauda Jerusalem Dominum, lauda Deum 
tuum Sion... Kada je orleanski kardinal Touchet po- 
čeo sa Presvetim blagosiljati svakog pojedinog bolesnika, 
a jedan svećenik snažno zazivao: Gospode, mi ti se kla- 
njamo, Gospode, mi se ufamo u te, Gospode, mi te lju- 
bimo... tada je jamačno mnogo oko proplakalo. Sav je 
narod jednodušno opetovao ove bolne usklike i tako za- 
svjedočio vjeru u prisutnost Galilejskog čudotvorca Isu- 
sa Krista, Sina Božjega i u istinitost vjere katoličke... 
Jedan je kardinal svete rimske Crkve nosio Svetootaj- 
stvo, a svećenstvo je rimske Crkve molilo u ime naroda 
i pred narodom. I ako tom prilikom koji bolesnik zaista 
u tren oka ozdravi, onda je Bog pod prilikama pšenič- 
nog kruha nazočan i svi su »apsurdi« Crkve Katoličke 
živa spasavajuća istina. I sveti je Sakramenat polako 
prolazio pokraj ispruženih i sjedećih bolesnika... 


Naveče su Verdunci prije procesije sa svijećama pje- 
vali: Joanna, Joanna, santa Joanna, ora pro nobis. Sa- 
ma procesija bila je čarobna... Nakon ove noćne pro- 
cesije sav je narod s upaljenim svijećama, kao s gorućim 
tulipanima u ruci, pjevao urnebesni Credo — Vjerujem. 
Oko pedest tisuća ljudi duboko je spustilo svijeće, kada 
je melodija došla do značajnih riječi: et incarnatus est 
de Spiritu Sancto ex Maria Virgine (i utjelovio se po 
Duhu Svetom od Marije Djevice) i do polaganog razvu- 
čenog et homo factus est (i postao čovjekom). Kod dru- 
gih se riječi svijeće u znak oduševljenja opet dizale gore, 
prema zvijezdama, a kad je pjesma došla do riječi et 
unam, sanctam, catholicam et apostolicam Ecclesiam (i 
jednu, svetu, katoličku i apostolsku Crkvu), kao da se 
to užareno jezero podiglo za metar više i sav je narod 
polako pobožno pjevao svaki ovaj atribut Crkve: jedne, 
svete, katoličke i apostolske. Činilo se kao da je tako 
prionuo uz svaku ovu riječ, da je teška srca prelazio na 
drugu. — Oh čarobne li bajke o rasvijetljenim crkva- 
ma, vatrenim rijekama i jezerima, zanosnim pjesmama, 
čudesnim ozdravljenjima i svetim ljudima, koji iz lju- 
bavi prema bližnjemu žrtvuju svoj život; bajovita li pri- 
zora, što ga Otac nebeski priređuje svojoj zemnoj dje- 
čici! 


17 IVAN MERZ 957 


TAKO UČEN PROFESOR, PA OVAKO DRŽI 
SVOJU VJERU! 


— Imali smo priredbu u Jeronimskoj dvorani u čast 
Gospe Lurdske, — priča učiteljica Mira Majetić. — Tre- 
bali smo za tu zgodu Gospin kip. Dobili smo ga u na- 
jam, velik i lijep, ali ga je trebalo oprezno prenijeti da 
se, možda, ne ošteti. Zato ga je sam Ivan, koji nam je 
uostalom i dao inicijativu za tu priredbu, odnio u Jero- 
nimsku dvoranu i opet vratio natrag. Nosio ga je na 
rukama preko Zrinjevca i kroz ostale najprometnije za- 
grebačke ulice bez ikakvog ljudskog obzira. I tu mi se 
taj čovjek najviše svidio. Jedan profesor i doktor, pa 
ovako pokazuje vjeru i poniznost! Silno je štovao Bl. 
Djevicu Mariju, upravo nevjerojatno za jednog profe- 
sora. Mnogi svećenik, kojega sam poznavala, nije imao 
ovakve iskrene odanosti prema Gospi kao on. Bila je 


opće poznata stvar da je idući ulicom često molio kru- 


nicu: ruka u džepu, krunica među prstima! 


Jedna članica tadašnje Sveze hrv. orlica sjeća se kako 
im je kod nekog predavanja Ivan govorio o štovanju 
nebeske Majke i toplo im stavio na srce molitvu svete 
krunice: »Kada vam bude u životu teško i kada vas 
snađu nevolje, uzmite Gospinu krunicu i ona će vas 
utješiti i dati vam snage da sve mirno snosite s potpu- 
nim predanjem u Volju Božju.« 


U Sv. Iliji kod Varaždina održao je Ivan 7. III 1926. 
god. u crkvi prije podnevne sv. Mise predavanje o Gospi 
Lurdskoj; kod sv. Mise se i pričestio. Narod je, nakon to- 
ga neuobičajenog događaja govorio: »Tako učen profesor, 
pa ovako drži svoju vjeru, to je nešto!« 


— Hodočašće hrvatskih orlica pošlo je 1926. godine u 
Rim, — pripovijeda gđica Viktorija Švigir. — Dr Merz 
je bio jedan od organizatora i vođa toga hodočašća. Do- 

šli smo u Rim kasno i s prenoćištem je bilo nekakvog 
nesporazuma. Do dva sata u noći dr Merz se izmučio 
tražeći smještaj za nas pedeset djevojaka i kad je sve 
uredio, još je našao snage da klečeći pred svojom poste- 
ljom izmoli krunicu! 


Dr Pero Ivanišić bio je zajedno s Ivanom u Rimu pri- 
godom hodočašća. U svojim Uspomenama (Luč, 1928, VI) 
piše: »Kad smo stajali pred Michelangelovom Pieta i 
razgovarali zašto je umjetnik prikazao Majku tako na- 
padno mladom, Merz je rezonirao: čistoća i nevinost ne 
stari...«. 


— Jednom sam zajedno s Ivanom bio na Hvaru, — pri- 
povijeda prof. D. Žanko. Bio je s nama i neki dečko, koji 
se kupao, prehladio i dobio groznicu. Mi smo se malo 
uplašili, trčimo po liječnika, ali Merz ide najprije ma- 
lome i govori: 


— Mirno, nemoj se bojati, hajde da najprije izmolimo 
jednu Zdravo Mariju za tvoje zdravlje. 

DOSTOJANSTVO ŽENE 


Ivan je rekao svome ocu da se neće ženiti. Majci toga 
nije spominjao da je ne ožalosti, jer ona i onako nije 
shvaćala njegovo silno oduševljenje kao i mnoge napore 
za katolički rad među mladima. Moglo bi se nekome 
učiniti da je Ivan svojim zavjetom vječne čistoće, ko- 
jim je svu svoju ljubav darovao Kristu Gospodinu, a u 
njemu svima ljudima, postao stran i bezosjećajan prema 
ženskom svijetu. Mnoge djevojke i žene, koje su ga po- 
znavale još iz mladosti, govore međutim o protivnom. 


VITEZ ŽENSKE ČASTI 


Ženske katoličke organizacije obraćale su se na njega 
za razna predavanja, savjete; surađivao je u njihovim 
časopisima, a kad je 1925. god. osnovan Savez hrvatskih 
orlica, trudio se da i u njihove redove unese ideje Ka- 
toličke Akcije. Njegov iskreni duhovni život i ljubav za 
Božje stvari ulijevali su im duboko poštovanje i povje- 
renje, te su mu se mnoge obraćale čak i u pitanjima svoje 
savjesti. Ivanovo pismo učiteljici Miri Majetić svjedoči 
kako je temeljito shvatio i vršio posao duhovnog savjet- 
nika. 


U Zagrebu, 21. II 1928. 
Štovana gospođice Miro! 


Zahvaljujem Vam se na posljednjem listu i na povjere- 
nju što ste mi ga iskazali ispripovijedivši mi svoje vanj- 
ske i tjelesne teškoće. Mnogo toga sam doduše saznao od 
Vaše gospođe mame, pače i nešto više: na primjer, da 
ste ispit položili s odličnim uspjehom (na čemu čestitam!), 
i da u svojoj novoj sobi nemate ni poda. 


Moje je mišljenje da — čim dobijete dekret o svom de- 
finitivnom namještenju — bezuvjetno odmah zatražite 
6-mjesečni dopust, kako Vam to preporučuje Dr Š. Mi- 
slim da je to stvar savjesti: jer sam naravni zakon nam 
nalaže da se razborito brinemo za svoje zdravlje i da 

svojim tijelom ravnamo ne kao vlasnici, već kao upra- 
vitelji, kojima je Bog naredio da dobro gospodare tim 
tuđim vlasništvom... Božja je volja da poduzmete sva 
redovita sredstva (koja ne iziskuju prekomjerne troško- 
ve, jer na to naravni zakon ne veže), što su potrebna da 
to Božje vlasništvo opet privedete zdravlju. To je, što 
stoji do Vas. A ako Gospodin želi da unatoč toga trpite 
i da ne ozdravite, onda se valja predati u Njegove ruke 
—, jer se ni najmanji bacil ne miče bez prisutnosti i 
djelatnosti Gospodnje. Ta i sami znate, bolje od mene, 
da trpljenjem čovjek može više učiniti za proširenje Kra- 
ljevstva Isusova, negoli velikim radom, učenim raspra- 
vama, sjajnim govorima i člancima. — Ako Vas je Isus 
odabrao da budete apostolom u trpljenju, uvjeren sam 
da će Vam dati i snagu, da uz sudjelovanje Vaše volje, 
taj apostolat dobro izvršite. Zemaljskim očima, možda, 
nećemo vidjeti plodove tog trpljenja, ali gore, u Srcu 
Božjem, ukazat će nam se koliko je njime duša spaseno, 
kolikim katoličkim pothvatima je donijelo blagoslova... 


U Kristu Kralju odani 
Ivan Merz 


Po treći put je Ivan pošao u Rim 1926. god. s hodočaš- 
ćem hrvatskih orlica. Marica Stanković, prva Ivanova 
suradnica u radu s katoličkim djevojkama, ovako opi- 
suje svoje dojmove o Ivanu s toga putovanja u svojoj 
knjizi Mladost vedrine: »... Ali još će nešto ostati iz 
Rima nezaboravno. Lik dra Ivana Merza. Kroz čitavo 
vrijeme hodočašća gledale smo ga izbliza. U razgovoru, 
u šali, u smijehu, u tumačenjima, u raspravljanjima, 
molitvi. I ne znamo kad nam se činio veći. Onda kad 
smo ga gledale kako je uronio u molitvu za vrijeme 
Mise ili pohoda u crkve, ili onda kad nam je tumačio 
kršćanske umjetnine Rima. Kad nas je vodio u cen- 
trale katoličkih ženskih organizacija...ili na putu, kad 
je svakome stajao na uslugu od nošenja prtljage do tr- 
čanja po stanicama za vodu... A kad je opazio da jed- 
na naša djevojka na nekoj stanici trči za vlakom, po- 
vukao je kočnicu, iako je imao zbog toga mnogo neu- 
godnosti . . .« 

Ivan u Rimu s 0. Brunom Foretićem za vrijeme hodočašća 
orlova 


— Imali smo po Rimu za vođu jednog svećenika, — 
pripovijeda o istom putovanju V. Švigir. — Vidjelo se 
da previše svraća pažnju na svjetovne stvari. Nakon 
dva dana odjednom nas vodi dr Merz. Što je bilo? Ivan 
je otkazao tom svećeniku i želio nam je sam privezati 
srca najprije za kršćanski Rim, za sveta mjesta, za 
vječni grad, dok su ljudske umjetnine bile u drugom 
planu. Mi smo gurkale jedna drugu i govorile »Gledaj 
Merza, uvijek dosljedan!«... O svima drugima ste mo- 

gli napraviti koju šalu ili vic, ali o njemu ne. I mi dje- 
vojke nismo na njega gledale kao na ostale mladiće. O 
njemu niste mogli ništa zemaljsko pomisliti. Bio je tako 
čist, uzdignut nad sve vremenito, a opet tako jednosta- 
van, tako prirodan. Ništa ukočenog ili nenaravnog! Kad 
je umro, održala mu je i Marica na sahrani govor, i tu 
ga nazvala vitezom ženske časti. 


— U ženama je uvijek gledao nešto više, — kaže za 
Ivana njegov blizi suradnik dr Drago Cerovac. — Ni 
pogledom niti šalom nije odavao da bi ih možda pro- 
matrao očima ovoga svijeta. 


Gospođa Anka, supruga dra Cerovca, sjeća se mnogih 
usluga koje joj je Ivan činio u organizacijskom radu. 
Sažela je to u jednu rečenicu: »Bio je veliki kavalir!« 


TI I ONA 


Bavio se Ivan i proučavanjem suvremenih moralnih 
problema. Pisao je o tome članke, držao predavanja. Nje- 
gova brošura »Ti i ona«, namijenjena zrelijoj muškoj 
omladini, jedan je od dokaza koliko mu je bilo stalo da 
kod mladića stvori ispravno shvaćanje predbračnog ži- 
vota i samog kršćanskog života u braku. Evo nekoliko 
misli iz te brošure: 

Volja je Božja odredila da se velika većina ljudi ženi. 
ljepših zemaljskih radosti. Prave radosti nećeš naći na 
javnim trgovima, na zabavama, u plesnim dvoranama, u 
kinu, u gostionicama, već na domaćem ognjištu. Porodica 
je sazdana na pravoj plemenitoj međusobnoj ljubavi mu- 
ža i žene, na ljubavi oca i majke prema djeci... No ni u 
braku nije ljubav potpuna i sreća nepomućena, jer bo- 
lesti, trpljenja, smrt mute uveliko tu sreću a često i samu 
ljubav. Čovjek u braku dolazi do uvjerenja da se potpu- 
na, nerazdruživa ljubav ne može postići na ovoj zemlji, 
i da će ljudsko srce tek zadovoljiti nerazdruživa ljubaw 
u vječnom sjedinjenju s Bogom. Zemaljska je ljubav sa- 

mo slika ljubavi Božje, slika ljubavi Krista prema Sve- 
toj Crkvi i put u zagrljaj Božji. 

Cijelu poruku, koju je tom brošurom Ivan uputio mla- 
dićima, J. Vrbanek u svojoj knjizi »Vitez Kristov Ivan 
Merz« izražava slijedećim riječima: 


»Ona« je odraz Božjeg savršenstva, koje je tebi namije- 
njeno da te dopunjujući diže. No, da ti zaista bude pot- 
puna pomoć, treba da si međusobno sve donesete u brak 
i da ništa ne ispijete prije, jer će inače uzmanjkati u gor- 
kim danima. Zato gledaj u zaručnici najprije značaj i du- 
ševnost, koji kriju vječno blago za tvoje potomstvo. Pri- 
je ženidbe treba da ste oboje netaknuti, jer će samo ta- 
kvi ostati vjerni u ženidbenoj čistoći. Izbjegavaj opasno- 
sti nježnosti, preranog zaljubljivanja, dodire. Razvijaj se 
te joj u obitelji mogneš puno dati, a ne samo od nje tra- 
žiti i primati; sam Gospodin će te napuniti kroz tvoju po- 
uzdanu molitvu i kad ga primaš u sakramentima. Bo- 
žanska dobrota je ono vječno žensko što prosjajuje kroz 
žensko biće i pobuđuje te na jaču ljubav k Bogu. 


OBITELJ 


Iako Ivan nije imao vlastite obitelji, visoko je cijeniv 
uzvišenost kršćanskog braka. 

— Uvijek bi s velikim ganućem izvješćivao da se ovaj ili 
onaj oženio, — sjeća se prof. Antun Matasović, Ivanov 
prijatelj. — U drugim zgodama često bi mi znao reći: 
— Tunja, mi radimo za spas neumrlih duša nerođene dje- 
ce! — Gledao je daleko u budućnost. Aludirao je tim ri- 
ječima na buduće obitelji naših mladića i djevojaka, koji 
su bili u katoličkim organizacijama. I drugima je znao 
reći istu stvar, kad su se tužili na poteškoće u organiza- 
cijskom radu s mladima. 


Prilikom putovanja kroz Đakovo Ivan bi češće posjetio 
obitelj dra Matije Belića, svoga druga iz pariških stu- 
dentskih dana. Iz pisma, koje je 1924. god. uputio njemu 
i njegovoj supruzi, jasno se vidi Ivanovo shvaćanje i vi- 

soko poštivanje kršćanskog braka. Tu imamo i nekoliko 
podataka o Ivanovu nastojanju za rješavanje problema 
odnosa Crkve, Katoličke Akcije i politike, o čemu će još 
biti govora u ovoj knjizi. 


Milostiva gospođo i dragi gosp. doktore! 


Mjesto da se ja Vama zahvalim za Vaše srdačno gosto- 
primstvo, to Vi meni prvi pišete list. Hvala Vam; neka 
dragi Bog štiti i blagoslovi Vas i Vašu dječicu! 


Od svega lijepog što sam vidio u Đakovu moram Vam 
priznati da mi se ipak Vaša obitelj najbolje svidjela; vi- 
dio sam konkretno pred sobom jednu kršćansku obitelj 
i mogao sam shvatiti posve zorno nauku sv. Crkve o za- 
mašitom značenju porodice, o prioritetu porodice nad 
društvenom vlašću, državnom, o pravu roditelja na kr- 
šćanski odgoj u školi — napokon o svemu onom što se 
nadovezuje na ovu prvu stanicu naravnog društva, ure- 
đenog prema uzoru odnosa, koji opstoje između Krista 
i njegove sv. Crkve... Mislim da me razumijete i da 
Vam ovo malo riječi dostatno dokazuje da sam u Va- 
šemu krugu više našao negoli sam mogao i slutiti. Hvala 
Spasitelju koji me je onamo odveo, a i Vama, koji ste 
me primili. 

Kod Vaših sam naišao na staro stanje: milostiva mama 
kašljuca, gosp. se tata žuri s nekim paketima, gospojica 
Marija leti na neke sastanke i uvijek zakasni, gđica Anča 
pripovijeda martirologij vič. Rusana i njegovu zadnju 
borbu protiv točenja alkohola prigodom proštenja, a Dra- 
goš traži metode da nagovori svoga druga Zrinjskoga, 
koji je na umoru, da se ispovjedi. 


Kod mojih je roditelja sve pri starome, a ja neprestano 
skupljam materijal o odnosu Crkve i Kat. Akcije prema 
politici. Ako mislite, gosp. doktore, da je zgodno da u 
Đakovačkim novinama upozorite na ovu tendencu dije- 
ljenja Kat. Akcije od političke stranke, to možete učiniti 
nadovezujući na zadnji odsjek uvodnika, koji je izišac 
u Nedjelji 27. IV, na noticu, koja je izišla u Novoj Reviji 
(1/1924; str. 79), na Jadran od 29. III 1924; na članke »Kat. 
i politika« u Kat. listu od 17,24. IVi1.i 8. V 1924. (Mi- 

slim da će u broju od 8. V izići poglavlje posvećeno upra- 
vo ovom lučenju obih akcija). Ne radi se o brzoj proved- 
bi, nego o javnom idejnom pokretu o kojem valja misliti, 
pisati, raspravljati. — 
VIč. mi je Sečkar donio kišobran. Novca imadem hvala 
Bogu dosta, pa Vam se zahvaljujem na ponudi. Srdačno 
mi pozdravite dostojno malog »Kolegu« Miljenka, pre- 
frigane oči Predraga, sanjara Stanka, junaka Anđelka, 
anđela Nevenku, gđicu Finiku, onu djevojčicu (Katu?) — 
zatim pse, mačke, bezobrazne vrapce, sve staze i voćke 
u vrtu, pa sve do najzadnje travčice. 
Molimo se jedni za druge, puni radosti i nostalgije za 
vječnom domovinom. 
Sv(etkovina) Presv. Srca u svibnju 1924. 

Vaš odani I. Merz 


P. S. Pozdravi orlovima i orlicama, a poglavito Bernar- 
dici. 

DUHOVNI AUTOPROFIL 


Godine 1925. bila je provedena u Hrvatskoj anketa među 
četiri stotine mladića o vjerskom i moralnom životu. Pri- 
ređivač ankete zamolio je i dra Merza, svoga osobnog 
prijatelja, da mu odgovori na anketna pitanja. Iako je 
sve bilo anonimno, ipak su se Merčevi odgovori mogli 
identificirati, jer ih je osobno uručio priređivaču. 


Na prvom listu Ivan je upozorio da je odgovorio »spon- 
tano, u brzini, bez ikakve pauze«. Kako nije puno raz- 
mišljao da iscrpnije odgovara na postavljena pitanja, to 
nam je zajamčeno da njegovi odgovori ne odaju samo 
dubine srca, nego su izražaj cijelog njegovog bića. Zbog 
opsežnosti anketnih pitanja, neke smo odgovore izosta- 
vili. 
1. Jesam li član kojeg društva, organizacije, kongrega- 
cije? Koje? 
— Kongregacija, Orao. 
Što me u tom društvu najviše zadovoljuje? 


— Kongregacija: zajednička molitva, duhovna predava- 
nja. 


Orao: katolički socijalni apostolat. 
Što me možda smeta? 
— Ništa. 
2. Zašto sam kadgod izostavio nedj eljnu sv. Misu? 
(ostavljeno prazno). 


3. Što sam radio pod sv. Misom (molio, razmišljao — 
o čemu? sanjario, pjevao?)? 


— Molio sv. Misu. 
4. Što molim ujutro i uvečer? 
— Ujutro: razmatram 3/4 sata. 
Naveče: krunica, ispitivanje savjesti, pripravim ma- 


terijal za razmatranje slijedećega dana. 

5. Koja je moja glavna pogreška? 
— Precipitatio (naglost) u molitvi i radu. 
Kako sam je upoznao? 


— Na duhovnim vježbama. 


6. Koja mi korist od sv. ispovijedi? 
— Da lakše svladavam pogreške. 

Što mi je najteže kod sv. ispovijedi? 
— Kazati grijehe protiv sv. čistoće. 


7. Kako sam se pripravljao za sv. pričest (iz molitve- 
nika: kojeg? bez molitvenika? kako?)? 


— Razmatranjem o tekstu sv. Mise, ili iz Starog ili No- 
vog Zavjeta. 


Koliko puta na godinu primam sv. pričest? 
— Dnevno. 
10. Što je duhovni život? 


— Razmatranje o božanskim stvarima; sudjelovanje u 
unutrašnjem Božjem životu; postati u neku ruku 
Bog. 


Je li duhovni život meni potreban? 
— Jest. 
Zašto? 


— Jer bih bez njega prestao bivstvovati. Bez toga je 
pakao. 


11. Koje i kakve knjige najradije čitam? 

— Filozofske (skolastičke) i teološke. 

12. Koje su mi knjige dosad najviše koristile? 

— Donat: Ethica; Brevijar, Misal, Stari, Novi Zavjet. 
Kakvu su mi korist donijele? 


— Kanio se estetičko-literarnog gledanja na svijet i po- 
čeo promatrati život kakav je u stvarnosti, u koncep- 
ciji Stvoriteljevoj. 

13. Koje su mi knjige dosad najviše škodile? 

— Dostojevski: Zločin i kazna (20 god. života) 
Koju su mi štetu nanijele? 

— Umislio si da i ja moram spašavati prostitutke, pa 
sam tako skoro nastradao. 

14. Kako su dosad djelovali na mene romani, koje sam 
čitao? 

— Horizont su mi jako proširili (čitao sam djela samo 
literarne vrijednosti), ali u njima sam razmjerno na- 
šao prazninu filozofsko-teoloških istina. 

15. Koju sam pobožnu knjigu čitao? 

— Veoma mnogo klasičnih djela bogoslovske (asketske) 
književnosti. 

Koja mi korist od toga? 

— Jedino klasična djela (Sv. Franjo Saleški, Šeben, Sv. 
Augustin) daju mi solidne upute u duhovni život. 

17. Kako sam se dosad vladao kroz praznike u vršenju 
vjerskih dužnosti? 

— Dobro. 

Nedjeljna sv. Misa? 
— Dobro. 
Sv. ispovijed i pričest? 
— Dobro. 
Jutarnja i večernja molitva? 

— Dobro. 

Zabave i društva u koje sam zalazio? 

— Dobro. 

18. Jesam li kada štogod učinio zbog drugih, što inače 
ne bih bio učinio? Što? Zašto? 

— Ne sjećam se. 

21. Što mislim o modernim plesovima (Tango, Shimmy, 
Onestep, Foxtrott)? 

— Kada samo gledam plesanje modernih plesova (na 
primjer u školi Biskupovića) držim to da normalno 
razvijen mladić mora da se seksualno uzruja. Činje- 
nica je da djevojke u plesnim školama imadu suknje 
koje sižu tik do koljena, i da zdravo razvijena žen- 
ska tjelesa ne mogu kod plesa, gdje razni mišići igra- 
ju, ostati hladna. Ako se mladić možda s vremenom 
nauči (na) gledanje te igre mišičja i ženskog tijela, 
na doticaje s mekanim toplim djevojačkim mesom, 
koje se ugiblje ispod prsta, kada se gornji dio noge 
s nogom djevojke nehotice sastaje, ako velim to s 
vremenom više ne djeluje na mladića, onda držim 
da je to zlo; jer množenje ljudskog roda zahtijeva 
da postoji kod mladića stanovita seksualna napetost, 
a ne apatija. Jedan liječnik zagrebačke ginekologije 
mi je rekao da moderni plesovi veoma štetno djeluju 
kod djevojaka na normalni razvoj njihovih spolnih 
organa. 


Jesam li ih plesao? 
— Ne. 


22. Imam li vjerskih sumnja? 
— Ne. 


25. Jesam li bio u školi zajedno s djevojkama? 
U pučkoj? 
— Da. 
U srednjoj? 
— Ne. 
Na sveučilištu? 
— Da. 
26. Kako sam ja postupao prema svojim kolegicama? 
— Sveučilište: dobro. 
Kako su one postupale prema meni? 
— Dobro. 


Kako je to zajedništvo djelovalo na mene? 

— Indiferentno s estetskim... koje vodi k zaljubljiva- 
nju. ' 


Na moje drugove? 
— O njima su govorili erotički. 
Na moje kolegice? 
— Mnoge su postale muškare. 
27. Kako se uopće držim prema gospođicama? 
— Indiferentno. 
Kako se one drže prema meni? 
— Isto tako. 


29. Koju i kakvu ulogu igra u mom mladom životu na- 
stojanje oko očuvanja čistog srca? 

— Da nije bilo posebne zaštite Božje, možda bih svršio 
samoubojstvom, borba strahovito teška. 

30. Koje je po mojem mnijenju ili iskustvu najsigurnije 
sredstvo za očuvanje čistog života? 


— Oduševljenje za sv. Crkvu, koje se temelji na pozna- 
vanju vjere. Dnevna sv. Pričest, sistematsko dnevno 
svladavanje tijela (u jelu, naglom ustajanju iz kre- 
veta, redovita tjelovježba barem 10 minuta dnevno) 
te ne tražiti žensko društvo. 


31. Koja je po mom mnijenju ili iskustvu najveća pogi- 
belj za čisti život? 


— Razgaljena, goloprsa moda, kratke suknje s prozir- 
nim čarapama... B 


32. Koji je utjecaj dosad vršila na moj vjerski i ćudo- 
redni život: 
Škola? 
— Pučka: loš. 
Srednja: loš. 
Sveučilište: dobar. 
Kolege? 

32. Koji je uljecaj dosad vršila na moj njerški : 
i ćuđeredni život: 


kolege, . C oka 


profesori, 


mora mara 
6 Bei Zeor Ši 


— Nikakav. 
Profesori? 
— Kateheta: porazan. 
Katolik-svjetovnjak: spasio me za vječnost. 
Liberalci: utuvili mi u glavu toliko laži, da ih se mo- 
žda još nijesam otresao. 
Sport? 
— bicikl: sjajan. 
ski: još bolji. 
konj: dobar 
klizaljke: veoma dobre 
tenis: isto tako 
nogomet: kada je lijepo organiziran — dobar 
turizam: dobar (no sve umjereno). 

34, Zašto ljubim | katoličku Crkvu i Si Oe 

Ivanovi odgovori u anketi na 32. i 34. pitanje 


Udruženja? 

— Dobar. 

33. Kome se staležu mislim posvetiti? 

— Profesor. 
Zašto? 

— Jer se najviše može raditi u njemu za Katoličku 
Akciju. 

34. Zašto ljubim Katoličku Crkvu i Sv. Oca Papu? 

— Jer u njoj vidim jasnu sliku preljubljenog Spasite- 
lja i Boga Isusa sa svim njegovim savršenostima, a 
u Sv. Ocu Papi pod prilikama čovjeka vidim Boga 
svoga i Gospoda svog. 

Jedan od najzanimljivijih odgovora u navedenoj anketi 
sigurno je onaj u kojem Ivan tvrdi da je vjeroučitelj iz- 
vršio porazan utjecaj na njegov vjerski i moralni život, 
dok ga je katolik-svjetovnjak spasio za vječnost. U sred- 
njoj školi bio je Ivanu kateheta jedan svećenik, koji je 
svojim privatnim životom, nažalost, kompromitirao do- 
stojanstvo svećeničke službe. Ivan i njegovi roditelji su 
to dobro znali, jer su neko vrijeme živjeli u istoj kući u 
kojoj je imao stan i taj svećenik. Katolik-svjetovnjak 
bio je profesor Ljubomir Maraković, kojega Ivan češće 
spominje u svome dnevniku. 


Treba, međutim, napomenuti i to da je odgovor o pora- 
znom utjecaju katehete Ivan napisao u vrijeme kada je 
više nego itko cijenio svećenički stalež i kada se borio 
da obrani svećeničko dostojanstvo i njegovu duhovnu mi- 
siju u katoličkim društvima: 


»Bio sam mladi svećenik«, pripovijeda o. S. Flodin, D. I, 
»kad sam jednog dana susreo Merza u Jurišićevoj ulici 
u Zagrebu. Nismo se osobno poznavali. Bio sam u sve- 
ćeničkom odijelu, i Merz me je s velikim poštovanjem 
pozdravio. Malo je reći ostao sam impresioniran; bio sam 
sav iznenađen, tako reći izvan sebe od divljenja. Nikad 
prije ni kasnije nisam doživio onakvog pozdrava od kr- 
šćanskog svjetovnjaka. Očito je bilo kako je Merz puno 
držao do svećenika.« 


Pripovijedao je često svojim prijateljima dr Marko Kla- 
rić, pokojni župnik sv. Petra u Zagrebu, inače prvi vice- 
postulator Merčeve kauze (Sam je poznavao Ivana i bio 
njegov suradnik): 


»Nećemo nikad dosta shvatiti tko je bio naš Merz. Nije 
dopuštao da se u njegovoj prisutnosti iznese ijedna ne- 
opravdana kritika na bilo kojeg svećenika. Običavao bi 
reći: 


— Nemojmo tako! Tko će nas odriješiti, tko će nam po- 
dijeliti sv. Pričest!« 

— Mi, koji smo radili u katoličkim organizacijama, bili 


smo usko povezani sa svećenicima, — sjeća se dr Milivoj 
Mostovac — I kod Merza je bilo prijateljstvo ali uvijek 
združeno s nekim počitanjem. Uvijek je davao prednost 
svećeničkoj duhovnoj misiji. I onom svećeniku, koji bi 
privatnim životom kompromitirao svoje zvanje, zbog nje- 
gove uzvišene službe iskazivao bi Merz visoko poštova- 
nje. 


Ne sjećam se da sam dra Merza drugdje vidio osim kao 
bogoslov u Sarajevu — piše vič. Franjo Kralik, negda- 
šnji urednik Katoličkog tjednika, u svome listu od 18. 
XII 1970. — Tada smo svi mi bogoslovi kao i mnogi dru- 
gi slušali u Imperial kinu njegovo skioptikonsko preda- 
vanje o Lurdu na temelju njegovih vlastitih doživljaja. 
Kad sam bio zaređen za svećenika, poslao mi je čestitku 
slijedećeg sadržaja, koja mnogo govori i o njegovoj nu- 
trini: 


-+ Velečasni gospodine! 


Zahvaljujem se na Vašoj radosnoj obavijesti ređenja i 
primicija. Sjetit ću Vas se u sv. Pričesti. Mnogo Vam 
želim blagoslova u apostolskoj djelatnosti i radosti u no- 
šenju sv. Križa. Osobito Vam mnogo milosti želim da 
svagdje postanete pravim borcem za autoritet sv. Oca 
i mjesnih biskupa. 

U presv. Srcu odani 
4. II 1927. dr I. Merz 

KOD RIBARA NA TIBERU 


Došli smo do bitne oznake Merčeve zrele osobnosti, glav- 
ne značajke njegova javnog rada, pa i jedne važne ozna- 
ke njegove duhovnosti: Rim-Papinstvo. Poštovanje pre- 
ma Papi i odanost Crkvi bili su samo vanjski izražaj 
njegove unutrašnje ljubavi i vjernosti Kristu Gospodinu. 
Već smo vidjeli kako Ivan, odgovarajući na zadnje pi- 
tanje naprijed navedene ankete, kaže da zato ljubi Papu 
i Crkvu »jer u njoj vidi jasnu sliku preljubljenog Spa- 
sitelja i Boga Isusa sa svim njegovim savršenostima, a 
u sv. Ocu pod prilikama čovjeka vidi Boga svoga i Go- 
spoda svoga.« Boravak u Francuskoj i saobraćaj s mno- 
gim katoličkim intelektualcima i organizacijama doprinio 
je da se u Ivanu iskristalizirao onaj, njemu tako karak- 
terističan, rimski duh, poslušnost i vjernost Kristovu na- 
mjesniku, spremnost da slijedi njegov glas. Mnoštvo nje- 
govih predavanja i članaka po raznim časopisima o Rimu 
i Papinstvu živo nam svjedoče kako je duboko doživlja- 
vao misterij Crkve. 


»Papa! Vidjeli smo njegovu bijelu pojavu, poljubili nje- 
govu svetu ruku i od ljubavi prema vidljivom Kristu 
bili smo spremni — milošću Gospodnjom — predati mu 
neograničeno svu svoju egzistenciju...« Tim riječima 
opisuje Ivan u Katoličkom tjedniku svoje dojmove s In- 
ternacionalnog omladinskog hodočašća jubilarne 1925. 
god., kojemu je prisustvovalo oko stotinu članova Hrvat- 
skog orlovskog saveza. 


ENCIKLIKE, ENCIKLIKE... 


»Merz je bio 'čovjek enciklika'« — piše u svojim sjeća- 
njima o Ivanu naš kardinal Franjo Šeper, koji ga je 
osobno poznavao. — »Za njega je Papina riječ bila sve- 
tinja. Insistirao je da se proučavaju Papine enciklike. U 


Hrvatski orlovi pred crkvom sv. Petra u Rimu 1925. za vri- 
jeme međunarodnog omladinskog hodočašća. Ivan desno gore 
(sa šeširom na glavi) 

Ivan u Rimu 1925. god. za vrijeme hodočašća 


tom pogledu može posebno danas, kad se osporava zna- 
čenje redovitog Magisterija Crkve, biti uzor katoličkim 
laicima, a i svećenicima. 'Sentire cum Ecclesia — osje- 
ćati s Crkvom' to je bilo utjelovljeno u njemu. Nije to 
bila kod njega samo neka vojnička poslušnost i pokor- 
nost, nego ljubav prema Crkvi. Ta je ljubav govorila iz 
svake njegove riječi.« (25. VII 1970). 


Prof. Žanko, Ivanov prijatelj, piše u Životu 1938. god. 
o njegovoj pažnji na sve ono što je Papa govorio: 

Hrvatski orlovi na čelu povorke Međunarodnog omladinskog 
hodočašća u Rimu 1925. god: dr Protulipac, 0. Foretić i dr 
A. Čepulić, dok je Ivan krajnje desno (u civilu) 


»Enciklike, enciklike! Samo su lepršale oko naših ušiju 
poput lastavica. Lovili smo pogdjekoju kap iz tih čarob- 
nih rimskih vaza i ne dosižući im slatkoće i vrijednosti. 
A on je samo crpao, crpao, neumorno dan i noć crpao i 
cvao od sreće što su ti zdenci neiscrpivi i prebogati, da se 
njima može osvježiti čitav svijet i preporoditi svemir. 
Magična je bila moć dra Merza i samo se njoj ima za- 
hvaliti da je ta strana i nepoznata riječ našla neku to- 


Plinu u našoj duši... Zrak je najednom postao prepun 
enciklika. Sve se počimalo i svršavalo s njima... Na- 

stala je u povijesti hrvatskog katolicizma jedinstvena en- 
ciklikološka prepirka i utakmica. Merz prijateljima da- 
riva enciklike Leona XIII, puni stupce Života, Katolič- 
kog lista, Nedjelje, Mladosti, Za vjeru i dom, Katoličkog 
tjednika, citatima i prijevodima ...« (Život, 1938, br. 5). 


PAPIN DAN 


»Spomenuti Papu u prvim godinama Kraljevine SHS« 
— priča Don A. — »bio je skoro protudržavni čin. Pa ipak 
je Merz polagano i neprimjetno uveo u našu katoličku 
javnost papin kult.« 


Danas za nas slavljenje Papina dana je stvar koja se ra- 
zumije sama po sebi. Onda je to bila velika novost. Još 
u vlaku, na povratku s hodočašća orlova iz Rima, pred- 
ložio je Ivan da se i kod nas uvede slavljenje Papinog 
dana. Njegova je ideja prihvaćena i već u veljači god. 
1926. organizirali su orlovi u Jeronimskoj dvorani sla- 
vljenje prvog Papinog dana. Od onda se svake godine 
sve svečanije slavio. Sam je Ivan sastavio okružnicu za- 
grebačkom nadbiskupu o uvođenju Papinog dana, koja 
je bila upućena Zagrebačkoj nadbiskupiji. I iza Ivanove 
smrti slavljenje Papina dana imalo je obilježje velike 
manifestacije među hrvatskim katolicima. Za Papin dan 
mase katoličke mladeži i naroda punile su dvoranu Za- 
grebačškog Zbora, čuvajući i ostvarujući baštinu svoga 
idejnog vođe. 


S nabavljenim dijapozitivima iz Rima, od kojih mu je 
neke poslao i naš kardinal F. Šeper, tada bogoslov u 
Germanicumu, obilazio je Ivan mnoga naša veća i manja 
mjesta te držao oduševljena predavanja o Crkvi i Papi. 


Prof. D. Žanko, Ivanov blizi suradnik pripovijeda: 


— Godine 1926. priređivali smo skupa u Hvaru proslavu 
franjevačkog jubileja. Mene je zapalo predavanje, ali dok 


Snimka s jedne od manifestacionih proslava Papina dana 
u velikoj dvorani Zagrebačkog Zbora (danas dvorana Stu- 
dentskog centra) u Zagrebu 


) 


sam ga spremao, Merz je stalno insistirao na tome da 
glavna ideja predavanja ima biti ljubav prema Papi, bi- 
skupima i svećenicima, jer da je to za sv. Franju naj- 
značajnije, kao i za moderni svijet, koji je izgubio jedin- 
stvo jer na vrhu čovječanstva ne priznaje više Papu kao 
nu svrhunaravnog reda, što ju je sv. Franjo posvetio 
crkvenom učiteljstvu, ali mi se ipak činilo u onoj pri- 
godi i za onu publiku da je ta teza pretvrda i da joj ja 
osobno ne bih mogao udahnuti krvi ni zanosa. Stoga sam 
nekako nastojao da to zaobiđem. Međutim, pola sata pri- 
je nego što sam stupio na onu našu najdražu hrvatsku 
pozornicu, Ivan me pograbio: 

— Ako ispustiš ono o Crkvi i Papi, onda ću ja nastupiti 
poslije tebe i objasnit ću ljudima da je to za današnje 
doba najznačajnije. | 


Nije bilo druge, morao sam, nekako improvizirajući, 
ostvariti Merčevu želju. 


Kroz dugo vremena vodi Ivan u časopisu Za vjeru i dom 
stalnu rubriku pod naslovom »Vječni Rim«. Kao motto 
toj rubrici stavio je misao Pija X.: 


»A_ koliko ga valja ljubiti, Papu? "Ne riječima niti jezi- 
kom, već djelom i istinom. Kada se ljubi jedna osoba, 
to se u svemu nastoji prilagoditi njenim mislima, izvršiti 
njena htijenja, protumačiti njene želje. Ako želimo do- 
kazati našu ljubav prema Papi, potrebno je slušati ga.« 


CARITAS CHRISTI URGET NOS — 
LJUBAV NAS KRISTOVA POTICE 


Slobodno ljudsko djelovanje vođeno je određenim nor- 
mama. Što su te norme i motivi uzvišeniji, humaniji, to 
će i samo djelovanje biti u sebi vrednije. Po tome se i 
prosuđuje čovjekova osoba, koja se kroz svoje djelovanje 
ostvaruje. 


Ivanov temperamenat bio je mješavina kolerika i melan- 
kolika. Kolerična crta prevladavala je u njegovom ka- 
rakteru. Vjerske vrednote bile su mu zadnji i jedini kri- 
terij cijelog njegovog života i rada. Već se u Beču zamje- 
ćuje da Ivanovo kršćansko uvjerenje nije bila samo neka 
kultura, ili socijalni program, a pogotovo ne politika, 
nego je to bio katolicizam Krista i Crkve, katolicizam 
vječnih vrednota, koje obuhvaćaju cijelog čovjeka i čine 
da na sve ostalo gleda pod vidom vječnosti. Iz Pariza 
piše Ivan majci: »Znadeš da me je život na sveučilištu 
u Beču, onda rat, studij i napokon Lurd potpuno uvje- 
rio o istinitosti katoličke vjere i da se zato cijeli moj 
život kreće oko Krista Gospodina.« (20. X 1921). 


Još za vrijeme studija Ivan je bio u vezi s mnogim ka- 
toličkim organizacijama iz evropskih zemalja, proučavao 
je njihova pravila i djelovanje. Budnim okom pratio je 
razvoj katoličkog pokreta u domovini, napose među mla- 
dima. Sam je bio aktivnim članom »Hrvatske« u Beču. 
»Hrvatska« je bila organizacija naših studenata koji su 
boravili ondje na studiju. Ivan je vršio dužnost tajnika. 
Neodoljivom snagom širi među svoje drugove ideje o va- 
žnosti osobnog duhovnog života i o dubljem shvaćanju 
kršćanstva. Na jednom sastanku te je misli iznio u po- 
sebnom predavanju, koje je kasnije objelodanjeno pod 
naslovom »Novo doba« u tadašnjem đačkom časopisu 
Zora-Luč. Evo nekoliko značajnijih misli iz toga članka: 


»Duh se slabosti uvrstio u naše redove: efemerna poli- 
tička pitanja nas razdvojiše. Zaboravismo na kozmopo- 
litizam Crkve i na njezin kroz vjekove izgrađeni politički 
program, koji se temelji jedino na Kristovoj nauci. Na- 
cionalni se egoizam uvukao u raspaljene duhove, te oni 

zaboraviše na poniznost i samozataju... Moramo svu 
pažnju posvetiti odgoju samih sebe i studiju katolicizma, 
koji mi, nažalost, ne poznamo ni malo bolje od kakvog 
pučkoškolca.« (Luč, 1918.) 


Na drugom sastanku »Hrvatske« govori Ivan: 


»Braćo! Tako ne ide dalje. Naš se pokret rastvara i uda- 
rio je lošim putem. Religija je postala sredstvom nacio- 
nalizmu. Mi nećemo i ne smijemo biti nikada katolici 
zato da pomognemo narodu, već ćemo zato pomoći i na- 
rodu, jer smo katolici. Katolicizam je naš cilj a ne sred- 
stvo... Baza našega života mora biti naš preporod u 
Kristu, ostalo se sve samo od sebe na ovo niže. A kako 
smo mi daleko od toga!« 


U Mariboru se 1920. god. održao veliki Katolički đački 
sastanak na kome su bili prisutni delegati katoličkih or- 
ganizacija s teritorija Jugoslavije i iz stranih zemalja. Tu 
je Ivan održao predavanje o internacionalnoj katoličkoj 
đačkoj uniji: 

»... Mi odlučno odbacujemo i utopistički kozmopolitizam. 
Mi ćemo širiti kršćanstvo najprije među narod u kojem 
sami živimo, a namjerice nećemo brisati boja i nijansa 
ljudskog roda, koje mu omogućuju da u svim smjerovi- 
ma postigne svoju svrhu. Sudbina židovskog naroda, koji 
je bio zaslijepljen od nacionalnog šovinizma i koji je od- 
bacio Mesiju, mora biti memento narodima cijelog svi- 
jeta i svih vjekova da se kane pretjeranog nacionalizma... 
Princip za pojedince, narode i čovječanstvo moraju biti 
riječi Kristove: Tražite najprije kraljevstvo Božje a sve 
će vam se ovo nadodati.« 


Kad je Ivan po završetku studija stigao u Zagreb, odmah 
je bio izabran za predsjednika već postojećeg Omladin- 
skog saveza katoličke mladeži, koji se za godinu dana 
pretvorio u Hrvatski orlovski savez — HOS. Ivan je bio 
jedan od suosnivača te nove organizacije i do konca ži- 
vota bio je njezinim tajnikom. Predsjednik je bio dr Ivo 
Protulipac. Orlovski savez imao je za cilj odgoj i izgra- 
đivanje mladeži u vjerskom, intelektualnom, moralnom, 
socijalnom i tjelesnom pogledu. Ono što se kod orlova 

Učesnici osnivačke skupštine Omladinskog saveza u Zagrebu. 
Ivan u sredini s 0. Foretićem; desno u sredini između sve- 
ćenika (Don A. Radić) i mladića u bijelom stoji student 
Alojzije Stepinac (budući zagrebački nadbiskup i kardinal). 


u vanjskoj djelatnosti najviše opažalo bila je njihova 
gimnastička aktivnost. Priređivale su se priredbe, kul- 
turne manifestacije, sletovi na kojima su orlovi i kasnije 
orlice izvodili gimnastičke vježbe uz ostali kulturni pro- 
gram. Zahvaljujući Ivanovim nastojanjima djelatnost 
HOS-a se nije ograničila samo na tjelovježbu, nego je po- 
primila snažnu vjersko-kulturnu dimenziju. 


Religiozna dimenzija očitovala se već u geslu koje je Iva- 
novim nastojanjem usvvjio Hrvatski orlovski savez: Žrt- 
va-Euharistija-Apostolat. U »Zlatnu knjigu«, pravilnik 
Orlovske organizacije, unio je Ivan novu rimsku orijen- 
taciju. U svom je životu i radu riječ po riječ oživio Zla- 
tnu knjigu; njegov život i rad bio je sav ispunjen žrtvom, 
euharistijom i apostolatom. Pošao je prvi da ga i drugi 
mogu slijediti na putu žrtve, koja je po njegovu shvaća- 
nju bila bitna za Orlovsku organizaciju. Prema svjedo- 
čanstvu njegovih suradnika Ivan je, pored svojih dužno- 
sti kao profesor, doprinosio upravo nadčovječne napore i 
žrtve u radu za Hrvatski orlovski savez. Često je umoran 

Msgr dr Milan Beluhan, generalni duhovnik HOS-a od 1928. 
godine 


i bolestan prisustvovao organizacijskim sjednicama, po- 
lazio na put kad su potrebe društva zahtijevale, posjeći- 
vao ogranke organizacije izvan Zagreba itd. I na koncu, 
kad je umirao, žrtvovao je svoj život za Hrvatski orlovski 
savez. 


Kada je iza njegove smrti tadašnja beogradska vlada do- 
kinula Hrvatski orlovski savez (1929. god.), Ivanov duh 
i njegove ideje naslijedile su i ostvarivale kasnije osno- 
vane katoličke organizacije. 

»ČUDNE MI REVOLUCIJE PONAVLJATI 
ŠTO PAPA GOVORI!« 


Među organiziranim hrvatskim katolicima postojala je 
jaka grupa intelektualaca, koja je nastojala davati smjer 
cijelom katoličkom gibanju u Hrvatskoj. Djelovala je ne- 
ovisno o biskupima i crkvenoj hijerarhiji. Ciljevi te gru- 
pe nisu bili samo vjerski; zalaganje za političke i dru- 
štvene probleme bilo je i razumljivo, jer su objektivne 
socijalne i političke okolnosti tadanjih godina u bivšoj 
Jugoslaviji to donekle i opravdavale. Načela na kojim». 
se temeljila ta dobro organizirana grupa, metoda rada 
i sredstva kojima se služila, da li je to sve bilo najbolje 
pokazao je daljnji razvoj događaja na vjerskom, društve- 
nom i političkom području. Svakako, ne smijemo zapa- 
dati u zabludu da s današnjim kriterijima sudimo pro- 
šlost. Treba se potpuno uživjeti u ondašnje prilike, do- 
bro proučiti sve uzroke i okolnosti, da bismo mogli razu- 
mjeti cijelu situaciju katoličkog pokreta u Hrvatskoj. 


Još prije odlaska u Pariz Ivan je jasno zamijetio jednu 
stvar. U svoj dnevnik bilježi 7. X 1920.: »Dvije su struje 
u katoličkim redovima: jednoj je Crkva alfa i omega, a 
druga hoće da kršćanska načela prožmu javni život, jer 
su ona najbolja garancija da će on cvasti. Ova druga 
struja podređuje i Krista javnom životu.« 


Po dolasku iz Pariza, Merz je gotovo automatski postao 
članom te grupe intelektualaca koja se nazivala Seniorat. 
I tu on započinje dugu, tešku, doživotnu borbu za druga- 
čije shvaćanje kršćanstva u praksi i djelovanje katolič- 
kih organizacija. Ostao je, nažalost, od mnogih neshva- 
ćen. Izgleda da nisu razumjeli njegovu duboku vjeru i 
plamteću ljubav prema Kristu i Crkvi. Čini se da nisu 
razumjeli da je Ivan Papine riječi i želje prihvaćao kao 
da dolaze od samog Krista, jer je bio duboko svjestan 
riječi Isusovih: »Tko vas sluša, mene sluša!« Borio se da 
Hrvatska orlovska organizacija bude mjesto gdje će se 
mladi čovjek moći razvijati do zrelosti izgrađenog kato- 
lika, neovisno o svome političkom uvjerenju. Stvari su 

se razvijale tako da je Ivan s grupom svojih istomišlje- 
nika zbog načelnih stavova 1926. god. bio isključen iz 
Seniorata. 


MANIFESTACIJA DUHA SVETOGA 


Pod konac 1922. god. izdao je Papa Pio XI encikliku o 
Katoličkoj Akciji. Iza toga je u mnogim prigodama kroz 
nagovore i tumačenja poticao kler i vjernike da ostva- 
ruju program enciklike. Godinu dana kasnije sav epi- 
skopat s teritorija Jugoslavije u svojoj pastirskoj posla- 
nici svećenicima a kasnije i vjernicima ističe važnost i 
preporuča provedbu Katoličke Akcije u našim krajevi- 
ma. 


Čim je enciklika bila objavljena, Ivan se latio posla. Lju- 
bav prema Kristu vodila ga te je spremno poslušao. glas 
Kristovog Namjesnika i počeo propagirati i provoditi u 
djelo ono što je Papa želio. 


Što je Katolička Akcija? Poslužit ćemo se Ivanovim mi- 
slima iz uvoda njegove brošurice kojom je ukratko pri- 
kazao »tu suvremenu manifestaciju djelatnosti Duha 
Svetoga u Crkvi«, kako na drugom mjestu naziva Ka- 
toličku Akciju. 


Katolička je Akcija sudjelovanje laikata u hijerarhij- 
skom apostolatu Crkve. Cilj joj je socijalno kraljevstvo 
Isusa Krista, čime se ostvaruju preduvjeti da čovjek bo- 
lje uzljubi Boga i tako postigne svoju konačnu svrhu. 
Sredstva kojima se služi Katolička Akcija su jasno odre- 
đena: a) odgoj volje prema crkvenim načelima, b) izo- 
brazba uma filozofsko-teološkim studijem, c) sociološka 
izobrazba — studiranje uvjeta i promicanje najprije unu- 
trašnjeg Kristovog Kraljevstva a onda i vanjskog. Vanj- 
sko promicanje Kristova Kraljevstva bazira se na pro- 
učavanju i promicanju svih papinskih enciklika i uputa 
mjesnih biskupa. Sav taj asketsko-religiozni, filozofski, 
teološki i sociološki odgoj stavlja se u službu spasavanja 
i posvećivanja duša. Po Katoličkoj Akciji Crkvi se Božjoj 
krči put u svjetovno društvo. Crkva preko Katoličke Ak- 

cije širi unutrašnje Kraljevstvo Božje, Kraljevstvo mi- 
losti posvećujuće i tako pripravlja neumrle duše za vječ- 
no Kraljevstvo slave, prema kojemu moraju kao prema 
svojoj konačnoj svrsi težiti sva ljudska nastojanja. 


PRVOBORAC KATOLIČKE AKCIJE 


Ivan nije pokušavao osnovati posebnu organizaciju Ka- 
toličke Akcije, nego je nastojao da već u postojeća kato- 
lička omladinska društva unese njezine ideje i načela. 
Razumljivo je da je nailazio na otpor. Mnogi nisu shva- 
ćali da može postojati jedna katolička organizacija, koja 
u isto vrijeme ne bi bila i politički orijentirana. Radilo 
se sasvim konkretno hoće li vodstvo organizacije u kojoj 
se provode ideje Katoličke Akcije biti i načelno i prak- 
tički u rukama mjesnog biskupa i time neovisno od sva- 
ke stranačko-političke orijentacije; ili će izvana ne, ali 
praktički i stvarno biti podmladak i uporište jedne poli- 
tičke stranke, što se htjelo učiniti od Hrvatskog orlov- 
skog saveza. Osnovno Merčevo nastojanje je bilo da Ka- 
tolička Akcija (odnosno u praksi HOS) bude dio pastir- 
ske službe svećenika i biskupa, neovisno o stranačko- 
-političkom utjecaju. 

Uza sve napore i teškoće Ivanu je polazilo za rukom da 
u HOS-u provodi načela Katoličke Akcije i da ga sačuva 
neovisnim o stranačko-političkom utjecaju. 


Godine 1923, kada je osnovan HOS, Merz sastavlja cir- 
kularno pismo, koje odbor HOS-a šalje svim biskupima. 
U pismu se izvještava da će se Orlovski savez postaviti 
na nove temelje — temelje Katoličke Akcije. Ističe se 
dalje potpuna ovisnost Katoličke Akcije, dosljedno tome 
i Orlovstva, o biskupu; rad će teći prema načelima Kat. 
Akcije, kako je određuje Sv. Stolica. 


»Zlatna knjiga« — pravilnik orlovske organizacije — 
koju je Merz pripremio prema slovenskom izdanju, još 
je jedan jasan dokaz njegovog nastojanja o provedbi ide- 
ja Katoličke Akcije. U predgovoru knjige Ivan je upo- 
zorio na novost organizacijskog tipa HOS-a. Nažalost, kad 

Predsjedništvo HOS-a 1928. god. S lijeva na desno: prof. 
I. Oršanić, dr I. Protulipac, msgr dr M. Beluhan, duhovnik, 
dr A. Cepulić, prof. D. Žanko, dr D. Cerovac, dr M. Klarić 
(kasnije vicepostulator Ivanove cause) i dr M. Lehpamer 


je knjiga bila već u štampi, taj predgovor su izbacili, kao 
i mnoga druga mjesta gdje je riječ o podređenosti orga- 
nizacije crkvenoj hijerarhiji — Papi, biskupima. Kasni- 
je je predgovor objavljen na drugom mjestu. Zbog zani- 
mljivosti i važnosti iznesenih misli u tome predgovoru, 
u kojemu opet nalazimo Ivanovu plamteću ljubav prema 
Kristu i Crkvi, donosimo nekoliko citata: 


»Najnovija katolička generacija pošla je za jedan korak 
dalje. Nju su danas zahvatili valovi onih rijeka koje po- 
tekoše iz vječnog Rima već godine 1905, kada je blage 
uspomene Papa Pio X izdao breve o čestoj svagdanjoj 
svetoj Pričesti. Mladi naraštaj goji zanosnu ljubav prema 
našem Spasitelju, koji je uvijek s njim u presv. Euha- 
ristiji; tu crpe on svoju snagu za svoje djelovanje, za 
svoj apostolat... Ona (generacija) je u neprestanom i 
Predsjedništvo Sveze hrv. orlica 1928. god. S lijeva na desno: 
V. Bielen, M. Stanković, V. Arnold, prof. Đ. Vitković, dr 
E. Nikšić, prof. A. Cerovac i E. Kasparek 

intimnom dodiru s Isusom, koji kraljuje i vlada njenim 
dušama. S time je u vezi zanosna ljubav mlađih prema 
svetoj Crkvi, Isusovoj neokaljanoj zaručnici, te njenim 
biskupima i svećenicima. Oni su se uvjerili da svećenika 
zapada prva i najvažnija uloga u širenju Kraljevstva Bo- 
žjega, a da se svjetovnjaci moraju njima pridružiti; mo- 
raju postati njihovim pomoćnicima... Ovo izdanje Zlat- 
ne knjige išlo je upravo za tim da svećeniku vrati ono 
dostojanstveno mjesto, koje zapada Isusova učenika. Iz 
ove se Zlatne knjige također vidi da omladina ima oči 
uvijek uperene spram Rima, gdje je onaj svjetionik, koji 
svojim zrakama obasjava cijelu zemlju. Iz samog Rima 
potekle su u zadnje vrijeme smjernice koje računaju s 
Katoličkom Akcijom kao činjenicom i koje na veoma 
precizan način zacrtaše njenu ulogu... U Katoličku Ak- 
ciju spadaju prema tome, povezane organizirane katolič- 
ke sile za očuvanje, proširenje, primjenjivanje i obranu 
katoličkih načela u individualnom, porodičnom i socijal- 
nom životu... Mi smo radi toga odredili posve u po- 
tankosti, koje su vjerske dužnosti Orla, koliko puta naj- 
manje mora da primi svetu Pričest, koji mora da bude 
njegov odnos spram Crkve i njenih službenika.« (Kat. 
tjednik, 1927, br. 25, str. 8) 


Sjeća se o. Jiger: 


»Češće smo znali Ivanu reći da je revolucionar, da pro- 
vodi revoluciju unoseći papinske ideje o Katoličkoj Ak- 
ciji u našu javnost. On bi na to odgovorio: 


— Čudne mi revolucije ponavljati ono što Papa govori!« 


Posebnu je pažnju Ivan posvećivao duhovnicima, sveće- 
nicima koji su imali dušobrižničku ulogu u HOS-u. Bo- 
rio se da ih oslobodi od posvjetovnjačenja, u koje ga je 
uvukla dotadašnja organizacijska forma politiziranog ka- 
toličkog pokreta. Kako se iz spomenutog predgovora vi- 
di, išao je za tim da svećenik vrši samo svoje uzvišeno 
evanđeosko poslanje. ' 


Pripovijeda prof. D. Žanko: 


Vratio sam se iz Dalmacije i pričam Merzu u njegovom 
stanu kako je jedan svećenik u propovijedi, kojoj sam 
prisustvovao, rekao narodu: »Tko mi ne glasa za Pučku 
stranku, taj neka mi ne dolazi više u crkvu!« Pripremali 
su se naime izbori. ' 


— Tako? Ma jel to moguće?! — upita on. 

— Moguće! — odvratih. 

— Jesi li spreman to, potpisati? 

— Jesam. 

I Merz napisa izvještaj o toj stvari, ja potpisah i posla- 
“smo u Vatikan. Što je kasnije bilo s tim dokumentom ne 


znam; ali bila je to jedna od karakterističnih njegovih 
reakcija na klerikalizam. 


UNIO NESLOGU MEĐU KATOLIKE? TVRDOGLAV? 


Nerazumijevanje i protivljenje Ivanovim nastojanjima 
da provodi načela Katoličke Akcije u hvatsku katoličku 
javnost, napose što se tiče depolitizacije i podređenosti 
katoličkih organizacija (HOS) biskupima, bilo je popra- 

ćeno žestokim napadajima i optuživanjima kako u govo- 
rima, na sastancima tako i u štampi. Predbacivalo mu 
se da je razorio jedinstvo hrvatskih katolika. Iza njegove 
smrti pisao je dr L. u »Nedjelji«, nastojeći opravdati Iva- 
nove stavove, koji su mnogima bili kamen spoticanja: 


»Merz je, doduše, prvi unio u našu katoličku javnost vri- 
jenje i borbu, ali ta je borba slična onoj koja je navije- 
štena Kristovim riječima: "Nisam došao na svijet da do- 
nesem mir, nego mač', uz koju je Krist svejedno ostao 
najvećim propovjednikom mira. Jer borba je dra Merza 
bila idejna borba, svjedočanstvo za Istinu — i ništa više. 
On je mrzio grijeh, ali je ljubio čovjeka grešnika. On je 
progonio neistinu, ali je ljubio one koji su bili u zabludi.« 


»Tvrdoglav je!« — govorili su neki, koji se ne slagahu s 
njime u načelnim stvarima. O neopravdanosti ovoga pri- 
govora lijepo svjedoči prof. Antun Matasović, hrvatski 
književnik, koji je i sam bio senior: »Mišljenja sam da 
se za dra Merza ne bi moglo reći da je bio tvrdoglav. 
Kod njega se radilo o dubokom uvjerenju. Bio je izgra- 
đen do krajnjih granica, do u sitnice!« 


Okružen mnogim protivštinama i uvredama, Ivanov he- 
roizam kršćanskog opraštanja pokazivao se u sve ljep- 
šem svjetlu. »Samo da ne bude povrijeđena kršćanska 
ljubav«, često bi znao reći svojim suradnicima kad su 
diskusije o provođenju crkvenih načela u radu s mladeži 
prelazile dopuštene granice i pretvarale se u žučne ras- 
prave. 


Dr Đuro Gračanin piše u svojoj brošuri Moje uspomene 
na ličnost Ivana Merza: 

Više nego potrebno ljubio je Merz one koji njega nisu 
volili. Neću nikada zaboraviti razgovora što sam ga imao 
s njime u Zagrebu, kada se nekoliko godina iza našeg za- 


“ jedničkog boravka u Parizu razvila velika borba oko na- 


čela Katoličke Akcije. Ja sam za to vrijeme živio u Pa- 
rizu i bile su mi nepoznate sve peripetije te borbe. Čuo 
sam samo da je Merz jako napadan, pa kad sam ga sreo, 
zamolio sam da mi o tome priča. Riječ je bila o onima 

koji su ga najžešće napadali. Kad sam ga iznenađen pre- 
kinuo i zapitao: 


— Kako, zar je to naš katolicizam? Kakvi su to ljudi? 


— Pa dobri su, — odgovorio je mirno Merz. — Idu oni 
i na ispovijed i na pričest... Samo ne uviđaju neke 
stvari. 


I ostao je pri svojoj tvrdnji, nastojeći uporno da blago 
sudi o onima koji ga nisu voljeli. To je bila najveća osu- 
da njegovih protivnika, koju je preda mnom izrekao. 


— U opraštanju nanesenih uvreda bio je zaista velik, — 
sjeća se učiteljica M. Majetić — Jednom je u većem dru- 
štvu bio nemilo napadnut, i mogao se s potpunim pravom 
braniti, jer je radio po svojem najboljem uvjerenju; on 
je, međutim, šutio i nije progovorio ni riječi u svoju 
obranu. Kad ne mogoh prikriti svog divljenja nad nje- 
govim viteškim držanjem, reče mi: 


— Tko hoće da bude pravi radnik za Božju stvar, ne 
smije poznavati sebe; osobni je kult najveća zapreka 
mnogim uspjesima našega rada. 

— Nikada nemojmo suditi! Prepustimo Bogu, to je nje- 
gova stvar suditi — rekao je Ivan kad se drugom zgo- 
dom, u njegovoj prisutnosti povela riječ o onima koji su 
ga napadali i vrijeđali. 

Općenito, Ivan nije vodio nepotrebne razgovore o dru- 
gima. U njegovom se društvu moglo samo profitirati. 


PROSTI, ŠTO TE RAŽALISMO... 


Blaži prigovor Merčevim nastojanjima ograničio se na 
tvrdnju da kod nas duhovi još nisu bili zreli za provedbu 
Kat. Akcije, da društvene i političke prilike još nisu do- 
pustile da se propagiraju papinske ideje o Kat. AKciji. 
Ovdje međutim u krajnjoj liniji stojimo pred problemom 
savjesti, koja je za svakog čovjeka onaj zadnji kriterij 

njegovog djelovanja. Tako bi se cijeli spor koji se u jav- 
nosti zvao Liga-HOS, a u stvari je bio spor Seniorat— 
—Merz, mogao sasvim ispravno na koncu svesti na pro- 
blem savjesti. Merz, izgrađeni i duboko uvjereni kato- 
lik, smatra se obveznim u savjesti da se odazove Papi- 
nom glasu, u kojem za njega odzvanja sama Kristova 
riječ, i da provodi u život ono što Papa traži. Drugi, koji 
su također bili dobri kršćani i rodoljubi, mislili su da 
prilike kod nas još nisu bile zrele za provedbu Katoličke 
Akcije i da je tadanje naše društveno i političko stanje 
zahtijevalo drugačiji tip katoličkog apostolata. Sukob i 
idejna borba bili su neizbježivi! 

S vremenom je svijest o važnosti Katoličke Akcije sve 
više prožimala i kler i laikat. Iza Ivanove smrti počelo 
se provoditi ono za što se on još 1923. god. svim svojim 
bićem zalagao. Sigurno da njemu ide zasluga u prvom 
redu što su ideje o povezanosti laikata s hijerarhijskim 
apostolatom Crkve, što sačinjava bit Katoličke Akcije, 
dobrim dijelom prožele hrvatsku katoličku javnost. 


O. Milan Pavelić, D. I., prije stupanja u Isusovački red 
bio je aktivan član Katoličkog pokreta. Ni on se nije sla- 
gao u svemu s idejama o Katoličkoj Akciji, kako ih je 
propagirao Merz. Međutim s vremenom, kad je nakon 
Ivanove smrti potpuno zagledao u njegovu osobnost, 
promijenio je svoje mišljenje. U svojoj zadnjoj zbirci 
pjesama Pod okom Gospodnjim, koja je izašla 1939. god, 
uvrstio je pjesmu Lovac Srca Isusova, spjevanu u čast 
Ivana Merza. Posljednja dva stiha mnogo govore: 


Ljutu evilu cviljeli smo, kad bez Tebe ostali smo, 
Divni orle, Ivo brate, kadno krila odnijela Te 
K vječnom Svjetlu živom. 
Prosti što Te ražalismo, što Te češće ne shvatismo! 
Po Tvom putu, svi sad znamo, penjat nam se valja tamo 
Bistar vidioče. 


Premda ne bi naše krvi, naš si sav i od svih prvi, 
Hrvatska Ti kosti krije, ko svoj program Tebe vije 
Umni pravedniče! 

Svi molimo: Božji Sine, daj, s oltara da nam sine; 
Ovaj križar pun milote, što nam svima srca ote, i 


Lovac Srca Tvoga! / 
| 


PRIZNANJE NAJVIŠEG FORUMA 


Danas, kad nas dijele tako mnoge promjene i događaji, 
(od kojih dva najznačajnija — II svjetski rat i II vati- 
kanski koncil — zaokrenuše poviješću svijeta i kršćan- 
stva), od onog vremena u kojem je živio i djelovao Merz, 
bilo bi zanimljivo istaknuti samo jednu stvar. 


Drugi vatikanski koncil u svome dekretu o Apostolatu 
laika (br. 20) govori izričito o Katoličkoj Akciji kao o 
onoj vrsti apostolata, koja je u prošlosti donijela obilne 
plodove za Kristovo Kraljevstvo. »Koncil preporučuje 
ovakove organizacije, koje u mnogim zemljama zaista 
odgovaraju potrebama apostolata Crkve, i poziva sveće- 
nike i laike, koji u njima djeluju, da spomenute oznake 
sve više realiziraju i uvijek bratski surađuju s ostalim 
oblicima apostolata u Crkvi.« (AA, 20). 
Tim je riječima najviši forum Katoličke Crkve — jedan 
ekumenski koncil — priznao značenje i vrijednost pot- 
hvata Pape Pija XI, začetnika Katoličke Akcije. Drugim 
riječima, djelovanje Ivana Merza, koji se spremno oda- 
zvao tom Papinom glasu, ima i danas svoju vrijednost. 
To ga čini modernim i u pokoncilskom vremenu. 

DANI U KOJIMA NE UČINIMO NIŠTA ZA 
DRUGE — TO SU IZGUBLJENI DANI! 


Već Ivanova silna zauzetost za svrhunaravno dobro bli- 
žnjega, napose mladeži, koja se ostvarivala kroz rad u 
katoličkim organizacijama, svjedoči nam o njegovoj ve- 
likoj ljubavi k bližnjemu. No ta ljubav nije ostala samo 
u svrhunaravnom planu. Spustila se ona do sasvim kon- 
kretnih potreba svakodnevnog života. 


INVALID MIŠKO 


Preko puta kuće u kojoj je Ivan stanovao u Zagrebu či- 
stio je cipele prolaznicima invalid Miško. Ubrzo se Ivan 
s njime upoznao i sprijateljio. Često bi mu pristupio, 
srdačno s njim razgovarao, koji puta pozvao k sebi u 
stan na večeru, darivao ga; prišao bi ponekad prozoru 
svoje radne sobe i rukom ga pozdravio, dok bi mu Miško 
s velikim poštovanjem odvratio dižući šešir. 

— Danas je bilo kod kuće malo obračuna s mamom, — 
reče Ivan jednoj suradnici iz organizacije. — Mama me 
grdila što sam dao Mišku nove cipele, koje sam dobio 
za rođendan. 


KOMADIĆ RAJA NA ZEMLJI 


— Jedne godine spremalo se hodočašće u Lurd, — pripo- 
vijeda učiteljica Mira Majetić. Ivan je želio da i ja po- 
đem. Govorio je: 

— Idite da vidite čudesa Božja i komadić raja na zemlji. 
Nisam se mogla odlučiti, jer su mi nedostajala sredstva. 
Dan prije odlaska hodočašća sav veseo dotrči k nama i 
reče: 

— Vesela vijest! Jedan je hodočasnik u zadnji čas odu- 
stao, pa je jedno mjesto slobodno. I vi ćete u Lurd! 

— Ali ja nemam ništa uređeno za put — rekoh. On će 
najspremnije: 


— Sve ću ja sam urediti za putnicu, a vi se samo spre- 
majte. 


I zaista, sve je on sam uredio zadnji dan, a toga je bilo 
mnogo: prijave, putnica, strani novac, itd. Cijeli je dan 
u to utrošio i uvečer je bilo sve uređeno. Kad mu se 
htjedoh zahvaliti i požaliti što je radi toga izgubio toli- 
ko vremena, odgovori mi pomalo prijekorno: 

— A tako vi mislite! Kako možete reći da sam današnji 
dan izgubio! Ja naprotiv mislim da sam ga dobio. Dan 
što ga čovjek posveti drugome nije nipošto gubitak već 
dobitak. Dani u kojima ne učinimo ništa za druge, već 
samo za se, to su izgubljeni dani. 


Te su mi se riječi duboko usjekle u dušu; a za hodočašće 
bila sam mu kroz cijeli život zahvalna. Nakon putovanja 
dao mi je prevesti dvije brošurice o Lurdu na hrvatski 
i dobivenim riovcem naknadila sam troškove hodočašća. 


UNAKAŽENI PROSJAK 


Ivan je 10% svoje plaće davao siromasima. To je odlučio 
još u studentskim danima i vjerno je provodio kad je 
počeo zarađivati. Dr Ladislav Vlašić, Ivanov drug iz stu- 
dentskih dana, sjeća ga se kako je još u Beču imao osje- 
ćaj za siromahe pa bi im često, kad ih je na ulici susre- 
tao, udijelio nešto od svoje skromne studentske ušteđe- 
vine. Don Ante Radić sjeća se jedne zgodice, kad se s 
Ivanom vraćao iz posjeta orlovskom društvu u Grane- 
šini: 

— U tramvaju smo sreli nekog unakaženog prosjaka, od 
kojega je svatko odvraćao oči. Merz je odmah pristupio 
k njemu, obilato ga nadario i započeo s njime razgovor. 
Vanredno se razveselio kad je vidio da je taj prosjak 
dobar katolik i da s isprošenim nocem kupuje Katolički 
tjednik. Očinski ga je putio da ide što češće na sv. Pričest 
i zvao ga k sebi u stan. Brojni ljudi u krcatom tramvaju 

divili su se razgovoru, koji je sav odisao istinskom lju- 
bavlju prema bližnjemu. 


— Drugom zgodom — nastavlja Don Ante Radić — do- 
šao Ivan k nama u Šibenik. Obavio posao i vratio se u 
Zagreb. Kad smo se vraćali sa stanice, kamo smo ga ot- 
pratili, reče mi mladić, koji je zajedno sa mnom pomo- 
gao Ivanu nositi priljag: »Don Ante, ja ne znam što je 
to, ali iz gospodina Merza strujila je neka neobjašnjiva 
dobrota, neka sila. U njegovoj prisutnosti nužno sam 
osjećao da moram biti bolji. Svojom osobom tako dje- 
luje da me jednostavno potiče na dobro!« 


IDEM NEŠTA POPITI... 


Pripovijeda g. Josip Gračanin, tipograf iz Zagreba: 


— Moj brat Đuro, Ivanov drug još iz Pariza, obratio se 
na njega molbom da mi pomogne snaći se u životu. Po- 
čeo sam tada raditi u jednoj zagrebačkoj tiskari. Bilo mi 
je 23 godine. Znate kako je neiskusnom mladiću u veli- 
kom gradu, među radnicima koji nisu baš puno marili 
za vjeru i kršćanski život. Mnogi su od njih voljeli piti, 
pa su često za sobom povukli i mlađe. Već prve subote 
dočekao me Ivan pred tiskarom i nakon pozdrava upita: 


— Kuda ćeš? 


— Pa idem nešta popiti, — odgovorih mu, jer sam upra- 
vo dobio tjednu plaću. 


— Hajde ti sa mnom, — reče Ivan i odvede me k sebi u 
stan. Nisam baš bio oduševljen njegovom grahovom  ve- 
čerom, ali mi se ipak svidjela njegova pažnja. 


Drugom zgodom bio sam na zabavi društva »Kačić«. Bio 
je prisutan i Ivan. Ja sam glumio i svirao, pa kad sam 
nakon toga sjeo uz Ivana u sali, naručih litru vina; a 
Ivan sebi čašu vode. Jedva sam ispio dvije čaše, kad 
opazih kako moje vino nestaje u čašama na susjednim 
stolovima, kamo ga je Ivan rastočio. 


— Pa mi ćemo lako i bez toga — reče mi, smiješeći se, 
a ja sam shvatio njegovu brigu... 

Našao sam bio djevojku, ali Ivanu nisam još ništa govo- 
rio. Međutim, on je to primijetio: 

— A je li djevojka vrijedna? — upita me na moje izne- 
nađenje. 


— Eno je u kongregaciji kod preč. Beluhana — rekoh 
mu, odahnuvši. I pošli smo se zajedno raspitati. 

— Nisi ništa pogriješio, — reče mi kad je čuo sve naj- 
bolje. — Pa neka ti je sretno i blagoslovljeno. — I tako 


sam se oženio. 


Posjetio sam ga u bolnici prije smrti sa suprugom. On 
je samo rekao: »Bog vas blagoslovio«. Kasnije ga je ci- 
jela moja obitelj štovala kao zaštitnika. I puno nam je 
pomagao; napose jednom u ratu njegovim zagovorom us- 
pio sam dobiti premještaj i potrebnu svotu novaca za 
preselenje u Zagreb, što je onda bilo veoma teško postići. 
Sve moje petero djece lijepo se snašlo u životu. Najsta- 
riji sin mi je liječnik. 


ROĐENDANSKA TORTA 


— Bili smo još u Karlovcu kad nas je jednom posjetio 
dr Merz, — pripovijeda gospođa Sofija Brajša. Imali smo 
tada već šestero djece. Ivan ih je sve odmah zavolio. Bio 
je upravo razdragan u njihovom društvu; s njima se raz- 
govarao, igrao, šalio. I tako u razgovoru reče mome su- 
prugu: 

— Ćiro, prvom djetetu koje budeš dobio, bit ću kum, 
ako nemaš ništa protiv. Bio dečko ili djevojčica! 


I rodila nam se Biserka. Javili smo to Ivanu i pozvali ga 
za kuma. A on nam je odgovorio slijedećim pismom (s 
liječenja u Sloveniji): 


Planina sv. Križ, 27. VII 1927. 


Dragi Kume i brate! 


Tvoje pismo me zateklo na oporavku u Sloveniji. Hvala 
Bogu, zdravlje kreće već na bolje. 

Ivanova radna soba u Zagrebu 


Radovao sam se što si imao toliko povjerenja u mene, 
te si odredio da postanem kumom Biserki. Znam svoju 
dužnost: »Patrinorum est, ex munere suscepto, filium 
Spiritualem et sibi perpetuo commendatum habere, et cu- 
rare ut talem se in vita christiana exhibeat qualem in 
baptismo spopondit.«* (Kodeks, 769,1335). Čim mi bude 
moguće, doći ću u Karlovac da vidim svoje kumče i da 
učvrstim novo duhovno srodstvo. 
Izruči rukoljub svojoj milostivoj supruzi, poljubac Bi- 
serki, Bog živi orlovskom naraštaju i podmlatku sa Stan- 
kom na čelu, pozdrav mom zamjeniku g. Mlinariću, a Ti 
dragi Ćiro, primi moje srdačne pozdrave 
U Kristu Tvoj 

Ivan M. 

* Dužnost je kumovima da se prema preuzetoj obavezi neprestano 


brinu za svoje kumče i neka nastoje da se ono u kršćanskom ži- 
votu ponaša onako, kako je to obećalo kod krštenja. 

— Zanimljivo kako je on kumstvo ozbiljno shvaćao, i 
nastavlja dalje gospođa Brajša. — Baš kao prvi kršćani. 
Za njega se to nije svelo samo na neku formalnost ili 
ograničilo samo na kakav poklon. Kasnije sam doznala 
da je među svojim odlukama iz duhovnih vježbi, koje je 
prepisao na poseban papir, dodao naknadno | još jednu: 
»Moliti za Biserku.« Nakon operacije posjetili smo ga u 
bolnici. Između ostalog rekao je mome mužu: »Ciro, ja 
neću više dugo. Stavio sam svojoj mami u dužnost da za 
svaki rođendan pošalje Biserki tortu.« I doista, njegova 
je majka svake godine, dok je bila živa, slala Biserki 
za rođendan lijepu tortu. x 


Danas Biserka ima već troje djece — jedna sređena kr- 
šćanska obitelj. Češće joj znam reći: za mnogo dobra u 
svome životu moraš zahvaliti svome kumu Merzu. Kad 
se on već ovdje za tebe brinuo, kako neće sada iz Vječ- 
nosti! 

Poslije Biserke imali smo ih još šestero. Jelena je naj- 
mlađa, trinaesto dijete u našoj obitelji. 

NEUMORNI APOSTOL 


Ivanovo se djelovanje nije ograničilo samo na Zagreb. 
Išao je u Bjelovar, Varaždin, Hvar, Karlovac, Travnik, 
Sarajevo, Vukovar, Banja Luku i u mnoga druga veća i 
manja mjesta te držao ondje razna predavanja o vjeri i 
kršćanskom životu, o Katoličkoj Akciji, o Rimu i Lurdu, 
o liturgiji itd. Posebno su zapažena ona predavanja koja 
su bila popraćena dijapozitivima. Zanimljivo je kako je 
Ivan već u ono doba shvatio važnost sredstava za dru- 
štvenu komunikaciju. Bio je jedan od prvih koji ih je 
počeo upotrebljavati u apostolatu. Imao je i svoj vlastiti 
projekcioni aparat, koji je velikodušno posuđivao, kad 
god bi ga netko zamolio. »Ljubav je dosjetljiva« — ta bi 
izreka možda mogla objasniti Ivanovo korištenje moder- 
nim tehničkim sredstvima u širenju kršćanske istine. 


ZVONA BJELOVARSKE CRKVE 


— Imao sam proizvodnju suhomesnate robe u Bjelovaru, 
— pripovijeda g. Miroslav Svoboda. — Bio sam aktivni 
član orlovstva, a radio sam i u ostalim katoličkim dru- 
štvima, napose kod kršćanskih socijala. Upoznao sam dra 
Merza po prvi put kad nam je došao u Bjelovar održati 
predavanje o Lurdu. Dočekao sam ga na stanici. Do mo- 
ga stana, gdje je imao odsjesti, put nas je vodio kroz 
park uz župnu crkvu. Prolazeći mimo crkve zamolio je 
da se malo svratimo unutra. Ovo me ugodno iznenadilo, 
a još više me se dojmilo njegovo sabrano klečanje pred 
Presvetim. Po prvi put sam susreo jednog mladog čo- 
vjeka koji tako cijeni molitvu pred svetohraništem. 


Navečer je u dvorani gradskog kina održao predavanje. 
Slike dijapozitiva su se redale a Merz ih je tumačio s 
velikom ljubavlju. »To vam je kutić raja na zemlji« — 
nazvao je tokom predavanja to veliko marijansko prošte- 
nište Lurd. Oduševljeni aplauz zaorio je kao zahvala pre- 
davaču na svršetku predavanja. Sve je bilo bez ulaznica 
ali je dobrovoljnim prilogom sakupljena lijepa svota za 
Pokriće troškova. Vlasnik kina je, međutim, otklonio taj 

novac, kojega smo onda namijenili kao prvi financijski 
temelj za nova zvona župne crkve. 

Drugi Ivanov posjet Bjelovaru bio je opet upriličen radi 
jednog predavanja. Ovog je puta u istoj dvorani kina pri- 
kazivao snimke s jubilarnog hodočašća u Rim, kamo su 
išli orlovi 1925. god. Slike su se redale, a u popratnim 
riječima dra Merza jasno se zapažala njegova velika lju- 
bav prema Crkvi i odanost Papi. I tu svoju ljubav želio 
je prenijeti na svoje slušatelje. Slika je bilo dosta, pa 
smo tako mogli upoznati Rim i sve važnije znamenitosti 
vječnoga grada. I kod ovog predavanja sakupljena svota 
namijenjena je za otplatu zvona. 


Prilikom naših susreta Ivan bi me često podsjetio na onu 
izreku »Aut catholicus aut nihil — ili katolik ili ništa«. 
I tu sam si lozinku uzeo za putokaz u svom životu. Nije 
mi je bilo teško ostvariti i držati se je, jer je preda 
mnom uvijek lebdio Merčev primjer, koji ju je potpuno 
proveo u svome životu. 


KAPELAN U CIVILU 


— »Glavu rubit al njegovu ideju ne gubit« važilo je 
među nama, njegovim prijateljima, — kaže g. Ante Bra- 
canović sa Hvara, po zanimanju zidar. — Dolazio je Merz 
ovamo na Hvar i okupljao mladež. Mi mladići smo mu 
se ispočetka rugali, a on nas je malo po malo lijepim 
riječima i ugodnim razgovorom sve pridobio. Okupio nas 
je lijepu grupu. Namjeravao je osnovati ondje ogranak 
orlovske organizacije. I što je on više govorio, to smo 
bili željni da ga čujemo. Češće smo pošli barkom na mo- 
re i tu nas je oduševljavao za Crkvu i Božje stvari. Znao 
bi nas zagrliti oko ramena, pa smo tako išli na šetnje. 
Kad smo govorili da je on profesor-doktor, ljudi nam ni- 
su htjeli vjerovati. Odgovarali bi nam: »Ma kakav dok- 
tor kad sa svima razgovara. Zar se ne bi mogao družiti 
samo s višima.!« Za Ivana nije igralo ulogu bogat ili si- 
romah. Bio je veoma jednostavan i svakom pristupačan. 
onda govorili da je to kapelan u civilu! I što je on u na- 
ma izgradio nitko nije kasnije uzdrmao. 

ELEKTRIČNA ŽARULJA 


Pripovijeda ing. Drago Machiedo, jedan iz grupe mladića 
koje je Ivan okupio na Hvaru: 

— Imao sam svega petnaest godina kad je Merz dolazio 
na Hvar. Pripremala se u to vrijeme neka veća euhari- 
stijska svečanost. Merz je sudjelovao u organiziranju. 
Donio je odnekud ogromnu električnu žarulju, koja je 
hila potrebna za rasvjetu dvorane. Mi dečkići i djece 
vrzli smo se oko njega, jer nas je veoma volio. Pošli smo 
s njime u elektranu; htio je isprobati da li je žarulja u 
redu. Kad smo došli, radnik ju je uzeo, stavio u probno 
grlo i uključio struju: žarulja je samo trenutačno za- 
bljesnula i onda snažno eksplodirala. Kad smo se upla- 
šeni pribrali od prvog šoka — nikome se srećom nije ni- 
šta dogodilo — reče Merz: »Djeco idemo u crkvu zahva- 
liti Isusu što nitko nije nastradao.« — Da, to je bio naš 
Ivan Merz: nešto što se ne susreće. Još tada sam zapazio 
njegovo duboko vjersko uvjerenje i želju da istinama 
svete vjere oduševi i druge. 


Predveče smo se znali šetati uz obalu. Spomenuo sam 
mu kako u školi doživljavamo neugodnosti zbog pripad- 
nosti orlovskoj organizaciji, koja je slovila kao izričito 
katolička. Merz bi na to odgovorio: »Za Krista treba 
nešto i pretrpjetil« Nije nam savjetovao da zauzmemo 
neki oportuni stav, što bi bilo moguće. A o Bogu nam 
je pričao kao da govori s odraslim ljudima; dapače, tru- 
dio se da nam i na racionalan način dokaže Božju op- 
stojnost. Činio mi se u svome ponašanju možda malo 
odviše autodiscipliniran; no uza sve to bio je naravan. 
Puno je volio nas djecu. 


SKOK PREKO POTOKA 


— Čuj mali, bil ti htio meni nešto pomoći. — reče mi 
Merz, kad sam ga po prvi puta susreo i upoznao pred 
bazilikom Srca Isusova u Zagrebu. Upravo je bila za- 
vršila večernjica, na kojoj sam i ja prisustvovao — pri- 
povijeda dalje g. Nikola Dušak, stolar u Zagrebu. — Tre- 

balo je prenijeti projekcioni aparat u dvoranu, gdje je 
Merz one večeri imao predavanje. 


Kasnije sam slušao mnoga njegova predavanja u raz- 
nim društvima. Dolazili smo s nekim posebnim pošto- 
vanjem na njegova predavanja i nije nam nikad bilo do- 
sadno. Osjećali smo se počašćeni kad bi nam dao koji 
zadatak. Predavanja su bila o raznim predmetima, po- 
najčešće o liturgijskom životu, teme iz crkvene povijesti, 
o Lurdu. Kad je predavao o stvarima iz crkvene povi- 
jesti, najčešće se zaustavljao da brani papin autoritet 
kao Kristovog namjesnika na zemlji. Bio je tako zani- 
mljiv da smo katkada tražili i ponavljanje predavanja. 
Jednom je govorio o križarima i križarskim vojnama. Bio 
je prisutan i neki mladić iz Bosne. Taj mu je malo zlo- 
namjerno postavio jedno pitanje. Merz se malo iznena- 
dio, ali se brzo .snašao i rekao: »Ti si Bosanac pa ću ja 
tebi po bosansku.« Nažalost ne sjećam se više što je ovaj 
pitao i što mu je predavač odgovorio, samo znam da smo 
na Merčev odgovor svi prasnuli u smijeh. 


Drugom zgodom trebao je održati predavanje orlovima 
u Granešini. Ja sam bio zadužen da ih uvježbam gimna- 
stičke vježbe, koje su se trebale izvesti prigodom prosla- 
ve 1000-godišnjice Hrvatskog kraljevstva. Da si skrati 
put, Merz je umjesto cestom krenuo prečacem preko li- 
vade. Došao je do nekog potoka, pokušao ga preskočiti, 
ali nije uspio i pao je u njega te se sav smočio i zabla- 
tio. I takav je došao do naše dvorane. Kad sam ga ugle- 
dao onako blatnog po cijelom odijelu, najprije sam se 
počeo smijati, a onda mu priskočih u pomoć da se očisti, 
koliko je bilo moguće. On se samo strpljivo smješkao i 
govorio: »Bogu hvala i to treba podnijetil!« 


OSTAJALI SMO BEZ RIJEČI... 


Dr Slavko Šarić pripovijeda: 


—Svake subote uveče sastajali smo se mi studenti, čla- 
novi orlovskog društva »Mahnić«, u društvenim prostori- 
jama. S nama je bio i Merz. Prije samoga programa on 

O. Bruno Foretić, D. I. 


bi održao malu liturgijsku pripravu za sutrašnju nedje- 
lju. P. Foretić, D. I., koji je inače bio službeni duhovnik 
»Mahnića« pustio je Merza neka govori, jer je bio uvje- 
ren da će njegove riječi više djelovati; a on bi s nama 
slušao. Merz je govorio... Ostajali smo, zadivljeni, bez 
riječi! Jedan profesor, laik, govori o istoj stvari kao i sve- 
ćenik! I to je govorio tako proživljeno, iz svoga dubokog 
iskustva, da su se njegove riječi jednostavno zasijecale u 
dušu. 


DOBRI PASTIR 


S. Marija Franciska u svome listu od 24. XI 1970. piše: 
»Nisam opazila da se do sada spominjala njegova ljubav 
prema grešnicima, specijalno prema palim djevojkama i 
delikventnoj djeci. S ljubavlju dobrog Pastira slušao je 
moje izvještaje o takvima, kad sam bila u službi peda- 

goškinje na Zagrebačkoj policiji na ćudorednom odsjeku. 
Ni kod svećenika nisam naišla, barem ne kod većine, na 
pravo evanđeosko razumijevanje u radu s tim patnici- 
ma. Nije se zgražao nad njima, ali nad grijehom da, i za- 
to je bio moj moralni pomagač u tome radu.« 


ČISTOĆA MLADENAČKE DUŠE 


U šk. godini 1922/23. čitao je Ivan u akademskom društvu 
»Domagoj« odlomke iz svoje doktorske dizertacije. Je- 
dan tadašnji domagojac, dr Pero Ivanišić, poslije Iva- 
nove smrti objavio je u svojim Uspomenama na Merza 
(Brat-Vitez, Luč, 1928.) slijedeći ulomak iz svoga dnev- 
nika: 


»Čitao nam je Ivan Merz svoju doktorsku dizertaciju... 
kako nebeska ljepota katoličke liturgije svladava ohole 
pjesnike bezbožne Francuske... Ali nije Merz samo ob- 
jektivni psiholog. Na svakoj stranici vidiš i osjećaš nje- 
ga. Njega, koji je tako lijep, čist. Dok nam čita, duša 
mu gori vatrom koje ja ne poznajem, glas zvoni ljepo- 
tom koju sam vidio samo u dječjim očima. Pa kad dođe 
koje mjesto koje ilustrira psalmom ili crkvenim him- 
nom, onda je izražaj njegova lica neobičan. Ne znam da 
opišem to lice, koje plamti. Je li to intenzivni doživljaj 
literarne ljepote? Je li to proživljavanje božanske poe- 
zije Sv. Pisma? Je li to izljev ljubavi nebeskom Autoru 
te poezije? Je li to čistoća mladenačke duše, koja izgara 
u čežnji za zaručnikom?« 


TEHNIKA NAPREDUJE 


— Tehnika napreduje! Moramo se koristiti svim moder- 
nim sredstvima u našem apostolatu... 

Takvim i sličnim riječima — pripovijeda gospođa Anka 
Cerovac — poticao je nas, njegove suradnike u organiza- 
ciji. Imao je viziju budućnosti i bio svjestan da se od 
kršćanskog apostola traži i znanje i stručna sprema, jer 

se svijet razvija. Govorio nam je neka čitamo vanjske 
katoličke revije, kako bismo što bolje bili informirani o 
stanju katolicizma u svijetu. Ali tražio je od onih koji 
su bili u organizaciji da najprije polažu svoje ispite na 
fakultetima i da na račun rada u organizaciji nikako ne 
zanemare svoje stručno zvanje... 


U MAKSIMIRU 


Dr Z., Ivanov blizi suradnik pripovijeda: 

—Jedne nedjelje poslije podne posjetio sam Ivana u nje- 
govom stanu. Uspio, sam ga nagovoriti da pođe malo sa 
mnom na šetnju. — E, pa treba se malo i odmoriti, reče, 
te se uputismo u Zoološki vrt u Maksimir. Gledali smo 
životinje. Ja sam ih promatrao samo za zabavu a Merz 
je uz to još svaku životinju personificirao kao karakter 
svoje vrste te ih, njemu svojstvenom duhovitošću, klasi- 
ficirao u kršćansku karakterologiju i ascetiku, što je bilo 
veoma zanimljivo slušati. Bila je to briljantna duhovita 
kozerija, sva prožeta nadnaravnim gledanjem na život. 


NIJE SE MUHI ZAMJERIO! 


O. Ambroz Vlahov, franjevac-konventualac, dobro je po- 
znavao Ivana i s njime surađivao za cijelog njegovog 
djelovanja u Zagrebu. Kad smo ga posjetili u Splitu 
1969. god., pripovijedao nam je slijedeće: 

— O Merzu i o njegovom radu mogle bi se napisati či- 
tave knjige. Poznavao sam biskupa Langa, Msgra Belu- 
hana i druge naše velike ljude, ali ono što je bio Merz, 
toga se nije susretalo. Samo najbolje i najsvetije mogao 
bih o njemu reći. Živi svetac na zemlji! 

U ono vrijeme imali smo kod nas na Sv. Duhu u Zagrebu 
devetnaest raznih organizacija. Rado se odazivao našim 
pozivima i dolazio držati predavanja gotovo u svaku or- 
ganizaciju. I tu je unosio papinski duh, misli iz enciklika. 

Znao je o tome govoriti bez kraja i konca. Kroz njega 
je govorio crkveni, Božji duh. 


Pitate me za njegove slabosti i pogreške? Nikad kod nje- 
ga nisam tako nešto primijetio. Imao je svoju ideju i 
tako ju je visoko nosio! Istina, koji put se dogodilo da je 
zakasnio na predavanje, jer je bio zauzet na mnogo stra- 
na. Ja sam bio tada mladi svećenik, ali pred njim sam 
imao uvijek veliko poštovanje. Njegovi odnosi prema bli- 
žnjima, napose njegovi blagi stavovi prema idejnim pro- 
tivnicima, sve me se to duboko doimalo i poticalo da ga 
slijedim. Ma, nije se muhi zamjerio, niti je ikome kak- 
vu uvredu nanio! Tako je blago pristupao čovjeku. Ako 
smo imali sveca, to je bio on! Ako hoćete, u njemu ste 
nalazili i svećenika, i redovnika, i laika, i katolika, uzor 
u svakom pogledu! Velik čovjek apsolutno! 


ZAMISAO NOVE KRŠĆANSKE ZAJEDNICE 


Već se u bilješkama s Ivanovih duhovnih vježbi god. 
1923. zapaža ideja o osnutku nove kršćanske institucije, 
koju je tada nazvao riječima »bratovština katoličkih lai- 
ka«. Ta bi institucija okupila kršćane-laike raznih zani- 
manja, spremne da u svoje slobodno vrijeme aktivno po- 
rade za Kraljevstvo Kristovo. 


Većih pobuda za tu stvar dobio je Ivan kad se upoznao 
s pothvatom kardinala Ferraria u Italiji. Kardinal Ferra- 
ri osnovao je upravo jedan takav institut koji se sasto- 
jao od članova i članica raznih profesija. Svi su oni uz 
svoje zanimanje, kojim su si zasluživali svagdanji kruh, 
u slobodno vrijeme zajednički radili za dobro Kristove 
Crkve. 


Ivan je tu ideju širio među svoje suradnike. Prilikom 
hodočašća u Rim vodio je učesnike da se upoznaju s Ope- 
rom kardinala Ferraria i s drugim sličnim institucijama. 
Pisao je o toj stvari i članke po našim listovima; razgo- 
varao sa svojim prijateljima i suradnicima o mogućnosti 
takvog pothvata kod nas. 


Iz toga vremena datira i jedno važno Ivanovo pismo o. 
Petru Perici, D. I. koje radi o istoj stvari: 

Marica Stanković, Ivanova suradnica ostvarila je njegovu 
ideju »civilnog reda«. (Umrla 8. X 1957.) 


+! Dragi oče Perica! 


Vaše pismo je stiglo kao naručeno. Istina je da se uveli- 
ke zanimam za Operu kard. Ferrari; ne samo ja, već više 
svećenika, svjetovnjaka i gospođica. Mi samo čekamo 
prst Božji, da nam pokaže kako ćemo i što ćemo. 


Tu bi se našlo više osoba, koje bi bile spremne i na za- 
vjete čistoće, poslušnosti ordinariju i siromaštva, ukoli- 
ko se ne moraju brinuti za opskrbu drugih. 


Istina je da se sadašnja naša generacija ne bi mogla pri- 
lagoditi posve Operi, jer mi još nemamo smisla za razna 
sredstva socijalne skrbi, kojima oni najviše djeluju. Za 
naše prilike su ustanove kao što je Seniorat zgodnije — 
razumije se, novi reorganizirani Seniorat, postavljen na 
posve religioznu osnovu. 


1 


Znate li da je 30. IX na Homcu sastanak o Kat. Akciji 
i da se tamo drži referat o Ćirilometodskim (Kolumbo- 
vim) vitezovima? Svagdje se osjeća ista potreba. 


Ja ovdje imam pravila Kolumbovih vitezova i španjol- 
skog tajnog društva »Santa Famiglia«. 


Želio bih znati vaše osnove i to svakako prije Biskupske 
konferencije (11. X 26.). Što više, dobro bi bilo jednim 
konkretnim prijedlogom izaći pred Bisk., konferenciju, 
jer je, čini mi se, posljednji čas da se obrazovani kat. 
laikat pod vodstvom svećenstva duhovno organizira. Te- 
ške trzavice posljednjeg vremena odveć su očito poka- 
zale da suvremena forma organizacije ne odgovara više 
novim prilikama. 


Preporučujem sve muke Hrv. orlovskog saveza, slijedeću 
Bisk. konferenciju i svoju osobu Vašim pobožnim molit- 
vama pred Presvetim Srcem. 


Sv. Mauricije, 1926. 
P. S. Molim što brži odgovor. Ivan Merz 


Odani Vam u Gospodinu 


Ivan je kanio poći na dulje vremena u Italiju da se bolje 
upozna s duhom i organizacijskim oblikom djela kardi- 
nala Ferraria, ali ga je prerana smrt u tome, nažalost, 
spriječila i omela njegov plan o osnivanju slične insti- 
tucije kod nas. 


Međutim, njegova ideja nije s njime nestala. Djelomično 
se ostvarila. Grupa Ivanovih suradnica pod vodstvom 
Marice Stanković godine 1938. udarila je prve temelje 
Merčevoj ideji »civilnog reda« pod nazivom »Zajednica 
suradnica Krista Kralja«. Nakon rata kad je Katolička 
Crkva službeno odredila mjesto i ulogu sekularnih in- 
stituta u svome životu i radu, zajednica »Suradnica Kri- 
sta Kralja« je 1953. god. s pravne strane konačno ure- 
đena, od Crkve priznata i blagoslovljena. 


Danas taj prvi sekularni institut u Hrvatskoj okuplja 
lijep broj mladih i starijih članica raznih zvanja. Žive u 
svijetu po trima evanđeoskim savjetima, na koje su i 
zavjetima obvezane, ostvaruju Evanđelje u raznim pro- 
fesijama i tako svjedoče za Krista današnjem vremenu, 

SVJETSKI STRUČNJAK O IVANU 


O. Irenće Hausherr, francuski isusovac, dugogodišnji 
profesor na Papinskom istočnom institutu u Rimu, vrstan 
poznavalac svoje struke — istočna duhovnost — pozna- 
vao je dobro našega Ivana. 


Posjetili smo ga početkom svibnja 1970. god. na klinici 
u Rimu. Već je bio u svojoj 79. god. života. Ni bolest, ni 
starost nisu umanjile njegovu duševnu svježinu, kojom 
je oživljavao svoje uspomene o Ivanu. 


Čitali smo mu dijelove njegovog pisma iz 1929. god., upu- 
ćenog na o. S. Sakača, gdje iznosi svoja sjećanja i susrete 
s našim Ivanom. To je njegovo pismo bilo objavljeno u 
prvom Ivanovom životopisu. 


— Sve je tako, kako sam onda pisao, — potvrđivao je. 
Pravi utjecaj — nastavio je dalje pričati — kojim se 
djeluje na okolinu jest onaj nutarnji život, duhovni. U 
našem vam je kozmosu sve povezano i svojim intenziv- 
nim duhovnim životom, u stvari, pravo djelujemo na bli- 
žnjega. Gdje ima zelena oaza, tj. duša koja živi dubo- 
kim vjerskim životom, djeluje to na _ cijeli univerzum. 
Uzmite samo trpljenje i muku našeg Gospodina Isusa 
Krista. Tko je to eksperimentalno osjetio? A ipak nas je 
svojim križem otkupio i zaslužio nam vječni život! Zato 
kažem, više nego riječima i činima djelujemo na svoju 
okolinu svojom nutrinom. 


Uvijek sam se zanimao za duhovni svijet ljudi. Ima oso- 
ba koje kad susretnete, ne možete više zaboraviti. Ne 
zavisi to o trajanju susreta ili o dužini poznanstva. Kad 
vas se jednom dojmi nečija osoba, pa makar i za kratko 
vrijeme, ostaje to kroz cijeli život. Sjećam se tako jed- 
nog šefa policije u Ženevi. Vidio sam ga samo jedamput. 
Čovjek catholicissimus; nije živio dva života, jedan jav- 
ni a drugi privatno-religiozni. Oboje je bilo stopljeno u 
jedno. Ista stvar vam je bila kod Merza. 


Prvi sam ga puta susreo u Bosni 1920. god. Taj je kratki 
sastanak ostavio u mojoj duši samo uspomenu poštiva- 
nja. To je utisak, koji nisam imao tada vremena ni pre- 
cizirati ni analizirati. Iza dvije godine sastali smo se 

opet u Parizu. Tada mi je njegova jednostavnost dopu- 
stila da mu dublje prodrem u dušu. Onda sam osjetio 
onaj duboki mir, koji ne vara, onu tihu unutrašnju sre- 
ću, koja je znak Boga u duši, što vodi tvrdi život. Lju- 
bezno se nasmiješio kad sam na nj primijenio veliku 
riječ: mortifikacija. On se — reče — ne trapi, on se sa- 
mo zadovoljava da spava na daski, »jer se kod toga bo- 
lje osjeća«. Njegov je krevet uostalom prema vani bio 
tako dobro uređen, kao i drugi kreveti... Ivan je bio 
stvoren da vodi, jer je bio tako ponizan u svojoj supe- 
riornosti i jer je živio u Bogu. Bio je sami MIR: to je 
bilo, da tako kažem, naravsko u vrhunaravnom, njegov 
je autoritet proizlazio iz njegova bića kao zrake iz sun- 
ca. Hoće li to tko razumjeti ili neće, činjenica je da me 
u njegovoj blizini podilazio osjećaj sasvim osobite pri- 
sutnosti Božje. 


Zadnji put smo se sasvim slučajno vidjeli u Rimu 1925. 
god. Izlazio sam iz crkve Sv. Vincencija i Anastasije bli- 
zu Fontana Trevi. Ivan, koji je slučajno onuda prolazio, 
prepoznao me i pristupio mi. Bilo mi je drago da smo 
se opet našli. Pođosmo šetati svetim gradom. Šetali smo 
dobra dva sata, a da ni jedan ni drugi nije poznavao to- 
pografije Rima. Bila je to moja prva godina što sam se 
nalazio u Rimu. Usput smo unišli u knjižare, gdje je 
Ivan kupio Dantea, Sumu sv. Tome i druge knjige. Ali 
ono čega ne mogu zaboraviti, bio je naš razgovor. Pred 
mojim se očima otvorila čista ljepota jedne duše i ja sam 
bio radostan poput djeteta, kad se njegovim očima otvo- 
ri nova i nepoznata ljepota vanjskog svijeta. Mir ovog 
čovjeka i njegova bogata nutrina bile bi mi ostale zago- 
netkom, da mi ih nije on sam i ne znajući protumačio. 
Odgonetka je ove zagonetke bila: izvanredna vjera u 
Božju Providnost... Idući tako, zaustavili smo se kod 
nekog mljekarstva, gdje je Ivan uzeo čašu jogurta za 
doručak. Prisustvovao je sv. Misi prije nego smo se su- 
sreli, pa je bio još na tašte. Bilo je deset sati manje de- 
set minuta. Za dvije minute ovaj je kasni doručak bio 
završen. U deset je sati imao sastanak s O. Sakačem pred 
Biblijskim institutom. Ni on ni ja nismo poznavali pu- 
ta, ali mi je rekao da se uzda u svog anđela čuvara da 

će ga dovesti u deset sati na određeno mjesto. Meni se, 
doduše, činilo ovo pouzdanje malo prejakim, ali doista 
nas najednom usred našeg razgovora zaustavi meni tada 
još nepoznat svećenik — o. Sakač. Začudio sam se, jer 
smo bili upravo pred vratima Biblijskog instituta. Ivan 
izvadi svoj sat i sa smiješkom mi pokaže: bilo je točno 
deset sati... 


U spomenutom pismu iz 1929. god. o. Hausherr ovako 
ocjenjuje Ivanov duhovni život: 


»Kršćanska savršenost nije ni vanjska pobožnost, ni 
trapljenje, ni strogost života, pa ni herojska požrtvov- 
nost za bližnjega. Ona je sva od jednog komada i sa- 
stoji se u potpunom preobraženju čitavog bića, u nekom 
prenošenju svih izvora naših moći na Boga. Ovo preno- 
šenje ostvaruje u jednostavnim dušama posebna Božja 
milost, te ove duše nisu više one, one su izgubile same 
sebe, ali tako da opet nađu sebe u jednoj višoj i božan- 
skoj sferi, gdje one promatraju svijet tako reći Božjim 
očima. Njihova se svetost ne očituje više nekim poseb- 
nim izvanrednim načinom, jer je postala, da tako ka- 
žem, prirođena njihovu biću i lako može izbjeći povr- 
šnom pogledu posmatrača, koji nije upozoren na to. One 
žive na zemlji tako kao da je njihova domovina nebo. 
One nose sa sobom svoje nebo; one su neprestano ne sa- 
mo u prisutnosti Božjoj, nego uronjene u Boga, ispunje- 
ne Bogom više nego li je spužva ispunjena oceanom. Pr- 
vi je učinak ovog stanja onaj neizrecivi mir, o kojem 
govori Isus Krist i poslije njega, iskusivši ga, sv. Pavao. 
Drugi je učinak požrtvovno razumijevanje svih ljudskih 
bijeda, koje ove duše gledaju očima Božjim. Za njih je 
Bog Ljubav i njihovo sjedinjenje s Bogom čini da imaju 
udjela u neizmjernoj ljubavi Božanskoj prema svima 
stvorovima. Za onoga, koji je tako izgubljen u Bogu, ni- 
šta ljudsko ne može više biti indiferentno... Jednom 
riječi, svetac mi se čini čovjek koji je iznad i izvan ovo- 
ga svijeta našao u Bogu svu svoju sreću i slobodan od 
svih potražnja za vlastitom utjehom, ništa drugo ni ne 
sanja, nego samo iscrpsti svoj život u službi djece Bo- 
žje. Ova je svojstva ostvario dr Merz možda više od iko- 
ga, koga sam susreo u svom životu... 

Zapravo sam ocrtao Merza i njegov razgovor sa mnom 
u Rimu 1925. god... 


Nije potrebno da mi uvijek shvatimo Božju Providnost. 
Ivan Merz bio je zrio za nebo, koje mu je bilo otvoreno. 
između njegova života ovdje i zmeđu onoga, što zovemo 
njegovom smrću, nije bilo druge razlike, osim razlike 
spuštenog i dignutog vela. On je ovdje dolje živio u ne- 
bu: zašto, dakle, da mu dobri Bog odlaže čas kad će mu 
se pokazati bez vela? S ovog se Božanskog gledišta lako 
razumijeva zašto je dr Ivan Merz tako rano preminuo. 
A Hrvati treba da budu zahvalni Bogu što im je u Ivanu 
dao uzor pravog kršćanina i zagovornika kod Boga.« 

Ako pšenično zrno ne 
padne u zemlju i ne umre, 
ostaje samo. Ako li umre, 
rodi velik rod. 


(Iv., 12,24) 

DA, O TOM SAM VEĆ DAVNO UVJEREN: 
TREBA ŽRTVOVATI! 


Ivan se tužio na slabi vid još od djetinjstva. K tomu su 
se kasnije pridružili i bolovi u zubima. Roditelji su či- 
nili sve da mu pomognu, išli su poznatim liječnicima, 
domaćim i stranim specijalistima, ali bez mnogo uspje- 
ha. Od 1927. god. u doba najvećeg i najvažnijeg rada 
neprestano je pobolijevao. Bila je to najprije upala du- 
šnika i vrata, onda plućnih vršaka i porebrice. U pro- 
ljeće 1927. god. bio je na oporavku u Kranjskoj Gori a 
zatim u Sv. Križu nad Jesenicama. Stanje mu se nije 
znatno popravilo. Početkom 1928. god. saznao je pravo 
stanje: akutna upala čeljusne šupljine. 


U to vrijeme opet pokušava voditi svoj dnevnik nakon 
pauze od sedam godina. Uspio je ispuniti samo pet stra- 
nica. Evo nekoliko važnijih citata: 


Zagreb, 21. I 1928. 


Sve na slavu Presvetog Srca Isusova. 
Možda je prošlo doba velikih idejnih borba... 


Zagreb, 8. II 1928. 


Pišem jer sam uvjeren da se oko mene zbivaju važne 
stvari, kod kojih posve jasno i realno zapažam kako Go- 
spod vodi sve pojedinosti našega života i rada. Pogotovo 
| msgr Beluhan doimlje se kao jedan svetac među nama: 
| svima je na službu, radi za sve, na sve misli. Ne zami- 
šljam drugačije sveca-župnika... 
li 


| Zagreb, 10. II 1928. 


Danas je po prvi put mama pristala da se u našoj obi- 
telji zajednički moli krunica. Sutra je Gospa Lurdska. 


21 IVAN MERZ 391 


ko sđeo odaaae BI. —Ae.__8 


To je njezino djelo. Ali zato je moralo doći toliko bole- 
sti na mene i još ta operacija nosa, kojoj ću se možda 
morati podvrgnuti, ako sv. Gospa drugačije ne pomogne. 


Zagreb, 13. II 1926. 


Dosta je velik križ na nama. Dobio sam gnojnu akutnu 
upalu čeljusne šupljine. Danas mi je izvađen još jedan 
zub. Mama u silnim mukama. Međutim, vidim da dosta 
rado moli. Sinoć smo stvorili kao zavjet da ćemo, kad- 
god to prilike dopuste, uvijek zajedno moliti krunicu. 
Cudno: ovo naše trpljenje kao da je stvorilo čudesa u 
mami, koja dosta lako moli sada i samu krunicu. Sama 
veli da je danas koju stotinu Oče naša i Zdravih Marija 
izmolila. Eksperimentalan dokaz kako je trpljenje naj- 
jače sredstva da spasava i posvećuje duše. Blago onim 
dušama koje s radošću primaju iz ruku Gospodnjih sva- 
ku bol i sjedinjene s Isusom doprinose je za raširenje 
Crkve Isusove — u dušama i u društvu. 


Zagreb, 14. II 1928. 


Otac Vrbanek opet baca krv. Veli da želi mučeništvo, 
kad gleda na svu bezuspješnost rada. Razmatra kako je 
Bog prisutan i kako djeluje u svakom mikrobu i kako 
Bog na poseban način djeluje u nama kada trpimo... 


Zagreb, 15. II 1923. 


Lako je svaki dan primati sv. Pričest i gostiti se s Go- 
spodinom. Oh, kako je čovjeku trpko kada mora da gri- 
ze i jede tvrdo drvo svetoga križa. Danas mi opet zub 
izvadiše. 

O. Josip Vrbanek, D. I., Ivanov duhovni vođa 


Zagreb, 16. II 1928. 


»Kako silno želim da trpim«, bile su današnje riječi 
bolesnog oca Vrbaneka. On misli da, uistinu, postoje 
kod nas u katoličkom taboru dvije struje. ... Veli da je 
duh sv. Ignacija da uvijek cilja prema višemu, znajući da 
će se tek tako postići nešto poprečno. Ako se cilja nisko, 
neće se skoro ništa postići... 


Ivanova se bolest sve više pogoršavala. Liječnici su mu 
savjetovali operaciju. 


O. J. Vrbanek u svojoj knjizi Vitez Kristov-Ivan Merz 
opisuje svoje zadnje susrete i razgovore s Ivanom, prije 
njegovog odlaska na kliniku: 


U teškoj duhovnoj suhoći došao je ispovjedniku: »I Bog 
me dragi zapušta!« 

— Ne zapušta, govorio bi mu ispovjednik. Samo uskra- 
ćuje milinu prisutnosti. Dobar otac milije dijete šalje na 
višu školu. Otsutnost očeva je za njegovo dobro. 

— A ipak bi lijepo bilo još živjeti i raditi... 

— Jest! Ali i Isus je po osnovi Očevoj morao svršiti već 
u trideset i trećoj godini. Pa još onako! 

— Zaista je bol nešto veliko i vrijedno! 


— Da, u njoj čovjek sam stvara svoj dar Gospodinu. 
Dragovoljnim primanjem smrti bol cijedi iz čovjeka nje- 
gov »ja«. Taj sitni »ja« iščezava u neizmjernosti Božjoj. 


No baš u tom zagrljaju nalazi punu sreću djeteta. 

— Žrtva, potpuna žrtva! Velim, došlo je vrijeme žrtve. 
— Prinesimo je što veledušnijim predanjem. 

— L'abandon! Potpuno predanje! 

—> Sve dati i to sve sinovskom ljubavlju. 

— E pa — fiat! .Budi volja Tvoja! 


I bila je njegova volja već na zemlji tako skladna s Bo- 
žjom ... 


— Ne bih li morao još odgoditi operaciju? — upitao je 
drugi put. 
— A možete li raditi? — upita njegov ispovjednik. 


— Sad već malo, odgovori Ivan. A liječnik veli bez 
operacije sve manje! 


— Ne biste li u Beč na pregled? 


— Mislio sam. Ali sredstva? Ne bih htio pasti na teret 
roditeljima. A k tomu škola? Građu sam doduše prošao, 
pa bih mogao još i završiti. Odem li u Beč, jedva bih 
se za vremena vratio. 


— A naši su liječnici vrsni? 

— Svi ih hvale. Vele mi da je veoma pogibeljno odga- 
đati operaciju. 

— E pa što drugo onda nego da pođete. 


— U ruke Božje! — rekao je, predajući već unaprijed 
i svoju dušu. 


Zadnji nam se razgovor kretao oko nekih manjaka me- 
đu orlovima, na koje su protivnici prstom upirali. Upo- 

Dr Avelin ĆČepulić, liječnik, Ivanov suradnik i prijatelj. 
Covjek dubokog vjerskog života, rodoljub i veliki prijatelj 
i pomagač siromaha i nevoljniku. Umro 2. II 1936. god. 


zorio sam ga tada na članak o. Doncoeura u Etudes_o 
brbljavom junaštvu i papirnatom rodoljublju, gdje se 
češće isticalo C'est de la litterature! I kako je takvoj 
površnosti jedini lijek djelo i stvarna žrtva, prema rije- 
čima Spasiteljevim: »Ako zrno pšenično padnuvši u ze- 
mlju istrune, donosi obilati rod«. I s tom mišlju se 
oprostio: »Da, o tom sam već davno uvjeren: treba žr- 
tvovati! Ja sam goto v!« 


OČEKUJEM MILOSRĐE GOSPODINOVO 


Prije odlaska na kliniku Ivan je sredio svoju knjižnicu 
i opširnu korespondenciju. Čini se da je predosjećao da 
neće dugo živjeti, pa je htio ostaviti sve u potpunom 
redu, za koji je tokom cijeloga života imao mnogo smi- 

sla. Svojoj majci, koja je već dugo teško bolovala, znao 
je reći u zadnje vrijeme da će umrijeti prije nje, pa je 
u po šale zamolio da si za sina uzme njegovog dobrog 
prijatelja i suradnika dra Avelina Ćepulića, koji je ostao 
bez roditelja. Uveče prije konačnog odlaska na operaciju 
dugo je u noći radio. Tek nakon njegove smrti otkrilo 
se čemu je posvetio zadnje časove u roditeljskom domu. 
Uništio je sav dokazni materijal protiv onih koji se 
s njime nisu slagali u organizacijskom radu. Pokušao je 
sastaviti u obliku testamenta nadgrobni natpis. Prona- 
đen je u ladici njegovog pisaćeg stola. Sastavio ga je na 
latinskom jeziku i na koncu dodao tri riječi na grčkom 
(vjerojatno po uzoru na natpise iz katakomba): 


TESTAMENTUM 


Decessit in Pace fidei Catholicae. 

Mihi vivere Christus fuit et mori lucrum. 
Expecto misericordiam Domini et inse(pa)rabilem 
plenissimam aeternam possessionem Smi Cordis Jesu. — 
I(van) M(erz). Dulcis in refrigerio et in pace. 
Anima mea attinget finem suum quare creata erat. 


EN THEO HRISTO 
U hrvatskom prijevodu natpis glasi: 


TESTAMENT 


Umro u miru katoličke vjere. Život mi je bio Krist a 
smrt dobitak. Očekujem milosrđe Gospodinovo i nepo- 
dijeljeno, potpuno vječno posjedovanje Presv. Srca Isu- 
sova. I(van) M(erz) blažen u pokoju i miru. Moja će duša 
postići cilj radi kojega je stvorena. 

U Kristu Bogu 


(Sastavljajući natpis stavio je u drugom retku točno pre- 
ma sv. Pavlu, odakle je ta rečenica i uzeta, »est« — »je« 
(sadašnje vrijeme). No kasnije, uživjevši se u činjenicu 
da je već mrtav, prekrižio je »est« i stavio »fuit« — 
»bio je«: Život mi je bio Krist... 


Snimka nadgrobnog natpisa koji si je sastavio sam Ivan » 
uoči operacije 

25. travnja ujutro pošao je po zadnji puta u Svetište Srca 
Isusova na sv. Misu i sv. Pričest i zatim, oprostivši se 
od roditelja, uputio se na Oto-rino-laringološku kliniku, 
koja se tada nalazila u Draškovićevoj ulici. Sa sobom je 
na kliniku ponio svoj nerazdruživi veliki Misal, knjigu 
razmatranja P. Meschlera, odluke svojih zadnjih duhov- 
nih vježbi i krunicu. 

Narednoga jutra, bio je to 26. travanj 1928. god., operi- 
rao ga je prof. dr Mašek. Iza operacije rana je dosta 
krvarila te je Ivanu pozlilo; i kako krvarenje nije pre- 
stajalo, bili su prisiljeni da ga zaustave umjetnim sred- 
stvima. Međutim, iznenada je počela rasti temperatura i 
zajedno s njom javljala se glavobolja. Prošlo je tako ne- 
koliko dana a da nije bilo posebnih razloga ozbiljnijoj 

Mnogi njegovi prijatelji, znanci i suradnici posjećivali 
su ga na klinici i svima je davao primjer velike strplji- 
vosti u podnašanju boli u glavi, koje su se postepeno po- 


većavale. Dr Milivoj Mostovac, tada student i Ivanov 


suradnik, ovako opisuje svoj zadnji susret s Ivanom na 
klinici: 

»Čim sam doznao da je operiran, pojurio sam na kliniku. 
Njegov blagi osmjeh potvrdio je koliko mu je bio drag 
moj posjet. Našao sam ga mirnog, uravnoteženog kao i 
kad je bio zdrav. Ništa nije odavalo na licu da trpi teške 
boli u glavi. U razgovoru se čak i našalio i to na račun 
mojih pogleda s obzirom na pripremu za bračni život. 
Upitao sam ga da li je kod operacije trpio. Odgovorio je: 


—Injekcija nije potpuno djelovala, pa sam osjećao udar- 
ce liječničkog čekića. Ali — nadodao je — ja sam tom 
zgodom stalno mislio kako će u .nebu biti lijepo. 


Kad sam mu izrazio svoju bojazan da ga nikako ne bi- 
smo htjeli izgubiti, reče mi: 
— Pa što je umrijeti; iza toga dolazi drugi svijet. Tamo 
će biti tako lijepo i veselo! 


Izgovorio je te riječi da sam ostao frapiran. Išlo mu je 
iz dubine njegova bića. Dobio sam dojam da je za njega 
umrijeti isto što i preći iz jedne sobe u drugu. Ton tih 
riječi izražavao je sigurno uvjerenje o susretu s Onim 
koji je Ivanu bio najviši cilj životnog djelovanja.« 

Bolest se, međutim, razvijala. Upala čeonih šupljina pro- 
uzročila je upalu mozgovne opne, koja je sve više pre- 
uzimala maha. Nekoliko puta je s velikom pobožnošću 
primio sv. Pričest, dok mu je to još bilo moguće. Bolest 
mu je uzela najprije govor, onda cijelu desnu stranu ti- 
jela. Liječnici su učinili sve da mu spase život, ali bez 
uspjeha. Držali su da će preminuti već u nedjelju, 6. 
svibnja, no njegovo zdravo srce te čistim i strogim ži- 
votom vanredno sačuvan organizam, dugo su se borili 
protiv nagle smrti. U nedjelju poslije podne podijelio mu 
je njegov ispovjednik o. Vrbanek u prisutnosti oca i 
prijatelja zadnju pomast. Upitao ga potom želi li još 
nešto reći. Ivan je dao potvrdan znak glavom, jer već 

nije mogao više govoriti. Ispovjednik pogađajući njegove 
misli, prema zadnjem razgovoru prije operacije, upita 
ga: »Zar ne, vi žrtvujete svoj život za Hrvatsko orlov- 
stvo?« Ivan vedro pogleda, velike njegove oči zasjaše i 
potvrdio je samo kimanjem glave. 


Apostolski nuncij, Msgr. H. Pellegrinetti, nalazeći se 9. 
svibnja na proputovanju kroz Zagreb, obaviješten o nje- 
govoj bolesti, pohodio ga je na klinici i podijelio mu apo- 
stolski blagoslov. Istoga dana u predvečerje primio je 
Ivan i od samog sv. Oca Pape Pija XI brzojavni blago- 
slov. Brzojav je glasio: »Sv. Otac  blagosliva bolesnog 
dra Merza zazivajući na njega Božansku pomoć. — Kar- 
dinal Gasparri.« Tako je Ivan, koji je toliko ljubio Papu, 
gledajući u njemu živoga Krista, primio na samrti i ovu 
rijetku utjehu. 


Jedan od Ivanovih prijatelja, dr D. Kniewald, koji je uz 
njega gotovo neprestano bdio, opisuje nam u svojoj knji- 
zi o Ivanu zadnje časove njegovog zemaljskog života: 


»Ivan je bio pri svijesti i sve je zapažao, ali nije mogac 
reagirati drugačije nego samo kimanjem glave, a kasnije 
samo još očima. Često su ga znali teško mučiti grčevi. 
Čas prije i čas poslije grča bio je pri punoj svijesti i pre- 
poznao je one koji su bili oko njega, pa bi lijevom rukom 
prešao preko glave, gledajući ih onim velikim bolnir= 
očima, tako im govoreći da ga boli glava... Kada je 
opazio oca uza se, znao je uzeti njegovu ruku, stisnuti je 
i približiti svome licu... 

Često smo mu dali da poljubi križ. Zadnje je dvije noći 
uza nj bdjela časna sestra, a kroz dan je bio uvijek po 
jedan svećenik prisutan. Posljednje je noći uza nj bdio 
naizmjence msgr. Beluhan, o. Ambroz Vlahov, ofmc i o. 
M. Pavelić, D. I. U četvrtak 10. svibnja ujutro opet se 
našao uz Ivanovu postelju msgr. Beluhan... dok smo 
mi drugi sa suzama u očima i drhćućim glasom molili... 


Prisutni su bili, uz liječnike i časne sestre, njegov otac, 
dr Kniewald i dr Protulipac. Ivanovo je disanje bivalo 
sve polaganije, bilo sve slabije; ležao je mirno... U to 
širom otvori velike oči, iz kojih mu je kanula smrtna 
suza. Pogled je upro tamo daleko, u visinu, miran, po- 

uzdan, siguran, još jedan uzdah, još jedan mali, jedva 
primjetljivi trzaj i dr Ivo Merz je predao Svevišnjemu 
svoju plemenitu dušu. A mi smo kleknuli dok je msgr. 
Beluhan molio: »Pokoj vječni daruj mu Gospodine i 
svjetlost vječna neka mu svijetli...« 


NEŠTO SE VELIKO DOGODILO 


— Oko jedanaest sati prije podne, — pripovijeda prof. 
Žanko, Ivanov intimni prijatelj — toga 10. svibnja išao 
sam od Pejačevićevog trga prema Jelačićevom trgu. Svi 
mE već bili u bolnom iščekivanju vijesti o Merčevoj 
smrti. U to se oglasilo zvono s katedrale. Ne znam kako 
ni zašto, ali sam instinktivno osjetio to je mrtvačko zvo- 
no. I zaista, kako sam se kasnije uvjerio, to je zvono na- 
javilo Zagrebu da je dr Merz preminuo. Zastao sam... 
Obuhvatio me je takav plač da nisam mogao dalje. Ne- 
ma više onog velikog svijetlog čovjeka, onog života, koji 
je bio i za nas ideal. Ugasilo se svjetlo, koje je među 
nama sjalo. Iako nedostiživ, ipak smo ga imali uza se, 
bio je naša snaga, veličina, utjeha, proicirali smo u nje- 
govu veličinu nešto malo sebe. Osjetio sam prazninu, pu- 
stinju. Cijela naša grupa, svi smo ostali kao siročad... 


— Poslije podne toga dana, kad je Ivan preminuo, — 
sjeća se Viktorija Švigir, — pošle smo Marica. Stanko- 
vić, Anka i ja na kliniku po njegove stvari. U nijemoj 
tuzi i šutnji odnijele smo ih u stan njegovih roditelja. 
Katica, njihova kućna pomoćnica, otvorila nam je vrata, 
preuzela stvari i potiho rekla: »Sve znademo«. Udaljile 
smo se u bolnoj šutnji. Svi smo osjećali ne nešto strašno, 
nego nešto veliko se dogodilo — umro je dr Merz. I ne 
samo to, nego smo bili pod dojmom da je on za nešto 
umro. — 


Nije moguće opisati strašnu bol roditelja, koji su u Iva- 
nu izgubili svoga jedinca i potporu za staračke dane. Ni- 
jemo su stajali kao gromom ošinuti a suze su im samo 
tekle niz lice. Posvuda u katoličkim krugovima govo- 
rilo se samo o dru Merzu. Vijest se munjevitom brzinom 

proširila Zagrebom a onda i cijelom Hrvatskom. Ubrzo 
su počeli stizati brojni telegrami sa svih strana s izra- 
zima saučešća, da se osoblje na pošti u čudu pitalo tko 
je to umro da tolike sažalnice stižu. 


Osim osmrtnice, koju su izdali roditelji, izdao je posebnu 
osmrtnicu Hrv. orlovski savez i profesorski zbor Nadbi- 
skupske gimnazije kojemu je Ivan bio članom. 


Osmrtnica HOS-a glasi: 


Svoj braći, sestrama i prijateljima javljamo da je naš 
najbolji orao, vitez Euharistijskog Krista, neumorni rad- 
nik u apostolatu Katoličke Akcije, potpuna žrtva Hrvat- 
skog orlovstva, naš ljubljeni brat 


Dr IVAN MERZ 


potpredsjednik Hrvatskog orlovskog saveza, profesor 
Nadbiskupske gimnazije u Zagrebu 


proviđen Svetootajstima umirućih i posebnim blagoslo- 
vom Sv. Oca, preminuo u Isusu Kristu u četvrtak, dne 
10. svibnja 1928. u 11 sati prije podne u 32. godini života, 
u punini apostolske djelatnosti, spajajući rad i molitvu, 
prinoseći žrtve svoje teške bolesti na oltar Hrvatskog 
orlovstva. 


Molimo braćo da sv. Ivan Evanđelista dočeka njegovu 
apostolsku dušu i da je povede Kristu Kralju! 


Sprovod dragog nam pokojnika bit će u nedjelju, 13. 
svibnja u 3 sata po podne. Zadušnice čitat će se 12. svib- 
nja u 7 sati u jutro u Crkvi oo. isusovaca. 


Počivao u miru! 


Predsjedništvo 
Hrv. orlovskog saveza 

E tie sisa o ote 2 o ES, Me Ze oZreaijedjia posrijs Por 
dne 13. svibnja na Mirogoju. K njima su se pridružili i 
mnogi delegati iz provincijskih mjesta. Računa se da je 
pogrebu prisustvovalo oko pet tisuća ljudi. 

Čitav sat se redao sprovod, u kojemu su se redom po- 
stavile razne Marijine kongregacije, Savez kršćanskih 
socijala, cjelokupno đaštvo Nadbiskupske gimnazije s 
profesorskim zborom, Grkokatoličko sjemenište s pogla- 
varima. Zatim je slijedila orlovska glazba, sva zagre- 
bačka orlička i orlovska društva sa podmlatkom i na- 
raštajem. Orlovi su uz pratnju naraštajaca nosili brojne 
vijence: ukupne 22 vijenca i nebrojene kite cvijeća. Za- 
tim je slijedila ogromna povorka svećenstva s čitavom 
Nadbiskupskom bogoslovijom i franjevačkim klericima 
sa Sv. Duha i s Kaptola. Sprovod je vodio biskup D. 
Premuš uz asistenciju presv. K. Dočkala i preč. M. Me- 
đimureca. Pred lijesom se nosio bogati roditeljski vije- 
nac, al lijes je na ramenima nosilo šest orlova u odora- 
ma između špalira, koji je s obje strane tvorilo po pet 
orlova i četiri studenta-orla u akademskoj gala odori. 


I Ivanovog pogreba: pred mrtvačnicom na Mirogoju 


S Ivanovog pogreba: pred mrtvačnicom na Mirogoju 


Iza lijesa je uz Ivanova oca i rodbinu stupalo predsjed- 
ništvo HOS-a sa svojim duhovnikom msgrom Beluhanom. 
Zatim se razvila ogromna, nepregledna povorka delegata 
raznih korporacija, organizacija Katoličke Akcije, orlov- 
skih okružja i društava. Među ostalima bio je pomoćni 
biskup Salis-Sevis, dr Andrija Živković kao delegat Bo- 
goslovskog fakulteta, vlč. D. Kamber u ime vrhbosan- 
skog nadbiskupa, vlč. A. Radić u ime šibenskog bi- 
skupa, francuski konzul Boissier, prof. Warnier, lektor 
francuskog jezika, te mnoštvo ostalih uglednih osoba, 
sveučilišnih profesora, predstavnika raznih samostana i 
katoličkih društava. 


Hrvatsko pjevačko društvo »Branimir« otpjevalo je nad- 
grobnicu a zatim je preuzeo riječ dr S. Markulin, pred- 
sjednik Katoličke Akcije, i posljednji puta pozdravio pr- 
vog pobornika Katoličke Akcije u Hrvatskoj. Iza njega 

je govorio u ime profesorskog zbora dr Mladen Deželić 
i potom je krenula duga veličanstvena povorka kakve 
Mirogoj iza pokopa biskupa Langa još nije vidio. 

Kod samog groba oprostila su se od Ivana još četiri go- 
vornika, među kojima predsjednik HOS-a dr Ivo Protu- 
lipac i predsjednica Sveze hrv. orlica Marica Stanković, 
a potom je uz pjevanje zbora »Branimir« lijes spušten u 
grob... 


Ivanova je majka ležala teško bolesna kod kuće i nije 
mogla poći na sprovod. Uz nju je ostala učiteljica Mara 
Marošević. Njezina bol je bila neizreciva. Od vremena 
do vremena samo bi uzdahnula »moj Ivan« i potom se 
opet izdubila u moru tuge. Činilo se kao da ne shvaća 
što se dogodilo... 


HVALA TI ORLE KRISTOV ŠTO SI NAM POKAZAO 
PUT K »SUNCU«! 


Narednih dana nakon sahrane zaredale su po Zagrebu 
i po mnogim mjestima u Hrvatskoj i Jugoslaviji zadu- 
šnice, svečane komemoracije; nebrojeni komemorativni 
članci i sjećanja na preminulog počeli su puniti stupce 
raznih novina i časopisa. Opširno se prikazivao život, 
rad i značenje Ivana Merza. Bujica tinte koja je tada 
počela teći da istakne taj veliki lik kršćanstva u našem 
narodu nije se zaustavila do danas. 


Od mnoštva komemorativnih članaka koji su objavlji- 
vani u katoličkoj štampi prilikom godišnjica Ivanove 
smrti spomenuli bismo samo članak dra Tona Smerdela, 
poznatog hrvatskog pjesnika, preminulog u Zagrebu 1970. 
god. Objavljen je u Nedjelji od 18. V 1930. pod naslovom 
In gloriosam memoriam. Evo nekoliko misli iz toga član- 
ka: ' 

»Malo ima ljudi, koji su djelom, pismom i riječju tako 
na mene djelovali i dnevno mi bili uzori u praktičnom 
radu u Katoličkoj Akciji kao On. Priznajem da ga nikad 
nisam vidio, ali sam iz svakog rada, koji je On napisao 

osjetio snagu, jer je možda On bio jedini među nama 
koji je sve ono što je napisao napisao u svetom zanosu 
i blistavom okrilju nerazjašnjene Milosti. 


Tu je bila njegova snaga, a i danas je. Zato je mogao 
djelovati na mladež i baš nju učiniti onom koja će braniti 
Boga. Zaista danas... treba da se brani Bog jer je onih 
koji ga napadaju mnogo, a svatko od nas na koncu bor- 
be mora reći: "Vodio sam dobru borbu. 


Osobno sam se divio Merzu, kad sam čitao i čuo o nje- 
govoj aktivnosti, ali ono što me kod Njega najviše pri- 
vlačilo, bila je njegova žrtva, bio je njegov intransigent- 
ni idealizam. 


Ovo nije lirika ni fascinacija, ovo nijesu fraze, jer mi- 
slim da su sa mnom na isti način ovo proživjeli stotine 
naših intelektualaca, a onda skupili ruke svoje i rekli: 
Bože, neka nas duh našeg pokojnog Merza brani i nek 
ostane s nama, jer se smrkava, a put je dalek!« 


Ton Smerdel je netom iza Ivanove smrti objavio oveću 
pjesmu Sapetih krila (Orlovska misao, Zagreb, 1928/29, 
br. 8, str. 98) u kojoj snažnim riječima slika Ivanovu 
titansku borbu s liberalnim nazorima i svagdanjim ži- 
votom. 


Već nakon četiri godine iza njegove smrti objavio je dr 
Dragutin Kniewald veliki Ivanov životopis »Dr Ivan 
Merz — Život i djelovanje«. O 10-godišnjici Ivanove 
smrti izašla je knjiga pod naslovom »Božji čovjek Hr- 
vatske«. Godine 1943. izdao je o. Vrbanek, Ivanov ispo- 
vjednik, novi životopis: »Vitez Kristov — Ivan Merz«. 


Uz to treba spomenuti nebrojene članke, eseje, uspome- 
ne i sjećanja što su objavljivani u cijeloj katoličkoj 
štampi napose prigodom godišnjica njegove smrti. Iva- 
nov životopis objavljen je 1941. god. i na mađarskom 
jeziku. 

Nije bilo orlovske proslave, a da orlovi i orlice ne_bi 
smatrali svojom dužnošću da pohode grob svoga Merza. 
Prigodom proputovanja kroz Zagreb, idući na orlovski 
slet u Prag, donijeli su vinkovački orlovi krasan vijenac 
i položili mu na grob. Na svilenoj vrpci oko vijenca sta- 

jao je natpis izvezen zlatnim slovima: »Hvala Ti orle 
Kristov što si nam pokazao put k Suncu!« 


Na drugu godišnjicu Ivanove smrti preneseni su Ivanovi 
smrtni ostaci u dovršenu obiteljsku grobnicu, koju su 
dali sagraditi Ivanovi roditelji. 


Grobnica, u kojoj sada uz Ivana počivaju i njegovi ro- 
ditelji, nalazi se na jugoistočnom dijelu Mirogoja u Za- 
grebu. Nad samom grobnicom uzdiže se visoka ploča od 
sivoga granita u jednom komadu s isklesanim križem. 
Četiri slobodne plohe oko križa obložene su jakim plo- 
čama crnoga granita. Na lijevoj većoj ploči urezan je 
nadgrobni natpis prema mislima koje je sam Ivan osta- 
vio prije odlaska na operaciju: 


Jedna od mnogih komemoracija na Ivanovom grobu 

OVDJE POČIVA 
U KRISTU BOGU SVOM 
DR IVAN MERZ 
16. XII 1896. 10. V 1928. 
VJERNOM SINU KATOLIČKE CRKVE 
ŽIVOT JE BIO KRIST A SMRT 
DOBITAK JER JE OČEKIVAO 
MILOSRĐE GOSPODINOVO 
I VJEČNI POČINAK 
NA SRCU ISUSOVU 


* 


dai ka 


Grob u kojem počiva Ivan sa svojim roditeljima 


Kao građa za nadgrobni spomenik izabran je najtvrđi 
kamen, granit, koji odgovara nepokolebivoj stalnosti 
Merčeve volje i njegovih načela. Po majčinoj je želji 
izabran crtež veoma jednostavnih obrisa u obliku križa 
i to tako da se velika granitna ploča pretvara u križ, 
koji dominira spomenikom i čitavom okolinom. To je 
simbolična slika Ivanove duše i čitavog njegovog bića, 
koje se dugim radom posve pretvorilo u hram Kristo- 
vog Križa i tako predvodilo Gospodinu nebrojene čete 
hrvatske mladeži. 


Ivan nije preštao djelovati ni iza svoje smrti. Bilo je to 
ono nečujno, nevidljivo djelovanje kojim je postao ideal 
mnogom mladiću i djevojci. Njegov život i rad bili su 
program jednoj cijeloj mladoj generaciji — jer se pre- 
ma onom svjedočanstvu koje je Ivan dao za Krista i 
Evanđelje nije moglo ostati ravnodušan. Jedna grupa 
mladih intelektualki, njegovih blizih suradnica, poslije 
njegove smrti nastavila je ostvarivati njegove planove. 
Kasnije im se pridružiše druge i danas pod imenom »Su- 
radnice Krista Kralja«,y kako smo već gore spomenuli 
u raznim zvanjima — kao liječnice, profesorice, službe- 
nice itd. — svjedoče poput Ivana za Krista i Crkvu po 
mnogim mjestima naše domovine i izvan nje. 


Mnogi se Ivanu utekoše u svojim tjelesnim i duševnim 
nevoljama. I mnogi biše uslišani. Da spomenemo samo 
jedno, uvjerljivo uslišanje. Anica Ercegović živi danas 
u Gradusi na Savi, kod Sunje. Nek nam ona sama ispri- 
ča kako je čudesno ozdravila prije četrdeset godina za- 
govorom dra Merza: 


»Obolila sam u svojoj 19. god., tj. 1924. od tbe pluća, 
upale zglobova i žestoke reume u čitavom tijelu. Ove 
sam bolesti, zapravo, vukla još iz djetinjstva iza teške 
prehlade, koju sam dobila pošto sam jedne jeseni gazila 
vodu kao pastirica. Godine 1925. pokušala sam učiti ši- 
vati, da lakšim poslom zarađujem. Nakon godine dana 
prekinula sam šivanje i vratila se kući jer mi je mama 
obolila. U to vrijeme i sama sam se liječila kod raznih 
liječnika. Dr Vl. Čepulić me je poslao na promjenu zra- 
ka u Ogulin zbog bolesti pluća i srca. Tamo mi je po- 
zlilo i bacila sam krv. Zglobovi su mi se upalili i ruke 

Anica Ercegović, ozdravila po Ivanovom zagovoru 
(Snimak načinjen 2. LX 1970.) 


su mi neprestano drhtale. Na povratku kući svratila sam 
se dru Vl. Čepuliću. On je rekao da se vraćam jednako 
bolesna kakva sam i otišla u Ogulin. Kod kuće sam opet 
nastavila liječenjem u Kostajnici. Liječnik mi je davao 
razne lijekove, koji mi nisu puno pomogli. Od vremena 
do vremena bacala sam krv, a veoma često mi je nava- 
ljivala na nos. Bila sam stalno blijeda i uvijek jako 
umorna. Iza majčine smrti 16. VI 1930. potpuno sam 
klonula tjelesno i duševno. 


Početkom srpnja 1930. god. povela me moja prijateljica 
na duhovne vježbe u Zagreb na Vrhovac. Tamo mi je 

opet pozlilo, navalila mi krv na nos kao da neće nikad 
stati. Ipak sam izdržala neprekidno ležeći između sva- 
kog razmatranja. Po svršetku duhovnih vježbi, koje nam 
je davao o. Vrbanek, pošla sam na grob dra Merza s po- 
uzdanjem da ću tamo ozdraviti, ako je to volja Božja. 
To je zapravo bio završetak devetnice za ozdravljenje, 
koju sam započela još prije polaska na duhovne vježbe. 
Osim molitve iz sličice dra Merza molila sam svojim 
riječima: Dragi brate, kad mi nitko neće pomoći, po- 
mozi mi ti da ozdravim. Obišla sam mnogo liječnika, po- 
trošila neg novaca, svojima sam na teret. Moli za 
me. Bila mi je želja da dobijem zdravlje da bih mogla 
raditi i pomagati svojima i drugima. 


Vratila sam se kući. Izgledala sam jednako kao i prije, 
ali mi je snaga bila sasvim drugačija. Prestali su svi 
bolovi i smetnje. Sve sam poslove počela obavljati bez 
poteškoća. Moji su se čudili nagloj promjeni. Znala sam 
da mi je molitva uslišana i da mi je pomogao zagovor 
dra Merza. 18. X 1930. dobila sam liječničku svjedodžbu 
da sam potpuno zdrava. Pred dvije godine, 1968. pre- 
gledao me na rentgenu dr Janjić i rekao sve je dobro, 
samo da sam pred puno godina bolovala na plućima jer 
su ostali ožiljci na vršcima. Nisam uzimala nikakvih 1i- 
jekova od srpnja 1930. god. do danas, rujan 1970. god. 
Od moga ozdravljenja pa do danas radim po šesnaest 
sati na dan različite poslove u kući, na vrtu i u polju. 
Nikad nisam bolesna. U ovih četrdeset godina ležala sam 
samo jedan dan od gripe i to u veljači 1958. Osim toga 
pješačim po tri puta na tjedan daleko pet kilometara u 
crkvu, u Sunji. Kad se vratim, prihvaćam se poslova bez 
odmora, jer su u kući, osim mene, brat i sestra, koji su 
teško bolesni. Odmorim se iza objeda. Iza toga lakoćom 
radim do 11 sati u noći; redovito ustajem u četiri sata 
ujutro. 


Zahvaljujem Isusu, koji mi je po zagovoru dra Ivana 
Merza udijelio veliki dar zdravlja. 


Gradusa na Savi, kod Sunje 
30. rujan 1970. 


Anica Ercegović 
rođ. 1905. g. 

Ivanov grob na Mirogoju neprestano pohađaju posjetioci 
i njegovi štovatelji. Uvijek će se tu naći svježeg cvije- 
ća ili koja zapaljena svijeća. Može se vidjeti zahvalnica 
na hrvatskom pa čak i na francuskom jeziku... 


NAŠ DOBRI BRAT 


Usporite korake. 

Ušutkajte misli, 

koje ste glasno razosuli idući ulicama 
u žurbi za dnevnim poslovima. 


Ušutkajte misli... 
Ovim je prašnim ulicama našeg dragog grada hodao 
apostol. 


Prolazio je mirno, 

Uronjen u misterij Ljubavi. 
On, naš dobri brat IVAN 
Apostol ŠUTNJE 

Apostol SAMOZATAJE 
Apostol DOBRIH DJELA. 


Prolazio je glavnim ulicama, bučnim, punim prolaznika, 

što grozničavo traže svršetak svakoga dana, 

što rastjeruju misli i želje, i ostaju prazni i umorni 
tražeći smirenje. 

Kraj njih je prošao naš dobri brat Ivan, 

Apostol naših dana. 


Njegove su se misli skupile u svjetlu Gospodnjem 
I kad je iz daleka nazrio prebivalište Njegovo, 
nasred bi ulice pobožno skinuo šešir. 


U džepu je nosio Gospina zrna i molio, 
Uvijek je molio — 
On, apostol! 


O, dragi naš bijeli Zagrebe, 
U tvom se krilu smjestio apostol. 

Tu je učio, radio 

I molio. 

Ostavio nam je kao baštinu svoja traženja — 

vječna u Gospodinu, 

Ljepotu svojih misli na krilu Djevice, 

Svoj život neprestane žrtve, kao ogledalo čovjeka, koji u 
slici Besmrtnog prolazi putem dostojan otkupljenja. 


To je bio naš brat IVAN. 


Usporite korake, ( 

Otvorite srca — 

Kroz naše ulice prolazi On — još uvijek 
U Gospodinu vječan. 


Zagreb, 4. XI 1964. Mira Preisler 

IVANOV OTAC 


— Ni rođeni sin ne bi toliko za njega učinio, — govorili 
su mi o g. Ivanu Bajiću, koji je dohranio g. Mavru Mer- 
za, Ivanovog oca. — Svakako ga pođite posjetiti! Samo 
— dodali bi u povjerenju — on je član SK. 

— Ništa zato, — odgovorio sam, prikrivajući svoje izne- 
nađenje, dok je u meni znatiželja još više rasla. 
Ivanova majka razbolila se još za vrijeme njegova Žži- 
vota. Bolest ju je prikovala uz krevet, te je dvanaest 
godina ležala nesposobna za bilo kakav rad po kući. Po- 
slove u domaćinstvu obavljala je kućna pomoćnica Ka- 
tica, djevojka iz Hrv. Zagorja. Majka je umrla 19835. g. 
i sahranjena uz Ivana na Mirogoju. Od tri sestre Ivano- 
ve majke, najmlađa, gospođa Aranka ud. Hollaus živi 
još danas u Banjoj Luci. God. 1970. kad se pripremala 
ova knjiga posjetili smo je. Već je u 80. godini života. 
Druge dvije sestre umrle su za vrijeme II svjetskog rata: 
jedna je završila život u plinskoj komori pod Hitlerovim 
režimom zajedno s milijunima evropskih Židova, a drugu 
je zadesila tragična smrt u Sarajevu. Ivanov je otac 
ostao sam. Nije imao bliže rodbine ovdje u Zagrebu. 
Katica se u međuvremenu udala i u dogovoru sa svojim 
mužem kupili su zajedno sa g. Mavrom stan u Zagrebu. 
Tako je Ivanov otac ušao u krug njihove obitelji. 


—... 1939. god. rodio nam se sin, — započeo je pri- 
povijedati g. Bajić, kad sam ga posjetio u njegovu stanu 
i rekao zašto sam došao. — G. Mavro je bio izvanredno 
radostan s malim. Često ga je vodio na šetnje, s njim 
se igrao, a znancima, koji bi ga sretali, govorio je: »To 
je meni moj Ivan poslao«. Gotovo ga je više volio on, 
nego mi roditelji. Onda je došao rat. Ja sam već onda 
ilegalno radio za partizane. G. Mavro je maloga pou- 
čavao njemački i mali kako je bio bistar još prije pučke 
škole počeo je lijepo napredovati. Jedamput su me i Ni- 
jemci zatvorili ovdje u Zagrebu. A kako i ne bi, kad 
sam uvijek izlazio s taškom punom ilegalnog materijala 
i nikad nisam bio siguran hoću li se vratiti kući ili ne. 

Ivanov otac zadnjih godina života 


U zatvoru su me posjećivali te se Zvonko, tako se zvao 
sin, na njemačkom sporazumijevao sa stražarima. 


Kad je došlo oslobođenje, poručili su mi da g. Merz mo- 
ra napustiti Jugoslaviju, jer da je njemačkog porijekla; 
i to u roku od dva dana. Onda sam ja skočio: »Ma kud 

Ivanov otac prigodom 90. rođendana s gđom Katicom Bajić 


ćete tjerati starog čovjeka, koji nema nikoga od rodbine 
i koji nikome zla nije učinilo!« I uspio sam ih uvjeriti, 
te je tako g. Mavro ostao uz nas. Onda mu je bilo već 
78 godina! Kako se stanje pomalo sređivalo iza rata, 
isposlovao sam mu povišenje penzije. Uvijek sam ga 
Vodio s nama na godišnje odmore. Mnogo puta mi je 
znao reći: »E, moj Ivo, da su svi komunisti kao ti, to 
bi bilo blagostanje na zemlji!« »Ma ne bi bilo ratova!« 
— obično sam mu odgovarao. Znate, oni su bili mojoj 


ženi jako dobri, pa tko ne bi uzvratio dobročinstvo, tim 
više što nije imao nikoga tko bi se za nj brinuo. 


— Naš se Zvonko razbolio 1946. god. od meningitisa — 
nastavila je dalje gospođa Katica. I nakon dvadesetak 
dana umre. Bilo je to 7. svibnja a 10. svibnja je bio 
sprovod. Ušao je tek u osmu godinu života. Možete mi- 
sliti koliko nas je to pogodilo jer nam je bio jedinac. 
Pate, tako smo obično zvali g. Mavru, jer je malome 
bio krsni kum, bio je jako žalostan. Gotovo se posvadio 
s Bogom i nije išao u crkvu pola godine. 


— Kad je imao 90. rođendan, bilo je to 1957. god. — 
priča dalje g. Bajić — dao sam mu napraviti veliku tor- 
tu. Bio je sav razdragan tom mojom pažnjom... 

— Evo vidite, to mu je bila soba, — pokazivali su mi 
kasnije prostorije gdje je živio Ivanov otac. — Ima ne- 
što i namještaja od samog njegovog sina. A na ovom je 


Ivanov otac u obitelji Bajić 

mjestu pao i slomio nogu... Bio je upravo Dan repu- 
blike 1959. god. Odmah smo ga prevezli u bolnicu. Li- 
ječnici su izrazili svoju bojazan u pogledu operacije, jer 
je bio već u dubokoj starosti, 92. godina. Gotovo sva- 
kodnevno sam ga posjećivao. Međutim, dogodilo se da 
je mene uhvatila upala pluća i morao sam u krevet. Ni- 
sam ga, naravno, mogao više posjećivati. Kad je on sa- 
znao da sam i ja obolio, tako se ražalostio te više nije 
mogao primati hranu; i uskoro iza toga je umro. Bilo 
je to 26. XII 1959. Čim su mi javili da je preminuo, bio 
sam još u temperaturi, žena i ja smo pošli odmah u bol- 
nicu i uredili sve za sahranu. Pozvao sam i svećenika, 
jer kako je po svome uvjerenju živio, treba da tako bu- 
de i sahranjen... 


I danas kad idem na grob svome sinu, uvijek se navra- 
tim i na njihov grob, koji je u neposrednoj blizini; i ka- 
ko plaćam grobarinu za svoga sina, tako uzdržavam i 
njihov grob. 

TAKO NEŠTO NEMAMO NI MI NIJEMCI! 


Riječ dvije o Ivanovoj nacionalnosti. Suvišno bi bilo 
uopće o tome govoriti kad se prisjetimo riječi sv. Pavla: 
»Nema više ni Židova ni Grka, ni roba ni slobodnjaka, 
nema više ni muškog ni ženskog, jer ste svi jedno u Kri- 
stu Isusu.« (Gal, 3,28.) Ali, jer se počešće može čuti pri- 
govor da Merz nije bio hrvatskog porijekla i da prema 
tome nema puno značenja za naš narod, smatramo ko- 
risnim razjasniti neke stvari. 


Ivanovi roditelji nisu bili slavenskog porijekla. Jedino 
je Ivanova baka — očeva majka — bila Čehinja. Ivan 
se, međutim, rodio u Banja Luci i ondje odrastao. Po- 
stao je »odgojeni Hrvat« tvrdi za njega prof. Lj. Mara- 
ković. Sam Ivan u dnevniku piše: »Nijemac ne mogu 
biti jer su oni podjarmili Slavene.« (Što bi Ivan rekao 
tek danas da je doživio II svjetski rat!) Ivanov je otac, 
dakle, bio Nijemac, ali majka mu nije bila germanskog 
porijekla. 


Bit pripadnosti jednoj naciji sigurno da se ne sastoji sa- 
mo od biološkog elementa. Ono što je najvažnije jest 
svjesno opredjeljenje pojedinca, njegovo unutrašnje osje- 
ćanje privrženosti narodu u kojem je rođen, odrastao i 
odgojen; a napose koliko je taj čovjek učinio dobra za 
taj narod. 


Piše dr Đuro Gračanin u već spomenutoj brošuri o Iva- 
nu: »Jednom zgodom radilo se da na nekoj internacio- 
nalnoj katoličkoj manifestaciji u Parizu Hrvati nastupe 
pod jednom zastavom koje su boje malo drugačije okre- 
nute nego na našoj hrvatskoj zastavi. Merz nije o tom 

| htio ni da čuje. Mi smo Hrvati narod sa tisuću godina 
prošlosti — govorio je — i sramota bi za nas bila ne 
istaći svoje zastave. Drugačije uređena zastava bila je 
već pripremljena, ali u zadnji čas — ako se ne varam 
— Merz ju je okrenuo i ponio kao hrvatsku.« 


Ne samo da se Ivan svjesno opredijelio za pripadnost 
hrvatskoj naciji, nego što je važnije, sav je svoj život 
žrtvovao u prvom redu za svrhunaravno dobro hrvatske 
mladeži. Rijetki su oni koji su se poput njega odrekli 

"rear e m me rare anga ovamo rone | 


osnivanja vlastite obitelji i svu svoju ljubav darovali 
narodu u kojem žive. Malo ih je bilo koji su poput njega 
imali jasno izgrađene stavove o hijerarhiji vrednota 
ljudskog života i prema tome uredili svoj život. 


Ivan nije bio pretjerani nacionalista niti neki političar. 
To se od njega ne bi ni očekivalo. Dobro“je već onda 
uvidio kamo vodi zaslijepljeni nacionalizam, do kako 
teških posljedica može doći kad se pobrkaju pojmovi o 
odnosu vjere, nacije i politike. Zato se već u svoje vrije- 
me borio za jasno poimanje u tim stvarima. U Ivanovoj 
se ostavštini našao još neobjavljeni rukopis od pedese- 
tak velikih stranica pod naslovom »Katolicizam i nacio- 
nalizam« gdje na temelju rezultata jedne međunarodne 
katoličke ankete obrađuje taj važan problem, aktuelan 
i danas. 


Zasluge kojima je Ivan zadužio hrvatski narod, nastoje- 
ći u prvom redu kod njegove mladeži očuvati temeljne 
vrednote ljudske egzistencije, ne smiju se previdjeti. Za- 
postavljati i prešućivati ih zbog njegovog neslavenskog 
porijekla bila bi velika nezahvalnost, nedostojna jednog 
kršćanskog naroda. 


Kada je oko godine 1935. pripremano u Njemačkoj dru- 
go izdanje velikog Buchbergerovog Lexikon fir Theo- 
logie und Kirche (Leksikon za teologiju i Crkvu), koji 
je zadnjih godina doživio i treće izdanje u 12 svezaka, 
pružila se mogućnost da se u Leksikon uvrsti i koji za- 
služan čovjek iz Hrvatske. Izbor je pao na Ivana Merza. 
Uvjet je bio ne više od deset redaka. Biskup Srebrnić 
zbio je u tih deset redaka ono najvažnije o njegovom 
životu i radu. Kad je izdavač primio i pročitao, izjavio 
je: »O ovom je čovjeku trebalo napisati daleko više, jer 
tako nešto nemamo ni mi Nijemci!« 


Ivanovo neslavensko porijeklo upravo divno svjedoči o 
veličini i uzvišenosti kršćanske vjere, koja je sposobna 
da u jednom čovjeku proizvede najviši stupanj ljubavi, 
kojom sav svoj život i rad posvećuje za dobro naroda 
u kojem je živio. 

Toliki su misionari kroz stoljeća odlazili u sve krajeve 
svijeta i ondje tuđem narodu na tuđem jeziku donosili 

radosnu vijest spasenja, radili za njegovo nadnaravno i 
zemaljsko dobro, koristili kulturi, prosvjeti i ekonom- 
skom podizanju. I danas im ti narodi zahvalno dižu spo- 
menike, priznaju njihove zasluge, zahvaljuju za sve do- 
bro što su im učinili. 

Zato ni mi ne možemo i ne ćemo zaboraviti jednog čo- 
vjeka, koji se svjesno opredijelio za pripadnost hrvat- 
skom narodu i koji je tom istom narodu toliko dobra 
učinio. 

Možda nam je upravo Merz od Boga poslan da naučimo 
kako treba shvatiti zdravi nacionalizam i rodoljublje; ne 
zatvoriti se u uski krug svojih osobnih interesa dok će 
nam svaka druga riječ biti »Ja-Hrvat«, nego izaći iz svo- 
ga egoizma i poraditi za dobro zajednice kojoj pripa- 
damo. 


Važno je kod Merza uočiti još jednu stvar: polugerman- 
skog porijekla, kao profesor francuskog jezika (i fran- 
cuske kulture u privatnom životu) sve što je znao i umio 
stavlja u službu hrvatskom narodu. Tri najznačajnija 
elementa evropskih nacionalnosti, germansko-romansko- 
-slavenski, ujediniše se u jednom čovjeku u tako divnu 
harmoniju. Providencijalni čovjek koji nam je darovan 
da zasvijetli mnogima u Evropi, a i izvan nje?!?! Buduć- 
nost će pokazati! 


351 


POSLIJE ČETRDESET GODINA 


Početkom svibnja 1968. god. pojavili su se gotovo u svim 
zagrebačkim crkvama oveći plakati s natpisom: 


Prigodom 40-godišnjice smrti Sluge Božjeg 


dra IVANA MERZA 
apostola hrvatske mladeži 


služit će biskup Msgr FRANJO KUHARIĆ u Zagrebač- 
koj katedrali KONCELEBRIRANU SV. MISU u petak 
10. svibnja 1968. u 19 sati. 


DOĐITE I PRISTUPITE STOLU GOSPODNJEM! Za- 
jednički ćemo moliti da naš brat IVAN bude proglašen 
blaženim. 


Još 1958. god. nastojanjem našeg kardinala Franje Še- 
pera, tadašnjeg zagrebačkog nadbiskupa, otvoren je u 
Zagrebu informativni biskupijski proces za proglašenje 
Ivana Merza blaženim. Proces je u toku. 


Toga dana, kada su plakati najavljivali spomen-proslavu 
40-godišnjice Ivanove smrti, oveća grupa Ivanovih što- 
vatelja posjetila je u predvečerje njegov grob na Miro- 
goju. Potom su se svi uputili u Katedralu gdje je saku- 
pljeno mnoštvo vjernika čekalo početak koncelebrirane 
sv. Mise. 


Prije nego što je svečanost započela, visoki plavokosi 
student medicine Miroslav Jelić održao je prisutnim 
vjernicima i Ivanovim štovateljima kratak govor o zna- 
čenju, važnosti i veličini pojave Ivana Merza. 


Kad se pripremala ova knjiga, zamolili smo g. Miroslava 
Jelića da čitateljima iznese svoje osobne dojmove o tom 
velikom sinu našega naroda. Rado se odazvao našoj mol- 
bi: 

»Pripadam mladoj generaciji i dra Merza sam upoznao 
samo iz knjiga. No i takav susret s njime probudio je 
nešto u meni, otkrio mi je nove dimenzije kršćanstva, 

a ja sam iskreno poželio postati bolji, iskreniji, auten- 
tičniji kršćanin. I danas se živo sjećam nekih njegovih 


misli koje su me posebno oduševile. Zi 


'Osnov našega života mora biti naš preporod u Kristu, 
ostalo se sve samo od sebe na ovo nize , piše 1van. Divno 
je tom mišlju izražena temeljna istina kojom je osmislio 
svoj život. Bog koji se objavio bila je vrhunska vred- 
nota, kojoj je sve ostalo podredio. Mislim da je to jedini 
pravi put svakog čovjeka koji želi postati kršeanin. Ono- 
me pak, koji to jest, takvo Ivanovo prihvacanje Krista 
sigurno je uvjet da shvati smisao svog života, da nad- 
vlada životne teškoće i prihvati požrtvovni rad za bli- 
žnjega. 

Negdje u Ivanovom dnevniku stoji još jedna lijepa mi- 
sao, koja osvjetljuje lik jednostavna i skromna čovjeka. 
Zapisao je: 'Ja volim čovječanstvo, volim male nepozna- 
te ljude, koji na svojim leđima nose sav teret povijesti. 
1 to nije ostala samo želja. Oni koji su ga poznavali svje- 
doče o njegovom altruizmu dosljedno provedenom u 
praktičnom zivotu. Kažu svima je pio prijatelj, svima je 
zelio pomoći, uvijek je imao razumijevanja, dobru rijec 
punu bratske ljubavi i molitvu za svakoga. 


Posebno bih želio spomenuti kako je Ivan cijenio obitelj. 
Zapisao je: "Obitelj je na zemlji najsvetija stvar!  Osje- 
ćam snažno koliko je danas potrebno i vrijedno to istaći, 
koliko je potrebno učiniti da tu prvu stanicu ljudskoga 
društva ocuvamo u njenom izvornom obliku, onako ka- 
ko ju je zamislio sam Stvoritelj. 


Možda će se Ivanov život učiniti nekome previše visok, 
a njegova odricanja, žrtve, svladavanja, neprihvatljivi i 
nerazumljivi. No, istinske vrednote ostaju uvijek vred- 
note. Problem je samo u tom da se današnjem mladom 
čovjeku saopće na njemu shvatljiv i suvremen način. 
Mislim da dra Merza, kao i svakog drugog čovjeka, tre- 
ba promatrati u svjetlu i okviru vremena u kojemu je 
živio i djelovao, ali ni ljudski faktor na životnom putu 
svakog velikana ne smijemo i ne možemo zanemariti. 


Na kraju bih želio istaći ono što me kod Ivana najviše 
impresionira. Mi, ljudi današnjice, na to smo zaboravili, 

Do sada objavljene knjige o dru Ivanu Merzu 


umanjili smo tu dimenziju kršćanstva, koja je bila bitna 
u Kristovu životu, a to je žrtva. Nekako smo za to izgu- 
bili smisao, a sve vrijedne i velike stvari u svojim te- 
meljima imaju baš odricanje, svladavanje i žrtvu utka- 
ne u ljubav. Kršćanstvo bez odricanja, bez samosvlada- 
vanja, bez borbe, više nije kršćanstvo i svodi se tada sa- 
mo na jednu od mnogih filozofija života, koje jedva ko- 
ga mogu privući i oduševiti. I baš tu stranu kršćanstva 
Ivan nam je pokazao u punom svjetlu, a to je ono što 
ga čini idealom, što nam otkriva nove perspektive kr- 
šćanstva, što nas nekom tajanstvenom snagom privlači 
i vuče naprijed.« 

SUVREMEN I NAKON 
II VATIKANSKOG KONCILA? 


Danas kad je cijela Katolička Crkva zaokupljena pro- 
vođenjem koncilskih dekreta i rješavanjem pokoncilskih 
problema, vraćati se u povijest, pa bila ona tako bliza 
kao ova XX stoljeća, tražiti ondje da nešto naučimo, ne 
znači li to neki riziko, neki bijeg u nestvarno i preži- 
vjelo? Jedan čovjek koji je u svoje vrijeme bio signum 
contradictionis — znak protivljenja unutar katolicizma, 
koji je uznemirivao savjesti kršćana, o kojem je tako 
mnogo tinte poteklo nakon njegove smrti, može li reći 
nešto našem vremenu? Gdje su kriteriji po kojima bismo 
mogli raspoznati ono vrijedno na dru Ivanu Merzu, što 
bi bilo dostojno naše pažnje? Srećom, ne oskudijevamo 
u znakovima raspoznavanja; II vatikonski koncil svojom 
naukom o narodu Božjem i o ulozi laika u životu Crkve 
pruža nam ih u obilju. I ako dr Ivan Merz ostane na 
rešetu koncilskih ideja, kroz koje smo prosijali njega i 
njegovo vrijeme, a njegov život i rad zasja na svjetlu 
koncilske nauke, onda je ne samo vrijedno, nego je 1 
naša dužnost da promotrimo toga čovjeka izbliza i da 
poslušamo njegov glas, koji i danas odjekuje u srcima 
mnogih njegovih štovatelja. 


MERZ, KONCIL I LITURGIJA 


Prva koncilska dogmatska uredba o liturgiji ističe va- 
žnost bogoslužja za religiozni život svih vjernika. Izri- 
čito želi da se svi vjernici privedu k punoj, svjesnoj 
i djelatnoj suradnji kod liturgijskih obreda. Potiče da 
se vjernici kod svake sv. Mise kojoj prisustvuju i priče- 
ste, itd. 

Vidjeli smo već kako Ivan živi dubokim vjerskim ži- 
votom, kojega svaki dan hrani i obnavlja na liturgijskim 
vrelima. Piše doktorsku dizertaciju o utjecaju liturgije 
na francuske pisce. Potiče svoje znance, prijatelje, su- 
radnike i mladež da aktivnije prisustvuju sv. Misi, pra- 

teći je iz misala i primajući sv. Pričest. Piše mnoge član- 
ke o liturgiji i njenoj važnosti za duhovni život svakog 
vjernika. 


MERZ, LAICI I CRKVA 


Već dogmatska uredba o Crkvi — Lumen Gentium 4 


govori o laicima, koji »su od Boga pozvani da pridone- 
su, kao iznutra poput kvasca, posvećenju svijeta vršeći 
vlastitu dužnost, vođeni evanđeoskim duhom i tako dru- 
gima otkriju Krista u prvom redu svijetleći svjedočan- 
stvom svoga života, vjerom, nadom i ljubavlju« (br. 31). 
»Laici su posebno za to pozvani da Crkvu učine prisut- 
nom i djelatnom u onim mjestima i prilikama, gdje ona 
samo po njima može postati sol zemlje.« (br. 33). 


Ivan polaže zavjet čistoće da može nepodijeljenim srcem 
raditi za Kraljevstvo Božje. Svom dušom radi oko svoga 
vlastitog posvećenja i za nadnaravno dobro bližnjega. 
Kao profesor savjesno obavlja svoju dužnost i svojim 
uzornim životom prosipa oko sebe svjetlo Evanđelja. 
Obilazi naše gradove i sela, prikuplja mladež, privodi 
ljude Crkvi, utvrđuje ih u vjeri svojim govorima, član- 
cima a najviše svojim primjerom. 


: MERZ, KONCIL I APOSTOLAT LAIKA 


U koncilskom dekretu o apostolatu laika nailazimo na 
svu silu ideja, koje je Merz još za svoga života zastupao 
i nastojao provesti u djelo. 


Koncil daje u tome dekretu principe za formaciju laika 
za apostolat. Kao osnovni uvjet svakog apostolata u pr- 
vom redu naglašava duboko osobno proživljavanje Kri- 
stova misterija, a zatim traži solidnu znanstvenu  pri- 
pravu, teološku, etičku, filozofsku. (br. 29.). Nadalje, ži- 
vo potiče laike da prema sposobnostima i mogućnostima 
brane i primjenjuju kršćanska načela na suvremene pro- 
bleme. 

Suvišno bi bilo još isticati kako je Merz duboko zaro- 
nio u misterij Božje ljubavi, koja nam se očitovala u 
Kristu. Vidjeli smo to kroz njegov dnevnik, bilješke iz 
duhovnih vježbi, kroz njegove odluke i svjedočanstva, 
koja su nam o njemu dali njegovi prijatelji i suradnici. 
On provodi duboki osobni vjerski život i kroz dvije go- 
dine studira kršćansku filozofiju i osnovne teološke di- 
scipline, kao i papinske dokumente, da bude dobro pri- 
pravljen za apostolat. Piše članke i brošurice o suvre- 
menim moralnim problemima i rješava ih u svjetlu kr- 
šćanske nauke i njezinih načela. 


Koncil govori: »Mladi moraju biti prvi i izravni apo- 
stoli mladih izvršavanjem apostolata među njima i pre- 
ko njih, vodeći računa o socijalnoj sredini u kojoj žive.« 
(Dekret o Apostolatu laika br. 12). 


Merz još u ratu, pa onda kao student u Beču i Parizu 
postaje apostol svojih prijatelja, a kao mladi profesor u 
Zagrebu sav se posvećuje apostolatu među mladima. 


Dekret o Apostolatu laika kaže dalje u broju 16.: »Svi 
trebaju imati na pameti da slobodnim prihvaćanjem jav- 
nog kulta i molitve, pokore, rada i napora života, kojim 
postaju slični trpećem Kristu, mogu doseći sve ljude i 
pridonijeti spasu čitavog svijeta.« ' 


Već se vidjelo kako se u Ivanovom životu stalno ispre- 
pliće križ i trpljenje, koje su mu prouzrokovali bolest 
i razne životne teškoće. Sve to strpljivo podnosi i još 
sebi dodaje druge svojevoljne pokore (post, spavanje na 
tvrdom itd.), svjestan da time mnogo pridonosi za Kra- 
ljevstvo Kristovo u ljudskim dušama. Nekoliko mjeseci 
prije svoje smrti bilježi u svoj dnevnik: »Trpljenje je 
najjače sredstvo za spasenje i posvećenje duša.« Kolika 
je bila njegova ljubav prema bližnjemu, već smo čuli 
od onih koji su je osjetili i bili joj svjedoci. 

Spomenuli smo također da Koncil još uvijek visoko ci- 
jeni i preporuča Katoličku Akciju — sudjelovanje laika 
u hijerarhijskom apostolatu Crkve — koja je u prošlosti 
dala izvanredne plodove za Kraljevstvo Kristovo i još 


. danag ima svoju veliku važnost, 

Merz postaje prvoborcem Katoličke Akcije u Hrvatskoj. 
Piše članke i brošure o toj temi, drži predavanja i siste- 
matski uvodi njezine ideje u našu prijeratnu katoličku 
javnost. 


MERZ, VJERA I POLITIKA 


Koncilska konstitucija o Crkvi u suvremenom svijetu — 
Gaudium et Spes (Radost i Nada) naglašava princip odi- 
jeljenosti Crkve od države. Zalaže se za ispravan pojam 
o odnosima između političke zajednice i Crkve i progla- 
šava je nenavezanom zA bilo koji politički sistem (GS, 76). 


Ivan Merz se riječju i perom bori za izvanstranačnost 
Katoličke Akcije, konkretno Hrv. orlovskog saveza, i za 
njezinu depolitizaciju. Sastavlja materijal o tome pred- 
metu pripremajući ga za štampu: »Katolička Akcija je 
izvan i iznad političke stranke. U savjesti i u ime vjere 
ne može se obvezati ni jednog kršćanina da bude poli- 
tički organiziran ili da bude organiziran u ovoj ili onoj 
stranci...« U njegovoj ostavštini nalazi se još neobja- 
vljen rukopis Katolicizam i nacionalizam, u kojem op- 
širno i trijezno obrađuje taj osjetljivi problem. 


Svrha ovog uspoređivanja Koncil—Merz nije bila da či- 
tatelja triumfalno uvjerimo kako je Merz pretekao ideje 
lI vatikanskog koncila. Nipošto! Željeli smo samo da na- 
ukom Koncila osvijetlimo život i rad toga prodornog du- 
ha, kojega u njegovo vrijeme ljudi češće nisu shvaćali. 
Prerano se rodio? Zrelo je sudio? Bio je na pravom pu- 
tu? Okolnosti još nisu bile zrele da prihvate njegove 
ideje? Bistro je gledao u budućnost? ... 


Recite što hoćete, samo ako želimo biti iskreni, moramo 
priznati da Ivan Merz nije preživjela osoba, kojeg ćemo 
se, istina, s poštovanjem sjećati i o kojem ćemo isto tako 
govoriti »admirandus sed non imitandus — vrijedan 
divljenja ali ne i nasljedovanja«. 

Ne! Merz ne pripada prošlosti! Merz je još uvijek ak- 
tuelan! Danas, možda, i više nego u svoje virjeme! 


Pustimo ga tada neka govori i poslušajmo pažljivo što 
nam želi reći! 

TU, OKO NAS 


Časopis Encyclopaedia moderna, koji je počeo izlaziti u 
Zagrebu 1966. god., objavio je u svom drugom broju čla- 
nak dra Franca Pedičeka: Glad mladih za vrijednostima. 
Članak je odmah pobudio u našoj štampi veliko zani- 
manje i diskusije. Mišljenja su bila podvojena. Isti je 
časopis u svom 5—6. broju od 1967. god. objavio razgo- 
vore koje je vodio Matko Bradarić s istaknutim našim 
znanstvenim radnicima i s dvojicom mladih o istom pro- 
blemu. Pitanja, koja su im bila postavljena, mogla bi 
se sažeti u jedno: postoje li vrednote koje bi mladež da- 
našnjice mogle još privući i oduševiti? Odgovori su bili 
zanimljivi i različiti. 


Interesantna je činjenica da se zadnjeg decenija vodi 
velika diskusija među sovjetskim filozofima o problemu 
vrednota uopće. Pokrenuo ju je filozof V. P. Tugarinov 
svojom knjižicom O vrednotama života i kulture. 


Možemo samo ustanoviti činjenicu da ljudi iskreno žele 
odgovoriti problemu vrednota koji se postavlja pred 
svakog čovjeka u njegovom životu. Gdje su prave, au- 
tentične vrednote u ovom svijetu koji se neprestano mi- 
jenja? Odgovor će zavisiti o stupnju iskrenosti kojim 
se pristupa tome problemu i o dosljednosti da se i u 
praksi slijede logički izvodi razmišljanja o toj problema- 
tici. Prije nekoliko godina maturanti jedne zagrebačke 
gimnazije pisali su školsku zadaću, koje je tema bila »Što 
nosim u život iz školske učionice«, 


Jedan od učenika stavio nam je na raspolaganje prepis 
svoje zadaće koju je tom zgodom napisao: 


ŠTO NOSIM U ŽIVOT IZ ŠKOLSKE UČIONICE 


Naučio sam da mrzim i da budem bezvoljan. Ja sam 
vaga, a kažu da vagama dugo treba da nađu sebe. Ja još 
uvijek tražim sebe, premda neki kažu da sam sulud. 


U traženju nema vremena, jer vrijeme za mene uopće 
ne postoji. Učili su me da se dimenzije slažu okomito, pa 

da je a* kocka. Nisu rekli da ima bezbroj dimenzija, iako 
ima bezbroj potencija. A vrijeme je kosa dimenzija i 
samo se u pjesmi jadikuje i nada da je ono pred naina, 
Vrijeme se nigdje ne može okomito postaviti. O njemu 
se može razmišljati tek kad čovjek pogleda iza svojih 
leđa. U neograničenosti beskraja moje vrijeme ne po“ 
stoji. 

Učili su me o razvoju čovjeka. Nisu ništa rekli o nje- 
govom kraju, u stvari o kraju čovječanstva. A sve što 
ima svoj početak ima i svoj kraj (ovaj puta slučajno 
dvostruki). Stvori li čovjek automat koji će sam sebe 
programirati, prestat će njegova ljudska funkcija. Dru- 
gi kraj je kataklizma. Što živim u djenom predvečerju 
1 govorim o njoj, ne znači da ne volim svoj život. 

Učili su me o paralelama. Pa zašto se priča o paralela- 
ma, kad se one sijeku u beskonačnosti. A beskonačnost 
je tu; ljudi su valjda imali razlog da između svih osta- 
lih osmica jednu izokrenu. 


Učili su me o zemljinoj paraleli anti-zemlji. Pametni 
ljudi su otkrili anti-tijela u zadivljujućem mikrokozmo- 
su. Kad se sastanu materija i anti-materija, dolazi do 
sloma. To je neminovno kad se paralele sijeku. Možda 
se anti-ja na anti-zemlji isto pita zašto živi u predve- 
čerje kataklizme. 

Naučio sam da mrzim, ali u mržnji ima ljubavi. Možda 
je bolje biti siv, ravnodušan, ne osjećati ni mržnju, ni 
ljubav, uopće ne osjećati, postaviti se koso na sve ostalo. 
Ima šanse da se čovjek proglasi sumanutim, mada to 
mojoj taštini koji put i godi. 

Moje bezvremensko traženje sebe se nastavlja. Sebe ni- 
sam naučio naći, ali sam naučio naći sebi slične. 

POGOVOR 


Ing. M. Šimunić već je spomenuo u predgovoru kako je 
nastala ova knjiga, koja joj je svrha i kome je namije- 
njena. Ne želeći ponavljati ono što je već rečeno, sma- 
tram korisnim dodati još nekoliko riječi kao pogovor. 
Rođen sam u 2. svjetskom ratu, odrastao i odgajan u 
poslijeratnoj stvarnosti. U kritičnim trenucima mladosti 
kad mi je vjera u Krista i Njegovu Objavu, koju sam 
naslijedio u obitelji, bila ugrožena i napadnuta sa svih 
strana, susreo sam Ivana Merza. Nisu mi o njemu pri- 
čali; sam sam čitao knjige o njemu napisane. I postali 
smo nerazdruživi prijatelji. Bio mi je čvrst oslonac u 
svim teškoćama i krizama kroz koje svaki mladi čovjek 
mora proći u vremenu kao što je naše. Ivan mi je po- 
mogao da sam lakše mogao slijediti put prema pravim 
vrednotama ljudskoga života. 


Dok pišem ove retke još sam student, jedan između 
mnogih tisuća mladih ljudi u našoj domovini. Znam da 
je većini mlade generacije lik Ivana Merza nepoznat. 
I to me je potaknulo da se uza sve svoje dužnosti pri- 
hvatim posla i da ga predstavim našem poslijeratnom 
naraštaju. 

Vama moji mladi prijatelji, kolege i vršnjaci namije- 
njen je u prvom redu ovaj prikaz života i rada Ivana 
Merza prigodom 75-godišnjice njegova rođenja. Vjerujem 
da ćete i vi pronaći u njemu prijatelja koji će vam po- 
moći naći odgovor na mnoge vaše probleme i stremljenja. 
A svima onima, koji su nam pomogli kod pripremanja 
i izdavanja knjige, napose Ivanovim prijateljima i znan- 
cima koji nam velikodušno staviše na raspolaganje svoje 
uspomene i sjećanja na Ivana, još jednom iskrena i sr- 
dačna hvala! 

Zagreb, 10. svibnja 1971. Božidar Nagy 

Božidar Nagy, D. I. 


Rođen 30. VI 1941. u Bedekovčini, Hrvatsko Zagorje. 
Gimnaziju pohađa u Slavonskom Brodu i ondje matu- 
rira 1960. godine. Nakon jedne godine studija na Zagre- 
bačkom Filozofskom fakultetu stupa u red Družbe Isu- 
sove u Zagrebu, god. 1961. 


Kroz dvije godine studira filozofiju na Filozofsko-teolo- 
škom institutu Družbe Isusove u Zagrebu i završava je 
na Papinskom sveučilištu Gregorijani u Rimu. 1968. go- 
dine započinje na istom sveučilištu studij teologije. 

BILJEŠKE (prijevod citata) 


. Motto dnevnika Ivan donosi na njemačkom: 


»In meiner Jugend hegte ich das Sehnen 
Der Andern Herz mit meinem zu durchdringen, 
Nationen zu erleuchten, und zu steigen — 
Ich wusste nicht wochin — vielleicht zu fallen, 
Doch fallen wie ein stirzender Koloss, 
Der niederspringt von blendend hoher Zinne, 
Doch selbst in seines Abgrunds schwarzen Schlund, 
Der Nebels4ulen auf zum Himmel schickt, 
Die dann als /Wolken wieder niederstirtzen — 
Wohl tief, doch noch gewaltig liegt«. 
Byron, Manfred, IIL, 1 
(scena is opatom) 


. Moj mir je nestao, moje isrce je teško. Nikad ga i nikad 


više neću naći. 


. O kad bi lijepo vrijeme prve ljubavi uvijek ostalo mlado! 
. Malo ih je ikoji znaju tajnu ljubavi, koji osjećaju nezasit- 


nost i vječnu žeđ za Pričesti. Božje je značenje ljudskim 
osjetilima zagonetka ... 


. Nadao sam se da ću plakati, ali mislio sam da trpim. 
. Vječno ženstveno. 
. Erdgesit — duh zemlje. Abscheuliches Gesicht — odvrat- 


no \lice. 


. Politička ipjesma — ružna pjesma. 

. Nesuglasje s idealom. 

. Umjetnost moliti. 

. Svi ijedno u Kristu. 

. Možeš mi, umiljavajući se, slagati da se ja mogu sam 


sebi svidjeti, možeš mi prevariti užitak da je to za mene 
posljednji dan. 


. Budite ovijeni milijunima. 
. Ili katolik ili ništa. 


Ono vječno ženstveno vuče nas prema gore. 


. Zar nećemo nikada na moru vremena spustiti sidro ma- 


kar jedan dan? 


. Baženi čista srca jer njima pripada Kraljevstvo nebesko. 
. Duhovna zaboravnost ije majka skepse i površnosti. 

. Kloniti se svjetske buke. 

. O samoći. 

. ISlijepci. 

. Kažem: Što to po mebu traže svi ti slijepci? 

. Biti ćeš suđen prema onome što si učinio a ne koliko si 


znao. 

24. 
25. 
26. 


26a. 

Morao bi se podložiti svakome. 

Tiho miruju gore zvijezde a dolje grobovi. 

Evo sve do križa stoji ii do tog kako ćeš umrijeti. 

A svima je govorio: Tko hoće da ide za mnom neka se 
odreče sebe ti uzme križ svoj svaki dan i ide za mnom. 
Reče mu Isus: Lisice imaju jame i ptice nebeske gnijezda, 
a Sin čovječji nema gdje da zakloni glave. 


. Ništa ne uzimajte na put, ni štapa, ni torbe, ni kruha, ni 


novaca, niti imajte po dvije haljine. 


. Temeljito sam prostudirao filozofiju, pravo 'i medicinu, pa 


— na žalost — i teologiju s velikom revnošću... 

Da spoznam što svijet sadržava u svojoj nutrini (gledaj) 
svu snagu djelovanja i sjeme (i nemoj) više prevrtati 
riječima. 

Gospodine poručniče, kadet-aspirant Ivan Merz najpokor- 
nije se javlja na zapovijed. 


. Došljaci i tuđinci smo. 
. Sinko, ne budi iti teško pri srcu ako itiko o tebi zlo misli, 


te i koju reče što mećeš rado čuti. Ti o sebi treba da još 
i gore sudiš i ne smiješ misliti ni za koga da je od tebe 
slabiijli. 


. Odreći se samoga sebe. 

. Djevice Marijo, pomozi nam! 

. Pravi se mir postiže uzdržljivošću. 

. Jugoslaviji prijeti rasulo zbog masonske i protukatoličke 


rabote. 
Apostolat za radnike po radniku. 


. Katolička radnička dnevna i nezavisna štampa. 


SADRŽAJ 


MLADI MLADIMA I ODRASLIMA O MLADOM 
SUSRET DVAJU NARAŠTAJA 


EVVIVA DARTE — Živjela umjetnost! 


IVANOV DNEVNIK 

Dnevnik s aE Ban : s 
IDEAL ČESTITOSTI I POŠTENJA 
PITOMAC VOJNE AKADEMIJE 
Dnevnik am 

IPAK STUDIJ U BEČU! 

Dnevnik Stono 

Iz pisma prof. Lj. Marakoviću 
Nastavak dnevnika 


U KRVI I PLAMENU PRVOG SVJETSKOG 
RATA 

NA TALIJANSKOJ FRONTI 

Ratni dnevnik s 

BORAC S BIJELIH PLANINA 

Ivanova pisma s ratišta prijatelju N. 

Nastavak ratnog dnevnika 

KRAJ RATA 

Dnevnik 


ZNADEŠ DA ME JE ŽIVOT NA SVEUČILIŠTU 
U BECU 

PONOVO NA SVEUČILIŠTU U BEČU 

Dnevnik e Ee 

U PARIZU 1920.—1922. 

Dnevnik : ž ma Se 

IVANOVE PARIŠKE ODLUKE 

IVAN I NJEGOVI RODITELJI 


109 


111 
112 
137 
142 
147 
169 
169 


175 


177 
177 
193 
197 
205 
207 

POJAVI SE ČOVJEK, POSLAN OD BOGA, KO- 
JEMU BIJAŠE IME IVAN. ON DOĐE KAO SVJE- 
DOK DA SVJEDOČI ZA SVJETLO 


NOVI ČOVJEK U ZAGREBU 
Stručne kvalifikacije 

Temelji apostolskog rada  . 
UMJETNOST I ŽIVOT | 


Duhovna obnova po liturgiji 
Čarobna ljepota 

Liturgijski apostolat 

JA SAM TRS, A VI LOZE 
Veza s nadnaravnim 


Kao što jelen čezne'za izvor-vodom 


O LIJEPA, O DRAGA, O SLATKA SLOBODO 
DARE, U KOM SVA BLAGA VIŠNJI NAM BOG 
JE DO 

Vince te ipsum — svladaj samoga sebe! 

Vodič kroz planinske vrhunce 

GRADIMO KATEDRALE! 

Bilješke iz duh. vježbi 7.—9. XI 1923. 

Bilješke iz duh. vježbi 27.—29. III 1926. 
Posljednji uspon 

TI KOJA SI UTJELOVLJENJE SVEGA UZVIŠE- 
NOG 

»U Lurdskoj pećini.. .« 

Po Mariji k Isusu! : a 

Tako učen profesor, pa ovako drži svoju vjeru! 


DOSTOJANSTVO ŽENE 


Vitez ženske časti 
Ti i ona 
Obitelj 

DUHOVNI AUTOPROFIL 
KOD RIBARA NA TIBERU 
Enciklike, enciklike 
iBopin dan 4 a Ta 
CARITAS CHRISTI URGET NOS — 

LJUBAV NAS KRISTOVA POTIČE 
»ČUDNE MI REVOLUCIJE PONAVLJATI ŠTO 
PAPA GOVORI!« a 
Manifestacija Duha Svetoga 
Prvoborac Katoličke Akcije : 
Unio neslogu među katolike? Tvrdoglav? 
Prosti, što te ražalismo 
Priznanje najvišeg foruma : 
DANI U KOJIMA NE UČINIMO NIŠTA 

ZA DRUGE TO SU IZGUBLJENI DANI 

Invalid Miško 
Komadić raja na zemlji 
Unakaženi prosjak . 
Idem nešto popiti 
Rođendanska torta 
NEUMORNI APOSTOL 


Zvona bjelovarske crkve 

Kapelan u civilu 

Električna žarulja 

Skok preko potoka 

Dobri pastir : 

Ostajali smo bez riječi . 

Tehnika napreduje 

Čistoća mladenačke duše 

U Maksimiru 

Nije se muhi zamjerio a 
Zamisao nove kršćanske zajednice 
SVJETSKI STRUČNJAK O IVANU 


AKO PŠENIČNO ZRNO NE PADNE U ZEMLJU 
I NE UMRE 


DA, O TOM SAM VEĆ DAVNO UVJEREN: TRE- 
BA ŽRTOVATI! ' 

Očekujem milosrđe Gospodinovo 

Nešto se veliko dogodilo 


Hvala ti orle Kristov što si nam pokazao put ; 


k »suncu« 
Naš dobri brat 
IVANOV OTAC ho. 8 
TAKO NEŠTO NEMAMO NI MI NIJEMCI! 
POSLIJE ČETRDESET GODINA 


SUVREMEN I NAKON II VATIKANSKOG KON- 
CILA? koa liki E a LE (z z 


Merz, Koncil i liturgija 

Merz, laici i Crkva . 3 

Merz, Koncil i apostolat laika 

Merz, vjera i politika . 

TU, OKO NAS a «o owo a 
Što nosim u život iz školske učionice 
POGOVOR 

Bilješke 

SADRŽAJ 


Errata corrige: 


2. str. Mladen Veža umjesto Seža 
institut D. 1. umjesto D. J. 

